
I. 

»JTViske  Tider  —  friske  Tider,  —  javist, 
min  kjære  Faste.  Men  i  friske  Tider  gjælder 
det  ogsaa  at  styre  Kjælken,  —  strike  i  Bakken.« 

»Strike  i,  strike  i,  —  én  hører,  Du  est 
gammeldags  vorden,  Onkel  Bankchef.« 

»Saa,  jasaa,  —  Du  mener  falden  for  Alders- 
grændsen.  Naar  slige  Karle  som  Du  fik  slippe 
løs,  saa!«  —  Onkel  Joel  fik  et  af  sine  Hoste- 
anfald. 

»Saa  skaffede  jeg  min  Søstersøn  saavidt 
Kredit,  at  han  kunde  ha  noget  at  begynde  med. 
Jeg  behøver  saa  lidt.  Men  noget  maa  jeg  ha, 
skal  jeg  faa  erhvervet  den  Strandlinje  oppe 
ved  Elven,  som  jeg  har  snakket  med  Dig  om, 
til  Tomt  for  et  elektrisk  Værksted.  Noget 
maa  jeg  ha,  man  begynder  ikke  med  nichts. 
Og  Pant  i  Tomten  .   .  .« 

»Aa,  jeg  tænkte,  det  netop  var  din  Spe- 
cialitet det  om  ikke  just  at  begynde  med  nichts, 
saa  at  faa  det  til  at  ende  med  nichts.  Du  er, 
saa  at  sige,  født  med  Projekter  i  Livet;  var 
det  ikke  nylig  en  populær  Fjælebod  nede  paa 
Forstadsstranden,  Du  vilde  ha  i  Gangr« 

-Jdeen  er  god  den,  Onkel,  og  tor  kanske 
en  Dag  komme  igjen  i  en  Skikkelse,  saa  din 
Bank  vil  snappe  efter  den.« 

»Ja,  Gutten  min,  kort  og  godt,  —  jeg 
slipper  ikke  en  Øre  til  Dig.  Og  din  Mors 
stakkars  Penge ,  de  staar  under  min  Forvalt- 
ning. - 

Hor  nu,  Onkel  Joel.  Nu  er  Du  grundrig. 
Men  forholder  det  sig  ikke  saa,  at  Du  ogsaa 
engang  har  sét,  hvordan  det  er,  naar  Gryden 
er  skrabet,  og  har  maattet  slaa  Dig  op  igjen 
fra  ingenting?« 

»Hva  —  hva  behager  — « 

t> I  dine  yngre  Dage  drog  Du  jo  fra  Landet 
for  at  spekulere  i  Kaliforniahveden ,  som  den- 
gang havde  slige  ustyrtelige  Chancer  paa 
Verdensmarkedet.  Var  det  ikke  saa  da,  at  Du 
tog  som  Passager  paa  en  Stillehavsfarer  til 
St.  Francisco  med  al  din  Formue  henliggende  i 
Femogtyvepundsnoter      forvaret     i     Kapteinens 


Pengeskab:  Men  at  Du  saa  blev  ængstelig  for 
Sikkerheden  eller  Tyvehaand  og  en  skjonne 
Morgen  pludselig  krævede  den  betroede  Penge- 
væske tilbage  af  Kapteinenr  Og,  da  Du  havde 
modtaget  den  og  var  paavei  med  den  ned  til 
dit  Lukaf,  gik  det  da  ikke  saa  til,  at  Du  stand- 
sedes ved  den  aabne  Port  i  Rælingen,  hvor 
Folkene  lempede  Kul  og  Aske  overbord  fra 
Maskinen ,  og  at  saa,  for  et  uforvarende  Stød 
eller  Skub,  Væsken  med  alt,  hvad  Du  eiede 
paa  denne  Jord,  røg  overbord?« 

Onkel  Joels  Ansigtsudtryk  skjultes  af  Snus- 
lommetørklædet,  hvormed  han  iltert  pudsede 
sin  store  krogede  Næse. 

»Jeg  ser  Dig,  Onkel,  staa  der  ved  den 
aabne  Række  og  stirre  efter  Væsken,  som  den 
efterhaanden  forsvandt  i  Sjøen,  og  de  ulyk- 
salige Tutter  med  Guineer  ubønhørlig  drog  den 
alt  dybere  og  dybere  ned.  Der  maa  ha  gaat 
adskilligt  i  Dig  i  de  Øieblikke,  Onkel,  medens 
alt  saadan  sank  og  sank  indtil  nichts,  som  Du 
siger ! « 

»Hvor,  —  hvor  i  Himlens  Navn  har  Du  — .« 

»Men  nu  kommer  det  geniale,  som  jeg 
altid  har  beundret,  Onkel.  Fanden  saa  genialt! 
Ikke  et  Kvæk  over  dine  Læber,    ikke   en  Mine 


forandret.  Og  ud  paa  Formiddagen  schokker 
Du  saa  med  de  lange  slængete  Skanker  og 
den  ene  Tand  saadan  skjævt  ned  i  Læben,  — 
ja,  undskyld,  Onkel,  men  jeg  sér  saa  levende 
for  mig  din  tynde  Skikkelse  dengang,  —  over 
Dækket  til  Kapteinen,  —  som  jo  maa  tro,  Du 
fremdeles  er  Manden,  der  gaar  med  sine  Kapi- 
taler i  Lommen,  —  og  tilbyder  ham  at  kjøbe 
hans  hele  Hvedeladning  paa  tolv  Maaneders 
Kredit,  —  to  seks  Maaneders  Veksler.« 
»Jeg  siger,  Du  er  en  fræk  Knegt!« 
»Og  i  disse  tolv  Maaneder  spekulerer  og 
tjener  Du  saa  op  hele  Stadsen  i  Stillehavs- 
tråden  paa  Hvedefragterne!« 

»Ah  bah,  den  rene  Overdrivelse  — « 
»Og  tre  Aar  derefter  igjen  flytter  Du  saa 
hjem  som  den  Mand,  der  triller  et  Par  Tønder 
Guld  foran  sig  op  paa  Bryggen.  Eller  var  det 
kanske  tre,  Onkel?  Du  véd,  Skatteligningen — « 
»Vil  flaa  Folk  ja!  De  blir  rent  gale,  naar 
de  først  tror,  nogen  har  en  Skilling.  Men  jeg 
maa  virkelig  rent  himmelfalden  spørge  Dig, 
hvor  i  Alverdens  Rige  Du  har  ladet  Dig  paa- 
føre  denne  —  denne  Raubergeschichte!« 

»Ja  for  jeg  mener  nu,  Onkel,  at  et  saadant 
Træk  kunde  gjort  GlansefTekt  i  en  hvilkensom- 

helst  amerikansk  Guldkonges  Biografi,  sat  sin 
Mands  Portræt  i  helstøbt  romantisk  Skjær,  — 
og  kunde  for  én  Gangs  Skyld  omgi'  ogsaa  en 
af  vore  hjemlige  Forretningsmænd  med  lidt  af 
en  Pengehelts  Glorie.« 

»Aa  Pokkerivold  med  din  Glorie!  Saadan 
en  —  Legende  .   .   .« 

»Som  bare  rent  ud  lyser  af  Finantsgeniets 
Evne  for  overordentlige  Udveje,  ja.  Eller  tror 
Du  kanske,  din  store  Konkurrent,  Bockmann, 
over  i  Handelsbanken  havde  hittet  paa  noget 
sligt?« 

»Ne — i,  det  indrømmer  jeg  Dig  .  .  .  Ne — i,. 
den  Slags  falder  det  ikke  i  hans  Lod  at  finde 
paa.  Eller  ovenikjøbet  at  finde  paa  noget.  — 
Men,  jeg  spør  Dig  igjen,  Faste,  hvor  har  Du 
overkommet  denne  vilde  Fabel?« 

»Ja,  sér  Du,  Onkel!  Før  jeg  reiste  til 
Ziirich,  rodede  jeg  igjennem  en  Pakke  gamle 
Breve  hjemme,  som  skulde  brændes,  og  der 
fandt  jeg  Passagen  i  en  Epistel  fra  Dig  selv 
til  Far.« 

»Hør  nu,  Faste  .  .  .  Og  det  gamle  Brev, 
det  brændte  Du  altsaar 

»Nei,  dertil  var  det  mig  for  interessant. 
Det  har  spillet   en  hel  Rolle  for   mig,    maa  Du 


vide.  Her  er  det  til  dit  Eftersyn.  —  —  Du 
var  ikke  tredive  Aar,  dengang,  dette  gik  for 
sig.  Det  har  gjort  sligt  Indtryk  paa  mig,  ja, 
jeg  tør  sige,  slaat  ned  i  mig  for  Livet !  Jeg  fik 
med  engang  Øiet  opladt  for,  hvad  en  Forret- 
ningsmand kan  betyde  for  et  Land,  naar  han 
souveraint  skaber  sig  sine  egne  Veie  og  lige- 
som bygger  nyt.  Du  er  siden  den  Tid  mere 
og  mere  steget  op  af  Uryddigheden  i  mig  som 
mit  Ideal  og  Foregangseksempel.  Og  i  dine 
Spor  kommer  jeg  til  at  traske,  jeg  haaber  ikke 
bare  som  en  simpel  Efterhermer.  Se  her  paa 
Frakken  min,  —  se  under  Albuen  og  Kraven, 
jeg  tænker  én  snart  kan  vri'e  Fedtet  af  den — « 

»Du  mener  da  for  Pokker  ikke,  at  jeg 
skal  skafte  Dig  Klæder  nu  fremdeles.  Du  gjør 
mig  rent  ræd,  Gut!« 

»Nei,  jeg  mener  bare,  at  ny  Frakke  kom- 
mer der  ikke  paa  mig,  og  heller  ikke  Bukser, 
for  jeg  selv  kan  betale  dem.  Jeg  vil  kravle 
mig  ovenpaa  i  de  slidte.  Og,  som  jeg  staar 
her,  er  jeg  Forretningsmand  fra  Sjælen  til  Støvle- 
lappen —  og  ingenting  andet!« 

»Naa,  naa,«  —  Onkel  Joel  kjæmpede  med 
et  nyt  Togt  af  sin  Hoste,  —  »det  gamle  for- 
liggende Brev  kaster  vi  i  Ilden,    og   dermed  er 


dets  Saga  ude.«  —  Han  satte  en  Fyrstikke  til 
og  lod  det  brænde  paa  Ovnspladen.  »Se,  hvor 
de  Lapperne  forkuller  sig  .  .  .  der  var  ander- 
ledes Stof  i  Papiret  i  de  Tider.  .  .  .  Og  hør 
nu,  Faste !  Du  var  mig  altid  en  mangfoldig  Sjæl, 
saare  rig  paa  Interesser,  Tanker  og  Ideer,  som 
bare  alle  havde  den  Feil,  at  de  trak  Dig  uden- 
for dine  egentlige  Studier  og  fra  det  ene  til 
det  andet.« 

»Javist,  Onkel ;  men  nu  har  jeg  fundet  mig 
selv,  og  hvor  Landet  ligger.« 

»Naah,  —  siden  vi  her  er  inde  paa  det 
ekstraordinære,  —  og,  siden  Du  tror,  at  det  er 
saa  grundlæggende  for  Dig,  —  men  mærk  Dig, 
dette  sker  aldrig  op  igjen,  —  ikke  om  Du 
kunde  frelses  fra  Fallitens  Rand  med  bare  en 
Tikrone  1  —  Men  om  end  med  noget  af  en 
Fornemmelse,  som  jeg  slap  Pengene  i  Havet, 
skal  jeg  stille  mig  for  de  tre  tusen  fem  hun- 
drede Kroner,  som  Du  siger,  der  skal  til. 
Maatte  jeg  saavidt  nogengang  se  dem  igjen!« 

»Nei,  nei,  denne  Manér  taaler  jeg  ikke. 
Jeg  siger  Dig,  Du  skal  ikke  spytte  paa  mig, 
Onkel!  —  ellers  kaster  jeg  Pengene  lige  i  Dig 
igjen.  Jeg  skal  nok  vide  at  hjelpe  mig  uden 
Dig.« 


Naa  naa,  lad  Hatten  ligge.  Du  faar  ikke 
rase  saadan  gutteagtig  op.  Pengene  kan  Du 
anvise  paa  mig.  Tre  tusen  fem  hundrede 
Kroner  snyder  man  ellers  ikke  saa  let  ud  af 
Næsen !« 

Jeg  bestemmer  mig  herved  straks  til  at 
sige  Dig  Tak,  Onkel,  —  om  jeg  end,  nødt  til 
det,  maa  krympe  og  krumme  mig  som  Mark  i 
din  gavmilde  — « 

»Naa,  naa,  naa  — « 

» —  og  hoist  delikate  Haand.« 

»Det  Sprog  liker  jeg  bedre.« 
Jeg    siger    Dig,    Du    skal     komme    til    at 
respektere  mig,  —  skal  bli  tvunget  til  det.    Og 
saa  Tak  og  Adjø,  Onkel!« 

Gangdøren  slog  i  efter  ham.  Han  for 
afsted. 

Nede  i  Gaden  raabte  Skuespiller  WerlofT 
ham  an : 

»Hvad  siger  Du  til  sligt,  Faste !  —  Gjes- 
sing  sygmeldt,  og  saa  Prebensen  til  at  spille 
Tordenskjold,  —  med  den  tynde  Stemme  og 
de  endnu  tyndere  Ben  tordne  og  trampe  i 
Dækket!  —  Naturligvis  tomme  Bænke!  Jo,  der 
er  Tilstande   ved  Truppen;    vi    holder   Kunsten 


høit.  Skal  vi  gaa  ind  paa  Helvetia  og  drikke 
et  Glas  Portvin?« 

»Har  ikke  Tid.  Forretninger.  .  .  .  Kunde 
ønske,  Dagen  havde  fire  og  tyve  Timer.« 

»Jeg  forstaar!  —  Du  tar  Afstand  fra  din 
Idé  om  Folketheatret  nede  paa  Forstadsstranden. 
Du  kom  saa  tapper  hjem  med  den  for  et  Par 
Maaneder  siden.« 

»Vil  bare  være  grei  med  engang,  —  klare 
hvor  jeg  staar,  og  hvor  ikke.  Det  er  ikke 
mindst  den  økonomiske  Side  af  Sagen,  jeg  har 
under  Overveielse.  Anslutningen  er  for  liden. 
Ideen  for  ny  endnu.« 

»Det  vil  sige«  —  kom  det  noget  infamt, — 
»den  Idé  røg  samme  Vei  som  en  vis  inventeret 
Maskine,  jeg  har  hørt  Tale  om,  som  havde 
alle  mulige  Fuldkommenheder,  men  bare  ikke 
vilde  —  gaa!« 

»Saa  saa,  din  behagelige  Harcellas,  —  gjøer 
med  Mobben!  —  Pokker  saa  god  ellers  den 
Theateridé,  skal  jeg  sige  Dig.  Men  der  maa 
Stykker  til  —  Stykker  af  den  rigtige  Art.  Det 
nytter  ikke  med  bare  Apparatet.  Jeg  mente  jo 
nærmest  noget  som  et  Morskabstheater  for 
Folket.  Saadant  for  Eksempel  som,  lad  os  sige, 
Fatter  er  Hest,    Mutter   er  Esel,    Sønnen  altsaa 

Mulesel  —  med  to  Viljer  i  sig,  som  altid 
strides,  —  enten  overveiende  langoret  Esel  eller 
overveiende  Hest.  Og  saa  staar  Muleslet  i 
sidste  Akt  for  Domstolen  —  for  nogen  Ugjer- 
ning.  Eller  kanske,  hvad:  —  sidste  Akt  kunde 
foregaa  foran  Himmerigets  Port,  hvor  den  kommer 
for  Dommen.  Ja,  hvad  skal  vel  en  saadan 
Stakkar  med  to  Bæster  i  sig  egentlig  tænke 
foran  sin  Skaber:  Xaa  naa,  dette  blir  nok  at 
vasse  ud  i  Dybheder.  Men  jeg  skulde  saa- 
mæn,  om  jeg  havde  aldrig  saa  knap  Tid, 
levere  nok  af  Ideer,  bare  jeg  fandt  den,  som 
kunde  gjore  noget  ud  af  dem  og  sætte  det  i 
Scene. 

Ja  bort  fra  slige  Fantasterier,  min  kjære 
Faste!  Men  Du  vil  dog  indrømme,  at  den  Be- 
sættelse af  Tordenskjold  er  Toppunktet  af 
Idiotisme,  —  rent  ud  Svinagtighed  mod  Ideen!« 

»Ideen:  —  jeg  levede  ogsaa  engang  for 
den.  Men  saa  —  saadan  at  ha  sine  Værdier 
sat  over  i  Fantasiens  Land,  —  i  blaa  Dunst  og 
Rog,  —  jeg  er  kommet  fra  det,  Du.  Men 
Gudbevares,  der  kan  ogsaa  leves  af  Begeistring 
i  denne  Jordens  Tidselsorken.  Og  den  skal 
ha  al  Ære,  bare  jeg  blir  fri!  Ja,  Komedie  vil 
jeg  naturligvis  se  — « 


II 

Faste  lettede  rask  paa  Hatten  og  strøg 
videre. 

Det  bar  nedover  den  travle  Havnegade, 
helt  til  Mæglerfirmaet  Røed  &  Comp.'s  Skilt 
viste  sig  i  en  af  Indgangsdørene  nede  ved  Told- 
boden. 

Rask  traadte  han  ind  paa  Kontoret: 

»Godmorgen,  Hr.  Røed!« 

»Aah,  —  Hr.  Forland  hjemkommet  fra 
Ziirich!  —  jeg  har  af  og  til  sét  et  Glimt  af 
Dem  her  i  Sommer.« 

Faste  trode  at  opfange  et  Smil  ved  sit 
Navn,  som  ved  en  eller  anden  kuriøs  Erindring. 

»Ja,  fuldført  mine  tekniske  Studier,«  sva- 
rede han  studs.  »Jeg  skulde  ha  nogle  tydske 
Penge,  —  kun  en  Ubetydelighed  —  tre  hun- 
drede Reichsmark.« 

»Staar  til  Deres  Tjeneste,  Hr.  Forland.« 

»Kan  jeg  altsaa  hente  Anvisningen  her 
imorgen?  Jeg  antager,  De  tar  mit  Cheque  for 
godt,  naar  jeg  trækker  paa  Onkel  Joel.« 

»Paa  Bankchefen?  —  personlig?«  .  .  .  Mæg- 
leren saa  forbløffet  og  næsten  vantro  ud.  »I 
de  seks  og  tyve  Aar,  jeg  har  levet  her  i 
Staden,  har  jeg  endnu  aldrig  sét  nogen  trække 
paa  den  Mand!« 

Man  skal  aldrig  sige  aldrig,  De  .  .  .  For- 
resten« —  kom  det  ligegyldigt,  —  »om  jeg 
havde  føiet  et  Nul  til  paa  Chequet,  vilde  det 
lige   friskt   blive  honoreret.  .  .  .  Rug  —  Hvede 

—  Sukker  —  Parann  —  Tobak«  —  mumlede 
han  flygtig  overskuende  Dagens  Kursliste,  der 
laa  paa  Pulten.  »Hvad?  Gasaktier  noteret  oppe 
i  fire  tusen  otte  hundrede  —  endnu?  Aa,  Du 
gamle  troskyldige  By!  —  Og  De  mener  at 
kunne  forsvare  for  Deres  Samvittighed,  Mægler, 
at  udbyde  dem  til  den  Pris.  Nu?  —  vi  har 
Elektriciteten  lige  i  Anmarsch,  saa  at  sige 
hængende  i  Luften  over  Byen.    Jeg  siger  Dem,« 

—  udbrod  han,  »det  er  at  spekulere  i  ud- 
snydte Lys!« 

Mægleren  svarede  ikke;  han  var  inde  i  en 
anden  Tankegang,  og  hans  Blik  dvælede  ved 
Fastes  skjødesløse  Paaklædning  —  aldeles  å  la 
den  Gamle  .  .  .  Det  laa  saa  lige  nær  til.  Nogen 
af  Slægten  maatte  jo  den  barnløse  sygelige 
Pengeskaver  udse  til  sin  Efterfølger  og  — : 

»Altid,  altid  til  Deres  Tjeneste,  Hr.  Forland !« 

—  bukkede  han  høist imødekommende.  »Saa — h, 
man  oplever  da  ogsaa  det,  at  nogen  skulde 
times  Blankokredit  hos  Bankchefen!« 

»Undskyld,  Hr.  Røed,«  —  lød  det  med 
langsom  Vægt  paa  hvert  Ord,  —  »det,  jeg 
trækker  paa  Onkel  Joel,  betaler  han.  Men  det 
om  Blankokrediten  faar  staa  for  Deres  egen 
Regning.« 

Mægleren  nappede  til  Hatten  og  saa  op 
mod  Uret,  der  om  et  Par  Minuter  vilde  vise 
Klokkeslettet  for  hans  Formiddagsrunde.  Og 
nu  havde  han  en  gevaltig  Forretningsnyhed  at 
fare  om  i  Kontorerne  med:  —  en  ny  Guldfugl 
og  udset  Arving  til  gamle  Joel.  —  —  — 

Faste  var  atter  ude  i  den  travle  Gade  .   .  . 

Nu  havde  man  da  slaat  ihjel  Gj ælden  i 
Ziirich !  .  .  . 

Men  Mægleren  var  øiensynlig  kommet  ind 
i  en  gal  Forestilling  ...  At  en  saadan  —  for- 
resten ikke  saa  topmaalt  urimelig  Tanke  — 
kunde  løfte  hans  Anseelse,  var  jo  hellerikke  til 
hans  Skade  — 

Det  var  med  Krediten,  han  nu  skulde  reise 
sin  Bygning!  .   .   . 

En  Stund  efter  indhentede  Faste  med  be- 
vingede Skridt  Frøken  Bera  Gylling  ved  Enden 
af  Bybroen  .  .  . 

Det  var  et  næsten  vildt  lysende  Ansigt, 
han  stak  indunder  hendes  Parasol,  da  han  skjød 

op  ved  Siden  af  hende,  og,  medens  det  bar 
udover  Villaveien,  deklamerede  han  overstadie 
triumferende: 

»Ada  og  Silla,  horer  min  Stemme, 
Lamecks  Hustruer  hører  min  Tale : 
Manden  jeg  dræbte,  mig  ei  til  Baade«  — 
»Er  Du  biet  gal!« 
»Syv  Gange  hævnedes  Kain, 
Syv  Gange  syvti  hævnes  skal  Lameck!« 
»Er    Du     gaat     rent     ud    fra    Forstanden, 
Faste  ?  < 

»Jeg  siger  Dig,  Bera,  Venskab  er  mere 
end  Kjærlighed.  —  Du  er  mig  baade  Ada  og 
Silla  og  mere  end  alle  Lamecks  Hustruer  til- 
hobe! Og  derfor  udsjunger  Lameck  fremfor 
alle  og  først  af  alle  sit  Seierskvad  for  Dig, 
Bera  — « 

Et  pludselig  opstraalende  Udtryk  dækkedes 
af  Parasollen,  idet  hun  undgik  at  se  paa  ham, 
og  hun  udleverede  et  noksaa  tørt  —  »Naada?« 

»Hør  her,  Bera!  Her  kommer  jeg  med 
Nøglen  til  Verden  —  til  min  hele  Fremtid,  i 
Lommen  i« 

»Saa,  —  ikke  mindre?  Du  mener,  at  naar 
Du  bare  først  har  Portnøglen,  saa  kommer  nok 
Slottet  bagefter.« 

»Ja,  naar  én  har  Guldnøglen,  Du.  Jeg  har 
idag  smeltet  Onkel  Joel,  saa  Metallet  dryppede 
og  svedede  af  ham  i  store,  blanke  Draaber, 
—  tre  tusen  fem  hundrede  Kroner!  —  faat 
Faktum  at  begynde  med,  forstaar  Du.  Og  saa 
kommer  det  blot  an  paa  den  Haand,  som  vri'r 
Nøglen ! « 

Hun  standsede  pludselig  med  Parasollen 
skudt  bagover  i  Nakken  som  foran  noget  ufor- 
staaeligt,  der  forskrækkede  hende: 

»Du?  —  tre  tusen  fem  — .  Og  af  din 
Onkel  Joel?    Du  skrøner  vel?« 

»Sesaa!  —  Og  jeg,  som  tænkte,  Du  skulde 
bli  glad,  —  ialfald  paaskjønne  det  lidt.« 

»Bare  sig,  hvordan.  —  Du,  —  tre  tusen 
Kroner  af  — !« 

»Tre  tusen  fem  hundrede! 

»Jeg  forestiller  mig  bare  Dig  —  og  din 
Onkel  .   .  .!« 

»Ja,  jeg  og  Onkel  Joel!« 

»Gjør  mig  ikke  angst,  siger  jeg.« 

»Skal  Du  være  vreden  ida«-  oa-saa  ? 

o  o 

»Gud,  hvad  maa  ikke  den  Mand  ha  be- 
tinget sig  for  Forpligtelser  af  Dig,  før  han  ryk- 
kede ud  med  sine  Penge,  —  og  saamange 
Penge!  Du  véd,  naar  Du  sætter  Dig  paa  noget, 

Faste,  saa  flyr  Du  altid  i  Lyset  for  det  .  .  . 
Og  Du  har  saa  forskrækkelig  mange  Udveie!« 
næsten  jamrede  hun. 

»Det  vil  sige,  jeg  sætter  mit  igjennem 
trods  baade  Ild  og  Vand.  Er  det  at  fly  i 
Lyset  for  det,  saa  — .  Ja,  Du  tænker  natur- 
ligvis paa  Perpetuumet,  Du  ogsaa,  det  skal  jeg 
altid  ha  i  Hælene  paa  mig!« 

»Sig  bare,  hvordan,  hører  Du,  Faste!  Jeg 
blir  saa  urolig.« 

»Hvordan?  —  Hvordan  man  beseirer  et 
Mennesker  Jeg  bekjender  gjerne,  at  det  kan 
ha  været  lidt  af  Ræven,  som  smigrede  Ravnen, 
indtil  han  slap  Osten,  —  en  liden  Brøkdel.  Men 
ellers,  saa  var  det  det  gamle  Brev,  jeg  fortalte 
Dig  om  paa  Bryggen  i  Mandags.  Rent  ud  en 
finantsiel  Genistreg!  Og  jeg  tror  ogsaa,  han 
følte  det  selv  og  tøde  op.« 

Hun  saa  grundende  paa  ham:  —  »Der  var 
jo  ellers  et  noksaa  delikat  i :i>unkt  for  din  Onkel 
i  den  Historie,«  kom  det  saa.  »Jeg  fæstede 
mig  ialfald  straks  ved,  hvad  den  strenge,  høi- 
moralske  Bankchef  vilde  synes  om  at  komme 
ud  for,  at  han  skulde  ha  grundlagt  sin  Formue 
ved  at  sætte  den  Kaptein  Blaar  i  Øinene.« 

»Men  Du  skjønner  da  vel,  at  det  var 
genialt,  flunkende,  sprudende,  funklende  genialt, 
—  at  saadan  drager  kun  en  Mamons  Stor- 
general sig  ud  af  en  Knibe!« 

»Jeg  spør  blot,  Faste,  hvordan  mener  Du, 
Folk  her  i  Staden  vil  bedømme  den  Sag?« 

»Pyh,  Spidsborgerne  vilde  kort  og  godt 
blét  imponeret;  de  bøier  sig  altid  for  Resul- 
tatet. Rent  ud  sagt,  Bera,  Du  skuffer  mig, 
for  nei,  om  jeg  trode,  Du  var  saa  snever!« 

»Gav  Du  ham  saa  Brevet?« 

»Javist,  for  han  nægtede  jo  Historien,  helt 
til  han  fik  det  i  Haanden,  sér  Du.« 

»Og  saa?« 

»Pokker  til  Forhør!«  —  kom  det  ærger- 
ligt, —  »saa  kastede  han  det  paa  Ilden,  og  vi 
snakkede  ikke  mere  om  det.  Saa  var  det  blot 
om  Pengene,  vi  en  Stund  diskuterede,  før  han 
gav  sig.« 

»Neimæn,  om  L  er  god  at  komme  til- 
bunds i,  Faste  .  .  .  Sig  mig  oprigtig.  Faldt 
det  Dig  virkelig  ikke  ind,  —  ikke  engang  paa 
Dybet  af  din  Sjæl,  —  at  din  Onkel  kunde  være 
generet,  ja  endog  lidt  bange  for  at  lade  Dig 
gaa  med  Beviset  i  Lommen  for  den  Historie 
fra  hans  Fortid?« 

Jonas  Lie:    Faste  Forland.  2 

Du  mener  da  vel  i  Himlens  Navn  ikke 
lige  ud,  at  jeg  skulde  ha  betjent  mig  af  Onkel 
Joels  Brev  til  at  afpresse  Manden  Mynten?« 
for  Faste  rasende  op.  »Jeg  maa  sige,«  —  lød 
det  koldt,  —  -jeg  ventede  efter  vort  lange 
Yenskab.  at  Du  kjendte  mig  bedre!« 

Ja,  naar  jeg  engang  kunde  sige,  at  jeg 
kjendte  Dig.  Du  er  saa  mangfoldig,  Faste. 
Jeg  er  aldrig  helt  tryg  paa,  hvor  Du  er.  Ret, 
som  det  er,  dukker  det  op,  saa  jeg  forst  bag- 
efter skjonner,   hvordan  det  egentligst  var.« 

»Og  nu  mener  Du,  eller  er  Du  bange  for, 
at  jeg  idag  »egentligste;  som  Du  siger,  kommer 
bloddryppende  lige  fra  at  ha  røvet  Onkel  Joel 
for  tre  tusen  fem  — « 

Aa  Du  véd  godt,  at  jeg  ikke  mener 
noget  saadant.  Men  Du  kan  saa  underlig  uden 
selv  at  vide  det  akurat  lukke  Øiet  for  en  eller 
anden  Side  ved  Sagen,  Du  ikke  ønsker  at  se.« 

»Tak,  Du  mener  altsaa  noget  sligt  som, 
at  jeg  uforvarende  og  ubevidst  har  sat  Onkel 
Joel  Pistolen  for  Brystet!« 

.  Xei,  nei;  men  jeg  blir  bare  saa  uvis.  Du 
kan  aldrig  fortælle  Tingen  helt  og  klart  ud. 
Det  er  ofte  næsten  som  at  se  ned  i  et  Dyb. 
Det  gjør  mig  ræd.« 

»Ræd,  —  ræd  —  for,  at  det  skal  være  en 
Landeveisrøver,  Du  er  blét  Ven  med!«  lo  han 
rydt  op. 

Han  lod  ikke  til  at  mærke,  at  hun  stand- 
sede ved  Benveien,  der  førte  mellem  Have- 
gjærder  og  Skog  mere  direkte  op  til  hendes 
Forældres  Landsted. 

»Underligt,«  —  udbrød  han  saa,  —  »jeg 
tror,  det  er  den  Rædselen  din,  som  altid  mest 
har  trukket  mig  til  Dig,  Bera,  —  den  rædde 
Fugl  i  Dig,  der  sidder  som  en  Hakkespette 
og  pikker  paa  min  Samvittighed,  som  for  at 
prøve,  om  Træet  er  sygt.  Du  kunde  snart 
drevet  mig  til  at  vende  tilbage  i  fuld  Karriere 
til  Onkel  Joel  for  at  spørge,  >om  jeg  virkelig 
har  plyndret  ham  i  Formiddag.« 

»Ja,  le  Du,  Faste.  Den*  Latteren  din  er 
saamæn  det  bedste  ved  Dig,  —  enda  jeg  aldrig 
rigtig  har  fundet  ud,  hvad  Du  lér  af.  Jeg  tror 
jamæn  tilslut  det  er  af  den  rene  Fornøielse 
over,  at  en  Person  som  Du  er  til.« 

»Saadan  en  Violin  uden  Melodi,  mener  Du. 
Véd  Du,  hvad  Dragt  Du  nu  gaar  i  for  mig, 
Bera?« 

»Tøv,  Snak,  —  hold  Dig  til  Jorden;  jeg 
gaar  saamæn  ikke  i  nogen  Dragt  for  Dig!« 

2* 

»I  Solskinssirts,  —  mørkt  og  gult  slig,  som 
Lyset  nu  falder  i  Pletter  paa  din  lyse  Sommer- 
kjole.« 

»Kjære,  kjære  Dig,  er  det  ikke  —  for 
smagfulde  Komplimenter.  Først  Hakkespette 
—  og  saa  — c 

»Isch,  naar  jeg  vil  ha  Dig  op  at  danse, 
saa  er  Du  altid  paa  Post  med  Snusfornuftig- 
heden, —  utilgjængelig.  Nu  blir  Kjolen  din 
frostblaa.« 

»Ja  tak,  men  nu  har  Du  fulgt  mig  langt 
nok.« 

Han  standsede  pludselig  hvid  i  Ansigtet: 

»Det  vil  sige,  jeg  trænger  mig  ind  paa 
Dig!« 

Nei;   men  jeg  maa  opover  til  Fogdens.« 

»Naa!  —  det  var  saamæn  baade  fort  og 
fiffigt  hittet  paa,  —  vi  er  nok  to  ingeniøse 
Hoder  vi,  Bera!  Jeg  foretrak  forresten  at  faa 
det  ligefrem ,  —  at  Du  er  bange  for  at  vise 
Dig  i  mit  latterlige  perpetuum -mobilske  Sel- 
skab! —  Du  husker  ellers,  jeg  bad  Dig  ifjor 
fra  Ziirich  brænde  alle  mine  gamle  Breve  til 
Dig  om  —  om  den  Affære.  Tør  jeg  spørge 
Frøkenen,     er     de  Breve  sikret  mod   at  falde  i 

Gabet  paa  Bylatteren,  —  jeg  mener  bragt  ud 
af  Verden?« 

»Du  svarede  ikke  paa,  om  Du  havde 
brændt  mine,«  —  forsøgte  hun  at  optage  An- 
grebet, —  />de  var  jo  rigtignok  ikke  af  nogen 
Interesse;  men  — « 

»Alle,  —  alle  —  eller  ialfald  revet  dem 
itu,«  —  buldrede  han  som  til  noget  meget  lige- 
gyldigt. —  »Aa,  hvor  jeg  hader  dem  —  alle- 
sammen,« —  han  truede  med  den  oprakte  knyt- 
tede Haand  ned  imod  Byen,  —  »disse  som  jeg 
skylder  en  saa  aldrig  endende,  —  aldrig  gjen- 
betalelig  Tak,  fordi  de  lod  en  stakkars  Gut, 
der  ikke  var  rigtig  som  andre  Gutter,  gaa  fra 
Bord  til  Bord  rundt  Byen  og  spise  Tigger- 
middage i  halvfjerde  Aar,  efterat  Far  dode,  og 
saa  med  Onkelen  i  Spidsen  gjorde  det  store 
Skillingesammen  for  ham,  der  skaffede  ham  til 
Ziirich!  Hvor  sved  de  ikke  under  hele  Op- 
væksten som  Snerter  af  Spidsrod  disse  Øine 
og  Smil,  som  forraadte,  at  de  syntes,  jeg  var 
noget  af  en  haablos  Raring.  Jeg  følte  mig 
hemmelig  sat  i  Klasse  med  en  af  disse  Tulle- 
Kristianer  og  Narre-Lorentser,  som  gaar  om- 
kring med  Latteren  efter  sig  i  hver  Smaaby, 
—  blot  vilde  man  barmhjertig  ikke  proklamere 

det  aabent  for  min  afdøde  hoiagtede  Far, 
Provstens,  Skyld  og  min  Mors.  som  sad  der 
Enke.« 

Xei,  Faste,  Faste,  —  naar  Indtrykkene 
overvælder  Dig,  gaar  Du  altid  saa  rent  til  Yder- 
lighed. Vi  hos  os  fandt  jo  altid,  der  var 
noget  omframt  ved  Dig.     Far  — « 

»Kaldte  mig  engang  en  genial  Tosk,  ja. 
Jo,  jeg  husker  det,  —  alle  Tullinger  er  det. 
Aa.  det  kunde  skrige  inde  i  min  Guttesjæl: 
Nogen  af  dem  maatte  ialfald  dø  for  mig  —  og 
da.  da  skulde  jeg  hoppe  og  danse  og  trampe 
paa  Graven  og  haane  og  rope  ned!  —  Og 
havde  Du  saa,  —  som  jeg  nu,  —  igjen  mødt 
en  slig  Bypotentats  Øienstene,  Bera,  hvordan 
de  ligesom  blir  lufttomme  foran  én  og  siger, 
at  for  Dig  er  alle  Porte  stængte.  Ja,  saa  for- 
stod Du  ogsaa,  hvad  jeg  har  svoret  i  Hjertet, 
at  alle  disse  Nakker  vil  jeg  engang  se  myge, 
—  at  jeg  vil  ha  Opreisning!  —  Og  der  har 
Du  Grunden  til,  at  jeg  vil  begynde  her,  her  i 
denne  snevre  pirkete  paa  Chancer  fattige 
Filleby;  her  og  intet  andetsteds!  Og  saa  vil 
Frøkenens  gode  Hode  ogsaa  begribe,  at  jeg 
ikke  kan  begynde  med  den  gamle  latterlig- 
gjorte Perpetuum-Geschichte    liggende   og  slæn- 

gende  i  ti — tolv  Sider  lange  Brevskaber.  Det 
vilde  simpelthen  paa  Forhaand  reducere  mig 
til  en  Umulighed  som  Forretningsmand.« 

»Jeg  har  dem  alle  —  lagt  sammen  efter 
Datoerne  og  vel  gjemte,  forsikrer  jeg  Dig,  der 
er  ingen  Fare.« 

»Nei  nei,  —  ikke  uden  fra  Frøkenens  egen 
Side,  om  hun  nogengang  skulde  falde  paa  at 
slippe  Latteren  løs  imod  mig.« 

»Det  mener  Du  ikke,  Faste!  —  Jeg  synes 
blot,  det  vilde  være  saa  Synd,  om  de  Breve 
blev  borte.  De  er  slig,  som  ingen  anden 
kunde  ha  skrevet.« 

»Saa,  —  siger  Du  det?  .  .  .  Det  er  ellers 
netop  Feilen  det,  at  ingen  anden  kunde  skrevet 
dem,  —  hele  Perpetuumshistorien  et  Produkt 
af  Uvidenhed!« 

»Kan  være,  Faste;  men  der  er  en  Aand  i 
dem,  som  leder  og  leder  — « 

»Og  intet  fandt  ja!  Jagu  var  det  Synd, 
Du  .  .    c 

»Betro  mig  dem,  Faste,«  —  bad  hun 
sagte. 

»Den  i  alle  Maader  kasserede  Kappe,  som 
jeg  har  slængt  af  mig,  vil  Du  gjemme  paa? 
Fruentimmerne  er   rare.      Jeg    kommer   herefter 

til  at  forestille  mig,  at  den  hundrede  Gange  for- 
andrede Maskine,  som  jeg  kludrede  med  og 
tilslut  ødelagde,  aligevel  staar  indelukket  i  et 
gammelt  Erindringens  Skab  oppe  hos  Dig.  Jeg 
faar  aldrig  Ende  paa  den  Historie  .  .  .  Jeg 
kan  kun  sige  Dig,  Bera,  at  det  var  min  Selv- 
forskning over  Tyngdeloven,  —  hvorledes  den 
skulde  kunne  snydes,  —  som  førte  mig  ind 
paa  den  tekniske  Vei,  —  og  den  Kundskab, 
jeg  saa  erhvervede,  som  slog  det  samme  Perpe- 
tuum ihjel.  Men  behold,  behold  Du  de  gamle 
Totter  af  mit  Fyrværkeri.« 

»Tak,  Faste,  —  mig  kan  Du  bestandig 
lide  paa.    —  Farvel!« 

Han  saa  hendes  glansfulde  Udtryk. 

»Det  er  rart,  Du  Bera,  saalænge  vi  to  har 
været  sammen,  —  jeg  tør  ikke  sværge  paa,  at 
jeg  ikke  er  forelsket  i  Dig  — « 

»Men  jeg  tør  gjøre  det  paa,  at  vi  er 
Venner  og  intet  af  den  anden  Sort!«  —  for- 
lød det,   som  hun  skyndte  sig  opover  Veien. 


II. 

tøvskyer  i  Veiene  og  stigende  Klager 
over  Vandmangel.  .  .  .  Kvælende  lumre  Hunde- 
dage. — 

Skyggeløst,  som  Enkefru  Forlands  lille 
Træhus  laa  der  lige  ved  Landeveien  kun  med 
de  Par  Rogntræer  paa  hver  Side  af  Trappen, 
formelig  æsede  Solstegen  i  Bordklædningens 
gamle,  længst  udtørrede  Kva'eknaster.  Vinduer 
og  Døre  stod  aabne  for  Heden,  der  nu  Dag 
efter  Dag  lagde  sin  ensformige  Stilhed  over 
Byen,  spandt  sin  Dis  altid  tykkere  i  Aasen  og 
sit  graa  Slør  altid  uigjennemsigtigere  over  Master 
og  Ræer  nede  paa  Havnen. 

Husets  Datter,  Sølvi,  en  velvoksen  Pige 
paa  de  to,  tre  og  tyve,  kom  ud  paa  Trappen. 
Hun  havde  Hat  paa  og  satte  fra  sig  Parasollen 
for  at  knappe  Handskerne. 

Pludselig  lyttede  hun  og  glemte  at  knappe  .  .  . 

Xede  fra  Veien  lød  den  ensformige  Duren 
af  et  let  Kjøretøi  i  raskt  Trav. 

Der  blev  netop  Tid  til  et  hurtigt  Blik 
paa  Dragten  og  et  Par  Fingereringer  oppe  ved 
Hatten,  før  Stedets  ny  Doktor,  Falkenberg, 
kom  rullende  i  Karjol  med  heie  Støvskyen  fra 
Hjulene  om  sig. 

Han  standsede  udenfor  Trappen  hilsende 
med  Straahatten  og  gned  Brillerne  for  Støvet, 
medens  han  saa  smaat  kég  gjennem  Glassene 
op  mod  hende: 

Xaa ,     hvor    staar    til    med     Deres    Mor, 
Frøken;  —  hjalp  saa  mit  lille  Raad?« 

»Tak,  Doktor,  Mor  er  saa  glad  i  det. 
Hun  har  næsten  ikke  kjendt  Rheumatismen, 
siden  hun  begyndte  at  bruge  det.« 

»Det  var  ellers  bare  et  simpelt  Kjærring- 
raad  sat  om  paa  Apothekerlatin.  Det  hjælper 
absolut,  naar  én  bare  tror  paa  det,«  —  lo  han. 
»Ellers  er  dette  tørre,  hede  Sommer veir  nok 
det  bedste  Botemiddel.  Men  jeg  opholder  Dem, 
Frøken  Sølvi,  jeg  sér  De  skal  ud  .  .   .« 

»Ja  ned  til  Byen,  —  til  Kontoret;  —  men 
jeg  har  god  Tid.« 

»Hm,  —  jeg  havde  nær  tilladt  mig  at  sige, 
hvad  skal  De  der?  —  sidde  og  regne  og  ud- 
fylde Assuranceblanketter !  Jeg  vædder,  Froken, 
De  gaar  altid  over  Torvet,  naar  De  skal  paa 
Kontoret?« 

»Ja,  det  var  nu  saa  let  gjættet!  —  hvor 
skulde  de  ellers  faa  Middag  herhjemme.« 

»Aa,  sig  oprigtig,  —  De  havde  saamæn 
aldrig  opgjort  for  Dem,  at  Deres  Livs  Eventyr 
skulde  gaa Kontorveien  med  Blæk  paa  Fingrene?« 

Hun  saa  ned  i  Trappen. 

»Sig  De,  at  De  vilde  tusen  Gange  hellere 
være  herhjemme  og  passe  Mor  og  Haven  og 
Hønsene  og  Ænderne  og  greie  Huset  og  faa 
Dem  en  liden  Dans  engang  imellem  hos  Venne- 
familierne  heroppe  paa  Lokkerne  end  saadan 
at  være  Medlem  af  »Kontoristernes  Forening«  !« 

Hun  satte  i  en  klingende  Latter.  Men 
lige  efter  brød  der  ud  et  pint  lidenskabeligt: 
—   »Uf  ja!« 

Doktoren  hagede  Skvætlæderremmen  af 
for  at  springe  over  paa  Trappen,  da  Faste 
pludselig  kom  frem  fra  Haveporten  i  Skjorte- 
ærmerne og  med  et  Par  Maaleinstrumenter  i 
Haanden : 

»Goddag,  Doktor!  —  Jo,  jeg  kan  sige  Dem, 
at  De  var  paa  Tapetet  nede  i  Klubben  igaar- 
aftes.  Eller  rettere,  Planen  om  Sjobadeanstalten 
ude  ved  Vestsiden  af  Byen,  —  og  De  forud- 
sattes da  som  den  drivende  Sjæl  i  det.  For- 
staar  sig,  vi  diskuterede  Sagen  udelukkende 
fra  den  økonomiske  Side  —  Rentabiliteten  .  .  .« 

Doktoren  loftede  lidt  paa  Brillerne  og  saa 
ud  i  Luften: 

»Ja ,  Hr.  Forland.  Det  forekommer  mig 
blot,  som  det  samme  salte  Emne  maa  fore- 
findes i  alle  Landets  Kystbyer ,  hvor  Sjøen 
ikke  er  for  nær  Kloakerne.  —  Det  la'r  sig 
drikke  paa  ialfald.« 

Man  begynder  med  at  sige  Vitser,  Hr. 
Falkenberg!  —  Men   saa   regnede  vi  paa  Dem, 

—  at  De,  som  alt  har  ryddet  saa  tappert  op  i 
Sygehusforholdene,  ogsaa  vilde  være  den  første 
til  at  gi'  baade  Planen  og  Aktietegningen  Deres 
Støtte.  Det,  vi  gaar  ud  fra,  er  intet  mindre 
end  hele  Tangen  indkjøbt  og  forvandlet  til 
Kursted  sammen  med  Forstranden.  Og  saa, 
om   Tanken    er   fremtidsdygtig,    hvad    jeg    tror, 

—  efterhaanden  Hoteller  paa  hele  Vestsiden, 
og  Byen  paa  den  Kant  lavet  om  til  et  modernt 
nordisk  Badested.« 

Doktoren  lo: 

»Det  er  vel  med  unge  Arkitekter  som 
med  nyslaade  blanke  Doktorer.  Saadanne  Ideer 
fløi  ogsaa  om  i  mit  Hode ,  da  jeg  kom  til 
Byen.  De  kan  tro,  der  fantaseres  meget  i  en 
Karjol  i  ensomme  Stunder,  —  Ja  Farvel, 
Frøken!«  —  afbrød  han.  »De  er  ikke  bange 
for  Solen  heller  .  .  .  Staar  der  i  Stegen  og 
lader  Parasollen  ligge  paa  Bænken.« 

»Aa,  med  bredskygget  Hat,  saa  — « 

»Nu  faar  De  en  hed  Tur  ned  til  Byen! 
.  .  .  Og  vogt  Dem  for  Stov  og  Sand  i  Øinene,« 
—  lød  det,  som  Karjolen  rullede  videre  opover. 

Det  var  med  en  vis  bleg  Oprørthed ,  at 
Sølvi  Forland  stod  igjen  paa  Trappen,  og  saa 
hastede  ind. 

I  Sovekammerets  Ensomhed  sad  Fru  For- 
land og  læste  et  netop  ankommet  Brev  fra 
hendes  yngste  Datter,  Agnete,  som  var  Guver- 
nante hos  Præsten  Fejer  i  Sogn. 

Hun  havde  sat  Krykkestokken  fra  sig  op 
til  Stoleryggen,  medens  hendes  af  Gigten 
brudte  Skikkelse  ludede  over  det,  og  i  Døren 
kom  Sølvi: 

»Ja,    Farvel   da,    Mor. Joho,    —  hun 

har  bestemt  sig  for  Præsten,  kan  Du  tro  I 


30 

»Fy,  fy,  Barn,  hvor  kan  Du  tænke  saa- 
dant,  —  en  ældre  Mand!« 

»Jeg  hører  det  jo  i  hele  Brevet  paa  Laaten, 
Mor,  hun  kalder  ham  »Fejer«  uafladelig  og 
ikke  længere  Præsten.  Og  saa  det  om,  at 
Præstegaarden  nu  er  saa  heldig  at  faa  Melken 
afsat  direkte  til  Meieriet!« 

»Aa,  det  er  stygt  af  Dig,  Sølvi,  —  hun 
ta  den  gamle  — « 

Sølvi  lo  eget  — 

»Og  jeg  mener  nu  saa  meget  hellere, 
fordi  han  er  saa  gammel!  Gud  bevare  én  fra 
at  ta  en  saadan  uden  at  mene  det,  om  han 
ovenikjobet  var  ung  —  og  pen,  og  vilde 
sværme.  Tænk,  hvor  forfærdelig  hun  da  maatte 
lyve,  Agnete!« 

»Jeg  holder  ikke  af  at  forfølge  den  Slags 
Tanker,  Sølvi.  Du  er  blét  saa  bitter  paa  det 
sidste.     Jeg  véd  ikke,  hvad  der  gaar  af  Dig.« 

»Da  rykkede  saamæn  jeg  med  Fornøielse 
ind  i  en  saadan  Præstegaard,  —  jeg  mener  til 
en  saadan  mosegroet  Præst,  —  en  rigtig  skrøbe- 
lig en,  —  som  jeg  kunde  leve  hos  som  i  en 
gammel  ærværdig  Kirke  —  og  lette  Veien  for 
—  og  følge  til  Graven.  Jeg  skulde  ikke  be- 
drage   ham    paa   noget   Punkt.      Jeg  tænkte  jo 

for  et  Par  Aar  siden  saa  aligevel  at  drage  ud 
som  Sygepleierske.  Og  desuden,  naar  et  Fruen- 
timmer har  fuldkommet  de  nogle  og  tyve  Aar 
og  er  vel  ansat,  enten  det  nu  er  i  Guvernante- 
veien  eller  som  Kassererske  paa  et  Kontor, 
saa  er  hun  over  Romangreierne;  de  er  simpelt- 
hen under  hendes  Værdighed  længere.  Har 
hun  havt  nogle  Illusioner,  saa  er  de  ialfald  da 
forbi.  —  Det  eneste,  som  er  iveien,  er,  at  der 
er  saamegen  Melkemad  paa  en  slig  Præste- 
gaard ! « 

»Uf,  Barn,  den  Spogen  din  hores  saa 
ondt  — « 

.Adjø  da,  søte,  søte  Mor!  Sæt  Dig  ikke 
for  aabent  Vindu  .  .  .« 

Sølvi  var  skyndsomt  henne  og  kyssede 
hende  med  Heftighed  paa  Kinden,  før  hun  for- 
svandt ud  af  Døren. 

Fru  Forland  sad  stille  med  store  Øine  og 
et  svagt  Smil,  som  turde  hun  ikke  lade  Ind- 
trykket slippe  for  haardt  ind  paa  sig.  Hun 
greb  efter  Fotografi-Albumet  paa  Komoden  .  .  . 

Agnete  .  .  .  den  spæde  Figur,  da  hun  var 
liden ,  —  fem  Aar.  Og,  da  hun  var  tolv  — 
og,  da  hun  var  seksten  og  stod  konfirmeret  i 
den  sorte  Silkekjole,   Fru  Grosserer  Mørck  for- 

ærede  hende  —  væver  og  naturlig,  let  som  en 
Sylphide,  —  og  hun  faldt  i  et  saa  dødeligt 
Sværmeri  for  Peter  Kjelsberg,  som  var  blét 
Styrmand  og  spradede  med  et  vaiende  Slips, 
—  og,  da  hun  var  fem  og  tyve  og  bar  sin 
slanke  Skikkelse  og  Haarsætning  lidt  i  At- 
titude —  —  — 

Og  paa  samme  Vis  hendes  kraftigvoksne, 
kjernefriske  Sølvi  med  det  struttende  Liv  i 
Ansigt  og  Væsen,  —  saadan  en  ægte  latter- 
mild, halv  trodsig  Rosenblomme  paa  alle  Barn- 
doms- og  Ungpigeportræterne,  —  helt  til  det 
sidste  uheldige  Portræt  fra  ifjor,  hvor  hun  staar 
saa  alvorlig  med  Haanden  i  Hoften,  som  en 
Anklagens  Engel  opmarscheret  ret  foran  Gud 
sin  Skaber  .  .  . 

»En  anden  Tid  nu,  Faste  .  .  .«  udstødte 
hun,  som  Sønnen  kom  ind  svedig  og  rødstegt 
af  Solen  ...  »De  blir  utaalmodige  Smaa- 
pigerne  nu  og  er  saa  færdige  til  Oprør.« 

»At  Tiden  er  en  anden.  —  Ja,  maatte  Du 
engang  faa  den  Ting  i  dit  velsignede  Hode, 
Mor!  Men  det  faar  Du  aldrig.  —  —  Jo,  Du, 
jeg  tar  ikke  feil.  Strømmen  udenfor  din  Have 
repræsenterer  ved  laveste  Vandstand,  —  og 
dette  maa  være  laveste  Vandstand,  —  et  Fald 

paa  én  og  fyrretyve  Centimeter,  det  vil  sige 
omkring  en  og  en  trediedel  Fod.  Der  var  jo 
ogsaa  nogle  Levninger  af  et  Kværnhus  eller 
Strømhjul  der  fra  gammel  Tid.« 

»Ja,  men  saa  maatte  det  vel  stikke  i  en 
eller  anden  Aarsag,  at  det  blev  nedlagt,  Du.«. 

»Uvidenhed,  —  Mangel  paa  mekanisk  Be- 
greb; —  det  var  jo  rent  Bondestel  heropover 
bare  for  ti, .  femten  Aar  siden.  Nok  er  det, 
Mor,  Du  eier  Halvten  i  et  lidet  Aargangs  Strom- 
fald  her  ved  Elvebredden  mellem  begge  dine 
Havegjærder.  Det  kan  konstateres  mathema- 
tisk!« 

»Kunde  vi  saavist  faa  noget  for  det,  Du. 
Havde  det  været  noget,  havde  de  nok  ikke 
ladet  mig  beholde  Huset!« 

»Ja,  Mor,  —  det  kommer  saa  helt  an  paa 
det  Øie,  som  sér.  Om  Du  satte  alle  Stadens 
Taksationsmænd  i  Ring  omkring  det,  saa  vilde 
de  alle  som  én  ryste  paa  Hodet  og  sige :  Ikke 
en  Slik!  —  Men  jeg,  sér  Du,  siger  noget  andet. 
Og  til  Dig,  Dig  alene  —  bare  til  Dig,  fordi 
jeg  maa  glæde  Dig,  —  siger  jeg  straks,  at  jeg 
har  fundet  en  Guldklump  dernede  ved  Enden 
af  Haven.« 

Jonas  Li  c:    Faste  Forland.  2 

»En  Guldklump?  —  Gud  bevare  din  For- 
stand ! « 

»Strømmen,  mener  jeg  naturligvis.« 
»Det     er    jo    bare    Vand,    —    bare    Vand. 
Slip   for   Guds  Skyld    de   Tanker,    Gutten   min, 

—  bare  Vand  — « 

»Sér  Du,  Mor,  Du  kan  jo  altid  forestille 
Dig  en  liden  Traad,  om  det  nu  ikke  netop  er 
en  Sytraad  .  .  .  Om  Du  nu  ved  en  saadan 
kunde  forene  Kraften  fra  det  ene  Strømfald 
efter  det  andet  af  de  mange  smaa  indover 
Dalen,  saa  vilde  det  tilslut  virke  som  én  stor 
samlet  mægtig  Fos,  der  kunde  drive  alt,  hvad 
denne    By   trænger,    baade    elektrisk   Belys-    og 

—  naa,  mine  Planer  blir  indtil  den  rette  Tid 
under  min  egen  Hat.  Pratede  jeg  ud,  vilde 
Bønderne  ovenfor  ogsaa  fort  begribe,  at  de 
havde  Guldklumper  i  Elven.  Men  jeg  er  nu 
engang  for  at  Opfinderen  —  og  det  er  jeg  — 
ogsaa  bør  ha  Præmien!  .  .  .  Jeg  maatte  bare 
glæde  Dig  med  lidt  Haab  og  Udsigt  til  Lys- 
ning for  os  alle  .  .  .  Du   skal  komme  til  at  bo 

i  en   af  de  store  Villaer,    Mor,    og,    om  Du  vil,, 
faa  Stenhus  nede  i  Byen  med.« 

»Men  Du  lægger  nu  vel  ikke  Pengene  fra 
Onkel  Joel  i  dette?«   udbrød  hun  bekymret. 

»Bryd  Dig  ikke.  Bryd  Dig  ikke.  Mæg- 
leren er  en  slu  Hund  —  klog  —  forsigtig  .  .  . 
Pokker  til  Hode  der  kan  stikke  under  en  saa- 
dan  halvslidt  Smaastads  Paryk!  Han  begreb 
straks  Badeanstalten,  og  at  visse  Ting  maatte 
være  fuldt  afgjorte,  før  vi  bød  det  frem  offent- 
lig paa  Markedet.« 

Han  drev  plystrende  ud  .   .   . 

—  Dybt  ludende  over  Krykken  prøvede 
Fru  Forland  sig  frem  Skridt  for  Skridt  hen- 
imod  Stuedøren.  Hun  havde  Hedeflekker  ved 
Tindingerne  af  alt  det,  Faste  havde  snakket 
og  fremsat  med  slig  intens  Overbevisning.  Han 
kunde  virkelig,  som  Sølvi  sa',  rent  ud  flytte 
Folk  over  i  sit  Land,  om  man  ikke  tog  sig 
ivare  .  .  .  Hvor  heldigt,  at  hun  netop  drog 
nedover  til  Kontoret,  da  Faste  kom  ind  og  tog 
alt  dette  op !  Sølvis  hvasse  Tunge  lige  over 
for  hans  Ideer  vilde  blot  ført  til  ophidsende 
Disput  .   .  . 

Hun  stod  i  den  aabnede  Sovekammerdør 
og  saa  sig  mønstrende  om  i  den  af  Taget  tryk- 
kede, lave  Dagligstue.  De  levende  Øine  søgte 
for  Øjeblikket   efter   en   anden  Plads  for   det  at 

Det  var  blot  en  flygtig"  Tanke,  som  var 
faret  op  i  hende  efter  Fastes  Forespeilinger. 
.  .  .  Men,  som  hun  dog  maatte  prove,  før  hun 
kunde  give  sig  Ro  til  at  læse  Agnetes  Brev 
for  anden  Gang  ordentlig  igjennem,  —  blot  en 
Idé  for  det  Fald,  at  dog  noget  af  alt  det, 
Faste  gik  og  bar  paa.  virkelig  skulde  vise  sig 
at  føre  til  Penge,  nemlig  den  at  faa  de  to 
gammeldags  Vinduer  paa  noget  Vis  omarran- 
geret til  et  eneste  enkelt,  stort ;  —  og  dette 
saa  indfattet  af  et  rigt  Gardin,  fæstet  paa  et 
forgyldt  Spyd  med  ditto  Ringe  og  brede 
Holdere  .   .   . 

.  .  .  Og  kanske  saa  ogsaa  —  naturligvis 
kun,  om  der  viste  sig  Ressourcer,  —  en  Porcel- 
læns  Ovn  med  Messingdøre  istedetfor  den  gamle, 
stygge  Jernovn,  som  stod  der  endnu  dækket 
med  Bjerkeløvet  fra  Sanctehans  .   .  . 

Den  lille  ludende  Frue  med  de  lysende 
Øine  og  det  af  Smerten  slidte  afmagrede,  stort 
skaarne  Ansigt  fordybede  sig  stedse  ivrigere  i 
at  studere  og  grunde  ud  Mulighederne  for  de 
to  Vinduer.  Hun  holdt  Krykkestaven  paatvers 
ud  foran  sig  for  at  maale  Bredden;  og  under 
hendes  Rørelser  randede  Solstrimerne   af  og  til 

et  kun  brunlig  -graat  Haarfald,    der   strømmede 
og  vred  sig  i  Bukler  fremover  i  Panden. 

I  forskjellige  Repriser,  eftersom  noget  nyt 
faldt  hende  ind,  var  hun  tilsidst  rykket  hen 
paa  den  anden  Side  af  Gulvet,  levende  optaget 
af  et  helt  andet  Værelse,  —  det,  hun  nu  selv 
havde  baade  ombygget  og  omarrangeret  .   .   . 

—  Ude  paa  Gaardspladsen  vandrede  Faste 
og  fulgte  med  en  vis  Nysgjerrighed  sin  ældre 
Broder  Ditlev,  Idioten  .   .  . 

Med  store  festlige  Gebærder  og  et  og  andet 
dyrisk  Strubegrynt  dirigerede  denne  et  indbildt 
Orchester  til  Stegebrasen  ud  fra  Kjøkken- 
vinduet  for  de  to,  tre  Høns,  som  stadig  trode, 
han  kastede  Korn  ud,  og  et  Par  vaggende  Ænder, 
hvis  snaddrende  Krik  han  hver  Gang  tog  til 
Indtægt  med  den  elskværdigste  foroverhilsende 
Taknemmelighed.  — 

—  Et  Stykke  elementært  Kaos  i  ham  ogsaa  ! 
Et  Slags  Melodi  i,  hvad  han  tuder,  —  han  fik 
bare  ingen  Hjerne  til  at  styre  det  med,  — 
mumlede  Faste.  Han  gik  med  en  underlig  For- 
nemmelse i  Blodet  idag,  noget  voldsomt  til  den 
Grad,  at  det  mattede  og  lod  ham  vandre  halvt 
i  Ørske  .   .   . 

.  .  .  Det  eneste,  som  var  at  tro  paa,  var 
naturligvis  sig  selv!  —  Feilen  var,  at  Individet 
lod  dette  »sit  selv«  bortblaase  af  Autoriteten. 
Det  var  de  faa,  som  bar  Verden  frem  .  .   . 

Det  sang  og  sang  ham  inde  i  Hodet: 

—  Hlorides  Hug  ham  lo  i  Brystet,  da 
haarden  Hammer  i  Haand  han  følte  .   .   . 

Ved  sine  Maalinger  og  Planer  om  Strøm- 
farene  havde  han  nu  Midlet,  den  alstærke 
Thorshammer,  ihænde,  den,  han  skulde  beseire 
Troldene  med!   .   .  . 

Han  havnede  omsider  i  Skyggen  paa  den 
brudte  Stenbænk  i  Lysthuset  nederst  i  Haven. 

Med  en  Rygtrøster  fra  Gyngestolen  i  Stuen 
under  Hodet  laa  han  der  og  stirrede  sig  søvnig 
paa  Strommen  .   .  . 

Den  evige  enstonende  Humlen  summede 
ud  og  ind  gjennem  Lysthusløvet  .  .  .  brummede 
ganske  nær  og  vækkede  .  .  .  lød  igjen  fjernere 
og  fjernere  gjennem  Drømmen  .   .   . 

Han  var  paa  noget  Vis  selv  Humlen  med 
den  bløde  brune  Pels,  som  sortplettet  og  lubben 
af  Livsfylde  og  Farve  fløi  om  tonende  i  Sommer- 
dagen og  nød  og  nod  .   .  . 

Her  var  et  ustyrteligt  Valg!   .  .   . 

.  .  .  Bare  om  at  række  det  altsammen  .  .  . 
det  blanke  gule  Knapsoløie  mellem  de  fugtige 
Hovblade  ved  Strømbredden  helt  skinnende 
Solskinssmør !  .  .  .  Nellikerne  og  Levkoierne 
og  Roserne  og  de  ildrøde  Geranier  og  Auri-k- 
lerne,  —  fortryllede  indtil  Bedøvelse  hver  paa 
sit  Vis  .   .   . 

Det  gjaldt  blot  om  at  gi'  sig  Ro  ved  den 
ene  forhaandenværende  og  ikke  hæfte  Øie  og 
Tanke  ved  den  næste  og  den  næste,  —  blot 
om  at  aarke  endnu  mere  og  ikke  opgi'  det  — 
fra  Blomst  til  Blomst,  —  fra  Hyldens  og  Heg- 
gens  Rus  op  til  de  fede  søde  Lindetræblade  .  .  . 

Han  maatte  tilsidst  rent  ud  opgi'  det,  — 
aarkede,  aarkede  ikke  mere  i  denne  Fyldens 
Tilværelse  .   .   . 

Nei,  han  aarkede  ikke  mere!   .   .   . 

Lidt  efter  paakom  der  ham  en  uendelig 
Angst,  —  han  summede  om  i  et  Tomrum  .   .   . 

Paa  Stenbænken  inde  i  Lysthuset  sad  der 
en  Mand.  Det  var  ikke  rigtig  hans  Far  heller, 
—  det  var  gamle  Overlærer  Johannesen. 

»Se  selv  efter,«  —  bemærkede  Overlæreren, 
som  om  han  havde  siddet  der  og  snakket  og 
greiet  ud  den  Sag  i  længere  Tid,  —  »saa  skal 
Du    finde,    der   hænger    lidt    af  Dig    igjen    paa 

hver  Stilk  deroppe;  og  da  kan  Du  begribe, 
hvormeget  der  blir  igjen  af  Dig  til  at  brumme 
ind  i  den  høiere  Verden  med.« 

Var  det  ikke  akurat  det,  Faste  selv  havde 
følt!  —  og  som  gjorde  ham  saa  angst,  —  at 
der  var  kommet  noget  bort  af  ham  .   .   . 

Men  forargeligt  var  det,  at  den  pedantiske 
Overlærer  skulde  sidde  der  med  den  stille  over- 
legne Mine  og  brede  sig;  og  han  følte  en  vis 
Lyst  til  at  optage  den  Sag  til  Diskussion  .  .  . 
Man  kunde  f.  Eks.  gaa  ud  fra  en  Humles 
Xatur  ... 

Men  saa  vilde  han  jo  ikke  være  nogen 
Humle.  Det  nyttede  ikke  at  melde  sig  til 
Bera  med  det  .   .  . 

»Rigtig  Tak  skal  Du  ha,  Faste!« 

Han  vaktes  til  Virkeligheden  ved,  at  hans 
Søster,  Sølvi,  stod  der  hjemkommet  fra  Byen, 
aabenbar  Bytte  for  en  stærk  Sindsbevægelse  : 

»Tak  —  Du  — « 

Han  rettede  sig  hurtig  op  paa  Bænken. 

» —  fordi  Du  gjør  mig  Livet  saa  glæde- 
ligt, ja  — « 

»Gjør  jeg?«    —  lød  det  forvildet. 

»Er  det  ikke  nok,«  —  brast  det  saa  vold- 
somt ud,   —   »at  jeg  har  Ditlef  at  bære  paa  — 

og  saa  Mor  at  forsvare,  —  om  jeg  ikke  ogsaa 
skal  ha  Dig  liggende  lang  og  tung  tvertover 
min  Fremtid.  Jeg  havde  helst  Lyst  til  at  gaa 
fra  det  hele,   var   det  ikke  for  Mors  Skyld  — 

»Gjor  jeg  —  r 

»Og  saa  spor  han!-<  .  .  .  Hun  lo  haanlig. 
>Som  om  jeg  ikke  har  gaat  her  under  al  min 
Opvækst  som  »Søsteren  til  Perpetuumet«.  — 
Og  Du  tror  kanske,  det  var  for  ingenting,  at 
Agnete  ikke  længere  vilde  være  hjemme?  Hun 
takker  Dig,  kan  Du  tro,  fordi  Du  har  gjort 
hende  saa  from  og  myg,  at  hun  nu  kanske  tar 
Præsten  deroppe  .  .  .  Og  nu  kommer  Du  hjem 
igjen  med  Sækken  fuld  af  andre  ufattelig- 
storartede Ideer  og  Galskaber,  som  jeg  ogsaa 
skal  være  Søster  til  .  .  .  Han  hørte  paa  Dig 
en  Stund,  Doktoren,  —  og  det  var  saamæn 
ikke  for  din  Skyld.  —  og  saa  slog  han  paa 
Hesten  med  Svoben,  Du.  Han  standser  ikke 
mere  foran  vor  Dor  — « 

Taarerne  brast  udaf  Øinene  paa  hende. 
Hun  satte  sig  bent  ned  i  Græsset  og  vuggede 
fortvilet  Hodet  over  Hænderne  i  Fanget.    , 

>  Men  kjære,  kjære  Dig,  Sølvi,  —  slig,  som 
Du  véd,  jeg  altid  har  holdt  af  Dig.« 

»Holdt  af:  Du  har  holdt  af  Dig  selv,  har 
Du,  —  ingen  anden  end  Dig  selv  —  bestandig. 
En  holder  ikke  af  den,  som  tar  ens  Liv  og 
Lykke.     Ialfald  gjør  ikke  jeg  det.« 

»Men  kjære,  kjære  Dig,  Sølvi,  —  Søster 
Sølvi,  —  hører  Du.  Jeg  skjønner  jo,  jeg  har 
været  uheldig  idag  og  gjort  Dig  ondt.  Men 
har  jeg  tænkt  paa  andet  end  det,  som  kunde 
gjøre  os  alle  lykkelige  igjen,  saa  — « 

»Og  som  vi  andre  skulde  paradere  som 
Søstre  til,  ja!  —  Lad  mig  i  Fred,  lad  mig  i 
Fred,  —  bare  til  at  begrave  det  eneste,  som 
var  levende  i  mig,  —  her,  jeg  sidder  .   .   .« 

Hun  vuggede  stridgraadende  ogutilgjængelig 
for  al  Tale  med  Hodet  over  Fanget. 

»Naa  saa!«  —  satte  han  i.  Han  kjendte 
denne  ubeherskelige  Lidenskabelighed  og  fo'r 
afsted. 

—  »Jeg  spiser  ikke  hjemme  idag!«  — 
raabte  hah  ovenfra  Haven,  efterat  han  havde 
været  en  Svip  inde  i  Stuen  for  at  faa  Frakken 
paa  sig,  og  nu  (øg  han  nedover  til  Byen. 


III. 


Ja, 


sér  Du  Bera,«  sa'  Fru  Forland,  de 
sad  og  pratede  sammen  inde  i  Dagligstuen,  — 
»det    er    altid    som    en   Flvtnino-    for    mi^   ind  i 

J  o  o 

noget  helt  andet,  naar  jeg  hører  Dig  og  Smaa- 
pigerne  ræsonnere.  Jeg  er  nu  fodt  i  en  Tid, 
da  alt  var  spigerfast,  Far  var  Far,  og  Mor  var 
Mor,  og  Væggene  var  Vægge,  og  der  skulde 
Speilet  hænge  og  der  Portræterne,  —  og,  naar 
to  først  var  forlovede,  var  det  Familieskandale, 
om  de  skiltes,  anrettede  de  saa  aldrig  saamegen 
Ulykke  paa  hinanden  .  .  .  Og  en  ung  Pige 
skulde  bli  Tante  og  strikke  Strømper,  om  hun 
ikke  blev  gift,  der  var  saamæn  ingen  Udvei 
fra  det  .   .   . 

Og,  naar  hun  saa  ovenikjøbet  biev  Præste- 
frue som  jeg,  —  fik  en  bra,  prægtig  Mand, 
kjære  Bera,    saa  blev  Kassen  saa  at  sige  tættet 

for  Luften  udenifra  paa  alle  Kanter.  Man  væn- 
nede sig  jo  ikke  til  at  sætte  Vinger  paa  Tan- 
kerne, nei  .  .  .  Men  underligt  er  det,  Du,  — 
enda  jeg  nu,  naar  jeg  sér  tilbage  paa  det,  maa 
sige,  at  det  er,  som  et  helt  Omvæltningens 
Jordskjælv  er  gaat  over  alle  Forholde,  —  har 
det  dog  egentlig  ikke  forbauset  mig  eller  stillet 
sig  for  mig  som  noget  saa  rent  absurd  .  .  . 
Det  er  hellere,  som  et  Slor  er  trukket  bort  fra 
Anelser  eller  Tanker,  jeg  maa  ha  gaat  med 
langt  inde  i  mit  inderste.  Derfor  taber  jeg 
ogsaa  altid  i  Disputen  med  Jer,«  —  smilte  hun. 
»Jeg  begynder  af  Vane  med  det  gamle,  og  saa 
trækker  I  mig  over  .  .  .  Og,  jeg  véd  jo  ogsaa, 
at  Du  har  Ret  og  at  det  kun  var  af  den  pure 
gamle  Vane,  jeg  sa'  Dig,  at  jeg  vilde  blive  saa 
lettet,  om  Faste  vilde  lægge  an  paa  at  komme 
ind  i  nogen  af  Statens  Stillinger,  —  om  en 
aldrig  saa  liden  !«  —  lød  det  noget  efter  igjen 
i  et  dybt  Suk. 

»Kjære,  kjære  Fru  Forland,  tror  De,  det 
vilde  være  saa  trygt?  —  tryggere  end,  om  han 
fik  bruge  sine  egne  Vinger;  —  han,  som  passer 
saa  lidt  for  deres  ydre  Regler.« 

Aah,    Du   har   jo   saa  Ret,   Bera!    Det   er 
bare  mig,    som   — .      Det    er   hans   Ideer,    som 

skal  gi  ham  Stilling,  ja  —  som  —  ja  — .    Huf, 

—  jeg  kan  undertiden  bli  som  forstyrret.«  Hun 
tog  sig  til  Hodet.  —  >/Det  gjør  saa  godt,  at 
Du  forsvarer  ham,  Bera,  at  Du  tror  paa  ham. 
Du  har  jo  ogsaa  sét,  hvor  galt  det  var  med 
hele  dette  Perpetuum.« 

Bera  saa  ud,  som  hun  ikke  rigtig  vidste, 
hvad  hun  turde  svare:  —  »Han  er  undertiden 
saa  underlig,«  —  kom  det;  —  »man  véd  ikke, 
hvad  der  kan  dukke  op.« 

Fru  Forland  saa  pludselig  paa  hende: 
»Du    er  ikke  sikker  for  noget  som  en  Sjo- 
orm,  —  en  styg  Sjoorm,  som  Du  er  ræd,  Bera, 

—  jeg  forstaar  Dig  nok.  Jeg,  som  kjender 
hans  Sind,  har  ogsaa  været  bange  .  .  .  Mod- 
gangen, —  Modgangen,  Du,  —  han  taaler  den 
ikke.  Den  dæmmer  ligesom  al  hans  Vilje 
vildere  og  vildere  op,  —  saa  han  kan  bli  rent 
hensynsløs  —  ond  .  .  .  Og  derfor,  —  vidste 
jeg  ham  bare  sikker  i  en  fredelig  Bestilling, 
om  aldrig  saa  liden!«   —  lød  det  igjen. 

»Aa  nei,  nei,  Fru  Forland!  Han  er  ikke 
ond.  Han  bare  jager  Fantasien  op  og  udmaler 
det  for  sig.     Men  kjære,«    afbrød  hun  muntert, 

—  »sidder  vi  ikke  her  og  laver  baade  Sjøorme 
og  Spøgelser  paa  Faste!« 

leg  kommer  altid  til  at  tale  med  Dig  om 
ham,  Bera,  —  det  er,  fordi  ingen  forstaar  ham 
som  Du.« 

»Det  er,  fordi  jeg  tror  paa  noget  hos 
ham,  som  blot  ikke  har  fundet  sin  rette  Plads 
eller  endnu  ikke  er  kommet  frem,«  forklarede 
Bera. 

)Du  mener,  at  alle  Guds  Skabelsesdage 
enda  ikke  er  forbi  for  ham,«  —  lo  Fru  For- 
land. »Det  gjør  saa  godt,  det,  Du  siger.  Du 
har  en  større  Forstand  end  vi  andre,  Bera. 
Jeg  sér  det,  jeg  sér  det.« 

»Ja,  Gud  véd,  hvad  jeg  skal  gjøre  med 
den,«  —  undslap  det  Bera  .  ,  .  »Det  var,  fra 
han  bode  hos  os  den  Sommer  .  .  .  Naar  han 
talte  om  alt  sit  og  alt  det,  han  tænkte,  var  det 
altid,  som  jeg  saa  ind  i  en  ny  og  større  Verden. 
Og,  da  saa  Perpetuumet  kom,  var  det  for  mig 
bare  som  det  Hjul,  der  havde  staat  og  ventet 
og  nu  skulde  rulle  det  frem  altsammen!  Han 
havde  udmalt,  hvordan  det  vilde  bli  paa  al 
Vis  i  Verden,  naar  blot  Kraften  kom.« 

Det  var  bare  Hjulet,  han  ikke  fik  til, 
ja«,  —  mumlede  Fru  Forland. 

Men  denne  Verden  med  al  den  ny 
Menneskelykke    gaar    aldrig    ud    af  mit    Sind!« 

udbrast  Bera,  idet  hun  pludselig  reiste  sig 

>0g  saadan  kan  han  efterlade  sig  en  Verden  i 
elektrisk  Belysning  hos  mange,  han  .   .  .« 

Det  sidste  kom  saa  eget  sagte  ud  i  Luften, 
at  Fru  Forland  uvilkaarlig  maatte  se  paa  hende. 

.  .  .  »Og  saa  faar  jeg  Lov  til  at  plukke 
mig  en  Skaal  Kirsebær  nede  i  Haven ,  mens 
jeg  venter  paa  Sølvi,«  —  af  brod  hun  raskt  og 
reiste  sig. 

»Ja,  gjør  det,  kjære  Barn  .  .  .« 

Fru  Forlands  Øine  fik  et  mere  og  mere 
indadvendt  Udtryk,  medens  hun  fulgte  Beras 
Skikkelse,  som  hun  forsvandt  ud  af  Døren. 


Henne  ved  Kirsebærtræerne  hilsede  Bera 
paa  Ditlef,  der  befandtes  dybt  optaget  af  at 
vogte  Bærene  for  Skjærefamiljen,  til  hvem  han 
havde  sit  eget  intime  Forhold,  helt  fra  de  byg- 
gede Rede  i  Piletræerne  borte  paa  Engen  om 
Vaaren ,  og  han  hjalp  dem  med  at  trække 
sammen  Soplimkvist  og  Ler.  Han  klappede 
af  og  til  i  Hænderne  med  et  »Husch  — Husch, 
—  Sjuh  —  Sjuh,«    —  snakkede  og  pratede  .  .  . 

Bera  keg  op  mod  det  aabne  Kvistvindu. 
Paa    Sidekrogen    hang    et    Sølvur    med   Snoren 

nedover,  —  hun  kjendte  det  jo  saa  godt!  — 
Faste  maatte  ha  glemt  det,  da  han  gik  ned  til 
Byen  imorges  — 

Pludselig  horte  hun  Skridt  nede  i  Veien. 
og  det  lod  overrasket: 

Xei,   —  er  Du  der,  Bera!« 

Faste  havde  opdaget  hende  gjennem  Sprinkel- 
værket, og  han  nærmede  sig  nu  med  Fagter 
og  Aliurer,  der  gjengav  Mægleren: 

»Kan  Du  se  saadan  en  lun,  pengebegjerlig 
Kat,  Bera:  Øinene  gnistrer  formelig  af  Elek- 
tricitet.« 

»Det  er  da  vel  aldrig  Skuespiller,  Du  skulde 
været,  Faste ! « 

s  Hvad  behager?« 

»Ja,  for  dette  var  da  virkelig  Mægleren.« 

»Hvor  Du  snakker  dumt,  Bera!  Simpel 
Efterherming  rækker  aldrig  længere  end  til  at 
vise  Abekatsiden  hos  Mennesket.  Men  en 
Skuespiller,  sér  Du,  —  en  virkelig  én,  som 
lofter  op  til  Kunst,  han  er  en  Seer  indenfra, 
saa  han  krænger  ud  og  ind  baade  paa  Sjælen 
og  Hjertet.  Den  store  Kunst  er  at  speile  af 
det,  som  lever  og  aander  indenfor  baade  Skjorten 
og  Huden  .  .  .  Den  er  at  fange  en  Figur  her 
og    der    borte    i    Gaden,    og    saa    lige    op    paa 

Brædderne  med  Sjælen  hans!  .  .  .  Men  ellers, 
ser  Du,  Bera,  tror  jeg  nok,  jeg  paa  min  Vis 
ogsaa  har  fanget  en  Sjæl ,  —  Mægleren,  Du ! 
Han  var  svært  tung  og  træg  i  Begyndelsen. 
Men  nu  hører  han  paa  mig,  og  jeg  tror  han 
begynder  at  lugte,  at  her  er  noget  at  gjøre,  — 
virkelig  Betingelser  for  et  Badested  i  europæisk 
Forstand,   om  Du  vil.      Og  nu  lyder  det:    Hys 

—  hyss,  taus  som  Graven,  til  vi  —  i  Tilfælde  — 
har  sikret  os  de  værdiløse  Tomterne  nede  paa 
Forstranden  for  en  Slik  og  ingenting!  .  .  .  Jeg 
takker  min  Gud,  fordi  jeg  kan  slippe  at  snyde 
Eierne  direkte  Du;  men  kan  gjøre  det  pr. 
Mægler.« 

»Xei,  den  Side  af  Sagen  tænker  jeg  nok 
ogsaa,  Mægleren  skjonner,  han  maa  besørge 
selv,«   ■ —  mente  Bera. 

»Saa,   —  aa  .  .   .« 

»Ikke  saa  jeg  tviler  paa,  Du  kunde  det, 
Faste ;  der  er  langt  tilbunds  hos  Dig.  Du  aarkede 
bare  ikke  at  bære  paa  det  bagefter.« 

»Og  jeg,  mener  Du,  er  og  blir  noget  Pok- 
kers upraktisk,  en  af  disse  overforfinede  Sam- 
vittigheder, som  er  drevet  op  saadan  bag 
Vindusglassene    i   et    »gammelt   dannet   Hjem«  ! 

—  Men    Mænd,    som    skal    handle,    —  sér  Du, 

Jonas  Lie:    Faste  Forland.  i 

—  maa  være  Erobrernaturer,  —  kunne  slaa  itu 
et  Æg  og  kverke  en  Kylling  for  Resultatets 
Skyld.« 

»Ja;  men  det  er  Mennesker,  som  aldrig 
hører  Kyllingen  pibe  bagefter,  Du.« 

»Aa,  jeg  véd  nok,  hvad  der  mangler,«  — 
udstødte  han  oprørt.  »Den,  som  kunde  faa 
sat  en  ny  Tro  ind  i  Hjerteroden  paa  Dig  for 
den,  Du  mistede  ved  Perpetuumet!  Naa  ja  .  .  .« 

Han  strakte  sig  og  bøiede  et  Par  Grene 
ned  — .  »Jeg  skal  naa  de  Kirsebær  .  .  .  Der 
lader  jeg  dem  regne  over  Dig,  —  ta  dem  — 
ta  dem!  —  De  er  røde,  og  Du  er  bleik,  Bera! 

—  ligesom  jeg.  Ta  dem,  ta  dem  —  — .  Der- 
som Du  anede,  hvor  kry  og  hoven  jeg  gaar 
dernede  i  Gaderne.  Med  mit  sluskede  Slips 
og  min  fedtede  Jakke  nyder  jeg  at  ta  det  op 
med  de  engelsk-fashions  Byens  Sprader,  som 
jeg  engang  har  siddet  paa  Skolebænken  med 
.  .  .  Forretningsmand  fra  Top  til  Taa,  sér  Du.« 

»Nei,  ikke  forstaar  jeg,  hvordan  Du  kan 
ha  slig  Lyst  til  at  gjøre  Dig  underlig,  som  om 
Du  ikke  var  rar  og  egen  nok  før,«  brast  Bera 
ud.  »Og  altid  er  der  nogen,  Du  vil  nyde  at 
træde  under  Fødder!« 


5i 

»Aa  nei,  Du,  —  aa  nei,  Du  .  .  .  Det,  jeg 
har  lidt  af,  og  endnu  lider  af,  er  heller  en 
Trang  til  at  forstaa  dem.  Hvor  ofte  har  jeg 
ikke  gaat  og  undret  mig  og  været  nysgjerrig 
og  ledt  efter,  hvad  der  egentlig  kunde  stikke 
bagom  alle  disse  forbeholdne,  hoitidelige  Bukkebæ- 
ansigter,  disse  Byens  tause  styrende  Guder,  som 
havde  Magt  til  at  smile  én  ihjel,  og  foran  hvem 
jeg  endnu  kan  gribe  mig  i  at  fole  Levninger 
af  min  Gutterædsel,  —  Rædsel  for  den  voksne 
Verden  og  al  dens  mystiske  Utilgjængelighed.« 

»Der  sidder  endnu  saameget  igjen  hos  Dig 
af  saadant,  som  man  føler  som  Barn,  Faste,  — 
og  det  er  jo  ikke  til  din  Forkleinelse  .   .  .« 

»Men  det,  som  i  disse  Dage  har  beskjæf- 
tiget  mig,  Bera,  er  aldeles  ikke  saameget  selve 
SpekulationsafTæren  som  det,  at  jeg  nu  virkelig 
er  kommet  en  Smule  ind  i  Mæglerens  For- 
trolighed og  derved  ogsaa  ind  bag  Byens 
Kulisser.  Det  er  det  Faktum,  som  for  mig 
har  udgjort  en  hel  indre  Oplevelse,  —  det,  at 
jeg  nu  kan  staa  og  følge  det  altsammen  med 
Mæglerens  knasende  tørre  Blik.  Forstaar  Du, 
det  er  det  ganske  Illusions-Gardin,  som  er  ramlet 
ned  for  mine  Øine!« 

A* 

.  Men,  —  jeg  havde  nær  sagt,  —  hvad  vil 
Du  mellem  alle  disse  —  »Voksne«,  som  Du 
kalder  dem!«  udstødte  hun. 

»Hvad,  —  hvad?  .  .  .  Du  forstaar  da  vel, 
at  Du  fornærmer  mig,  Bera.  Du  anser  mig  da 
ikke  for  dem  i  nogen  Maade  underlegen?« 

Xei,  Du;  men  Du  kommer  aldrig  til  at 
bli  paa  din  Post  der,  hvor  de  Folk  altid  er 
det,  om  de  saa  sover!  Du  har  din  egen  Tanke- 
og  Følelsesverden,  som  ligger,  Gud  maa  vide, 
hvor  — :  men  ialfald  langt  udenfor  deres.  Jeg 
tænker,  Du  skulde  været  Videnskabsmand  eller 
noget  sligt,  jeg.« 

»Men  ikke  det,  jeg  er!«  —  føg  han  op. 
»Hvad,  hvad  Du?  —  saadan  en  lærd,  distrait 
Halvtulling,  som  de  sætter  ind  i  en  Stald  med 
Boger  og  drager,  halvblind  mod  Dagen,  ud 
igjen  efter  Grimen.  Jo,  det  var  noget  for  én 
som  jeg  det,  som  bare  ikke  kan  finde  Grændse 
for  alt  det,  han  tørster  efter  baade  at  faa  skabe 
og  sluge  af  al  denne  Verdens  Herlighed,  Jeg 
er  en  verdslig  Kraft,  sér  Du,  Bera,  —  verdslig 
baade  af  Xatur  og  Princip!  Jeg  er  udover 
Snyderiet  med  den  »ideale  Verden«.  Den  er, 
virkelighedsmæssig  talt,  et  Loft  med  Blaar, 
hvormed    man  lumpes  for  den  reelle.      Og  der- 

for,  Du,  er  det,  at  jeg  vil  sætte  Livet  ind  paa 
at  faa  grundet  noget,  som  duer  for  Menneskene, 
og  gir  mig,  —  Ophavsmanden,  —  baade  Rig- 
dom og  Magt  og  Anseelse,  og  alt  det,  som  de 
siger,  galt  er!  Det  hedder,  det  skal  være  saa 
farligt  at  være  Millionær.  Og,  naar  man  er 
Millionær,  skal  det  igjen  være  saa  farligt  at 
bruge  Millionen  til  at  kjøre  i  forgyldt  Glas  vogn 
med  mange  Heste  for  eller  fare  Jorden  rundt 
med  sin  egen  Lystjagt  .   .  .« 

»Snak  bare  saadan  en  Stund  til  Mægleren, 
skal  Du  se  — < 

»Ja — a;  —  men  saa  dum  er  Faste  Forland 
ikke,  Du!  —  Uf;  men  forresten  saa  har  Du 
det  med  at  rive  mig  ud  af  min  Tankegang, 
Bera!  —  en  kold  Maade  ...  Vi  passer  i  visse 
Maader  til  hinanden  som  Ild  og  Vand. 

.  .  .  »Jeg  mener  kun,  at  aldrig  faar  Du  et 
Pengehjerte  sat  ind  i  dit  Bryst,  Faste!  Og  det 
er  det,  som  skal  til  for  at  bli  Pengemand.  For 
Dig  blir  dine  Ideer  og  Tanker  altid  det  første 
—  lige  saa  afgjort,  som  det  for  de  andre  er 
Skillingen.« 

»Saa,  Du  .  .  .  Paa  det  Vis  skulde  altsaa 
ingen,  der  forer  Aand  i  sit  Skjold,  befatte  sig 
med  Virkeligheden !    Medens  Sandheden   er,    at 

enhver  dybere  Begavelse  skjælver  og  dirrer 
efter  at  faa  revolutionere  og  organisere  .  .  . 
Du  er  biet  saa  tung  til  at  fatte,  Bera,  og  Op- 
rigtighedens Honning  flyder  stadig  fra  dine 
Læber,  siden  — « 

»Naar  jeg  fik  udtrykke  mig  paa  din  Maade, 
Faste,  saa  vilde  jeg  sige,  at  for  Mæglerens 
Fantasi  stiller  et  Kronestykke  sig  saa  stort  som 
Fuldmaanen,  medens  Ideen  ikke  er  til  at  øine. 
Og  for  Dig  er  Tanken,  Ideen,  alt,  og  Krone- 
stykker, —  Du  styrtede  dem  i  Sække-  og 
Tøndevis  i  Havet!« 

»Aa,  hvor  jeg  nu  kj endte  Dig  igjen,  Bera, 
den  gamle,  —  hvad  vil  jeg  sige,  —  den  hjerte- 
store, eleverede  Bera!  —  i  dette  pludselige 
Skjær  .  .  .  Hvad  smiler  Du  af,  —  jo  Du 
lo  .   .   .« 

»Du  har  et  Talent  til  at  plumpe  ud  fra 
det,  vi  snakker  om,  Faste.  Hvorfor  har  Du 
nu  ikke  sat  Dig  i  Forbindelse  med  Disponent 
Ek,  som  er  en  saa  paalidelig  Mand  og  saa 
interesseret  for  Byens  Bedste,  istedetfor  den 
sleipe  Mægleren.« 

»Hvorfor  .   .  .?« 

»Ja,    akurat   hvorfor?  —  Der   er  noget,  — 

et  eller  andet,  —  om  Du  kanske  ikke  gjør  Dig 
det  saa  klart  selv  — « 

»Som  jeg  sér,  mener  Du.  —  Det  var  jo 
intet  rart  ved  Tingen,  om  det  ikke  var  noget, 
jeg  saa  bedre  end  andre.  Stjernen  véd 
Du  .  .  .« 

»Naa,  men  den  Mægleren  er  da  under  alle 
Omstændigheder  ingen  Stjerne ,  ialfald  ingen 
blank.  Medens  Ek,  —  Far  siger,  han  er,  som 
der  var  Glasvinduer  i  ham.« 

»Men  jeg  har  nu  Brug  for  lidt  andet  end 
bare  en  firkantet  Forstandighed,  som  farer  med 
Læsset  midt  i  Gaden  og  ikke  kan  bjerge  det 
ind  i  et  Sidesmug,  om  det  kniber.« 

»Ja,  men  et  indviklet  Hode  med  mange 
Udveje,  Du  .  .  .« 

»Det  er  mig,  Du  nu  sigter  til,«  kom  det 
dirrende,  —  »mig,  Du  anser  for  et  saadant 
vindusløst  Hus  med  alskens  Tvilsomheder  ind- 
over Mørkloftet.  Men  retskaffen  og  retskaffen 
er  nu  tilfældigvis  to  .  .  .  Man  gaar  om  med 
en  Spidsborgerretskaffenhed,  —  eller  man  er 
retskaffen  i  Forhold  til  sin  Idé!  Og  da  bestaar 
Retskaffenheden  i  at  holde  ud,  til  de  andre  har 
faat  Syn  for  den.  Forresten,  min  kjære  Bera, 
véd  jeg  mig  ikke  at  ha  noget  uredeligt  i  Posen. 

Og-,  om  Du  begreb,  for  hvilket  Spidsborger- 
bæst, Du  nu  lægger  Dig  ud!  Denne  Ek  er  den 
klareste  og  evnefuldeste  og  største  —  Middel- 
maadighed  ikke  blot  i  denne  By,  men  kanske 
i  det  hele  Land!  —  Derfor  er  han  da  ogsaa 
alt  nu  med  knap  de  tredive  Aar  flydt  op  til  at 
bli  Byens  Ordfører  og  al  dens  Middelmaadigheds 
Talsmand.  Jeg  sér  det  nok,  det  er  ham,  jeg 
faar  til  Modstander  .  .  .  Jeg  sér  det,  —  jeg 
sér  det!  .  .  .  Hans  eminente  Klarhed  faar  snart 
ud,  at  alt  mit  er  Tant  og  Vaas  .  .  .  Men  saa 
er  det  ogsaa  ham,  hvis  Nakke  jeg  skal  —  — . 
Overhodet,  Bera,  saa  faar  Du  snarest  beslutte, 
hvor  Du  vil  lægge  din  Tillid  —  paa  hans  Kant 
eller  paa  min,  —  skal  ikke  vort  Venskab  ryke  1 
—  —  Saa  Du  —  saa  Du  .  .  .«  han  laante 
hende  et  rasende  Blik,  —  »og  din  Far  beundrer 
hamr« 

»Ja,  —  og  jeg  maa  sige  Dig,  jeg  ogsaa. 
Jeg  synes  endog ,  han  er  et  høist  elskeligt 
Menneske.  Man  faar  en  saa  velgj  ørende 
Foleise  af,  at  alt  der  ligger  aabent  i  Solen  .  .  .« 

»Han?  —  Manden  i  Glashuset!  Han  .  .  . 
Jeg  svæ'r  Dig  til,  jeg  skal  knuse  alle  Ruderne 
hos  ham,  saa  Du  ikke  skal  se  den  »elskelige« 
for  bare  Glasskaar!  —  Og  sig  mig  nu,  bekjend 


57 

nu,  —  var  det  for  at  tale  med  Mor  eller  Sølvi, 
Du  kom  hidop  idag,  eller  var  det  ikke  for  at 
faa  mig  fra  Mægleren  og  over  til  dette  garante- 
rede Sikkerhedslaas  af  et  Menneske  ?« 

»Kjære  Faste,  husk  paa,  Du  er  ikke  listig 
uden  uforvarende,«  —  ærtede  hun.  »Men  det 
er  Mægleren,  Du.« 

»Nogen  maa  absolut  ha  Krogen  i  Næsen 
paa  mig,  mener  Dur  Men  Tak,  jeg  skal  selv 
styre  Skierne  i  Bakken!  .  .  .  Tor  Du  staa  paa 
med  mig  og  følge  mig  i  Hoppet,  Berar«  — 
kom  det  pludselig  hedt  .  .  .  »Hatten  sidder  saa 
underlig  modig  paa  Dig,  —  slig  Fart  og 
Flugt  — « 

»Nys  skulde  vort  Venskab  ryke,  og  nu  — « 

»Uh,  denne  ærtende  Manér  .  .  .  som  der 
ligger  noget  af  denne  fordømte  stille  Harcelias 
nede  fra  Byen  bag  alt  det,  Du  siger!  —  — 
Aa  nei,  Du  .  .  .  Aa  nei,  —  Du  .  .  .  vær  tryg 
og  pas  ikke  saa  evig  og  altid  paa  denne 
»Grændsen«.  Naar  jeg  byr  Dig  op  paa  noget 
stort,  skal  det  absolut  straks  bli  til  — .  Aa 
nei.  Aa  nei,  Du,  —  der  gives  en  anderledes 
eleveret  og  berusende  Glæde  —  for  høit  lagte 
Sind  .  .  .  Den,  som  gaar  fyldt  af  en  Idé,  har 
andet,    der   brænder  ham  i  Aarerne  end  Erotik 

og  Kjærlighedssludder  og  Dameknask.  Tænkte 
Napoleon  eller  nogen  af  de  store  Mænd  paa 
saadant  noget,  —  for  de  var  færdige  og  kunde 
aabne  Døren  til  Balsalen  og  sige:  —  »Mine 
smukke  Damer,  værsaagod!  —  Som  om  en  saa- 
dan  Kars  Sind  og  Hjerte  i  selve  Afgj øreisens 
Stund  kunde  flakse  om  i  nogle  Haarfletninger!« 

»Ja  ja,«  —  brød  Bera  af,  —  »kort  og  godt, 
jeg  vil  ikke  staa  paa  Meierne  med  Dig.  Jeg 
gaar  nu  ind  og  venter  paa  Sølvi.« 

»Naada,  —  gaa  da  ikke,  gaa  da  ikke, 
horer  Du  .  .  .  Men  hvad  er  det?  Du  har  da 
ikke  Taarer  i  Øinene.  Hvad  er  det?  Har  jeg 
sagt  noget  dumt.  Har  jeg  saaret  Dig,  —  Dig, 
den  allersidste  i  Verden,  jeg  vilde  bedrøve!  — 
Du  begriber  da  vel,  at  det  er  qua  Aand  og 
ikke  netop  saadan  qua  Kvinde,  jeg  tyr  til  Dig 
med  mit?« 

»Qua,  —  Qua?  ,  .  .  Qua  hvad  for  noget, 
Du  — 

»Jeg  forsikrer  Dig,  Bera,«  —  føg  han  op, 
—  .Du  er  i  dine  Øieblikke  den  skjønneste  i 
denne  By,  næsten  lige  saa  vakker  som  Mor, 
naar  hun  saadan  blir  rigtig  grebet!« 

»Tak,  Faste,  den  Kompliment  kan  jeg  nok 
taale,  din  Mor  er  nu  opimod  de  seksti.« 

»Jeg  siger  Dig,  det  er  det,  som  lyser  op 
indenifra,  der  fængsler  mig  saa  hos  Dig.  Jeg 
tror  ikke,  der  var  nogen  Moro  ved  nogen 
Ting,    —    Pokker    i    det!    —    var    Du    ikke    til 

Ellers    saadan,    hvad    de    kalder   fruen- 

timmervakker,  véd  Du  nok,  Du  er  — « 

»Sølvi,  Sølvi,«  —  raabte  Bera  pludselig  ud 
gjennem  Sprinkelværket.  *Her  har  jeg  nu  staat 
og  spist  Kirsebær  mindst  en  halv  Time  og 
ventet  paa  Dig.  Det  er,  om  Du  vil  komme 
til  os  iaften?  Konsul  Rosenkvist  og  Francisca 
har  meldt  sig.     Saa  faar  Far  sit  Whistparti — « 

»Og  saa  er  Du  bange  for,  at  Francisca 
skal  betro  Dig  sin  gamle  Kjærlighedshistorie 
for  femte  Gang,«  —  lo  Sølvi. 

»Forresten  blir  det  bare  Valborg  og  Dina 
Breder  og  — « 

»Og  Doktor  Falkenberg  og  nogle  andre 
unge!«  —  supplerede  Faste. 

Sølvi  forsvandt  som  et  Glimt  indad  Gade- 
døren. 

Bera  saa  forbløffet  og  uforstaaende  paa  ham. 

»Kjære  Bera,  Du  maa  invitere  Doktor 
Falkenberg.  Det  er  noget,  jeg  inderlig  bér 
Dig  om !« 

Bera  saa  ud,  som  hun  ledte  op  mod 
Maanen:  — 

»Ja,  hvor  Du  nu  er  henne,   Faste  .   .  .!« 

»Aa  Du,  om  Du  vidste,  hvor  jeg  holder 
af  Søster  Solvi,  og  vilde  sørge,  om  hun  blev 
snydt  for  sit  Livs  Eventyr  .  .  .  Hun  har  været 
saa  troende  paa  denne  Verden,  og  saa  tillids- 
fuld, saa  tillidsfuld!  Og  nu  Du  .  .  .  Jeg  har  sét 
hende  græde  Blod !  .  .  .  Det  forstod  jeg,  Bæstet, 
først  bagefter.  Men  én,  som  mangler  Gehør, 
kan  naturligvis  stoppe  en  hel  Konsert.« 

—  —  »Jeg  tror>  Du  faar  Ret  i,  Faste,  at 
Falkenberg  ogsaa  kommer,«  —  hviskede  Bera.  — 

»Og  saa  venter  jeg  Dig  iaften,  Sølvi!«  — 
raabte  hun  op  til  Vinduet  og  hastede  ud  af 
Haveporten. 


Medens  Eftermiddagen  sneg  sig  frem,  sad 
Faste  i  Skjorteærmerne  oppe  paa  det  hede 
Kvistkammer  og  udkastede  Kalkyler  og  regnede. 
Af  og  til,  som  han  havde  afsluttet  noget, 
traadte  han  frem  i  det  aabne  lille  Vindu  og 
sang  ud  en  Visestub  saa  pludselig,  at  Skjæren 
fløi  bort  fra  Taget 

Skyggerne  strakte  sig  længere  og  længere 
udover  Jorderne,  og  ved  fem,  seks  Tiden  be- 
gyndte det  at  lufte  og  kjøle  helt  forfriskende  .  .  . 

Der  kom  Sølvi,  pyntet  til  Selskabet  i  lys 
Sommerkjole. 

Hun  valgte  og  ledte  om  i  Rosenbedet,  vel 
for  at  finde  en  Blomst  —  en  udsøgt  en,  —  at 
sætte  i  Beltet  —  —  — 

Faste  stod  i  Vinduet  med  Theaterkikkerten 
og  saa  udover  Byens  spredte  Tage  og  nedover 
til  den  af  Fartøier  fyldte  Havn  .   .   . 

Det  var  den  By,  han  skulde  erobre  .   .   . 


—  Kvælden  sænkede  sit  blege  Skjær  mere 
og  mere  dæmrende  .  .  .  Flaget  var  forsvundet 
ved  Solnedgang  nede  ved  Toldboden  og  et  og 
andet  strøget  ude  paa  Havnen.  Arbeidsfolk 
drog  Veien  hjem  fra  Bradbænken  eller  Reber- 
banen med  Knytter  og  Blikspand  i  Haanden. 
Den  uafladelige  Sur  i  Luften  af  Bylarmen  stil- 
nede af,  saa  et  og  andet  Raab  eller  en  Hujen 
hørtes  oppe  fra  Løkkerne. 

Det  blev  sent  ...  En  udestængt  Hund 
hylte  i  Gregersens  Have.  Langt  ude  mellem 
Holmerne  skimtedes  et  kulørt  Lys,  og  et  Damp- 

skib  peb  og  larmede.  Fjernt  ude  fra  Grosserer 
Mørcks  Landsted  saaes  et  og  andet  Blink  fra 
et  Fyrværkeri. 

Fru  Forland  havde  et  Par  Gange  været 
oppe  ved  Vinduet,  medens  hun  laa  og  ven- 
tede paa  Sølvis  Hjemkomst. 

Nu  hørte  hun  hende  aabne  og  lukke  Gang- 
døren. Hun  havde  ligesom  Braahast;  men 
standsede  et  Øieblik  udenfor  Sovekammerdøren, 
før  hun  varsomt  dreiede  Haandgrebet  om. 

Hun  kom  saa  underlig  stilfærdig;  men 
styrtede  sig  med  ét  ned  med  Armene  om 
Moderens  Hals: 

»Jeg  er  saa  glad,  —  saa  glad,  Mor!« 

»Men,  Barn,  —  aah,  Du  klemmer  mig,  vær 
forsigtig  — « 

»Ja;  men  jeg  er  saa  glad,  Mor,  —  jeg  har 
aldrig  været  saa  glad  før  .  .  .  Jeg  tør  ikke  tude 
heller  .  .  .  Men  Mor,  Mor,  —  Mor,  Dig  er  idag 
en  Datter  født,  —  et  Menneske,  som  vil  leve, 
—  som  aldrig  har  vidst,  det  var  saa  herligt  at 
leve  .  .  .  Jeg  kunde  gaat  i  Elven  imorges,  og 
nu,  nu  —  — « 

Xaada,    naada,    Du   stærke   Pige,  —  naar 
var  Du  saadan  ude  af  Dig.« 

-Jeg  er  ikke  ude  af  mig,  Mor,  —  jeg  er 
bare  saa  uvant  til  at  være  lykkelig.  Det  snurrer 
rent  rundt  for  mig  — « 

Hun  laa  og  smilte  af  noget,  hun  huskede 
op  igjen: 

.  .  .  »Han  havde  alt  tat  Kortet,  da  han 
saa  mig  gjennem  Glasruden  ude  paa  Trappen 
.  .  .  Nei,  han  vilde  ikke  spille  Whist  ...  Ja, 
Du  maa  vide,  han  kom,  mens  vi  alle  var  i 
Haven  og  — « 

»Det  bedste  er  nok,  at  Du  samler  Dig 
lidt;  jeg  kjender  jo,  hvor  Du  skjælver,  Barn. 

»Kjære  Mor,  her  er  et  voksent  Menneske, 
som  hverken  tuder  eller  graater,  —  jeg  er 
bare  saa  bange  for,  at  jeg  skal  komme  til  at 
sove  fra  det  inat.  Jeg  kommer  til  at  ligge 
vaagen  og  passe  paa  det,  det  kjender  jeg.« 

»Han,  —  det  er  vel  Doktor  Falken- 
berg detr« 

»Ja,  ja,  ja,  Mor!  —  Og  nu  skal  Du  høre 
om  altsammen  fra  Begyndelsen  af: 

Bera  var  i  stribet  Uldmusselin,  saadan 
hjemlig  værtindeklædt.  Du  véd,  hun  glemmer 
aldrig  sin  Værdighed  som  eneste  Datter,  der 
skal  repræsentere  Gyllings  Hus.  —  Og  gamle 
snille  Francisca  optraadte  i  rød  Silke  med  Sko 

og  Korsbaand,  rent  som  Smaapige,  og  dertil 
med  en  stivskaftet  Skildpaddes  Lorgnet  ned- 
over Fanget.  Valborg  og  Dina  Breder  søster- 
klædte  som  altid.  —  to  Beter  raffineret  Sukker, 
siger  Bockmann  .   .  . 

Og  ingen  Tvil  om,  at  Disponent  Ek  er 
totalt  optat  af  Bera.  Han  holder  det  jo  saa 
fint  og  korrekt;  men  alt  stemmer  nu  alligevel 
.  .  .  Og  —  og,  —  ja,  Hanna  var  — ,  og 
Tona  — 

Uf  nei,  Mor,  jeg  aarker  ikkel  .  .  .  For, 
ser  Du,  da  han  afslog  Kortet,  begyndte  han, 
som  han  pleier,  at  pudse  Brillerne  og  holde 
dem  op  mod  Lyset  —  saadan  skjevt,  Du  véd, 
saa  man  sér  mere  skarpt  gjennem  Glassene. 
Saa  jeg  skjønte  jo  straks,  at  det  var  mig  ude 
paa  Trappen,  han  paa  det  Vis  tog  i  Øiesyn 
aldeles,  som  jeg  skulde  sidde  Portræt. 

Og  saa  intet  mærkende,  som  jeg  lod,  saa 
mere  og  mere  forgal  dum  rød  og  lummer  om 
Ørene  kjendte  jeg,  jeg  blev,  —  til  jeg  var  saa 
heldig  at  faa  krøget  mig  i  Hanna,  som  skyndte 
sig  ned  i  Haven,  hvor  de  skulde  lege  »Tredie- 
mand  i  Vinden«.  Bera  stod  for  det,  hun  og 
Bockmann,  og  siden  kom  Ek.  Og  jeg  sprang 
omkap    med    Overretssagfører    Klem,     saa   jeg 

næsten  ikke  huskede,  hvad  jeg  gjorde.  Jeg 
véd  bare,  at,  da  vi  standsede,  stod  Falkenberg 
lige  foran  mig,  og  at  han  tog  min  Arm  og 
vendte  sig  rask  om  og  gik,  —  jeg  kj endte 
ordentlig,  han  drog  mig,  —  indover  Have- 
gangene, til  vi  var  henne  ved  Hjornelysthuset. 

Han  kunde  først  næsten  ikke  snakke.  Men 
Gud,  hvor  han  var  vakker,  et  Fruentimmer  kan 
aldrig  bli  saa  dybt  vakker!   .   .  . 

Jeg  stod  og  hørte  som  i  en  Drøm  paa  alt 
det,  han  saa  sa',  —  —  noget  om  et  friskt 
klogt  Opsyn ,  saa  en  Mand  kunde  bli  ren- 
vasket i  det,  —  og  saa  lo  vi  begge  af  det 
uheldige  Udtryk  .   .   . 

Ja,  han  sa'  saameget ,  Mor  .  .  .  Tilslut 
spurgte  han  mig  sagte  og  indtrængende,  —  jeg 
har  det  endnu  i  Ørene:  —  »Denne  varme, 
ferme  Haand,  vil  De  gi'   mig  den,  Sølvi?« 

Om  jeg  vilde!  —  — 

Ja,  da  vi  saa  kom  hen  til  de  andre,  havde 
vi  nok  været  forlænge  borte,  er  jeg  bange  for. 
Vi  havde  jo  saa  uendelig  meget  at  sige  hin- 
anden. — 

Og  før  Jul  skulde  jeg  hede  Fru  Sølvi 
Falkenberg. « 

Jonas  Lie:    Faste  Forland.  c 

Hun  lagde  sig  ind  til  Hovedpuden  og  gjen- 
tog  atter  og  atter  stille  grundende : 

»Mor,  Mor,  kan  Du  begribe  det  — ? 

Ja,  det  er  sandt,«  —  reiste  hun  sig  med 
ét,  —  kan  Du  egentlig  begribe  det  ogsaa? 
Da  jeg  gik,  slog  Bera  nede  i  Haveveien  Armene 
voldsomt  om  mig  og  hviskede: 

»Ja  bli  ialfald  Du  lykkelig!«  —  Jeg  syntes, 
hun  havde  Taarer  i  Øinene  .   .   .« 


—  Og  Bera  Gylling  stod  bagefter  om 
Aftenen  ved  det  matte  Stjerneskin  ved  Ræk- 
værket paa  sin  Fars  Veranda  og  saa  udover 
med  Hænderne  fast  sammen  .   .   . 

Det  var  en  fugtig  Sommernat  og  Duft  af 
skjulte  Resedaer  og  Roser  nede   fra  Bedene  — 

Ja,  Sølvi  var  biet  lykkelig!  — 

Og  hun  selv?  .  .  .  vidste,  at  hvergang 
Faste  kom  jublende  interesseret  for  ét  eller 
andet,  —  saa  blev  det  for  hende  som  en  kold 
Mur,  —  hun  folte,  hun  svandt  hundrede  Mile 
fra  ham!  .  .  .  Hans  Hjerte  og  Sjæl  var  fanget 
der.  —  — 

Han  elskede  Ideen.  En  Kvinde  var  for 
ham    kun    et    Øiebliks    Medglæde    i    den    .    .    . 

For  hver  Gang  spigrede  det  sig  fast  i  hende, 
—  hun  følte,  han  bandtes  ikke  erotisk  i  Dybden 
af  sin  Sjæl,  —  hans  Sind  laa  ikke  der.  Hans 
Naturrus  var  at  erobre  nye  Riger,  Lande,  Rig- 
dom og  at  sætte  Tanker  igang.  —  —  En 
Kvinde!  —  ja,  saalænge  hun  gav  ham  Gjen- 
klang  for  alt  dette!   —  — 

Aa,  Gud,  hvor  han  bankede  hende  i  Blodet 
aligevel  .   .  . 

Han  stod  med  andre  Maal.  Og  gav  hun 
ham  Sandheden  ved  en  forskjellig  Opfatning, 
følte  hun  straks  som  en  Frost,  hvorledes  Baandet 
løsnede,  og  at  hun  maatte  smigre  sig  ind 
igjen  i  Kredsen  af  hans  Opmærksomhed  og 
Interesser. 

Hun  opgjorde  sig  bleg:  —  han  kan  ikke 
lade  sig  opholde  paa  Livsveien  af  et  »Pige- 
barn«, —  han  er  en  af  disse  ubændige  Ærgjer- 
righeder,  som  har  Kald,  og  inderst  kun  elsker 
sine  Idealer.  Hans  rette  Elskede  gaar  bag 
Skyerne  —  — . 


IV. 


Du 


her  hos  Konditoren,  Berar«  —  kom 
Faste  styrtende  ind  fra  Gaden.  »Jeg  saa  Dig 
gjennem  Ruden.« 

»Vi  flytter  ned  fra  Løkken  idag,«  forklarede 
hun,  —  »og  saa  var  der  koldt  og  uhyggeligt 
hjemme,  saa  jeg  maatte  hidind  og  tø  mig  op 
ved  en  Kop  Chokolade.« 

»Med  din  Tilladelse  nedlader  jeg  mig  hos 
Dig. 

Jomfru  en  Kop  til  mig  ogsaa  .  .  .  Kommer 
lige  fra  Stadskonduktøren,  maa  Du  vide.  Jeg 
leger  paa  Harpe  og  snor  mig  som  en  Orm  om 
Dagene  for  at  faa  ind  i  Hoderne  paa  dem, 
hvilken  uberegnelig  Fremtid  Byen  har  blinkende 
lige  foran  Vinduerne,  —  alle  Betingelser  for  et 
større  Badested  .  .  .  Men,  —  Troldsnittet  i 
Oinene,    Du !  —  det  fødte  Sneversyn,   der  ikke 

formaar  saameget  som  at  gløtte  udover  den 
gamle  vante  Vei  at  sende  Fartøier  ud  gjennem 
Sundgabene  og  inkassere  Fragtveksler  .  .  .  Det 
gjælder  om  at  faa  anslaat  deres  Bypatriotisme, 
sér  Du,  at  slaa  Gnist  af  Flint,  —  faa  en  stor 
Følelse  ind  i  en  liden  By!  .  .  .  Men  naturligvis 
betviler  de  allesammen  til  en  Begyndelse  Hold- 
barheden og  Paal ideligheden  af  mine  Frem- 
stillinger. Det  er  bare  den  gamle  kjendte 
Uroskraaken,  Faste,  som  er  kommet  tilbys 
igjen!« 

»Ventede  Du  da,  at  de  skulde  være  saa 
forstaaende,«  —  spøgte  Bera,  —  »eller  saa  vil- 
lige til  at  gi  sine  dyrebare  Penge  ud  paa 
dit  Ord?« 

»Nei,  Du;  men  paa  hvad  jeg  uomstødelig 
viser  dem  lige  for  deres  Øine!  —  Der  trænges 
bare  et  lidet  Moloarbeide,  og  vi  har  et  Badested, 
som  der  i  sin  Art  ikke  findes  Mage  til  i  Europa! 
Vandet  gjennemsigtig  glasklart  og  stille  og 
smult  uden  en  Krusning,  fordi  Vinden  fra  de 
nordlige  Høider  først  daler  ned  længere  ude 
paa  Sjøen  ...  Og  dertil  den  herlige,  vidt- 
strakte Langgrund  udenfor  Tangen,  hvor  alle 
vi  Byens  Gutter  er  biet  indviede  og  har  badet 
den  hede  Sommerdag,   medens  de  blanke  Døn- 


70 

ninger  rullede  indover  Sanden,  og  hvor  der  lod 
sig  vade  saa  langt  udover  paa  den  fløielsfine 
hvide  Skrivesand.  Og  paa  den  anden  Side  af 
Bugten  kan  der  springes  ud  paa  dybt  Vand 
lige  fra  selve  Fjeldet!  —  Dette  er  egentlig  det 
eneste  skinnende  lyse  Minde  fra  mine  Gutte- 
dage.  Og  derfor  hænger  det  i  —  som  et  Lykke- 
Ideal,  saa  at  sige,  det,  jeg  har  en  Trang  til  at 
redde  over  i  Virkeligheden.  At  lade  livstrætte, 
syge,  bekymrede  Sjæle  opleve  en  saadan  magisk 
Sommerdag  derude  i  Bølgerullet,  —  jeg  vidste 
ikke  noget,  jeg  hellere  vilde  byde  mine  Med- 
mennesker. —  Hvad  —  hvad,«  —  for  han  op, 
—  »synes  Du,  det  er  saa  barnagtigt,  —  naivt?« 

»Tvertimod,  Faste,  .  .   .  tvertimod  .   .  .« 

»Ja,  Du  skjønner  da,  at  jeg  har  andre 
Argumenter  at  fægte  med?« 

»Intet  som  dette,  Faste!  —  Naar  det' slig 
glipper  ud  af  Dig,  hvad  Du  inderst  tænker, 
saa  er  jeg  saa  uendelig  med.  Lad  saa  Bade- 
sted være  for  det,  det  er.« 

»Hvad  er  nu  dette  for  Udflugter?  En  Mand 
og  hans  Gjerning  kan  aldrig  skilles!  —  Men 
jeg  forstaar,  —  Du  vil  fra  Sagen  —  som  de 
andre  .  .  .  Jeg  glemte,  at,  hvor  der  er  Smaaby- 
herrer,  maa  der  ogsaa  være  Smaabydamer.« 

»Undskyld,  at  jeg  ler  af  Dig,  Faste!  Men 
sæt  Dig  nu  ned  igjen  i  al  Ro  og  underhold 
Smaabydamen.« 

Han  drev  ivrig  op  og  ned  paa  Gulvet: 
»Her  har  Sjoen  sulket  og  skvulpet  ind 
imod  Strand  og  Brygge  nu  i  halvhundrede  Aar 
og  bare  ventet  paa  den  Mand,  som  skulde 
skrive  Ordet  Badested  med  Stokken  i  Sanden. 
Havstrømmen  forer  indover  til  os  de  to  store 
Kurmidler:  Manæten  og  Gytjen.  Og  Høifjelds- 
luften  suser  over  Byaasene  med  Aroma  fra  de 
store  Naaleskoge.  Vi  har  Skog  og  Fjeld  og 
Luft  og  Hav  saa  vidunderlig  samlet.  Men,  — 
la'  suse,  la'  suse,  —  og  fremfor  alt,  la'  os  være 
fri  for  Projektmagere!  —  Det  burde  jo  ellers 
være  en  behagelig  Oplysning  for  dem  alle,  Du 
Bera,  at  de  bor  ved  en  mægtig  Rigdomskilde, 
som  om  der  var  opdaget  Stenkulsleier  under 
Kjælderne  deres  .  .  .  Og  javist  har  vi  en  Sjø- 
luft  saa  kraftig  og  lunet  og  varm,  at  den  lar 
hele  Byen  gispe  Gisp  i  Gisp!  —  saa  de  helst 
vil  lægge  sig  ned  at  sove,  —  frisk  og  mild  og 
blød  kommer  den  strygende  lige  ind  fra  Havet 
og  lader  én  inhalere  sit  styrkende  Salt  i  Lun- 
gerne. « 

»Jeg  er  bange,  Du  begynder  at  faa  mig 
svimmel,  Faste.  —  Er  det  ikke,  som  Byen 
kommer  i  et  helt  nyt  Skjær  for  mig.« 

»Jeg  tænker  ofte,  Bera,  at  vi  to,  —  ja 
akurat  vi  to,  —  er  Sjæle,  som  gaar  om  her- 
nede i  Mørket,  og  saa  hænder  det,  at  vi  af  og 
til  gjenkjender  hinanden  —  saadan  i  et  'kort 
Øiebliks  opskydende  Lysskjær,  som  ved  et 
Magnesiumsglimt.  Og  saa  driver  vi  paa  med 
Blindebukken  igjen,  —  leger  Venner!« 

Bera  rettede  sig  uvilkaarlig  paa  Stolen,  og 
der  for  som  en  hastig  Angst  op  i  hendes 
Mine. 

.  .  .  »Men  Gud,  hvor  jeg  husker  Dig  op 
for  hver  Gang,  jeg  saadan  saa  Dig,  —  med  de 
modige  Øine ,  den  klare  faste  Pande  over 
Brynene  og  Munden,  som  altid  mener  saa  helt 
og  greit,  at  Du  egentlig  aldrig  behøver  noget 
andet  Sprog.  Det  er  som  Portræter  af  Dig, 
jeg  har  hængende  i  Transparent  for  min  Erin- 
dring .  .  .« 

Det  skjælvede  lidt  ved  Beras  Læber: 

»Ja,  i  det  fortryllende  Lys  ser  Du  vel  alle, 
som  i  Øieblikket  forstaar  Dig.  Det  er  nu  din 
Natur,  det  véd  jeg  saa  vel,  Faste.  —  Men, 
naar  de  saa  tvilerr« 

»Jeg  siger,  der  er  noget  hos  Dig,  Bera, 
noget,  som  skraber  prosaisk  i  Bunden,  —  jeg 
moder  det  hver  Gang,  —  en  Feil!  — .  Det 
hænger  sammen  med,  at  Du  kan  faa  Fregner 
i  dit  vakkre  Ansigt.« 

»Jeg  skal  ikke  bli  fornærmet  paa  Dig, 
Faste.  Men,«  —  smilte  hun,  —  »synes  Du  for 
Eksempel,  at  den  Kompliment  der  var  — :  — 
Men,  hvad  siger  Du,«  —  hun  rakte  ham  sin 
Haand,  —  »om  vi  fremdeles  holder  ved  vort 
gamle  Venskab.« 

»Venner?  .  .  .  Naa  ja,  undskyld  mig,  Bera! 
Jeg  er  som  Oksen,  der  altid  styrter  mod  Staal- 
traadgjerdet,  fordi  jeg  aldrig  sér  det!« 

Han  greb  hidsig  Hatten  .   .  . 

»Og  der,«  —  nikkede  han  i  Døren,  — 
»har  Du  saamæn  Kristine  Torp  stilende  hidop 
med  hele  Sækken  fuld  af  Bysnak  og  Skvalder, 
—  og  naturligvis  i  Haab  om  at  faa  aflæsset 
det  i  et  lidet  Formiddags-Kraakething  af  Ven- 
inder her  i  Konditoriet. 

God  Dag,  Frøken  Torp,«  —  lød  det  med 
en  flygtig  Hilsen,  som  Faste  skjod  forbi  hende 
nedad  Trappen. 

—  »Nei  Du,  Bera,  der  mistænker  saamæn 
ingen  Dig  for,    at  Du    skulde  ville  ophøie  For- 

holdet  til  din  Ven  og  Protegée,  Faste,  til  noget 
mere,«  hviskede  Stine  fortrolig,  som  hun 
satte  sig. 

»Nei,  nei,  Du,  og  der  tænker  jo  Folk  nok- 
saa  rigtig,  Kristine.« 

»Men,  hvad  de  siger  om  Dig,  Du,  det  er, 
at  Du  leger  med  ham,  som  Katten  med  Musen.« 

»Saa  — « 

»Aa,  anstil  Dig  ikke  saa  fremmed.  Ingen 
ser  bedre  end  Du,  at  din  Ven,  Geniet,  er  en 
Raring,  som  han  gaar  der  og  snakker  sig  væk 
fortabt  i  alle  sine  hundrede  Ideer  og  stryger  og 
stryger  væk  Haaret  og  himler  med  Øinene. 
Jeg  skulde  sagt,  de  var  saa  troskyldige  som  et 
Barns,  der  skal  ha  Melkepap,  Du,  om  jeg  ikke 
akurat  igaar  havde  sét,  hvor  ondskabsfulde  og 
giftige,  de  kunde  bli,  naar  nogen  tillader  sig 
at  sige  hans  Høihed  imod.  Det  var  til  min 
Broder,  Johan  det.  da  han  fandt,  at  hans  Plan 
om  Badehotellet  med  de  seks  hundrede  Værelser 
var  noget  for  svimlende  for  vor  lille  By.« 

»Men,  var  det  nu  ellers  seks  hundrede, 
Du?«  kastede  Bera  sagtmodig  ind. 

»Naa  ja,    det   var  i  al  fald  i  hundrede  vis  — « 

»Faste  sa  mig,  saavidt  jeg  husker,  at  hans 

Plan  til  Hotellet  rummede  et  hundrede  og  tyve 
Værelser;    men    at  Martens  høist  vil  ha  ottetid 

.  .  .  »Der  skal  være  Taarn ,  —  Udsigts- 
taarn,«  —  drev  Stine  paa,  —  »og  Tag  til  at 
spadsere  paa  som  i  Syden!  Og,  —  ja,  det  har 
jeg  jo  egentlig  ikke  Lov  til  at  sige;  men  Johan 
fortalte,  at  Blankenberg  gaar  aldeles  fortvilet 
om  Dagene  i  Anledning  af  dette  moderne 
Hotelprojekt.  Blankenbergs  Hotel  vilde  lide 
forfærdelig  ved  det.  Der  er  jo  ogsaa  gammel- 
dags Stel  i  alle  Maader.  Og,  tar  forst  Martens 
Part  i  det,  saa  blir  Blankenberg  desværre  nok 
adskillig  blanket,  mente  Johan  .   .   .« 

—  »Det  er  om  Faste  Forland,  I  snakker: 
—  lød  gamle  Skibsreder  Torbensens  joviale 
Stemme,  som  han  traadte  ind  af  Døren,  —  han 
skulde  ha  et  Glas  Portvin  paa  Disken.  — 
»Høstkoldt  —  raat  ...  Jo,  nu  vil  han  ha  Byens 
Vandværk  udstrakt  helt  nedover  til  Tangen. 
Det  skal  forsyne  det  ganske  Distrikt.  Og  Folket 
skal  herefter  gaa  i  Svømmebukser,  —  og  oven- 
ikjøbet  med  Udsigt  til  at  blive  elektrisk  belyste, 
mine  Damer  .  .  .«  Han  gløttede  fornoiet 
paa  dem. 

Bera  knyttede  Boaen  ...  »Nu  tænker 
jeg,     Flyttelæsset    er    kommet,     saa    maa    jeg 

skynde  mig.      Farvel,    Kristine,«  —  sa  hun  hil- 
sende og  gik, 

Derude  holdt  nu  Høsten  sit  Indtog  under 
guldklar  Himmel  og  Løvet  faldende  gult  oppe 
i  Byaasen  og  med  Barfrost  og  Isklakker  i 
Gaderne  endnu  fra  Natten  ...  —  —  —   — 

—  Det  var  under  Følelsen  af  den  gamle 
Spidsrodvandring  til  Middags,  at  Faste  i  For- 
middags havde  en  vis  Fristelse  til  at  gaa  Bag- 
gaderne Der  var  saagodtsom  ikke  et  Hus, 
hvor  han  ikke  kjendte  Hjemmet  indvendig  og 
helt  intimt  fra  de  Dage ,  da  han  gik  med 
Spiselisten  og  stod  og  ømmede  sig  foran 
Døren,  om  han  helst  skulde  snige  sig  rundt  og 
ind  Kjøkkenveien  .  .  . 

Det  var  dette  evige  egne  Blik  fra  Sønner 
og  Døttre,  nu  Herrer  og  Damer,  i  hvis  Hjem 
han  havde  spist  Lørdags  Sild  og  Pandekage 
eller  Ludefisk  hver  fjortende  Dag  eller  Erter 
og  Flesk  om  Thorsdagene.  Og  saa  Søndags- 
stegen  og  Puddingen!  .  .  .  Galt,  naar  han  kom 
for  sent,  og  genert,  naar  han  kom  for  tidlig, 
saa  han  stod  og  ventede,  hvor  ingen  saa  ham, 
til  Klokken  slog.  —  Og  saa  forlegne  Svar  og 
keitet  Opførsel !  —  utryg  paa  Virkningen  af 
sine  Ord  og  altid  mistænksom  .  .  . 

Han  havde  efter  sin  Hjemkomst  mødt  dem 
saagodtsom  alle  igjen,  —  og  alle  havde  de 
havt  det  egne  gjemte  Smil  eller  Blik  i  Hil- 
senen .  .   . 

Han  syntes  at  være  født  og  baaret  til  at 
trakkes  paa,  —  være  Byens  beklagede  og 
ynkede  Nar  — 

Eller  — 

Faste  vendte  sig  braat  og  strøg  med  rask- 
Fart  opad  Hovedgaden  til  Banken  — 

—  dens  Fører  og  første  Mand,  som  be- 
gyndte i  en  luvslidt  Frakke  og  endte  med  at 
gjøre  Byen  til  en  Storstad! 

Naalestik  .   .  .? 

.  .  .  Onkel  Joel  laa  der  som  et  Skjær  eller 
Forbjerg,  som  det  vilde  koste  haardt  at  fare 
forbi.  Han  vilde  antagelig  lægge  hele  sin 
Autoritet  og  Tyngde  paa  at  faa  kvalt  det  ned 
altsammen ! 

.  .  .  Tørhænde  skulde  han  aligevel  faa  et 
og  andet  tillivs  at  fordøie  idag!  .  .   . 

Faste  bankede  hastig  paa  Døren  til  Ban- 
kens Indrekontor  og  traadte  ind  uden  at  oppe- 
bie Svar. 

Onkel  Joel  sad  bøiet  med  Lænestolen 
rykket    helt    ind    til  Ovnsskjærmen    og  hentede 

sig    igjen     fra     et    netop    overstaat    Anfald     af 
Astmaen  og  Hosten. 

»Uheldigt,  at  jeg  skulde  komme  netop, 
som  Du  har  at  stride  med  disse  Plagerne, 
Onkel!«  —  undskyldte  Faste.  »Mor  siger,  Du 
engang  skulde  bestemme  Dig  til  at  gaa  til 
Doktoren  med  det.  Saadant  kan  tilslut  sætte 
sig  til  noget  galt.« 

»Siger  din  Mor  .  .   .?« 

Onkel  Joel  rystede  traurig  paa  Hodet: 

»Min  Erfaring  er,  at,  leverer  jeg  først  Uret 
til  Urmageren,  saa  — «.  Han  higstede  og  drog 
efter  Pusten. 

.  .  .  »Og,  faar  én  først  Doktoren,  saa 
kommer  Præsten  i  Hælene  paa  ham.  Det 
eneste  probate  Middel  er  at  være  stærk,  og 
det  er  jeg!  —  —  Jo,  nu  er  det  over  .  .  .  Det 
er  det  samme  Middel,  som  det  imod  Fattigdom 
—  at  være  rig.  Jo,  jo,  —  det  er  over,  helt 
over  .  .  .  De  Pebermyntedraaberne,  —  saalænge 
en  kan  hjelpe  sig  med  et  saa  enkelt  Middel, 
er  man  ikke  saa  dybt  paa  Knæerne,  min 
Hr.  Faste!  .  .  .  Den  raakolde  Høstluften  .  .  . 
Høh,  —  saa  .  .  .!« 

Han  gik  og  rettede  og  ledede  sig  over 
Gulvet. 

»Det  synes,  som  det  er  den  Art  Byg- 
værker, som  hædres  med  Navnet  Luftkasteller, 
Du  specielt  slaar  Dig  paa  efter  din  Architekt- 
Eksamen!«   —  udbrast  han. 

»Forskjellige  Øine,  Onkel  .  .  .« 

»Jeg  vidste  jo  nok,  det  maatte  resultere  i 
et  eller  andet  underligt  .  .  .  Forsyne  et  for- 
skruet Menneske  ogsaa  med  Kundskaber  til  at 
dreie  Skruen !« 

»Jeg  har  altid  syntes,  Du  havde  en  Pok- 
kers Evne  til  at  udtrykke  Dig  fyndigt,  Onkel. 
Jeg  skulde  havt  Lyst  til  engang  at  høre  Dig 
kverke  nogen  i  en  Generalforsamling.« 

»Og  jeg  siger«  —  Stemmen  gneldrede  nu 
af  Kraft,  —  »Byg,  —  byg  til  Himmels  for  mig, 
men  kom  blot  ikke  og  bring  Forvirring  i  Byen ! 
Her  indfinder  de  sig,  den  ene  efter  den  anden 
af  Smaafolkene  ude  paa  Stranden  og  Tangen 
og  vil  vide,  om  Grunden,  de  bor  paa,  kanske 
kan  gjore  dem  til  Krøsuser?« 

»Ja,  Onkel,  det  sér  desværre  virkelig  ud, 
som  Du  alt  har  ventet  forlænge  med  at  sikkre 
Dig  de  Tomter  dernede,  som  Du  kunde  faat 
for  en  Slik.« 

»Hvad  —  hvad  siger  Du.  —  J^-^  — 

»Aa,  det  véd  jo  hele  Byen  det,  at  Du 
mener  at  testamentere  alt,  hvad  Du  efterlader, 
til  en  eller  anden  Indretning  eller  Stiftelse.« 

»Saa,  det  véd  hele  Byen?« 

»Ja,  hvad  ellers?  —  Eller  har  det  ikke 
været  saa,  at,  naar  Du  var  lidt  stram  paa  Renten 
og  kanske  lidt  forsigtig  med  Skillingen,  saa  er 
Snakket  altid  mødt  med,  at  det  til  syvende  og 
sidst  dog  kun  var  af  Iver  for  din  Fødebys 
Bedste ! « 

»Naa,  —  det  maa  jeg  sige.  Du  er  saa- 
mæn  en  Forvandlingens  Tryllekunstner!  .  .  . 
Staar  jeg  ikke  med  ét  her  som  den,  der  har 
hele  Byen  til  Kreditor.  Jeg  burde  helst  straks 
gaa  ud  i  Banken  og  overføre  paa  Stadens  Folio 
alt,  hvad  jeg  eier!«   —  skreg  Onkel  Joel. 

»Det  er  ialfald  i  Glansen  af  den  Tro,  Du 
har  levet,  Onkel.« 

»Tør  jeg  bede  Dig  holde  Dig  til  dine  egne 
Kasteller  og  la'  være  at  bygge  Luft-Stiftelser 
ogsaa  for  mig!« 

»Nuvel,  Onkel  Joel,  —  det  hele  er,  saa  at 
sige,  en  Tro's-  eller  Omvendelsessag.  Man  skal 
omvendes  til  at  tænke  Storstad.« 

»Jah,  —  jah  —  jah,«  —  jattede  Onkel 
Joel  frydefuld  efter.     »Omvendelsessag  .  .  .  Og 

hvad  saa  mere  —  for  at  komme  til  Enden  paa 
det  .   .  .  Saa  staar  Badestedet  der  færdigt?« 

»Jaha,  naar  hele  Byen  har  faat  Tro  paa 
det,  saa  staar  det  der,  Onkel!« 

»Gratulerer  .  .  .  Gratulerer  .  .  .  Jeg  har 
alt  nok,  —  faat  alle  fornødne  Oplysninger  .  .  . 
Hils  din  stakkels  Mor  fra  mig.« 

»Da  kan  jeg  sige  Dig,  Onkel,  at  her  alt 
er  vakt  adskillig  Stemning  for  Sagen.  Du 
nævnte  selv  Smaafolkene  ude  paa  Forstranden 
og  Tangen.  Hvormange  halve  og  Kvart-Aktier 
tror  Du  ikke,  jeg  skal  faa  der?  Og,  naar  saa 
hele  Rækken  af  Fartøier  kommer  hjem  med 
Kapteiner  og  Styrmænd,  som  alle  bor  her  med 
Trangheden  om  sig.  Mener  Du,  de  skulde 
være  saa  uvillige  til  at  lade  sig  overbevise  om, 
at  deres  Bosteder  og  Tomter  kan  stige  ander- 
ledes høit  i  Pris?  Eller  tror  Du  kanske,  Hus- 
eierne,  Gade  efter  Gade  opover  Byen,  —  skulde 
de  være  saa  rent  utilgjængelige  for  den  Tanke, 
at  deres  By  i  et  saadant  større  Badeanlæg  faar, 
—  hvad  der  aldrig  nogensinde  gjennem  Tiderne 
har  timets  den  før,  —  en  Dør  paa  Glyt  ud  til 
en  større  Fremtid  med  udvidede  Xæringskilder 
og  Chancer  for  ny  Vækst  og  Driftighed?  — 
Og    hele    Omegnen!    .   .   .    skulde    den    ha    saa- 

Jonas  Lie:    Faste  Forland.  6 

meget  imod  at  forsyne  en  større  By?«  glødede 
Faste. 

»Jah,  jah,  jah,«  —  higstede  Onkel  Joel,  — 
»netop  saa,  —  ret  saa,  —  videre  og  videre 
.  .  .  Saadan  præker  man  sit  Luftslot  iveiret, 
helt  til  der  spørges  om  —  Penge!  —  —  Ja  — 
javist,  —  man  gir  Koen  grønne  Briller,  saa 
slipper  man  at  gi  den  Hø  .  .  .  Det  kommer 
blot  an  paa  at  faa  sat  sine  Briller  paa  Byens 
Næse ! « 

»Men  det  er  netop  Penge,  jeg  mener,  her 
skal  komme,  Onkel.  Tror  Folk  paa  Chancen, 
saa  vil  de  ogsaa  vove  lidt  paa  den.« 

»Ja,  ja,  ja,  —  ret  saa,  —  vove  — « 

»Paa  Fremtidsværdien  — « 

»Aah  —  haah  —  ja,«  —  stønnede  Onkel 
Joel,  —  »vidste  jeg  ikke,  han  finder  Ordet  — 
Fremtidsværdien ! «  — 

»Naar  man  har  Valget  mellem  Nul  eller 
Guld,  Onkel,  saa  rækker  de  fleste  Haanden  ud.« 

»Og  saa  tar  saadan  en  svulmende  Talens 
Mester,  som  Du,  sig  fore  at  faa  sat  i  Hodet 
paa  dem,  at  det  er  Guld,  de  sér,  ja.  Hvad  de 
virkelig  faar  i  Haanden,  vil  jeg  ikke  nævne.« 

»Besynderligt  .  .  .  Underligt  ...  at  se 
Dig  sidde  slig  i  Dødvandet,   Onkel,    og  andøve 

mod  Tiden.  Du  gik  saamæn  ikke  saadan,  da 
Du  var  ung  og  spekulerede  paa  Stillehavet  og 
Kalifornien.  Hvad  Onkel!  —  nu  er  Du  klein. 
Men,  mon  det  ikke  kunde  sætte  Liv  i  Dig  at 
ta  et  ordentligt  Varp  endnu  engang!  —  et, 
som  tilmed  kanske  kunde  fordoble  din  Formue? 
.  .  .  Det  er  bare  at  gjøre  sig  ung  igjen,  gribe 
Tanken  og  bli  Far  for  den  .  .  .  Jeg  skulde  tro, 
det  vilde  være  et  anderledes  levende  Monument, 
Du  der  satte  Dig,  end  saadan  at  oprette  en 
»Stiftelse!«  —  Du  er  storbygget,  Onkel.  Og 
her  har  Du  siddet  som  en  stor  Fugl  i  et  lidet 
Bur  og  regnet  og  divideret,  saa  Du  næsten 
har  glemt,  at  Du  engang  brugte  Vingerne. 
End  at  være  med  paa  at  skabe  en  Storby, 
Onkel!  —  store  Huse  for  alle  de  smaa,  —  og 
Mennesker  i  dem,  som  tænker  anderledes  vidt 
ud  end  bare  til  nærmeste  Skjær!« 

»Du  blaaser  sandelig  Sæbeboblen  op,  saa 
det  er  en  sand  Underholdning  at  se  i  den. 
Men,  naar  den  springer,  —  naar  den  springer, 
—  naar  den  springer  .  .  .«  gjentog  han  indædt. 

»Ja,  Ideen  ligger  der.  Men  det  er  den, 
som  først  véd  at  gribe  den,  der  seirer.  Bag- 
efter gnider  de  andre  Øinene!  Jeg  behøver  ikke 
at  ramse  op  for  Dig  alle  de  Fordele,  vi  sidder 

inde  med,  —  jeg  mener,  alt,  hvad  Lægerne  nu 
har  —  og  det  paa  Tryk!  —  maattet  indrømme, 
vi  eier  fortrinsvis  af  Betingelser  i  selve  Steds- 
og  Strandforholdene.  —  Men,  hvad  jeg  vilde, 
Du,  Onkel,  skulde  se  fremfor  de  andre,  det  er 
vor  Havns  eksellente  Beliggenhed,  saa  at  sige, 
lige  i  Turistruten!  Det  gjælder  kun  om  at  faa 
Badebugten  sikkret  ved  en  Molo,  og  Sagen 
taget  i  Haand  og  organiseret  af  et  tilstrække- 
ligt pengemægtigt  Aktieselskab  —  « 

»Aktieselskab  ja,  det  kan  man  gjøre  paa 
en  Fyrstikke  nutildags!«  skjød  Onkel  Joel 
hidsig  ind. 

.  .  .  »Og  Byen  vil  staa  der,  som  med 
aabne  Arme  til  at  modtage  en  hel  ny  Fremtid 
.  .  .  Og  det  var  noget  saadant,  jeg  tænkte  mig, 
en  Kraft,  som  Du,  Onkel,  kunde  ha  sin  Fri- 
stelse til  at  sætte  sig  i  Spidsen  for,  efterladende 
Byen  sit  Navn  paa  Værket!« 

»Jeg  Grunder!  .  .  .  Fa'r  for  Værket?  — 
Sig  lige  saa  godt  for,  at  den  ganske  Stad  tar 
sig  Vand  over  Hodet  .   .   .   Gud  bevare  mig!« 

» Denne  Mammons-Djævelen!«  —  røg  Faste 
op.  >Jngen  Tvil  om,  at  den  Sort  jordbundne 
Sjæle  har  sin  Attraktion  ned  til  de  lavere 
Stoffe!« 

»Hvad,  —  hvad?«  —  Onkel  Joel  lyttede 
med  begge  Øren  — 

»Jorden  er  et  Bur,  hvorfra  kun  de  frigjorte 
Elementer  stiger  op;  det  er  Hemmeligheden 
.  .  .  Du  slipper  aldrig  fra  Pengene  dine;  de  er 
den  Ankertyngde ,  der  holder  fast  nede  i 
Grunden!«   .  .  . 

»Jeg  tror,  saa  min  sandten,  at  det  er  Læg- 
prædikant, Du  skulde  været,  —  det  er  en  god 
Vei!«  .  .  .  forsikkrede  Onkel  Joel,  idet  Faste 
strøg  ud  af  Døren.  — 


V. 

X^aste  sad  trangt  oppe  paa  sit  lave  Kvist- 
værelse, medens  Ovnen  durede  og  Høstregnet 
skyllede  nedad  den  lille  Vindusrude. 

Det  var,  saavidt  han  kunde  komme  frem 
for  det  uforholdsmæssig  store  Arbeidsbord.  I 
Krogene,  bag  Sengen,  opreist  paa  Komoden  og 
i  Snorer  paa  Væggene  hang,  stod  og  laa  svære 
hvide  Cartons  og  Papirruller  indebærende  en 
Vidtløftighed  af  Udkast,  Tegninger,  Rids  og 
Overslag   til   det   projekterede  Badeforetagende. 

Han  sad  ved  Tegnebordet,  fra  det  blev  lyst 
om  Morgenen  til  langt  udover  Aftenen,  da  Ridse- 
fjæren  førtes  ved  Petroleumslampen. 

Det  gjaldt  at  faa  Planen  anskuelig  og  præcis 
i  Tegninger  med  Kalkyler  og  Beregninger  .  .  . 

Nu  strøg  han  ned  i  Stuen  med  et  Udkast 
i  Haanden  — : 

»Her,  Mor,  her,  Sølvi,  —  skal  I  se  Bade- 
hotellet i  dets  endelige  Skikkelse!« 

»Ja  —  nei,  Mor,  saa  faar  vi  snakke  sammen 
siden,«  —  udbrast  Sølvi  utaalmodig  og  forlod 
Stuen. 

»Agnete,  Du,«  forklarede  Fru  Forland  trau- 
rig .  .  .   »Kaste  væk  sit  unge,  unge  Liv!« 

»Ja  Pigebarnet  skriver  jo  ikke  om  andet 
end  om  Ost  og  Prost  og  Smør  og  Stabur  og 
om,  at  hun  der  har  sin  Gjerning.  Men,  hør  nu, 
Mor !  —  om  Agnete  bare  vilde  vente  et  Aar 
eller  to,  til  jeg  fik  mit  Foretagende  gjennem- 
ført?  .  .  .  Skriv,  telegrafer  til  hende,  —  lad 
Elektriciteten  slaa  ned  i  Provsten !  Hun  er  da 
ikke  rent  ud  indtat  hos  Trolden  i  Oste- 
berget  .  .  .« 

»Ja  neimæn,  om  jeg  véd  Du,  hvad  Dag 
hun  gir  ham  sit  Ja,«  lød  det  fortvilet.  —  »Men 
vi  tør  nok  ikke  blande  os  ind  i  dette,  Gutten 
min.  Alt  er  jo  saa  usikkert  .  .  .«  Hun  tog  sig 
til  Hodet. 

»Usikkert?  .  .  .  Med  mit  naturligvis!  Er 
det  ikke  saa,  I  tænker  .  .  .  Nederlag  igjen!  .  .  . 
Og  saa  Verden  ventende  som  et  oprørt  Hav 
omkring  Huset  .  .   .« 

»Aa  nei,  Gutten  min,  Falkenberg  mener, 
at  der  er  intet  urimeligt  eiler  umuligt  i  selve 
Tanken.  Men  Vanskeligheden  er  at  faa  reist 
Stemning  for  den  —  Pengene!« 

»Nuvel,  Mor.  Forlad  Dig  paa  den  Kraft, 
som  ligger  i  selve  en  slaaende  rigtig  og  helt 
igjennem  klart  udført  Tanke!  Der  er  Sand- 
hedens Dynamit  i  en  saadan.  Den  seirer  og 
sprænger  sig  selv  sin  Vei  .  .  .  Og  tro  mig, 
mangen  én,  som  nu  spankulerer  nede  i  Gaden, 
snur  og  vender  allerede  paa  min  Idé  og  speku- 
lerer  paa,    om   der  dog  ikke  skulde  være  Guld 

i  den Forresten,    Mor,    saa   tænker    jeg 

nu  paa  at  øge  Hotellet  med  to  Sidefløie.« 

»Øge,  ja!«  —  sukkede  Fru  Forland.  »Det 
blir  saa  ængstelig  stort  for  Dig,  Faste!« 

»Se  her,  Mor,  paa  Tegningen  .  .  .  Denne 
Fløi  vender  ud  til  Baggaden,  forstaar  Du.  Saa 
vinder  vi  hele  Udsigten  indover  mod  Lien  med 
Landstederne  og  Aasbrynet  bagom.  Det  blir 
et  helt  nyt  Indtag  af  Skogindtryk.  Men  Bag- 
gaden maa  naturligvis  raseres,  —  alle  de  gamle 
Rønner  væk,  —  totalt  væk!  ...  Er  det  ikke 
en  brillant  Idé?  —  Hvad  siger  Du,  Mor?« 

»Ja,  hvad  skal  en  stakkars  Kone  som  jeg 
gjøre,   sige   eller   mene!   .  .  .«  udbrast  hun  ude 

af  sig.  —  »Her  har  jeg  Ditlef,  og  der  har  jeg 
to  Døttre,  som  skal  giftes  hver  sin  Vei,  —  og 
her  har  jeg  Dig  med  en  hel  Lavine  af  Bygge- 
tegninger og  Planer!  —  Og  her  gaar  jeg  selv 
med  Krykke  saa  krum,  at  jeg  ikke  kan  se 
op  til  Loftet  .  .  .  Og  da  er  det  ikke  saa  rart 
enda,  om  jeg  af  og  til  svimler,-  —  lo  hun 
haardt,  —  »som  en  anden  jaget  Fugl  under 
Tagskjægget.  Jeg  tænker  undertiden  paa,  at 
jeg  egentlig  ikke  har  andet  at  gjøre  end  læse 
mit  Fadervor  og  prøve  at  lægge  mig  til  at 
sove  fra  det  altsammen!  .  .  .  Og  hvad  forstaar 
jeg  af  dine  Planer  og  Vidtløftigheder,  Faste?  — 
andet  end,  at  jeg  holder  fast  i  min  Gut,  hvordan 
det  saa  end  gaar!  Slige  Kjærringer  er  dømt 
til  det,  Gud  véd  af  hvad  eller  hvem.  Men  fast 
sidder  de  i  det  .  .  .« 

»Men  Mor,  Mor!  —  kjære  velsignede  Mor !« 
»Aa,  en  Mor!  .  .  .  hun  kan  engang  bli  for- 
tvilet,  hun  ogsaa.  —  Aa,  min  stakkars,  stakkars 
Agnete,«  —  brød  det  vildt  ud.  »Om  de  sa', 
hun  var  dræbt  og  laa  i  Jorden  — .  Men  dette!  — 
Den  stolte  vakkre,  unge  Pigen !  .  .  .  Jeg  gjør 
Oprør  — .  Jeg  gjør  Oprør.  —  Ja,  jeg  gjør 
Oprør,«  —  gjentog  hun  lavere  og  lavere  hvi- 
skende. 

Faste  skrævede  et  Par  Gange  hastig  over 
Gulvet  .  .  . 

»Hør  her,  Mor!  —  Fik  hun  saavist  det 
Indtryk  fra  Dig  og  Sølvi,  at  her  er  Chance  for 
mit  Foretagende,  saa  lar'  hun  sig  aldrig  i  Evig- 
hed smi'e  til  en  Ligkiste.  Eller  vil  Du  hellere, 
jeg  skal  skriver  Du  kan  tro,  jeg  skal  faa  det 
til  at  blinke  i  Øinene  paa  hende  — « 

Fru  Forland  saa  hjælpeløs  paa  ham  og 
ludede  sig  derpaa  betænkt  over  Krykke- 
staven   .    .    . 

»Ja — a, «  —  udstødte  hun,  —  »der  kunde 
vist  frelses  meget  her  i  Verden,  bare  vi  eiede 
Evnen  til  at  tro.  —  Hvorfor  skulde  Gud  i  sin 
Visdom  ha'  nedlagt  disse  Tanker  hos  Dig,  om 
det  ikke  var  for,  at  Du  skulde  ta  dem  op  i 
din  Tro  og  din  Gjerning  og  føre  dem  frem  til 
Virkelighed?  .  .  .  Troen,  —  Troen,  Faste!  .  .  .« 
hun  rystede  paa  Hodet.  »Jeg  kan  sige,  jeg  tror 
for  Ditlef,  at  han  skal  naa  alt  det,  som  mangler 
ham  her,  i  et  næste  Fuldkommenhedens  Liv.  Og 
jeg  tror  for  mig  selv,  at  jeg  engang  skal  staa 
opret.  Under  min  haarde  Sygdom  ifjor  drømte 
jeg  en  Nat,  at  jeg  stod  i  en  fremmed  By  og 
sang  i  Kirken  og  fyldte  Rummet  med  min 
Ungdoms   klare,   store   Stemme,    medens   Ditlef 


med  Taktstokken  anførte  et  mægtigt  Sangkor 
fra  Galleriet  oppe  under  Hvælvet  .  .  .  Men  for 
Dig,  Gutten  min,  har  jeg  aldrig  drømt  saadan 
forunderlig  langt  hen  .  .  .  Jeg  tog  bare  som  et 
Varsel,  da  Du  engang  som  Barn  sad  nede  i 
Kirsebærtræet  i  Haven  og  raabte:  Mor,  —  det 
er  mig,  som  blomstrer!  —  —  Og  kanske  det 
er  derfor,  at  jeg  aldrig  tør,  —  tør  .  .  .  Enda 
jeg  paa  det  sidste  saa  ofte  kan  sidde  og  tænke 
mig  hen  i  Udsigten  fra  Vinduerne  i  dit  ny 
Hotel  —  udover  Holmerne  og  Skjærene  i 
Sommeraftenen,  medens  Solen  ligger  synkende 
derude  i  Havet  .  .  .« 

»Naada,  Mor!  siger  Du  ikke  selv,  at  jeg 
skal  blomstre,  —  og  neimæn,  om  Du  tar  feil, 
det  føler  jeg  .  .  .  Hor  nu,  Mor,  for  det  første 
om  Agnete,  saa  er  den  Provsten  jo  ikke  nogen 
saa  forførende  Havmand,  at  han  snapper  hende, 
før  vi  faar  Suk  for  os  her.  —  Og  jeg  skal  skrive, 
kan  Du  tro,  endnu  i  denne  Dag  et  Brev,  som 
skal  muntre  og  varme  hende,  —  vise  hende  et 
lidet  Speil  ja,  —  af  hende  selv,  hvordan  hun 
om  bare  to  Aar  vil  sidde  som  aflægs  Provste- 
frue hos  Ostetrolden  og  stirre  forstenet  paa  alt 
det,  som  nyt  og  fremtidsbærende  er  i  Verden !  — 
Jeg  skal  vise  hende,  pege  paa,  hvorledes  hendes 

Vei  til  den  Brudeskammelen  er  belagt  med 
Troldspyt,  —  det  blir  hendes  Brudeslør  .  .  . 
Aa  jeg  skal  — « 

»Bland  Dig  ikke  i  dette,  siger  jeg  Dig, 
Faste.   —  Du  maa  ikke.     Jeg  tør  det  ikke  — « 

»Aa,  Mor,  jeg  siger  Dig,  den  Havmand  er 
ikke  farlig!  —  Og  som  om  Du  ikke  har  andet 
at  tænke  paa,  —  det  sikkre  og  visse,  som  nu 
ligger  fore,  —  at  Sølvi  skal  gifte  sig  til  Jul 
med  en  prægtig  Doktor,  —  en  drivende  klog 
Fyr!  —  om  han  just  ikke  er  min  Mand,  eller 
skabt  til  at  se  en  Sag  saadan  i  det  store.  Han 
er  af  disse  trygge,  forsigtige  Lidt-efter-lidt- 
Menneskene,  som  handler  i  Detail  og  bygger 
fra  smaat,  —  saa  kommer  nok  Taarnet  tilsidst, 
saa  sikkert  som  Nathuen  paa  Hodet!« 

Han  opnaade,  at  Moderen  drog  paa  Smilet .  .  . 

»Og  efter  hans  Mening,«  fortsatte  Faste,  — 
»skulde  jeg  begynde  med  én  Badebalj  for  Voksne 
og  én  for  Børn!  —  Det  har  sin  Grund,  siger 
jeg  Dig,  —  der  gives  fra  Fødselen  af  slagne 
Grossererhoder,  som  slagne  Detaillehoder,  — 
Hoder,  som  er  lagt  for  at  se  en  gros  og  Hoder, 
som  ser  i  smaat,  —  og  skarpt,  om  Du  vil  .  .  . 
Ansættes   et    Grossererhode    i    en  Detailleforret- 

ning,  gaar  den  fallit,  og  ansættes  Detaillehodet 
i  Grossererforretning,  gaar  den  ogsaa  fallit,  — 
Zela!  .  .  .  Men  derfor,  Mutter,  kan  min  Søster 
Sølvi  gifte  sig  med  en  Detaillist  i  al  Hæder  og 
Ære.  For  dygtig  Doktor  er  han,  —  sikkert 
aldeles  modern  i  sit  Fag.  Og  Sølvi,  hun  blir 
nok  Direktøren  hun !  ...  En  pen  liden  Doktor- 
bolig, Du,  —  jeg  har  set  ud  Pladsen  nede  i 
Badeanlægget  —  med  en  koselig  Have  afgjemt 
for  sig  selv,  og  Sølvi  gaaende  der  og  saa  og 
høste  .  .  .  Hvad  siger  Du?  —  Skygge  og 
Hygge,  Blomster  og  Grønt,  —  alle  Bedene 
løbende  med  ildrøde  Geranier,  Du,  —  vi  trænger 
Farver,  stærke  Farver  her  i  Landet,  —  saa  det 
gnistrer!  —  Og  saa  Du  siddende  dernede  i 
Solskinnet  og  kurere  paa  Gigten.« 

»Du  mener,  at  gjore  mig  til  Reklame  for 
Badestedet,  —  kunde  Du  det  saavist,  Gutten 
min  .  .  .«  Fru  P^orland  blev  pludselig  opmærk- 
som .  .  .  »Hvad  er  det,  —  er  det  ikke  nogen, 
som  roper  derude  .   .  .« 

»Naturligvis  Sølvi,  som  tar  imod  sin  Dok- 
tor,« —  forklarede  Faste,  —  »hun  gaar  der 
saa  brutalt  forelsket.  —  jeg  hørte  Kjøretøiet 
standse.« 

Fru  Forland  blev  staaende  og  lytte  med 
Haanden  mod  Hjertet;  —  hun  havde  opfanget 
en  Stemme  .  .  . 

Faste  for  med  ét  ud  af  Døren  — 

.  .  .  Stoi,  Larm,  —  Ditlefs  halvkvalte  Raab,  — 
gjensidige  Spørgsmaal  og  Svar  .   .  . 

Og  ind  kom  Faste  med  Søsteren  Agnete 
hoit  baaret  paa  Armen: 

»Her,  Mor!   .  .  .« 


—  »Nej  Gudskelov,  —  Gudskelov,«  — 
lød  det  atter  og  atter,  som  Agnete  sad  der- 
inde i  Sovekammeret  og  udgjød  sit  Hjerte  for 
Moderen  .  .  . 

»Jeg  har  reist  siden  igaar  Formiddag,  Skyds- 
skifte  efter  Skydsskifte,  og  for  hvert  følt  mig 
en  Mil  og  igjen  en  Mil  længere  borte  fra  det.  — 
Og  aldrig,  Mor.  har  jeg  tænkt  eller  tro't,  Verden 
var  saa  vakker  og  herlig  at  leve  i  som,  da  jeg 
sad  i  den  haarde  Skydskarjol  og  ligesom  rul- 
lede paa  deiligste  Fjedre  ind  i  en  ny  Til- 
værelse  —   — 

.  .  .  Sov  nogle  Timer  paa  Klefstad,  —  og 
imorges  kjørte  jeg  en  Timestid  i  fuld  rød  Sol, 
før  Taageregnet  begyndte  .   .  . 

Det  var  jo  det,  at  jeg  var  fri,  —  kjørte 
fra  det!  Jeg  vidste  ikke,  hvor  tungt,  dette  har 
knuget  mig  nu  i  over  et  helt  Aar  .  .  . 

.  .  .  Han  var  jo  saa  hensynsfuld,  saa  selv- 
forglemmende god,  —  Penge  og  Verdslighed 
var  aldrig  hans  Sag,  —  saa  rent  ud  til  at  høi- 
agte  ...  Og  saa,  Mor!  —  vidste  jeg  jo,  hvor 
svært  I  havde  det  herhjemme  .  .  .«  lød  det  lavt. 

.  .  .  »Det  kom  alt  saadan  umærkelig,  lidt 
efter  lidt,  medens  han  hjelpeløs  lod  mig  forstaa, 
hvorledes  den  store  forliggende  Præstegaard  og 
alle  hans  forsømte  verdslige  Affærer  trængte  en 
ordnende  Haand  .  .  . 

—  Og  saadan  gik  det  hele  det  første  Aar. 
Jeg  interesserede  mig  baade  for  Pengeaffærerne 
og  Præstegaarden  og  følte  mig  nok  saa  smigret 
ved  min  Stilling  som  den,  der  styrede  uind- 
skrænket med  alt,  som  om  jeg  kunde  været 
selve  Provstinden  .   .  . 

Men  saa  kom  der  et  Brev  fra  ham,  som 
han  bad  mig  læse  paa  mit  Værelse.  Det  var 
saa  fint,  vemodig  klagende,  uden  Spor  af  nogen 
Hensigt  under  — .  Det  gav  mig  knap  en 
Anelse  .  .  . 

Og  saa  en  Maanedstid  efter  nok  et  .  .  . 

Og  saa  nok  et,  som  helt  aabnede  mine 
Øine  .  .   . 

Han  skyldte  sin  afdøde  Hustru  evig  Tak- 
nemmelighed; —  men  det,  han  maatte  kalde 
»betaget  Kjærlighed«,  var  ikke  faldet  i  hans 
Lod,  for  han  nu  folte  sig  saa  dybt  og  inderlig 
grebet  .  .   . 

Han  erkjendte,  det  kunde  være  en  Alder- 
doms Svaghed.  Men  hans  Livs  Lykke  berode 
nu  helt  paa  at  vide  og  se  mig  syslende  og 
svævende  om  i  Huset  .   .   . 

.  .  .  Den  gamle  Mand  havde  kjæmpet  og 
stridt.  Han  var  for  ærlig  til  at  ville  have  mig 
som  Datter.  Og  uden  mig  følte  han,  han  vilde 
faa  en  kold  og  tung  Alderdom! 

.  .  .  Han  bad  kun  for  de  Par  stakkars  Aar, 
han  havde  igjen,  —  om  lidt  af  den  underlige 
usigelige  Lykke,  hans  Ungdom  og  Manddom 
aldrig  havde  vidst  af.  — 

Og  jeg  forstod  ham  jo  og  syntes  dybt 
Synd  i  ham.  Herregud,  Mor,  naar  man,  som 
jeg,  vidste  lidt  om,  hvad  Kjærlighed  var,  og, 
hvad  det  vil  sige  at  skuffes!  —  Ja,  det  er  jo 
hændt  mig,  Mor  .  .  .  saa  stillede  det  sig  ikke 
saa  rent  utænkeligt  udenfor  alt  Land,  om  den 
gamle  og  jeg,  —  som  begge  var  lige  fattige,  — 

kanske  slog  vore  Pjalter  og  Levninger  sammen 
og  prøvede  at  gjøre  noget  ud  af  Livet  med 
det  blege  Solskin,  vi  kunde  præstere.  Han 
trængte  jo  mig  saa  haardt,  og  jeg  kunde  paa 
mit  Vis  søge  en  Lykke  i  min  Gjerning  der  .  .  . 

Det  var  egentlig  kun  en  Tanke,  som  i 
bittre  Stunder  dæmrede  i  Baggrunden  hos 
mig,  —  ikke  noget  opgjort  klart  .  .  . 

Men  derfor  saa  —  faldt  Afslaget  ikke  saa 
helt  sikkert  og  fuldt  afgjørende,  at  der  ikke 
kom  til  at  glippe  som  et  Haab  igjennem  for 
ham  — 

Derved  opnaade  jeg  Betænkningstid  til  et 
næste  Aar,  —  og  kunde  vort  gode  kjære  For- 
hold opretholdes  som  før  .   .   . 

.  .  .  Det  er  saa  underlig,  Mor,  naar  man 
føler,  man  er  biet  rent  ud  som  Solen  i  et  bra 
og  prægtigt  Menneskes  Øine,  —  saa  hans  hele 
Sjæl  ligesom  vender  sig  efter  overalt,  hvor  én 
gaar  .  .  .  naar  en  hvid  Krave  om  Halsen  kan 
gjøre  ham  lykkelig,  —  og  man  sér,  han  fryder 
sig,  naar  én  sidder  ved  Sybordet,  eller  forstaar, 
han  sidder  med  Taarer  i  Øinene  og  lytter  til 
éns  Stemme,  saa  kan  man  jo  ikke  andet  end 
bli  berørt  af  det! 

Jonas  Lie:     Faste  Forland.  7 

Og  saa  var  det,  som  jeg  kanske  dog  kunde 
vænne  mig  til  den  Tanke,  at  bli  en  Hustru  og 
hjælpende  Haand  for  denne  saa  værdige  Mand. 
Og  jeg  begyndte  at  forberede  Eder  i  Brevene 
hjem. 

Livet  som  Præstefrue  deroppe  med  alle  de 
mangfoldige  Gjoremaal  blev  mig  en  stedse 
stærkere  optagende  Illusion.  Jeg  gik  med  fuld 
Hede  ind  i  det  altsammen.  Og  Provsten  saa 
til  lykkelig  og  forstaaende. 

Saa  forlob  Sommeren,  og  saa  gik  Høsten. 
Jeg  véd  ikke,  hvorledes  det  kan  ha  været. 
Men  jeg  tænkte  mig  aldrig  Provsten  paa 
andet  Vis  end  saadan  lykkelig  og  fornøiet 
seende  til  .   .   . 

Det  var  som  en  stille  Aftale  mellem  os, 
at  Spørgsmaalet  først  skulde  optages  til  Høsten 
med  November,  naar  mit  Aars  Betænkningstid 
var  løbet  ud.  —  Men  Meningen,  at  jeg  da  vilde 
gi'  ham  mit  Ja,  laa  ligesom  i  Luften. 

Jeg  véd  ikke,  hvad  jeg  kan  ha  tænkt  eller 
følt  i  Tiden  udover,  eftersom  det  afgjørende 
nærmede  sig;  men  min  Trang  og  Tilflugt  blev 
bare  hver  Dag  ivrigere  at  skrive  og  beskrive 
alt    i    Brevene    hjemover,   —    saa    I    kunde    og 

maatte  indse,  at  her  var  Tale  om  alt  andet  end 
at  sælge  sig  for  en  Præstegaard !  Jeg  vilde,  I 
skulde  forstaa  min  Lykke,  at  den  var  virke- 
lig ..  .  Og,  naar  jeg  havde  forklaret  det  i  ét 
Brev,  syntes  jeg  altid,  der  ligesom  manglede 
noget,  —  at  der  var  noget  mere,  I  maatte 
vide,  og  at  I  aldrig  kunde  bli  forberedt  nok  .  .  . 

Og  saa  randt  Morgenen  op,  da  jeg  skulde 
sætte  en  Asters  i  Provstens  Vandglas. 

Jeg  kom  fra  Haven  og  saa  ham  sidde 
ventende  inde  i  Studereværelset  og  tørre  Panden. 

Vandglasset  stod  paa  Bordet,  og  Astersen 
havde  jeg  i  Haanden.  Alen  som  han  reiste  sig 
i  Kontorstolen  og  smilte,  saa  jeg  de  store 
defekte  Tandstubber,  —  og,  —  det  var  som 
Hjertet  standsede  i  mig  .  .  .  Jeg  véd  blot,  jeg 
kastede  Astersen  med  et  Skrig  og  lob  op  paa 
mit  Værelse. 

—  Jeg  husker  ikke  andet  end,  at  Anne 
hjalp  mig  at  pakke  Kufferten  og  lovede  at 
sende  mig  Resten,  —  og  at  jeg  en  Timestid 
efter  sad  i  Giggen  med  Brunen  for  og  Gaards- 
gutten  Ole  til  at  kjøre  mig  de  tre,  fire  første 
Skifter.     —     —     ____     —     __ 

—  Faste  kom  Gang  paa  Gang  ned  fra 
Arbeidet  om  Eftermiddagen  og  slængte  af  sig 
sine  Betragtninger  .  .  . 

»Snurrigt  —  Mærkeligt  .  .  .  Det  maa  jo 
altsaa  virkelig  være  saa,  at  slig  en  Kjærlighed 
kan  ødelægge,  —  slaa  ihjel  et  Menneske  som 
en  Flue  i  .  .  .  Det  var  da  som  Pokker  —  faa 
et  helt  Liv,  en  hel  Fremtid  øde  og  tom  for 
bare  .  .  .  Saadant  noget  virkelig  indgaaende  i 
Livets  sunde  Regelmæssighed?  .   .   .« 

Der  var  sat  noget  igang  hos  ham  .  .  .  Og 
atter  og  atter  faldt  han  hen  i  Funderinger  oven- 
paa  .  .  . 

.  .  .  Som  nu  han  selv  og  Bera,  —  at  det 
for  Eksempel  med  engang  skulde  kunne  falde 
slig  i  Baglaas,  at  han  fik  sin  hele  Fremtid 
stængt,  —  tom,  —  vendt  som  en  Bøtte,  med 
alt,  hvad  han  skulde  udrette  .  .  .  Navn,  Ære,  — 
og  alting!  .  .  .  bare  fordi  hun  finder  paa  at 
være  trodsig,  —  ikke  vil,  —  siger  nei? 

Du  Faste,  —  spurgte  han  sig  selv  pludselig. 
End  om  hun  faldt  paa  at  gifte  sig  med  nogen 
anden:  .  .  . 

Det  gjør  hun  i  al  Evighed  ikke! 

Bli  Forræder  .  .  .? 

Han  maatte  gjentagende  stirre  ind  i  dette  .  .  . 

Bera  .  .  .  han  smilte  og  rystede  paa  Hodet. 
Der  staar  skrevet  paa  hendes  Pande,  at  hun 
elsker  Aand.  Hun  skinner  som  et  hvidt  Bjerg 
over  dem  allesammen   .   .   . 


VI. 


B. 


'era  Gylling,  —  Bera  Gylling  .  .  .«  hørte 
Bera  pludselig  bag  sig,  som  hun  kom  ud  fra 
Søstrene  E vensen  i  Kirkeristen,  —  »gak  ikke 
saa  travlt  optaget  af,  hvormed  Du  skal  klæde 
Dig  •  •  .  Jeg  siger  Dig,  idag  smelder  det  første 
Skud  af  den  ny  Tid  over  din  Fødeby.  Det  er, 
som  jeg  har  sendt  en  Hagelladning  op  i  et 
gammelt  Kraakerede,  —  nu  flyr  de  iveiret  .  .  . 
Naa  ja,«  —  han  drog  Avisen  op  af  Lommen 
og  læste : 

Der  er  i  disse  Dage  paa  Hr.  Forlands 
Initiativ  sammentraadt  en  Komité  —  væsentlig 
af  Tomteeiere  paa  Forstranden  og  Tangen,  — 
for  at  overveie  den  praktiske  Mulighed  for  An- 
læg af  et  Badested  i  større  Stil.  Det  er  en 
Plan,  om  hvis  Udførbarhed  der  vistnok  vil  herske 
forskjellige  Meninger:  men  som  ialfald  nu  er  saa" 

vidt  fremført,  at  den  tor  taale  Diskussion.  Og 
antagelig  vil  den  faa  sin  alsidige  Udredning  fra 
Hr.  Forlands  Side  i  det  Møde,  som  er  beram- 
met til  at  afholdes  i  Byens  Klublokale  imorgen 
Aften. « « 

»Kapteiner  og  Styrmænd,  som  har  været 
ude  tilsjøs,  har  ikke  fulgt  med,  sér  Du,  saa  for 
dem  maa  Sagen  tages  op  fra  Grunden  af.  Og 
kjede  maa  jeg  heller  ikke.  Og  parat  til  at 
møde  Indvendinger  maa  jeg  være  .   .   . 

At  staa  saadan  med  alle  Hoderne  lige 
foran  og  under  sig!  —  Jeg  prøvede  det  for  en 
fjorten  Dage  siden  nede  i  Skolehuset  paa  Tangen 
for  Smaafolkene  der,  —  det  var  lidt  af  en  Rus, 
hvori  alle  Evner  var  saa  forunderlig  oppe  .  .  . 
At  staa  slig  og  skyde  ud  Tanken  og  lade 
Ordet  synge  som  Lyden  af  en  Buesnor!  .  .  . 
Jeg  har  ligget  i  flere  Timer  inat  og  holdt  Talen, 
hvorom  alt  skal  grupperes  .  .  .  Og  kommer 
formodentlig  til  at  præke  videre  inat  ogsaa  .  .  • 

Men  mærkelig  er  det  at  kjende,  at  her 
er  kommet  noget  som  Stemning  og  Bør  i 
Seilene  — 

Og  nu,  Du,  hilser  de  —  Bøckmann,  Anton 
Rist  og  Simonsen  —  langt  inde  fra  sine  Frakker 
og   Tuluper.      Ja    lige    til   gamle    Salvesen,    saa 

vinker  han  faderlig  venlig  med  Haanden  og* 
gratulerer  med  Avisen  idag!  Og  saa  kommer 
det  lige  efter  forhippet  interesseret:  Ikke  hørt 
noget  enda  fra  Gamlingen?  —  Onkel  Joel?  .  .  . 
Og  saa  bekymret:  Det  var  paa  den  høie  Tid, 
at  Doktoren  endelig  fik  ham  til  Syden  for 
denne  slemme  Bronchiten  .  .  .  Og  Deres  Mor 
har  heller  ikke  hørt  noget?  .   .  . 

Det  er  og  blir  nu  det  mærkværdigste  alige- 
vel,  om  Onkel  Joel  har  spyttet  mere  eller  mindre. 
Havde  jeg  kunnet  sætte  Spyttebakken  paa  Torvet 
saa ! « 

Bera  lo. 

»  Og  Johannes  Bøckmann,  min  gamle  specielle 
Uven,  var  følsom,  Du!  —  betrode  mig,  at  der 
var  som  et  helt  tomt  Rum  i  Byen  efter  gamle 
Joel,  vant,  som  man  var  til  at  se  ham  stabbe 
nedover  Gaden  til  Banken  i  den  lange  blaa 
Frakke  og  den  flade  Hue  .  .  .  Dette,  at  Mor 
er  Onkel  Joels  Stedsøster  .  .  .  De  skimter  os 
allerede  i  Aanden  halvt  som  Arvinger.  Hvilket 
for  mig  nu  kan  være  en  noksaa  nyttig  For- 
modning .  .  .  Den  samme  Tanke  gjærer  paa 
Bunden  hos  dem  allesammen:  Han  skulde  vel, 
for  Pokker,  ikke  raade  over  Udsigter  til  at 
drive  Affæren?  .   .  . 

Ja,  saa  staar  det  nu. 

Men  dette  er  bare  Forberedelsen,  det  første 
Varsels-Skud  — 

Og  saa  dundrer  der  snart  nok  et  i  Skik- 
kelse af  en  hel  ordnet  Indbydelse  til  Aktie- 
tegning. 

Og  da  skal  jeg  lave  dem  et  Prospektus, 
kan  Du  tro!  —  et  Fremtidsspeil,  saa  de  næsten, 
næsten  kan  gribe  i  det  med  Hænderne!  De 
skal  faa  se  sine  egne  Holmer  og  Skjær  ligge 
derude  saa  henførende,  som  var  de  »de  Saliges 
Øer«  —  med  Villaer  og  Lystjagter  foran  fra 
Alverdens  Lande.  —  Mægleren  udfører  den  for- 
retningsmæssige, nøgterne  Grundmaling  holdt  i 
den  solid-vederhæftige,  forsigtige  Stil  og  knap- 
peste Udtryk  .  .  . 

Jeg  sér  paa  Dig,  Bera,  at  Du  mener,  dette 
er  Humbug,  —  Svindel  .  .  .  Men,  da  vil  jeg 
svare  Dig,  at  saadan,  som  jeg  beskriver  det, 
saadan  sér  jeg  det,  —  ikke  en  Farve  over- 
drevet! Jeg  har  snarere  ikke  vovet  at  gi'  min 
inderste  Tro  paa  Sagens  Fremtid  stærkt  og 
varmt  Udtryk  nok.« 

»Havde  Du  blot  været  alene  om  Planen, 
Faste!   saa   fik  jo  Folk   dele  din  Tro  eller  lade 

være.  Det  er  en  ren,  ærlig-  Sag  det.  Men 
denne  smudsige  Mægleren!« 

»Altid  denne  skrækkelige  Mægleren!  Den, 
som  vil  over  Sølen,  faar  finde  sig  i  skidne  Sko.« 

»Du  siger  selv  Sølen,  Faste!« 

»Tror  Du  nogen,  som  har  ført  noget  frem 
i  Verden,  har  brudt  sig  om  lidt  Skvæt  paa 
Støvlerne ! « 

»Ja,  det  var  nu  ikke  egentlig  Skvæt  paa 
Støvlerne,  jeg  mente.« 

»Nei,  —  paa  Samvittigheden  naturligvis  .  .  . 
naturligvis.  —  Men  vil  Du  vide  Besked  om, 
hvad  min  Samvittighed  siger,  Du,  —  den  anbe- 
langendes,  —  saa  ikke  bare  siger,  men  skriger 
den,  at,  om  jeg  opgav  det,  jeg  nu  sér  saa  tyde- 
lig klart  for  mig,  saa  afsatte  jeg  mig  selv  fra 
den  Bestilling  at  være  Faste  Forland!« 

Bera  stod  og  saa  ud  for  sig  .  .  . 

»Kjære  Faste,  —  jeg  kj ender  Dig  jo  saa 
godt,  —  nu  er  Du  med  al  din  Sjæl  og  glødende 
Interesse  dalt  ned  i  denne  Badeanstalt.  —  Nei, 
nei,  det  er  intet  for  Dig!  —  passer  ikke  .  .  . 
Se  Dig  gaa  der  som  Badestedsarrangør  eller  saa- 
dan  en  Anstaltens  Far  og  snakke  og  behandle 
lutter  Smaapraktiskheder,  som  alle  de  andre  er 
klogere  paa  end  Du  .   .  .  Jeg  siger  Dig,  Faste, 


lo; 

Du  kommer  bort  i  dette,  —  din  Natur  for- 
urettes! —  Skal  Du  kanske  passe  paa  Ser- 
veringen og  Regningerne  ved  Table  d'hote 
ogsaa  —  og  kontrollere  Opvarterne.  —  Og  saa 
holde  Tale  paa  Festdagene!  —  Kast  det,  kast 
det,  siger  jeg  Dig,  Faste!  —  Aa,  gid  Du  tabte 
imorgen  Aften,  —  jeg  skulde  bli  saa  glad,  saa 
glad  — !«   —  lød  det  ude  af  sig. 

»Jeg  véd  altsaa  nu,  hvor  jeg  har  Dig, 
Bera!  —  Taber  jeg,  maa  Du  lade  Dig  ordentlig, 
nøiagtig  berette  alle  mine  Fiascoer  imorgen,  — 
helst  af  denne  Ek.  —  Og  om,  hvorledes  jeg 
tilslut  stod  der  bleik  og  ræd  og  maalbunden  — 
og  saa  luskede  af  .  .  .  Jeg  sér  Dig  alt  saa  glad, 
saa  glad,  som  Du  siger!  .  .  .  Eller  ogsaa  faar 
Du  kanske  den  Sorg  at  høre  det  modsatte, 
Du,  —  at  denne  Faste  Forland  sad  inde  med 
slige  Herrekort  af  Argumenter  og  klemte  saa 
paa,  at  Kvælden  blev  hans !  .  .   . 

Men  ét,«  —  hviskede  han  hende  i  Øret, 
som  han  tog  til  Hatten  og  forlod  hende,  —  »ét 
skal  Du  hedde  i  Dybet  af  min  Sjæl,  —  og  det 
er  Forræderen,  som  sveg  sin  Ven !  —  — « 

De  sad  sammen  om  Aftenen,  Fru  Forland, 
Sølvi  og  Agnete  .  .  . 

De  næsten  kun  hviskede,  og  det  blev  tyst 
i  lange  Mellemrum  .   .  . 

En  Haand  eller  et  Hækletøi  viste  sig  under- 
tiden indenfor  Lysringen  fra  Lampens  rosenrøde 
Florshæng  .  .  . 

Stemningen  blev  mere  og  mere  trykket  nu, 
det  led  over  Ellevetiden. 

Imellem  slap  Fru  Forland  Strikketøiet  ned 
i  Fanget  og  lyttede,  og  for  Sølvi  hen  og  saa 
ud  af  Ruden  ned  mod  Byens  sidste  Gaslygte  .  .  . 

.  .  .  Af  og  til  en  fjern,  ensom  dinglende 
Dombjelde  nede  i  Veien  .  .  . 

Xu  pludselig  tre,  fire  Slæder  efter  hinanden 
opover  i  stærk  Fart  med  høilydte  Stemmer  og 
Pidskesmæld  — 

Det  maatte  være  nogen  fra  Storgaardene 
deroppe ,  som  hastede  hjemover  fra  Klub- 
mødet r  .  .   . 

.  .  .  Atter  to  Slæder  i  langsommere  Dilt  — 

Sølvi  for  hastig  ud  i  Gangdøren  og  lyt- 
tede .  .  . 


Xok  en  Slæde  med  en  høit  syngende 


Mand  i 

Saa  blev  det  helt  stille,  —  ikke  en  Lyd 
nogetsteds  fra  i  det  hvide  Maaneskin  .  .   . 

Sølvi  gik  igjen  ind  i  Stuen. 

»Faste  maa  da  engang  komme,«  —  sa  hun 
bortledende,  —  »vi  faar  vente  en  Stund  endnu, 
Mor  .  .  . 

.  .  .  Saa  har  vi  hele  halve  Byen  oprørt  og 
fornærmet.  Det  er  det,  Falkenberg  skal  virke 
i!«  —  undslap  det  hende  noget  efter  haabløst, 
som  Slutningen  paa  hendes  Tankegang. 

—  »Om  vi  bare  kunde  flytte  til  en  anden 
By,  Mor,  —  og  ikke  dette  Huset  her  holdt  os 
saa  fast!«   —  mumlede  Agnete. 

»Stakkars  Gutten  .  .  .«  sukkede  Fru  For- 
land, —  »han  skal  vel  igjen  skuffes!   .  .   .« 

Der  drog  sig  mere  og  mere  det  samme 
resignerede,  soliøse  Mismod  over  de  tre  Ansigter. 

Agnete  tændte  alt  Lyset  i  Stagen  for  at 
følge  Moderen  til  Sovekammeret,  da  Sølvi 
sprang  op  .  .   . 

Et  Par  Galoscher  spændtes  af  ude  i  Gangen, 
og  ind  kom  Doktor  Falkenberg,  tørrende  Sveden 
efter  den  hurtige  Gang. 

Fru  Forland  glemte  at  besvare  Hilsenen, 
medens  hendes  store  Øine  løftede  sig  op  mod 
ham. 

Du  kommer  fra  Mødet?«  spurgte  Sølvi 
aandeløs. 

»Ja,  —  det  er  over  nu  — .  Lad  mig  saa 
med  engang  sige  Dem,  Fru  Forland,  at  Faste 
ialfald  ikke  er  slaat  ihjel.« 

Der  blev  tyst.  Øinene  hvilte  i  Uvished 
paa  ham,  og  Ansigterne  ligesom  trak  sig  ind  i 
Mørket,  indtil  Sølvi  trodsig  udbrød: 

»Nei,  de  kunde  jo  ikke  ta  Livet  af  ham 
heller ! « 

»Jeg  tænkte  mig,  at  I  sad  oppe  her  og 
ventede  og  tog  mig  en  Sviptur  i  Maaneskinnet 
for  at  underrette  Jer.  Faste  blev  optaget  af  at 
diskutere  Moloen  med  Havnedirektøren.« 

»Havnedirektøren?«  —  udbrød  Fru  For- 
land, —   »indlader  han  sig  — « 

»Ja,  De  kan  saa  spørge,  Fru  Forland;  og 
jeg  kan  saamæn  sige,  jeg  er  faldt  i  flere  For- 
undringer iaften,  —  ikke  mindst  over  min  Hr. 
Svoger.  Jeg  kunde  sagt,  at  Faste  var  original, 
egen,  kanske  lidt  konfus  — « 

»Sig  meget.  Du!«  —  forlød  det  fra 
Solvi. 

.  .  .  »kommer  jo  ofte  med  det  sidste 
først  — « 


»Ja — h,  —  den  ene  Idé  fortrænger  den 
anden,«  —  erkjendte  Fru  Forland  ulykkelig, — 
»han  har  saa  formeget  i  Hodet  .   .  .« 

Hun  havde  en  Mine,  som  skulde  hun  nu 
modtage  Slaget,  det  egentlige  Budskab. 

»Nei,  Frue,  —  det  er  nu  ikke  min  Mening 
—  efter  dette  iaften.  Den,  som  stod  der  i 
Mødet  og  talte  og  forklarede  sine  Tegninger 
og  Planer  for  Stadskonduktøren,  Havnefogden, 
Byens  Konsuler  og  hele  Raden  af  dens  yngre 
Forretningsmænd,  —  var  en  veltalende,  klar  og 
myndig  Herre.  Han  begyndte  rigtignok  saadan 
lidt  bagvendt  og  keitet,  undertiden  som  lidt  i 
Bete;  men  blev  saa  stadig  ligesom  hændigere 
og  fingerfærdigere,  indtil  det  viste  sig,  at  ethvert 
Modargument  ubønhørlig  blev  slagtet.  Han  hele 
Tiden  ligesom  voksede;  —  jeg  mindes  ikke  at 
ha  set  slig  Sjælemagt  lyse  ud  af  Øinene  paa 
et  Menneske!  .  .  .  Naar  jeg  hilser  paa  ham 
imorgen  til  hverdags,  tænker  jeg,  jeg  kjender 
ham  ikke  igjen,«   —  spøgte  Doktoren. 

»Hører  jeg  ikke  som  et  saa  godt  Haab  i 
selve  Deres  Stemme,  Doktor!«  —  udbrast  Fru 
Forland  med  lysende  Øine. 

»Ja,  snakke  kan  han,«   —  mumlede  Agnete. 

»Men  javist  er  det  underligt,  hvorledes 
Skjæbnens  Veir  kan  veksle  over  en  Sag,«  — 
fortsatte  han.  »laften  syntes  man  pludselig  slet 
ikke  saa  vantro  eller  saa  uvillige  til  at  støtte 
Sagen  .  .  .« 

»Hvad  siger  Du?«  —  brast  det  ud  fra  de 
tre  Munde  paa  engang. 

»Jaj  °g  det  første  Skridt  vil  da  antagelig 
blive  at  forsøge  Sagen  udlagt  til  Aktietegning.« 

»Antagelig  .  .  .  Aa  Du  véd  bare  ikke, 
Falkenberg,  hvor  høflige  Folk  er  i  denne  By,« 
forlød  det  fra  Agnete.  »De  siger  én  saa  nødig 
nei  ligefrem  i  Ansigtet.« 

»Mit  Hovedindtryk  er  ialfald,«  —  erklærede 
Doktoren,  —  »at  her  fra  Mødet  i  denne  Aften 
vil  indtræde  en  hel  Vending  i  Opinionen  .  .  . 
Gamle  Ordfører  og  Rebslager  Tryggesen  stod 
der  jo  dybt  oprørt  paa  Byens  Vegne  og  ud- 
talte, at  til  denne  Dag  var  dens  Velstand  bygget 
op  af  det  forsigtige,  sunde  Forretningsvet.  Men 
af  bare  Forhaabninger  og  Svindel  og  den  Slags 
lod  der  sig  intet  reelt  udspinde  for  Fremtiden,  — 
ialfald  ikke  paa  hans  Reberbane! 

Men  da  reiste  Waggestad  paa  Wold  sig  .  .  . 
Underlig  nok,«  —  grublede  Doktoren,  —  »der 
gives   visse   forbeholdne  tause   Sjæle,    som    har 


H3 

siddet  i  Distriktet  i  et  langt  Liv  og  mugget 
Penge  sammen,  indtil  Forestillingen  om  deres 
Formue  er  naat  til  det  rent  ubegrændset  mystiske. 
Naar  en  saadan  stum  Fyr  saa  tilslut  pludselig 
eksploderer  og  siger:  »Jeg  gaar  med!«  —  saa 
føles  det  som  et  høitideligt  Tryk  gjennem  Salen, 
og  som  en  ny  Vished  er  født.  De  Ord  var 
som  Beslaget  og  Stemplet  paa  Aftenen!  — 
Og  de  laa  der  nu  med  Hoderne  op  i  Teg- 
ningerne og  udbad  sig  Forklaringer  den  ene 
efter  den  anden  .   .  .« 

»Men  saa  kan  vi  jo  glæde  os  i,  at  Faste 
virkelig  har  fundet  Indgang,  —  det  er  aldeles 
intet  Nederlag!«   —  udstødte  Fru  Forland. 

»Aa,  Mor,  det  har  jo  været  disse  evige 
Skuffelser!  .  .  .«  ivrede  Agnete.  »Men  Die  oe 
mig  har  han  altid  kunnet  snu  Hodet  rundt  paa. 
Det  var  bare  det,  at  vi  bestandig,  bestandig 
saa,  at  ingen  anden  trode.« 

»Ja  nei,  om  jeg  heller  har  tvilt  paa  Faste, 
Mor,  —  havde  vi  bare  været  i  en  anden  Verden,« 
— •  forsvarede  Sølvi  sig. 

»Og  min  Stilling  til  Sagen,«  —  lo  Dok- 
toren, —  »har  jo  altid  været  den  samme.  Jeg 
har  intet  imod  at  være  Direktør  for  en  stor 
Badeanstalt;    men    meget    imod    at    bli    trukket 

Jonas  Lie:     Faste  Forland.  g 

ind  i  et  Foretagende,  der  kunde  blive  staaende 
paa  Halvveien  som  et  ufuldfort  Projekt.« 

Der  var  kommet  et  eget  Liv  i  den  af 
Lampens  røde  Skjær  halvlyse  Stue.  Aftenens 
Begivenhed  var  gaat  hver  især  i  Blodet  .  .  . 

Og  nu  forlangte  Doktoren,  at  Sølvi  skulde 
ta  Hat  og  Kaabe  paa  og  gaa  en  Tur  med  ham 
ud  i  Maaneskinnet.  Det  var,  som  der  ogsaa 
forelaa  noget  nyt  for  dem  .  .   . 


VII. 

»Forland!  .  .  .  Hr.  Forland!  .  .  .  Faste 
Forland  .  .  .!«  gjentog  tre  fire  lystige  Ung- 
pigestemmer deres  Raab  op  igjennem  Rum- 
mene i  det  halvfærdige  Hotel. 

»Kommer  I  for  at  inspicere  Bygværket?« 
—  raabte  Faste;  han  viste  sig  udaf  en  Vindus- 
aabning  i  anden  Etage. 

»Javist!«  —  svaredes  der.  —  »Min  Far  er 
jo  Aktieeier,  saa  vi  maa  kontrollere.« 

»Kom  op  og  se  det  rullende  Hav!  Jeg- 
skal hjelpe  Jer  i  Trappen,  der  er  ikke  kommet 
Gelænder  endnu.« 

Han  tog  Tag  i  dem  og  svingede  dem  ved 
Haanden  over  de  øverste  defekte  Trappe- 
trin .   .  . 

Op,  —  op,  —  op,  —  op,  —  kom  de  alle 
fire  .  .   . 

8* 

»Det  skal  bli  daddelløst  altsammen  til 
næste  Sommer.  Det  er  bare  Udsigten,  jeg 
ikke  kan  forbedre,  den  er  fiks  og  færdig  .  .  . 
Nei,  nei,  Kirsten,  gaa  ikke  der.  Naar  den  kal- 
kede Stigen  er  stillet  der  foran  Døren,  saa  er 
det,  fordi  Verandaen  derude  er  ufærdig,  —  saa 
jeg  maa  be'  Damerne  tækkes  med  de  aabne 
Vindusposter  .  .   .  Vogt  Kjolerne  — « 

»Og  dette  inviterer  han  os  op  paa,  Tona, 
—  vi,  som  er  født  og  baarne  ved  den  Ud- 
sigten ! « 

»Ja,  Du,  som  vi  ikke  har  den  fra  Vinduerne 
hjemme  allesammen,  —  bare  lidt  vakkrere. 
Jeg  trode  virkelig,  Du  havde  noget  rarere  at 
byde  os,  Faste.« 

»Der  styrer  en  Damper  indover  mod  Havnen, 
■det  er  dog  altid  noget  .  .  .«  indrømmede  Ka- 
thinka. 

»Aa  ja,  noget  kjedeligt  noget,«  —  medgav 
Kirsten.  »Disse  Dampskibe,  som  kommer 
indom  og  ligger  og  piber  og  uler  paa  Havnen 
en  halv  Times  Tid  med  Kommandobroen  be- 
sat af  Turister,  som  beglor  os  gjennem  Reise- 
kikkerter og  saa  farer  afsted  igjen!« 

»Men  Du,  Laura!  —  skulde  vel  høfligst  ha 
noget  smukt  at  sige.« 


ii7 

»Aa,  Laura  Groth,  hun  er  fra  en  anden 
By,  hvor  de  ogsaa  synes,  at  deres  eget  er  det 
vakkreste;  —  men  næst  den,  saa  — * 

»Skjærene,  som  bryder  derude,  gjør  Hori- 
sonten saa  underlig  dyb,  saa  man  ligesom  sér 
saa  langt,«  —  yttrede  Laura,  som  stod  hen- 
sunken i  Udsigten. 

»Der  kom  da  det  første  fornuftige  Ord, 
jeg  endnu  har  hørt  af  Jer,«  —  undslap  det 
Faste. 

»Du  glemte  Maagerne,  Laura!  naar  vi  altid 
kunde  holde  dem  flyvende  mod  Himlen  i  pas- 
sende Afstand  .  .  .  Aa,  hvor  vi  kan  Ramsen 
Du  .  .  .  Faste  havde  faat  det  altsammen  saa 
skjønt  op  paa  sit  Prospekt  ivinter.  Der  staar 
det  at  læse  alt,  hvad  vi  her  i  Byen  har  at  sige 
til  fremmede  om  den  Ting  ...  At  vi  kjeder 
os,  saa  vi  kan  skrige ,  og  tit  kunde  ønske  os 
til  en  anden  By,  stod  der  ikke  noget  om.« 

»Tykkes  jeg  ikke  for  engangs  Skyld  at 
høre  Visdoms  Tale  fra  dit  lille  Næb,  Tona!« 
—  udbrød  Faste.  »Jeg  spør  kun,  hvi  kjeder  I 
Eder,  Smaapiger?  .  .  .  Fordi  I  ikke  vil  more 
Jer!  .  .  .  Jeg  har  nu  for  Eksempel  en  Idé,  som 
vilde  være  Pokker  saa  god,  hvis  jeg  bare  kunde 
forlade    mig    paa,    at  I   virkelig   var   til    at  lide 

paa  -  -  Jeg  kan  sige,  jeg  grubler  og  grubler 
paa  den,  og  at  den  snart  nu  koster  mig  mere 
Hovedbrud  end  hele  Badestedet.  Jeg  stod  saa- 
mæn  og  tænkte  paa  den,  da  I  kom.  Og,  kort 
og  godt,  Byens  unge  Damer  indgaar  som  et 
helt  betydeligt  Led  i  det  .  .   . 

Bli  nu  bare  ikke  forskrækket.  Husker  I 
al  den  Snak,  der  gik  om  Fjælebodtheatret  i 
sin  Tid?« 

»Gud,  det  paa  Forstranden!«  —  besvartes 
det  trestemmigt. 

»Javist  ja,  det  paa  Forstranden.  Men,  det 
var  bare  Kimen,  saa  at  sige  Frøkornet,  som  blev 
lagt  i  Mulden  for  at  modnes.  Nu  er  Ideen 
vokset  op  i  en  høiere  Etage  .  .  .  Badegjæsterne 
trænger  Adspredelse.  Nu  vel,  saa  gjør  vi  et 
lidet  Privattheater,  hvor  Badegjæster  og  Byens 
unge  Kræfter  kunde  slaa  sig  sammen  om  at 
opføre  Skuespil,  —  og  indlemmer  det  i  Bade- 
anstalten pudset  og  malet  med  Kulisser,  Tæppe 
og  Bænke,  som  et  andet  ordentligt  Sommer- 
theater  .  .  .  Om  Vinteren  raar  vi  saa  Grunden 
alene. « 

Der  klappedes  i  Hænderne: 

»Faa  det  istand,  Faste  .  .   .  Faa  detendelig 

istand  .  .  .  Men  Aktieeierne,  Du  ?«  —  Blikkene 
røbede  en  vis  Vantro. 

»Aa  for  det,  saa  er  den  lette  lille  Bygning 
med  Udstyr  det  mindste.  Vanskeligheden  ligger 
i  at  skaffe  egnede  Stykker,  smaa  og  korte, 
men  ægte,  —  med  Pointer  i,  saa  de  spillende 
kan  ha  Tilfredsstillelse  af  at  udføre  dem,  og 
Folk  paa  det  Dannelsesniveau,  som  Badegjæster 
vanlig,  kunde  bli  interesserede.« 

»Nei  for  en  Idé!  —  Gud  for  en  Idé!«  — 
lød  det  atter  trestemmigt. 

»Men  saadanne  Stykker  Du  —  hvor  ial- 
verden  .  .  .  Man  maatte  faa  nogen  i  Hoved- 
staden til  at  — « 

»Forskrive  dem  fra  Hovedstaden?  —  Nei 
Tak,  Repertoiret  skal  jeg  tillade  mig  selv  at 
skaffe.  Det  gj  ælder  bare  ikke  at  slippe  Hodet 
for  haardt  løs  paa  det.  —  Jeg  mente,  vi  skulde 
faa  istand  noget  med  Aand  og  Gnist  i.« 

»Naa,  der  blev  saamæn  Dragter  at  tænke 
paa  .  .  .«   udbrast  Tona. 

»Græsselig  Moro,  Faste!« 

»Jeg  er  saa  vis  paa,  at  der  findes  mange 
gjemte  Talenter,  som  paa  den  Maade  kunde  — «, 
udbrast  Kathinka  — 

»Ja  jeg  ogsaa,«  —  ivrede  Kirsten,  —  »jeg 
er  saa  sikker  paa,  at  — « 

»Aa,  jeg  véd  godt,  hvad  Du  mener,«  — 
faldt  Tona  ind,  —  »de  sorte  Øinene  dine  .  .  . 
denne  Zigoinerpigen,  som  Du  sværmer  saa  for  I 
—  Jeg  er  nu  ikke  saa  vidtløftig  i  Hodet.  Men 
jeg  har  ofte  tænkt  paa,  at  det  skulde  være 
uhyre  morsomt  virkelig  at  faa  prøve  en 
Soubretterolle  med  Sang,  —  smaa  Coupletter 
.  .  .  Du  snakker  om  Næbbet  mit,  Faste.« 

Laura  Groth  stod  taus  og  stirrede  ud  med 
sin  udprægede  Profil  som  en  Buste  i  Vindus- 
aabningen  .   .  . 

»Ja — h,  der  kunde  findes  mangt  et  gjemt 
Talent  .  .  .!«  udtalte  hun  med  en  egen  plud- 
selig Reisning  af  Hovedet  og  en  Geste,  der 
gjorde  Faste  opmærksom. 

»Ja,  hvad  synes  De  om  Ideen,  Frøken 
Groth  ?«   —  spurgte  han. 

»Jeg?  —  Jeg  undres  blot  paa,  hvorfor 
Menneskene  ikke  har  fundet  paa  noget  saa- 
dant  før.« 

»Som  Theatret?  —  Hvad?  —  det  tiltaler 
Dem?« 

»Ja  mig!   ...  de  har  sagt,  jeg  var  theater- 

gal.  Oppe  paa  Borg  i  Julene  gav  vi  det  ene 
Stykke  efter  det  andet.« 

»Og  De  spilleder« 

»Aa,  —  alt,  hvad  der  skal  en  Næse  til  og 
en  Figur,  som  kan  skabe  sig  baade  ret  og 
krum  —  efter  Omstændighederne  fra  gamle 
Hekse  og  Spaakoner  til  Maria  Stuart  og  Statuer 
i  Transparent  af  Juleenglen,  som  besøger  det 
fattige  Hjem.« 

»De  har,  hvad  man  kalder  Theatermaske,« 

—  udbrød  Faste  pludselig  glubende  interes- 
seret .  .  . 

»Ja,  hvad  siger  I,«  —  sprang  han  pludselig 
op,  —  »om  vi  fem  her  nu  danner  Begyndelsen 
til  en  hemmelig  Theaterbande?  .  .  .  Jeg  skaffer 
Stykker,  som  I  studerer  for  at  spille,  naar 
Tiden  kommer.  Og  saa  hverver  vi  i  al  Tyst- 
hed andre  med,  som  vi  kan  tænke  os,  duer.« 

»Hanna  Brinkmann  maa  vi  ha  med,«  — 
paastod  Kirsten. 

*Ja>    °S  Fredrik   Kjørboe   og   Einar   Berg! 

—  dem  paatar  jeg  mig,«   —  erklærede  Tona. 

»Og  Dina  Breder  da  ...  og  Herman  Vik,« 

—  udfyldte  Kathinka. 

»Da  tror  jeg  ikke  paa  Hemmeligheden, 
skal  Herman  være  med  .  .  .« 

»Og  Taushedstegnet  mellem  os  skal  være 
to  Fingre  paa  Munden,«  —  foreslog  Faste. 
»Er  det  vedtaget?« 

»Ja,  —  Javist,«    —  lød  det  fra  alle. 

»Det  blir  gruelig  morsomt.« 

»Rent  ud  en  hel  ny  Oplevelse!« 

»En  hel  ny  Interesse  istedetfor  dette  evige 
samme  Vinterleben.« 

»Men  kjære,  —  glemmer  vi  ikke  Bera 
Gylling!«  —  raabte  Kirstine  midt  i  Begeistringen. 

»Naturligvis  ja,  —  uden  hende  gaar  det 
ikke!« 

Fastes  Ansigt  blev  pludselig  stramt:  — 

»Bera  .  .  .  Froken  Gylling  .  .  .?«  Han  fik 
et  raadvildt  Udtryk  .  .  .  »Jeg  synes  nu,  at  vi 
fem  her  skulde  holde  os  strengt  som  den  under- 
jordiske Bande  og  høist  bare  opta  en  og  anden 
efter  fælles  Overlæg.« 

»Og  ikke  Bera  .  .  .  r«  raabtes  der,  — 
»umuligt!« 

»Skal  alle  Byens  Kapaciteter  være  med,« 
—  tog  han  i,  —  »saa  mistes  det  pikante  ved 
at  være  en  underjordisk  Bande!  —  Frøken  Gyl- 
ling har  saa  mange  prægtige  Egenskaber;  men 
ét  passer  hun  ikke  til,  og  det  er  at  være 
hemmelig   Oprører    .   .  .    Hun   hvisker    aldrig. 

—  —  Og  i  Himlens  Navn,  mine  Damer,  nogen 
maa  vi  da  ogsaa  ha'  at  holde  Sagen  hemme- 
lig for  .  .  . ! 

Og  nu  gaar  vi  sammen  opover  Gaden,«  — 
foreslog  han,  han  havde  faat  som  en  Ilfærdig- 
hed paa  sig  .  .  .  »Jeg  er  den  travle  Arbeider, 
maa  I  vide.« 

»Ja,  Folk  skulde  ane,  at  vi  gaar  her  som 
Trup  og  folger  Theaterchefen!«  —  hviskede 
Kathinka  med  et  Blik  op  mod  Konsul  Rists 
Vinduer. 

>Jeg  har  en  Følelse  af,  at  dette  blir  en 
Mærkedag  i  mit  Liv!«  —  sa  Laura  .  .  .  »Og, 
De  kunde   ha   en  Rolle  for  mig,  Hr.  Forland?« 

—  lød  det  lavt. 

»Ikke  én,  jeg  har  to,  —  aldeles  ypperlige.« 
»Det  er  en  saadan  underlig  bange  Følelse 
at  ha  været  nær  en  Kraft,  som  tar  større  Maal, 
end  Folk  ellers  tør  i  dette  sørgelige,  smaalige 
Liv.  Jeg  kommer  til  at  tænke  paa  disse  store, 
som  murede  og  byggede  med  den  ene  Haand 
og  skabte  Kunst  med  den  anden  .  .  .«  Hun 
gik  rank  og  fast  i  Gangen  og  viste  Buste  og 
Profil. 

»Staa  stille,  Frøken  Groth,«  —  udbrød 
Faste    pludselig,    —     > behold    det    Udtryk!    — 

Det  er  akurat  min  unge  Pige,  som  sidder  paa 
Krudttønden  og  truer  med  at  tænde  an  .  .  . 
Lidt  underfundigt  i  Minen,  —  eftersom  hun  véd, 
at  Tønden  er  tom.  Det  er  et  spændende  Øieblik, 
mens  det   staar   paa,    om  Listen  lykkes,    og  de 

falder  tilfode Nu   forstaar  jeg  mig  paa 

Deres  Ansigt  og  skal  tillade  mig  at  være  Deres 
Instruktør  ...  De  er  et  Fund,  —  et  rent  Fund ! 
—  Jeg  maa  faa  snakke  med  Dem  mere,  — 
studere  Deres  Maske!  —  Jeg  siger  Dem,  i  Dem 
har  jeg  fundet  Hovedstøtten  for  hele  Theater- 
foretagendet,  —  den ,  som  skal  bære  det  frem ! 
De  skal  bli  min  General  paa  den  Kant;  med 
Dem  skal  jeg  seire!«   —  lød  det  henrykt. 

»Jeg  har  en  Følelse,  som  jeg  gaar  ved 
Siden  af  en  Fos,  der  river  alting  med  sig,«  — 
hviskede  Laura. 

»De  har  en  Evne  til  Syn  —  Forstaaelse, 
Frøken!  —  Og  Vorherre  har  sat  et  Ansigt  paa 
Dem,  som  skulde  svare  til  en  Pokkers  Xatur 
.  .  .  Saadan  en  stenfast  Mine  og  dette  Lune 
bag  den!« 

»Jeg,  stakkar!  —  jeg  kan  kun  føle  og  be- 
undre det  usædvanlige.« 

».  .  .  Og  Chefen  følger  vi  blindt,«  —  er- 
klærede Kathinka. 

Tona  gik  med  Parasollen  paa  Nakken  langt 
inde  i  en  Soubretterolle  og  nynnede  indvendig  .  .  . 

Pludselig  lagde  hun  de  to  Fingre  paa 
Munden  og  saa  betydningsfuldt  paa  de  andre. 
Der  om  Hjørnet  kom  Bera  Gylling  — 

»Vi  har  været  oppe  i  Hotelbygningen  og 
inspiceret,  Bera!«  —  raabte  Kirsten  tungefærdigt. 
»Storartet,  Du!    Ja,  Du  har  vel  sét  detr-< 

»Nei  Du,  saadant  har  jeg  ingen  Sans  for 
at  se  paa,  før  det  er  færdigt,«   —  sa  Bera. 

»Bera  Gylling  er  en  Dame,  som  vil  ha 
Faktum  helt  utvilsomt,  før  hun  vover  at  sætte 
Foden  paa  det,«   —  bemærkede  Faste. 

Deres  Blikke  mødtes  som  to  stumme 
Mure. 

»Er  det  ikke,  som  det  regner  med  Kom- 
plimenter straks,   Du  viser  Dig,  Bera!' 

»Du  maa  tro,  jeg  ogsaa  paaskjønner  dem, 
Kirsten.« 

»Bera  Gylling  og  jeg  er  kjendte  fra  gammelt, 
maa  De  vide,  Frøken  Groth,«  forklarede  Faste, 
—  »helt  fra  den  Alder,  da  vi  legte  Enkemand 
og  Enke!  —  De  skulde  bare  vide,  hvor  ofte 
jeg  har  gaat,  —  nei  løbet  den  Vei  der  opover 
til  Gyllings  med  en  Tanke  og  saa  vendt  tilbage 
med    den    omgjort    til    Luft   —    blank  —  væk! 

.  .  .  Hele  mit  Foretagende  nu  er  da  ogsaa 
bare  Luft  for  hende  —  ikke  til.« 

»Jeg  vidste  ikke,  Du  var  biet  saadan  Spøge- 
fugl, Faste!«  —   lod  det  koldt  fra  Bera. 

»Da  synes  jeg.  det  maatte  være  en  under- 
lig oploftende  Følelse  saadan  at  se  Tilblivelsen 
af  noget  nyt  og  stort  i  ens  Fødeby,«  —  ud- 
talte Laura.  »Men  er  det  ikke  Geniets  vanlige 
Lod  at  forarge  dem,  som  har  sét  det  hjelpeløst 
og  ydmyget  .  .  .?« 

Bera  saa  pludselig  opmærksomt  paa  hende  .  .  . 

»Evnen  til  Forstaaelse  fødes  af  Længsel; 
—  Men,  hvor  nichts  isti«  —  henkastede  Faste 
infernalsk. 

»Bare  den  usædvanlige  Personlighed,  synes 
jeg,  maatte  vække  Tanker  .  .  .«  la  Laura  grub- 
lende ind. 

»Ja,  véd  Du  hvad,  Laura,«  —  raabte 
Kirsten,  —  »her  i  Byen  har  da  alle  sét,  at 
Faste  var  en  Raring.  Men,  hvad  der  skulde 
komme  ud  af  det,  har  først  vist  sig  nu!« 

»Der  traf  Du  det,  Kirsten!«  —  lo  Faste. 
»Det  er  egentlig  saa,  min  gamle  Veninde  Bera 
Gylling  ogsaa  har  ræsonneret,  —  kun  er  hun 
en  forsigtigere,  dybere  Natur,  saa  hun  maa  be' 
om  at  faa  det  helt  færdigt  først.« 

»Jeg  tilstaar,«  —  sa  Bera  med  et  underligt 
Smil,  —  »jeg  gik  saalænge  i  den  enfoldige 
Illusion,  at  Du  skulde  skyde  Pile,  der  gik  høit 
over  Badebygninger  og  sligt!  Og,  som  Du 
siger,  Faste,  jeg  er  saa  tung,  —  har  saa  liden 
Evne  til  at  skifte  Tro  og  Overbevisning,  saa 
jeg  næsten  ikke  faar  det  ud  af  mit  Hode 
endnu.« 

»Kjender  det  igjen;  kjender  det  igjen  .  .  . 
Det  er  det  gamle.  Gud  véd,  hvad  Du  vil  ha 
mig  til  at  fordufte  i !  —  Og  jeg  maa  desværre 
forarge  Dig  med  det  Faktum  ,  at  Foretagendet 
gaar,  gaar  for  fulde  Seil,  —  saa  de  Pile,  Du 
snakker  om,  har  ialfald  truffet  i  Blinken!«  — 
sa  Faste  stærkt. 

»Ja,  jeg  hører  jo  ikke  andet  om  Dagene 
end  om  Bygværker  og  Pavilloner  og  Badehuse 
og  Avertissementer  og  Reklamer  i  Udlandet, 
—  saa  vi  er  jo  ligesom  alle  med  i  Farten,«  — 
afbrød  hun  let  nikkende  og  fortsatte  sin  Vei 
nedad  Gaden. 

Faste  saa  sig  en  og  anden  Gang  distræt 
tilbage ,  som  med  en  Tanke  paa  at  vende  om 
og  følge  efter  hende  .  .  . 

»Aandens    Kraft    maa    dog     vise    sig    i    et 

eller  andet  synligt  Maskineri,«  —  optog  Laura 
det  igjen. 

»Ja,    Farvel    mine   Damer,  —  Forretninger, 

—  Forretninger  .   .  .«    lød  det  fra  Faste  .  .  . 

»Og  saa  kommer  vi  snart  og  inspicerer 
Hotellet  igjen,«  —  vinkedes  der  hemmeligheds- 
fuldt, idet  de  alle  fire  pludselig  lagde  to  Fingre 
paa  Munden,  og  Parasollerne  slog  Skjoldborg 
om  et  fælles  Krigsraad. 

—  —  »Stop,  stop,  stop,  —  Pokker  til  Fart 
paa  den  Forland!«  —  Gamle  Konsul  Kliiwer 
holdt  nede  i  Gaden  Stokken  op  mod  ham  .  .  . 
» Aktierne  er  steget  igjen,  Far!  —  Kommer 
netop  fra  Mægleren  .  .  .  Det  gaar,  som  en 
Snebold.  De,  som  kjøber,  græder,  fordi  de 
ikke  gjorde  det  for,  og  de,  som  sælger,  lér  og 
stryger  Profiten  i  Lommen  med  Glans  .  .  .  Jeg 
var  saamæn  ogsaa  inde  i  Bockmanns  Bank  for 
at  hente  mig  lidt  af  Glæden.  Men  nu  var  der 
ingen  at  faa  længere  .  .  .  Men — æ  —  men— æ,« 

—  han  plirede  Faste  ind  i  Øinene,  —  »er  der 
noget  i  det,  —  det  svævende  Rygte,  at  Aktie- 
tegningen skal  udvides?« 

»Kan  ikke  tjene  Dem  i  at  svare  paa  det 
endnu,  Konsul  Kliiwer;  men  det,  som  er  vist 
er,    at   jeg   behøver   Penge    .  .   .    Det   viser   sig 

nu,  at  vi  maa  ha  en  helt  anderledes  europæisk 
anlagt  Park  med  dækket  Spadsergang,  Pavillon, 
Springvand  og  sligt.« 

»Ja  ja,  Hr.  Forland,  vi  gamle  stabber,  og 
I  unge  springer.  Vi  kommer  altid  for  sent,  — 
som  jeg  nu  til  Aktierne  .  .  .  Saa — aa?  —  Park, 
Pavillon  og,«  —  hans  Pande  rynkede  sig  under 
Forsøget  paa  at  erindre  op  Resten. 

»Goddag,  Forland!«  —  lød  Havnedirek- 
tørens Stemme  fra  den  anden  Side  af  Gaden. 
»Jeg  kan  hilse  Dem  med  at  hele  Havne- 
kommissionen med  samt  Toldinspektøren  og 
Disponent  Ek  er  enstemmig  for  Koncessionen 
paa  Moloanlægget!« 

Gamle  Kliiwer  blev  staaende  i  Positur  med 
Stokken  plantet  ned  i  Brostenene: 

»Byens  Mirakelmager,  De!«  —  udstødte 
han  .  .  .  »Byens  Mirakelmager!«  —  han  stolp- 
rede afsted. 

»Apropos,  Forland,«  — sa Havnedirektøren, 
som  han  strøg  videre,  —  »har  De  Brug  for  en 
Seilbaad,  saa  ligger  min  nu  ledig  derude  i  hele 
denne  Maaned.  De  behøver  blot  at  sende 
Bud  .  .  .« 

Nedover  Gaden  sendte  Faste  nu  og  da  et 
Nik    op   til    første   eller   anden  Etage,    hvor  de 

Jonas  Lie:    Faste  Forland.  g 

hilste  ned  til  ham.  Han  kjendte  jo  Familierne 
saa  inderlig  godt.  Blot,  at  han  i  gamle  Dage 
havde  sét  dem  paa  Vrangsiden.  —  Nu  først 
var  han  kommet  til  at  kjende  dem,  som  de 
virkelig  var  .  .  . 

Saamæn,  ikke  saa  ramsvarte  enda!  .  .  . 

Blot  lidt  Forstaaelse,  en  lidt  heldig  Position, 
og  man  er  over  paa  Solsiden  af  dem  .  .  .  Disse 
stakkars  Mennesker,  som  gjerne  vil  baade  være 
lykkelige  og  gjøre  lykkelige;  de  har  bare 
ikke  Evner  til  at  se,  hvad  der  bor  i  hinanden, 
og  saa  vender  de  Mistænksomheden  og  Frygten 
til  og  gaar  der  og  samler  Ondskab  og  plager 
og  piner  og  klyper  hverandre  som  Trold,  saa 
det  tilslut  blir  dem  en  Vellyst  .   .   . 

»Faste,  se  her,«  —  raabtes  der  pludselig, 
—  »den  store  røde  Noterblyanten  din,  som  Du 
glemte  igaaraftes  .  .  .  Jeg  kaster  den  ned  til 
Dig  .   .  .  Saa  ta  da!« 

Mina  Luders  stod  i  det  aabne  Vindu  og 
kastede  den  ned  til  ham  med  samme  Sikker- 
hed, som  de  i  Gutte-  og  Smaapigedagene  havde 
haandteret  Bolden. 

»Og  hvordan  staar  til  hjemme?«  —  forlød 
det    fra    Fruen,    som    heldte   Hodet    ud.       »Og 

med    Sølvi?«    —    fulgte    det     med    en    vis    Be- 
kymring. 

»Tak,  bra  vel  .   .  .« 

Han  hilste  kort  og  fort  som  den  kjendte 
Ven  og  føg  videre  .   .  . 

Nede  paa  Bryggen  stod  tre  fire  af  Byens 
yngre  Forretningsmænd  sammen  og  snakkede 
og  spyttede  i  Sjøen   .  .  . 

Johannes  Bockmann,  Søn  af  Bankchefen, 
nu  selvstændig  Grosserer  i  Tran  og  Fisk,  løste 
sig  ud  af  Klyngen  og  mødte  ham  vinkende 
paa  langt  Hold: 

»Gratulerer!  —  Mærkeligt  Menneske!  — 
Aktierne  stiger  igjen  .  .  .  Var  der  ikke  i  gamle 
Dage  nogen,  som  kjørte  med  Seiersvogn  Du, 
og  bestandig  vandt.  —  eller  noget  sligt  .  . 
Saa  kanske  han  kunde  bruge  min  Tran  til  at 
smøre  Aksen  med,  mente  jeg,  —  for  den  staar 
fortiden  høist  skidt!  .  .  .  Eller,  kan  Du  ikke 
laane  mig  Hodet  dit  et  Øieblik,  Faste,  saa  jeg 
kan  finde  paa  noget,  —  for  slige  simple  ein- 
fache  Udveie ,  som  at  smøre  i  dem  Tran  af 
Spæk  og  Kobbe  for  Levertran,  duer  ikke 
længere  — 

.  .  .  Men,  hvad  jeg  vilde  sige,  Faste,  — 
nu   falder   Stemmerne    paa    Dig   til   Bestyrelses- 

medlem  i  Handelsstandens  Forening  ...  Du 
behover  ikke  at  gjøre  noget,  —  bare  være  til, 
Far!  —  Det  er  denne  Seiersvognen,  ser  Du 
.  .  .  Faktisk  er  Du  nu  Chefen  for  os  unge,  og 
vi  er  da  enige  om,  at  kjøre  Dig  ind  i  den  ene 
Direktion  efter  den  anden,  saa  det  skal  bli  Dig 
i  Spidsen  for  os  yngre,  som  staar  for  Roret  i 
denne  By.  De  gamle  faar  væk!  —  En  ny 
Tid  faar  ha  ny  Mænd,  —  det  er  Faneløsenet 
nu  over  hele  Jægta.  —  Det  skal  ikke  bare  gaa 
med  Damp,  men  med  Elektricitet,  Far!« 

»Det  var  da  Pokker,  hvor  Du  er  kommet 
i  Fyr  og  Flamme,«  —  udbrød  Faste.  »Jeg 
tænkte  altid,  at  der  med  Dig  var  født  en  solid 
Grosserer  til  Verden.« 

>Da  kan  jeg  sige  Dig,  Faste,  at  jeg  altid 
har  tro't,  der  var  noget  eget  aparte  ved  Dig! 
—  jeg  har  nu  engang  et  vist  Blik,  sér  Du. 
Det  var  bare  om ,  naar  Du  fik  rendt  Hornene 
af  Dig  .  .  .  Stor  Begavelse,  store  Horn,  véd 
Du,  —  ingen  Begavelse,  ingen  Horn  heller  .  .  . 
Der  har  Du  min  Mening! 

.  .  .  Men  Summa  Summarum:  —  Saadan  at 
gaa  og  slipe  i  den  gamle  Gjænge  med  denne 
Tranen  og  Fisken,  —  tabe  et  Aar  og  vinde  et 
andet,   —   det    tar    sig   ikke   rigtig   ud    længere 

slig,  som  Tiden  nu  blaaser!  Det  ligner  noget 
at  vandre  med  Fædrenes  Nathuer  nedover 
Ørene,  —  saadan  en  Dødningebørs  .  .  .Ja!  — 
saa  har  da  tre  fire  af  os  besluttet  at  hive  de 
gamle  fedtede  Femkort  og  begynde  Spillet  helt 
af  nyt.  Jeg  for  Eksempel  anlægger  nu  for  egen 
Regning  en  Chokoladefabrik  og  sammen  med 
John  Berg  en  ditto  for  Bruslimonade  og  den 
Slags  .  .  .  Og,«  —  forlød  det  hemmeligheds- 
fuldt, —  »saa  har  vi,  jeg  og  et  Par  andre,  vore 
Garn  ude  efter  Skoglapper  opover  Bygden  til 
et  paatænkt  Sliberi  af  Træmasse,  der  skal  gaa 
paa  Aktier.  Saa  Du  sér,  vi  sætter  ordentlig 
Damp  paa,  —  Elektricitet,  vilde  jeg  sige.« 

»Men,  hvor  Pokker  faar  I  Penge  fra?«  — 
udbrød  Faste. 

»Pyh,  —  har  man  først  noget  at  byde  paa, 
gjøre  med,  —  en  værdifuld  Idé,  —  saa  kommer 
altid  Pengene!  —  de  flyder  som  Vand  did, 
hvor  de  trænges,  specielt  nu  i  Tider  som  disse! 
.  .  .  Der  maa  Foretagender  til  for  at  producere 
de  Renter,  Kapitalen  maa  ha,  skal  den  ikke 
krepere  .   .  .« 

Faste  vandrede  opover  grebet  af  en  under- 
lig festlig  Følelse  .  .  .  Der  var  kommet  Liv  og 
Fart  i  Folk,  —  Arbeide    og   Penge    .  .  .  Byen 

var  paavei  til  at  bli  en  af  dem ,    som  gik  foran 
i  Landet!  — 

Og  hvad  for  Kræfter  ligger  der  ikke 
bundne  og  knyttede  paa  et  saadant  gammelt 
Sted.  Det  er  som  Tommerknuden,  der  stabler 
sig  høiere  og  hoiere  op  og  kan  bero  bare  paa 
en  eneste  Stok,  som  maa  løses  — 

Men  .  .  .  men ,  —  det  dukkede  frem  for 
ham,  —  hvad  mente  Fru  Luders  vel  med  at 
spørge  saa  efter  Sølvi?  —  hun  var  da  ikke  af 
de  syge  eller  skrøbelige! 

Han  fik  det  med  ét  paa  sig,  at  han  vilde 
gaa  op  og  forhøre  hos  Moderen.    —   —   —  — 

Derhjemme  standsede  han  paa  Gaards- 
rummet  og  hilste  paa  Ditlef,  som  under  megen 
Anstrengelse  og  hidsig  Iver  var  optaget  af  at 
faa  en  strammet  Klædessnor  til  at  brumme. 
Han  tog  den  mellem  Tænderne  og  kneppede 
til  begge  Sider,  som  han  vilde  faa  Tonen  til  at 
stemme  inde  i  Hjernen.  Af  og  til  slap  han 
igjen  Snoren  og  udstødte  et  »Bum,  —  Bum«  .  .  . 
som  den  regulerende  Kammertone  .  .   . 

—  »Kirsebærtræet,  Mor!«  sa  Faste,  som 
han  traadte  ind,  —  »det  plyndrer  de  da  lige 
godt,  enten  jeg  er  med  eller  ei.  Det  sér  saa- 
mæn  nok  saa  ribbet  ud.« 

Faste  havde  ikke  været  hjemme  paa  flere 
Dage,  holdt  fortiden  Kontor  og  bode  nede  i 
Byen. 

»Agnete  og  hendes  Veninder  ja,«  —  an- 
tydede Fru  Forland. 

Faste  saa  sig  om  med  et  eget  granskende 
Blik:  — 

»Kirsten  Torp  og  Hanna  Brinkman  og 
Bera   og  Dina  Breder?  —  de  gamle   vel  .   .   .?« 

»Nei,  Bera!  —  jeg  har  ikke  sét  hende  paa 
længe  —  Du  véd  jo,  Faste  .  .   .« 

»Aa,  hun  er  en  umyg,  firkantet  steil  Natur, 
er  hun!  —  Blir  hun  uenig  med  mig,  saa 
gjælder  det  hele  vor  Familie,  —  saa  ikke  alene 
Adjø  Sølvi,  og  Adjø  Agnete;  men  saa  besøger 
hun  ikke  engang  Dig  mere,  Mor!  —  Jeg  tørnede 
mod  hende  idag  igjen  paa  Gaden,  det  er  som 
mod  en  Stolpe,  man  kunde  kjøre  Vognhjulat 
af  paa  .  .  .  Bare  mene  som  hun  ja,  saa  blir 
hun  deilig  nok!  Hun  begriber  rentud  sagt  ikke 
et  andet  Menneske.« 

»Hun  er  saa  ægte  og  dyb,  Du,«  —  yttrede 
Fru  Forland  stilfærdig,  —  »saa  enkel  og  klar, 
Faste ! « 

»Ja,  og  jeg  er  desværre  saa  mangfoldig. 
Derfor  aarkede  vi  hellerikke  længere  sammen.« 

»Hun  er  stadig  inde  og  sér  til  Sølvi, 
Du  —  c 

»Ja,  det  er  sandt,  —  Sølvi,  Sølvi?  —  Hvad 
er  det  med  hende h 

»Kjære  Faste,  Du  véd  da  — « 

»Véd?  —  hvad  — ?« 

»At  hun  skal  ha  en  Liden.« 

»Sølvi?  —  Nei  det  har  jeg  da  aldrig  — « 

»Hendes  Figur   har  jo  alt  længe   vist  det,« 

—  antydede  Fru  Forland. 

»Nei,    —    det    har   jeg    saamæn    ikke    sét. 

—  Saa  Du?  ...  hun  skal  ha  en  Liden.  — 
Hvad!  —  Familien  virkelig  skyde  en  Knop  ind 
i  næste  Generation.  —  Snurrigt  —  en  Efter- 
følger .  .  .  Nok  saa  rart,  Mor!  .  .  .  Har  egentlig 
aldrig   faldt   mig   ind   at   tænke  paa  den  Kant,« 

—  lød  det,  som  han  paa  vanlig  Vis  begyndte 
at  smaaplystre  og  drive  ind  og  ud  af  Dørene  .  .  . 

—  »Saadan  at  se  sig  selv  paany?  .  .  .  Det 
maa  jo  være  en  Slags  Glæde  i  det,  —  høre 
sig  selv  lalle  igjen  og  begynde  at  snakke  og 
sige  i  al  Barneenfoldighed  saa  kloge  slaaende 
Ting,  som  én  aldrig  kan  præstere  siden,  naar 
ens  Hjerne  og  Natur  er  udskjæmt  og  for- 
dummet .   .  .  Saadant  varer  til  én  blir  fire,  fem 


Aar,  ja  . 


137 

Men  vil  én  saa  ha  op  igjen  Pryglene  og 
Lektierne  og  alle  sine  Nødløgne  og  —  al  sin 
egen  Bitterhed  og  Krænkelse  og  sit  voksne  Had, 
naar  Verden  paa  det  Sprog,  Barnet  saa  tendert 
forstaar,  lader  Dig  begribe,  at  Du  er  bare  en 
høist  overflødig  og  generende  Lump  .  .  .« 

.  .  .  Eller  sæt,  der  resulterede  saadan  én 
som  Ditlef!  —  fortsattes  Tankerne  oppe  paa 
hans  gamle  Værelse.  —  Vilde  min  Far  sat  ham 
i  Verden?  ,  .  . 

—  Det  vil  sige,  Kjærlighedens  Eventyr 
kan  resultere  i  en  Prins  som  i  en  Stodder.  Det 
kan  gaa  ret,  og  det  kan  gaa  feil  i  denne 
Verden  .  .  .  Kommer  an  paa  Seierssælheden 
.  .  .  Men  en  Mand  vil  ha  den  Prins,  som  skal 
arve  Riget  og  fortsætte  .  .  . 

Og  sin  Dronning  ogsaa  — 

Pokker  til  Menneske !  —  Han  slog  i  Bordet 
mellem  Papirerne  og  for  nedover  Trappen,  stak 
blot  Hodet  ind  af  Døren  til  Moderen :  — 

»Jeg  agter  mig  nu  ned  til  Doktorens!  — 
vil  se  til  Sølvi  .  .  .  Risikerer  da  vel  ikke  at 
træffe  nogen  Bera  der.«   —  — 


VIII. 

aste  saa  pludselig  Laura  Groth  komme 
om  Hjornet  og  forsvinde  inde  i  Papirbutiken; 
han  vidste,  hun  var  kommet  tilbys  igjen  og 
blev  mere  og  mere  distræt,  medens  John  Berg 
af  Firmaet  Berg  &  Son  under  deres  Gang  opad 
Havnegaden  snakkede  og  udviklede  og  berettede 
i  fuld  Begeistring. 

.  .  .  »Det  er  biet  rentud  som  de  leger  bytte 
Sæde  dernede  i  Strandgaden  .  .  .  Bare  i  denne 
Uge  er  syv,  ni  og  tre  og  tyve  gaat  over  paa 
andre  Hænder,  og  om  Nummer  to  med  Tomten 
ned  til  Forstranden  stod  nu  Striden  mellem 
Anders  Beck  og  Grosserer  Muller  .  .  .  Tænk 
Dig,  Faste,  den  smalle  Sumpmyr-Stumpen  med 
Bakken  midt  i  fyldt  af  Hestehov  og  Løvetand, 
og  det  gamle  tandlose  Gjerdet  om,  som  Vaske- 
konerne  dernede    udstafferede    med  Vasken,  — 

én  vilde  ikke  budt  Penge  for  det!  —  Og  nu  — 
op  i  tre,  fire  tusen  ...  Jo  Du,  man  skal  ikke 
nægte  for,  at  Tilstanden  er  adskillig  forandret !  — 
Ja,  mellem  os,  Faste,  jeg  kan  jo  gjerne  sige 
det,  eftersom  jeg  har  Tilbudet  fast,  —  jeg 
spekulerer  saamæn  ogsaa,  Du!  —  Larsinelyst 
derude  ved  Bugten  .  .  .  Omgjort  og  udstyret 
til  en  vakker  Villa,  vil  Stedet  kunne  paaregnes 
udleiet  for  Somrene  til  nogen  af  de  mere  for- 
muende Badegjæster,  saa  sikkert,  som  Amen  i 
Kirken !  Det  stod  i  tyve  tusen  Kroner,  Du, 
og  jeg  har  budt  atten  .  .  .  Afgjøres  imorgen — « 

»Naa  ja,  saa  har  Du  jo  endnu  lidt  Betænk- 
ningstid, John,«  —  lod  det  adspredt  hen  i  Luften 
fra  Faste. 

Det  var  anden  Gang,  de  standsede  udenfor 
Papirhandelen  .   .   . 

Kjøbte  Laura  Groth  noget  ?  —  Eller  var 
det  en  Leiebibliotheksbog,  hun  søgte  derinde 
ved  Hylderne  — 

.  .  .  »Og  se  nu,  Faste,  bare  i  denne  Butiken 
her  —  straks  store  Speilruder,«  —  demonstrerede 
John  Berg.  Han  fandt  ikke  nogen  Grund  til  at 
bli  staaende  og  trak  Faste  videre  .  .  .  »Nu 
tænker  jeg,  vi  har  tyve  mindst  af  den  Sort 
Vinduer   i   Byen,    saa   store,    at   en   Bonde   kan 

kjøre  gjennem  dem  baade  med  Hest  og  Læs,  — 
og  gratis,  —  de  er  assureret.  Naar  jeg  tænker 
paa,  hvorledes  éns  stakkars  Fædre  maatte  slide 
Du,  for  at  tjene  Skillingen  og,  hvor  haard 
Veien  var  for  dem  til  Fortjenesten,  saa  maa 
én  bare  undre  sig  over  den  Taage  af  Vankun- 
dighed og  Uvidenhed  om  de  simpleste  Handels- 
principer, hvori  de  har  levet!  —  Jeg  maa  le, 
Du,  —  ikke  længere  siden  end  i  Høst,  blev 
Gamlen  ganske  vildt  forskrækket,  da  jeg  for- 
talte ham,  at  jeg  havde  tegnet  mig  for  ti  Aktier 
i  Cellulosen  og  fem  i  dit  Badeanlæg.  Han 
holdt  paa  rent  at  faa  Slag!  Men  endnu  rarere 
blev  han  at  skue,  da  jeg  fortalte  ham,  at  jeg 
straks  efter  havde  solgt  Aktierne  til  høiere  Kurs, 
og  jeg  saa  la  Differencen,  500  Kroner  kontant, 
paa  Pulten  .  .  .  Hans  Begreber  kjæmpede  tyde- 
ligvis med  en  Fornemmelse,  som  Pengene  paa 
noget  Vis  maatte  være  stjaalne.  —  Gamle  Tider 
og  ny  Tider,   Du«   — . 

»Mærkeligt,«  —  indrømmede  Faste.  —  »Ja 
her  vil  jeg  sige  Dig  Farvel,  John,  —  jeg  skal 
opover  igjen,«  —  fulgte  det  saa  raskt;  han 
havde  sét  Laura  Groth  komme  ud  fra  Papir- 
butiken  og  hastede  op  Gaden : 


141 

»Sér  man  Dem  da  engang  igjen  her  i 
Staden,  kneisende  Frøken!«  —  hilste  han 
hende,  —  »jeg  hørte  forresten  igaar,  at  De 
var  kommet.« 

»Ja,  deiligt,  kan  De  tro  at  være  her  igjen,« 
—  lød  det  straalende,  —  »efterat  ha  gaat  der- 
hjemme hos  Onkel  og  Tante  i  Smaastræv  og 
Smaatanker,  —  skjænket  The  og  skjænket  Kaffe, 
skjærpet  Kavringer,  bagt  Smaakager,  hæklet 
Vinduspuder  og  pleiet  og  passet.  —  Der  er  et 
andet  Liv  her!  —  det  skyder  og  spirer,  som 
selve  Vaaren  laa  i  Luften.« 

»Hvad?  —  Romaner,  Frøken  Laura,  — 
De?«  —  afbrød  Faste,  idet  han  trak  en  Bog 
halvt  ud  af  hendes  Muffe. 

»Digternes  første  Fostre,  Hr.  Forland!«  — 
raillerede  hun. 

»Jaja,  Frøken  Laura,  hvor  mangen  én  har 
ikke  reddet  sit  Fantasiliv  ind  i  Leiebibliotheket 
eller  —  ruineret  det  der.  Xaar  Virkeligheden 
blir  for  tor  og  Fantasien  for  udsultet.« 

»Ja,  men  jeg  er  i  ingen  af  de  Tilfælde, 
haaber  jeg.« 

»Nei,  De  har  Deres  Leiebibliothek  i  Dem 
selv,  De.  Jeg  skimter  det  bestandig,  idetsamme 
jeg  træffer  Dem.    De  gaar  og  er  nogen.    Hvem 

Pokker  var  det  nu  idag,  som  kunde  staa  slig 
paa  Butiktrappen  og  skue  vidt  og  fjernt  udover, 
før  De  igjen  gik  i  Dem  selv  og  ganske  simpelt 
skridtede  ud  paa  Fortoget?« 

»Kunde  De  ikke  endnu  galantere  bruge 
Udtrykket  —  »langede  ud«  — «  afviste  hun 
med  fortørnet  Værdighed. 

»Vil  De  tilstaa,  hvem  De  saa  gav  .  .  . 
Asta  Kongemoder?  — « 

»Aa  nei,  et  saa  fromt  og  frugtbart  og 
tækkeligt  Ansigt  raader  jeg  ikke  over.  Mine 
Træk  maa  altid  lidt  paa  sned  og  skjæve,  skal 
der  bli  Karakter  i  dem.« 

»Sigrid  Storraade  da?« 

»Mens  hun  dypper  Kongen  op  i  Baljen? 
—  det  kunde  der  ialfald  være  nogen  Mening  i. 
Men  ellers  vil  jeg  af  alt  sligt  gammelt  kjed- 
sommeiigt  helst  være  Dronning  Gunhilds  Ge- 
spenst derude  paa  Mosen  .  .  .  Men  allerhelst 
Troldkjærringen,  som  roder  og  graver  i  Asken 
.  .  .  Kan  De  ikke  gi'  mig  en  saadan  Rolle 
ogsaa  at  spille  dernede  paa  Theatret?« 

Faste  studsede.  Der  dirrede,  hvad  han 
aldrig  havde  opdaget  før  hos  hende,  en  under- 
lig dyb  Bitterhed  i  Stemmen,  og  Øinene  klip- 
pede blanke  .  .  . 

Det  gik  med  ét  op  for  ham,  at  hun  paa 
Dybet  kunde  gaa  og  føle  sig  ulykkelig  ved 
denne  sin  »Maske«.  Hendes  i  alle  Træk  saa 
udprægede  Ansigt  var  kanske  ikke  ungpige- 
agtigt nok  .   .  . 

Faste  fik  pludselig  en  Foleise  af  at  ha  for 
sig  en  Kvinde,  som  sørgede  og  var  ulykkelig 
bag  det  leende  lystige,  hun  var  nødt  til  at  op- 
retholde for  at  hævde  sin  Plads  i  Verden.  Her 
i  Hverdagslivet,  i  det  smaa  —  en  Tragedie 
stor  nok ! 

.  .  .  »Alen  skal  jeg  endelig  ud  med,  hvad 
der  bragte  mig  til  at  standse  derude  paa 
Trappen,«  —  vedblev  Laura,  som  ud  af  det 
samme  Humør,  —  »saa  var  det  hverken  nogen 
Dronning  Asta  eller  Sigrid  Storraade ;  men 
Deres  Badehotel,  som  jeg  faldt  i  Staver  over! 
.  .  .  Det  stikker  Taarnet  op  i  Luften  dernede 
saa  festligt  i  Vinterdagen.  Jeg  kom  med  et 
til  at  huske  for  mig  Bygningen  saadan,  som 
den  stod  første  Gang  jeg  var  deroppe,  da  der 
kun  var  nøgne  Mure  og  Vindushuller,  —  saa 
saa  tydelig  for  mig  de  to  øverste  defekte  Fjæle 
i  Trappen,  som  De  halte  mig  over  med  sligt 
Sving  .  .  .  Og  saa  Udsigten,  der  fængslede  mig 
i    et   Trylleri,    jeg    ikke   kunde    komme    fra,    — 

for  jeg  mere  og  mere  maatte  hænge  ved  en 
saa  rar  egen  Mandsstemme  bag  mig,  der  suve- 
rænt snakkede  og  brød  af,  eftersom  den  be- 
hagede .  .  .  Der  var  en  saa  underlig  Selvfølelse 
og  stod  en  saadan  Kraft  og  Vished  af  alt, 
hvad  der  lød,  som  alle  Indvendinger  bare  blev 
til  at  blaase  af!  —  Det  var  Deres  Introduktion 
hos  mig,  Hr.  Forland,  —  jeg  havde  aldrig  sét 
Dem  før.« 

»Ja,«  —  sa'  Faste,  —  »nu  snakker  jeg 
igrunden  med  Dem  hver  Dag,  Frøken  Groth ! 
—  har  en  Rolle  akurat  for  Dem  —  ser  Dem 
sige  hver  Replik  .  .  .  Om  tre,  fire  Uger  samler 
vi  Banden  til  Prøver  ...De  blir  Hovedhjørne- 
stenen, naturligvis.« 

»Aah,  Hr.  Forland!  —  dersom  De  vidste, 
hvor  angst  jeg  blir.« 

Der    —    med    Deres    prompte    Evne,    — 
angst  ?< 

Hun  rystede  paa  Hodet: 
Xei   ikke   for    de   andre    —    Publikum  — ; 
men,«  —  kom  det  nølende,  —   »for  Dem!« 

»For  mig?« 

>Ret  som  det  er,  siger  De  noget  om 
Stykket,  som  jeg  aldrig  har  forstaat.  Og  saa 
tænker  jeg,   jeg  maa  være  gruelig  dum  og  blir 

skjælvende  bange  for,  at  De  skal  mærke,  hvor 
ubetydelig  jeg  er.« 

»Dersom  De  vidste,  Frøken  Groth,  hvordan 
jeg  hører  Dem  skrige  til  den  Gjerrige  de 
Datterord : 

»Kan  Du  ikke  bevæges  her,  da  er  Du  død 
i  Hjertet,  —  et  iskoldt  Lig,  som  vandrer  om!« 

»Den  Replik  tar  jeg  med  mig  og  øver 
ind!«  —  udbrast  Laura.  »Jeg  føler  mig  nu 
ansat  som  den  Gjerriges  Datter  .  .  .  Det  er 
saa  det  sittrer  i  mig,  —  jeg  er  med,  jeg  er 
med ! «   — 

»Det  sa'  De  daarligt.  Stemmen  tog  det 
ikke  fuldt  .   .  .  Om  igjen:  Jeg  er  med  .   .  .« 

»Jeg  er  med!«  —  udtalte  hun  enthusiastisk 
og  svingede  med  Muffen. 

»Tar  De  Del  i  Kanefarten  imorgen  Efter- 
middag ud  til  Fredrikslund?«  —  forhørte  hun 
lidt  efter  sagte. 

»Mulig  .  .  .  Jeg  havde  forresten  ikke  tænkt 
det  eller  indrettet  mig  paa  det,  —  har  ikke  Tid 
til  al  denne  Byens  Selskabelighed«   — 

»Det  gaar  ud  fra  Konsul  Ristings,«  —  op- 
lyste Laura,  —  »og  man  tar  med  Kaffe  og 
koldt  Aftensbord,  —  naturligvis  Champagne  til- 
slut .   .  .  Og  Maaneskin  hjemover  .   .   .« 

Jonas  Lie:    Faste  Forland.  10 

»Og  jeg  kjører  Dem! 

.  .  .  Saa  kommer  jeg!  Saa  kommer  jeg!« 
—  vinkede  han  tilbage  i  Fyr  og  Flamme  og 
svingede  Hatten. 

.  .  .  Pokker  til  Fruentimmer,  den  Laura 
Groth!  som  hun  forstod  ham  og  havde  Synet 
aabent  for  alt  hans  .  .   . 


>Huf  ja,  —  jeg  er  træt  nu,  Mor,  af  at 
dreie  Møllen  for  Filisterne  den  ganske  Dag,«  — 
udbrød  Faste,  som  han  kom  hjem  om  Aftenen 
.  .  .  »Mægleren  kjøber  og  sælger.  Byen  turer. 
Aktierne  stiger.  Det  gaar  som  Kjæpper  i  Hjul 
det!  . .  .  Og  nu  kan  jeg  fortælle  Dig,  at  Svoger 
Doktor  ogsaa  endelig  har  indset  sin  Fordel  og 
lagt  sine  to  tusen  i  Aktierne.  Han  behøver 
blot  at  spørge  efter  nu  paa  Lørdag  nede  hos 
Mægleren,  saa  har  han  alt  tjent  en  vakker  Klat 
uden  at  ha  behøvet  at  doktorere  for  dem  — 

Men  Du  Mor,  naar  en  som  jeg  omgaaes 
Mammon  den  ganske  Dag  og  stopper  sig  med 
Gevinst  og  Fordel  som  en  Pølse,  saa  lærer 
man  ogsaa  den  Dæmon  ordentlig  at  kjende  .  . 
Han  er  ganske  mærkelig,  Du !  Man  kan  ikke 
bli   træt   af  at   studere   ham  i  alle   hans  Bugter 


H7 

og  Vridninger,  —  saa  forskjellig  som  han  fører 
Ordet  hos  de  forskjellige  .  .  .  Og  det  er  det 
pudsig  tragikomiske  ved  Historien,  at  det  er 
Mammon,  som  tar  Manden,  istedetfor  Manden 
Mammon.  Sig  saa  om  en  saadan  Gjerrigbuk 
af  et  Menneskevæsen  ikke  fortjener  at  bli  lét 
ihjel  .   .  . 

Og  mellem  os,  Mor,  saa  kan  Du  vel  skjønne, 
at  det  ikke  er  for  Forretningers  Skyld,  at  din 
Søn  Faste  kommer  her  Klokken  ni  om  Kveldene 
og  ber  om  Lampen  og  morer  sig  med  at  skrive 
paa  sin  gamle  Hybel  til  to,  tre  om  Morgenen. 
Jeg  under  mig  simpelthen  den  Fornøielse  at  faa 
sat  den  Djævel  i  Transparent.  Han  er  saa 
nederdrægtig  komisk,  og  jeg  faar  ikke  Fred 
før  jeg  faar  sat  Lyset  ordentlig  paa  Fyren, 
saadan  i  et  lidet  Skuespil  for  Sommertheatret 
dernede.  Jeg  har  ham  aldeles  paa  Fingrene  i 
Snak  og  Gebærder  .  .  .  Rigmanden,  Penge- 
skraberen, hvis  Familie  er  idyllisk  opalet  i  den 
fineste  Drivhusluft  af  ædle  Fornemmelser,  medens 
han  selv  er  Byens  første  moralske  Autoritet .  .  . 

Hemmeligheden  er  blot,  at  han  har  sin 
Formue  anlagt  udenlands  i  et  Aktieselskab  for 
giftige  Tapeter.  Og,  medens  Familien  gaar  i 
Spidsen    for    Stiftelser,    Velgjørenhedsselskaber, 

Bazarer  og  gir  det  gode  Eksempel,  ligger  der 
for  Fatters  Regning  tusene  Stakkarer  rundt  om 
i  Verden  og  lider  af  Arsenikforgiftning  fra 
Væggene  ...  Ja,  jeg  kan  saamæn  la  ham  ha 
Part  i  et  ditto  for  forfalsket  Vin  ogsaa.  —  Og 
saa  —  lad  en  saaledes  opdraget,  moralsk  for- 
finet, Søn  pludselig  opdage  Sammenhængen  og 
staa  foran  at  vrage  den  skammelig  erhvervede 
Formue  og  gjøre  sig  selv  og  hele  den  lukseriøst 
vante  Familie  fattige  og  hjelpeløse  ...  og  alle 
Konsekventserne  deraf  .   .   . 

Det  kan  bli  voldsomme,  gribende  Effekter . . .« 

De  afbrødes  af  en  stærk  klingrende  Lyd 
af  Dombjelder,  der  pludselig  tystnede  udenfor 
Trappen.  Og  ind  kom  Agnete,  kjørt  hjem  fra 
Selskabet  hos  Luders  i  Konsulens  egen  Bred- 
blæde  .  .   . 

»Det  var  svært  heldigt,  at  jeg  fik  den  graa 
Silkekjolen  færdig,  Mor,  for  sandelig,  der  var 
Toiletter!  Det  nytter  saamæn  ikke  at  vise  sig 
mange  Gange  i  den  samme  Kjole  nu  længere 
.  .  .  De  unge  Fruer  Lauritzen  og  Mo  med  ægte 
Blonder  og  Kniplinger  .  .  .« 

»Slig  nyslagen  Rigdom,  Du,  som  straks 
skal    ud   og   vise   sig,«   —  yttrede  Fru  Forland. 

»Og  saadant  et  Bord!  —  Mor  .  .  .  Vinene 
gik  jo  over  min  Forstand.  Men  Grønsager  og 
Asparges  og  Frugter  fra  Algier  i  lange  Baner! 
Jeg  blev  tat  tilbords   af  Kaptein  Døscher  .  .  .« 

»Ja  Godnat,  Godnat!«  —  raabte  Faste  og 
for  op  ad  Trappen. 

.  .  .  »Og  alle  de  Hilsener,  jeg  skulde  bringe 
Dig,  Mor!  .  .  .  Du  faar  Blomster  fra  Luders's 
Drivhus  imorgen  med  en  Sending  af  et  eller 
andet  delikat  fra  Desserten  .  .  .  Mina  kommer 
selv  med  det;  jeg  tror  nok,  hun  vilde  git  lidt 
til,  at  Faste  da  var  hjemme;  der  er  jo  biet 
sligt  Kammeratskab  mellem  dem  paa  det  sidste.  — 
Men  Faste  er  rar  Du,  med  det,  at  han  holder 
sig  ligesom  altid  for  høit  op  i  Luften  for  dem ; 
det  er  som  de  aldrig  faar  rigtig  Tag  i  ham; 
de  staar  igjen  bare  med  en  interessant  Idé  i 
Haanden  .  .  .  Faste  sér  aldrig  andet  end  det, 
han  tænker  paa,  —  svarer  heller  ikke  paa 
andet.« 

»Nei,  han  er  helst  oppe  i  Luften/-  —  lo 
Fru  Forland. 

»Og  fra  baade  Luders  og  Ristings  skulde 
jeg  byde  Dig  Bredslæde,  Mor,  Du  maatte  kjøre 
ud  nu  i  det  deilige  Føre.« 

»Jeg  véd  jo,  det  er  for  min  Søns  Skyld 
altsammen;  men  det  gjør  aligevel  saa  godt,  Du,« 
yttrede  Fru  Forland. 

.  .  .  »Og  saa  endte  det  med,  at  Kaptein 
Døscher  og  jeg  spiste  Filippine,«  —  lød  det 
smilende  fra  Agnete.  s  Han  kommer  overalt 
nu,  hvor  jeg  blir  buden,  og  vi  snakker  sammen 
og  stemmer  saa  godt  .  .  .« 


IX. 

Oaa  var  da  den  Tid  kommet  i  Vaaren,  da 
Badehotellets  Indvielsesfest  stod  for  Døren. 

Hotellet  prangede  næsten  fiks  og  færdigt. 
Indover  Gangene  baade  nedenunder  og  oven- 
paa  hang  alt  allehaande  Reklamer  for  Europas 
store  Bade-  og  Kurortsteder.  I  vældige  Billeder 
og  Illustrationer  figurerede  Wiesbaden  og  Vichy, 
Ems  og  Karlsbad,  Aix-les-Bains  og  schweitzer 
Luftkursteder  med  snehvide  Alpetinder  svim- 
lende oppe  i  Luften,  Nizza  og  Monte-Carlo  i 
hvid  Kalkfarve  med  blændende  lyseblaat  Hav 
og  endnu  stærkere  blaa  Himmel.  Reklame- 
plakaterne var  udvekslede  med  Badets  egne 
ikke  mindre  Opmærksomheden  fangende,  — 
Midnatssolen  i  Brand. 

Man  var  overalt  i  travlt  Arbeide. 

Doktorboligens  lille  hyggelige  Havegjærde 
skinnede  alt  frem.  Og  langs  hele  Forstranden, 
som  Waggesen  paa  Wold  havde  opkjøbt,  var 
Entreprenører  og  Spekulanter  i  fuld  Gang  med 
at  ombygge  Bonde-  og  Skipperhuse  til  Villaer 
med  Brygger  og  Adkomst  til  Sjøen. 

Der  snedkereredes  paa  Pavilloner  og  Smaa- 
huse  til  Badevogne  paa  Hjul,  sloges  op  Skur 
for  Seilbaade,  der  skulde  ligge  og  vugge  som 
Svaner  foran  Baadhavnen. 

Og  henne  i  Lunden  lød  Hammerslagene 
tæt  i  tæt  fra  Sommertheatret,  der  alt  var  under 
Tag. 

I  Parkanlægget,  der  tildels  var  beplantet 
med  Træer  om  Høsten,  dannedes  der  Anlæg 
og  Veie  og  arrangeredes  allehaande  Plæner  og 
Blomsterbed. 

Tanken  paa  Badets  første  Sæson  gryede 
og  satte  Fart  i  det  hele.  — 

—  —  Der  var  Foraarsveir  med  skinnende 
nysprungen  Løvetand  og  Sus  af  rindende  Vand 
rundt  om  .  .  . 

Fru  Sølvi  gik  og  skjøv  Barnevognen  foran 
sig  inde  i  Lunden;  —  Tankerne  optagne  af 
Morgendagen  og  Indvielsesfesten  i  Badehotellet 
.  .   .    Falkenberg   hadede  Bordtaler,  —  disse  al 

Hygge  dræbende  privilegerede  Fredsommelig- 
heder, paastod  han.  Men  ved  denne  Anledning 
maatte  han  jo  som  Badets  første  Læge  over- 
tage sin  Part  af  Repræsentationen.  Saadan 
Høitidelighed  laa  saa  lidt  for  ham,  og  hun 
havde  de  sidste  Dage  prøvet  at  stikke  i  ham 
en  og  anden  smuk  og  passende  Glose. 

»Det  var  Frøken  Groth,  Du  fulgte  ud  fra 
Theaterpavillonen  Faste,  —  ikke  sandt?«  — 
spurgte  hun  pludselig,  da  Broderen  svingede 
hen  til  hende. 

Faste  nikkede:  —  »Hun  var  der  for  at 
prøve  Akustiken  fra  Scenen.  Det  er  Modula- 
tionerne, forstaar  Du,  som  det  gjælder  om  ikke 
at  faa  opslugt  « 

»At  Du  kan  tænke  paa  sligt  nu,  Faste, 
naar  Du  har  Badehotellet  og  hele  Festen  paa 
Dig!« 

»Tingen  er  netop  at  komme  væk  fra  det 
hele  med  Tankerne  .  .  .  Jeg  har  Momenterne 
til  Festtalen;  men  det  gjælder  om  ikke  at  ta 
Farven  og  Kraften  væk  ved  at  gaa  og  holde 
den  for  sig  selv.  Jeg  maa  stole  paa  Inspira- 
tionen i  Øieblikket  .  .  .  Laura  Groth,  Du  .  .  . 
Hun  har  sin  store  Stemme,  —  en  enkelt  Orgel- 
pibe.    Men   bøie   den !    —  det    er   ikke   hendes 

stærke  Side.  Dersom  Du  vidste,  hvorledes  jeg 
slider  med  at  faa  indsat  nogle  Mellempiber! 
Jeg  skulde  git  noget  til  for  lidt  af  Mors,  — 
eller  for  Eksempel  Bera  Gyllings  vekslende  Ud- 
tryk .  .  .  Saadan  fuldfølt  sagt,  hvad  er  ikke 
det,  imod  paa  Tryk!  Der  kommer  et  Men- 
neske med  bankende  Blod  og  varm  Aande  ind 
til  Dig  .  .  . 

Og  Du  har  været  indom  Huset  Jers,  natur- 
ligvis? Det  gaar  raskt  med  Indredningen. 
Falkenbergs  Modtagelsesværelser  skal  ialfald  bli 
færdige  betids,  —  og  med  mørkegrønne  Tapeter, 
som  Du  vil  ha  .  .   . 

Rart  saadan  at  ha  et  Barn,  Du  Sølvi!«  — 
vedblev  han  og  tog  det  grønne  Slør  tilside  og 
klappede  Ansigtet  vart  med  opmærksom  Inter- 
esse .  .  .  »Saadan  ganske  nyslaat  fra  Naturens 
Haand  .  .  .  Forresten,  Du,  han  styrer  bare  ét 
Øie  ad  Gangen,  det  andet  skjeler  svært  mis- 
tænkeligt til  Verden.« 

»Uf  Faste,  jeg  liker  ikke,  at  Du  saadan 
staar  og  sér  og  gransker  over  Gutten,  som 
han  var  et  Insekt,«  —  udbrød  Sølvi  og  trak 
Sløret  til. 

»Pen,  vakker,  kraftig  liden  Fyr,  Du  .  .  . 
Jeg  staar  bare  og  tænker   paa,    at  jeg  altsaa  er 


155 

Onkel  .  .  .  Og  kan  bli  Onkel  til  flere  ogsaa  .  .  . 
Saadan  en  Onkel,  som  eier  en  Høne,  der  lægger 
Guldæg  .  .  .  Men  bare  ikke  selv  har  nogen  at 
gi  dem  til.« 

»Gift  Dig!  .  .   .« 

»For  at  leve  i  komplet  Misforstaaelse  med 
et  Menneske  hele  Dagen  og  Natten  med?  .  .  . 
Eller  ogsaa  med  et  Hunmenneske,  som  slet 
ikke  forstaar  mig?  Det  blev  der  vistnok  ingen 
Krig  af;  men  sandsynlig  en  velment  god  Bif- 
steg  og  kanske  lidt  Høilæsning  .  .  . 

Jeg  forstaar  forresten,  hvem  Du  sigter  til, 
Sølvi !  —  naar  Du  kommer  med  Gifting.  Men 
er  der  nogen  Nakke,  jeg  nu  har  Lyst  til  at  faa 
bøiet  og  knækket,  saa  er  det  Frøken  Bera 
Gyllings  med  al  hendes  høitbaarne,  kald  det 
Idealitet,  jeg  kalder  det  den  rene  uhyggelige 
Overspændthed!  —  Jeg  kunde  ligesaa  godt 
gifte  mig  med  en  skarpsleben  Kniv!  Og  det 
samme  tænker  hun,  —  kun,  at  hun  ikke  gjør 
mig  den  Ære  at  anse  mig  for  nogetsomhelst 
skarpslebet;  men  høist  for  en  grov  og  plump 
forhakket  Kjødøkse,  som  altid  rammer  Væggen. 
Men  jeg  glæder  mig  til  Morgendagen,  —  ha 
hende  siddende  ved  Bordet  i  Hotellets  store 
Sal!  —  Gyllings   kan   ikke    undlade   at   komme 

.  .  .  Jeg  nyder  at  se  hende  med  hendes  egen 
By  festlig  rundt  om  sig;  —  hun  og  Rebslager 
Tryggesen,  de  sidste  Mohikanere  fra  den  gamle 
Sneverhed  .  .  .  Den  Verden,  hun  ikke  har  trot 
paa,  ruller  nu  over  hendes  stolte  Nakke!   .   .  . 

Se  saa!  —  naar  man  taler  om  en  vis 
Mand,«  —  udbrød  Faste  .  .  .  »Der  har  vi 
Mohikaneren,  selve  Ordforer  Tryggesen  for  at 
inspicere  og  forvisse  sine  egne  Øine  .   .   .« 

»Ærbødigst,  Hr.  Forland!«  —  lød  Ordfører 
og  Rebslager  Tryggesens  stærke  spydige  Stemme 
henne  i  Yeien.  —  »Kommer  netop  fra  at  ha 
overværet  en  hed  Disput,  om  det  er  Golfen 
ved  Xeapel  eller  den  ved  Venedig,  Indseilingen 
til  vor  By  nærmest  maa  lignes  med!  ...  Er 
ellers  paa  Vandring  for  at  se  den  saameget 
omtalte  og  beundrede  Pavillon  med  Glastag, 
der  af  mange  anses  for  Deres  mest  forbløffende 
Underværk.« 

»Glæder  mig,  om  De  kan  finde  noget  at 
beundre,  Hr.  Tryggesen,«  svarede  Faste  lunt. 

.  .  .  »Og  visselig,  —  man  maa  falde  fra 
Forundring  i  Forundring  over  alt  det,  'som  her 
saa  pludselig  er  fremtryllet!  Men  endnu  mere 
forskrækkes  over  det  dybe  ægyptiske  Mørke, 
som  maa  ha  ruget  over  denne  By,  helt  til  De, 

Hr.  Forland,  med  engang  opererede  den  for 
Stær.« 

»Er  ganske  enig  med  Dem,  Ordfører,  i, 
at  det  var  en  nødvendig  Operation,«  —  forlød 
det  fra  Faste. 

»Men  hvilke  Herligheder  laa  der  ikke  saa 
med  engang  udbredt  for  vore  aabnede  Øine!«  — 
vedblev  Tryggesen.  —  »Ja,  havde  vi  gamle  i 
vor  Uvidenhed  forstaat,  at  én  ikke  behøver  at 
bestille  noget  eller  eie  en  Øre ;  men  bare  havde 
at  gaa  ned  til  Mægler  Røed  og  skrive  Navnet 
under  paa  en  »god  Idé«,  og  saa  inkassere  For- 
tjenesten og  ride  høit  paa  stemplede  Aktier  i 
vor  store  tilkommende  europæiske  Badeanstalt- 
eller i  allehaande  Celluloser  og  Hermetikker  og 
Chokolade  og  Fyrstikfabrikker  og  Sæbesyderier 
ogPotterier!  .  .  .  der  nu  vokser  op  som  Padde- 
hatte og  beæres  med  Navnet  »fremtidsbærende«, 
og  som  i  disse  florisante  Tider  er  solgte  og 
kjøbte  mindst  ti  Gange,  før  de  er  naat  til  Be- 
gyndelsen. « 

»Som  De  ser,  Tryggesen,  er  vi  her  kom- 
met noget  længere  end  til  Begyndelser.«  —  be- 
mærkede Faste  .  .  .  »Haaber  at  se  Dem  ved 
Indvielsesfesten  imorgen ! « 

»Da  haaber  De  feil,  da  haaber  De  feil,  — 
skjønt  jeg  kunde  ha  Lyst  til  at  høre  paa 
Talerne  —  og  svare  lidt  ogsaa!  .  .  .  Det  er 
en  barsk  Indseiling,  vi  har,  De,  hvor  Vragene 
hænger  paa  Skjær  og  Baaer  udenfor  —  Gudske- 
lov siger  jeg,  for  den,  som  haaber  paa  sundt 
Vét  engang!  —  og  Pokker  ikke  noget  som 
Golfen  ved  Neapel  eller  den  ved  Venedig.  Jeg 
har  været  tilsjøs,  jeg  ogsaa!« 

»Indrøm  dog,«  —  afbrød  Sølvi  med  Harmen 
i  sit  mildest  tilsatte  Ansigt,  —  »at  her  har 
svævet  en  forunderlig  varm  hjemlig  Sol  over 
dette  Foretagende  helt  fra  Begyndelsen  af.« 

»Hjemlig  Sol?  .  .  .  Min  Kompliment  til 
den  elskværdige  Frue  for  det  fundne  smukke 
Udtryk.  Hjemlig  Sol  .  .  .  Det  vil  sige  saa- 
meget,  som  at  Byens  Borgere  selv  sidder  inde 
med  alle  Aktierne!  —  Javist  maa  de  elske  og 
opretholde  Anstalten,  Frue,  om  de  saa  selv 
skal  gaa  i  V andet  og  bade  i  Mangel  af  Eu — 
ro — pæ — erne  ! 

De  har  gjort  Bestilling  hos  mig  paa  det 
Taugværk,  Badet  behøver,  Hr.  Forland,«  — 
lød  det,  som  han  tog  til  Hatten.  »Jeg  skal 
tillade  mig  at  medsende  et  halvt  Dusin  Reb- 
stumper   med    Løkker    i,    som    Anstaltens    Be- 

styrelse  kanske  en  Dag  tør  faa  Brug  for  .  .  . 
Ærbødigste  .   .  .« 

Han  for  afsted. 

.  .  .  Han  havde  jo  sit  privilegerede  Fri- 
sprog, gamle  Tryggesen  .  .  .  Og  naturligvis 
kom  der  nu  en  Stund  til  at  gaa  løse  omkring 
nogle  saadanne  vilde  Mohikanere!  —  Her  maatte 
endnu  maages  og  feies  ordentlig  bred  Vei  for 
en  virkelig  Forstaaelse  af  Sagen;  —  dens  Be- 
tydning for  Byens  Fremtidsliv  og  Vækst  maatte 
hamres  og  hamres  ind  i  dem.  Og  imorgen 
vilde  han  vise  dem,  hvad  en  Storstad  betød, 
ikke  blot  i  Skikkelse  af  Speilruder  og  Huse  og 
Promenader  for  en  elegant  Verden  og  det 
rullende  Guld;  men  i  stigende  Selvfølelse  og 
det  vidtskuende  Syn,  som  lod  dem  gribe  altid 
fastere  og  sikkrere  om  det  Mærke,  som  ind- 
mældte  dem  blandt  Kulturens  Fanebærere  i 
Verden  .  .  . 

Hans  Øie  gled  distræt  over  et  Par  vældige 
Blomsterbuketter,  der  bragtes  ned  til  Morgen- 
dagens Festbord,  og  han  var  just  ved  det 
Punkt  i  Talen,  hvori  han  brændte  dem  ind, 
hvad  det  vilde  sige  at  være  kommet  indenfor 
Europas  Gjerde,  da  han  mødte  Mægleren. 

.  .  .  »Er  akurat  paavei  til  Dem,  Forland. — 
Pokker  saa  uheldig  ogsaa,«  —  han  spyttede  og 
spyttede  Fliser  af  Cigaren,  —  »netop  lige  Dagen 
for  Festen,  saa  man,  saa  at  sige,  har  Kniven 
paa  Struben  .  .  .  Jeg  maa  tilstaa,  det  første, 
som  fløi  mig  gjennem  Hodet,  var  Badeanstaltens 
Interesse.  Man  er  jo  forsaavidt  Patriot,  ja  .  .  . 
Nei,  nei,  ikke  op  ad  Gaden,  De,  vi  møder  blot 
Mennesker,  som  forstyrrer  os!«  —  Han  bøiede 
af,  og  de  gik  nedover  mod  Mæglerens  Kontor  .  .  . 

»Det  spø — ger  —  for  Firmaet  Herman  Wiik 
&Comp,«  —  hviskede  Mægleren  hemmeligheds- 
fuldt. »Ulykken  vil,  at  der  skal  være  en  øie- 
blikkelig  forbigaaende  Pengeknaphed  inde  i 
Hovedstaden.  Naturligvis  har  Wiik  &  Comp., 
som  alle  de  andre  unge  Firmaer  her,  optat 
Laan  paa  de  Aktier,  de  har  spekuleret  i,  — 
det  dreier  sig  her  om  et  Beløb  paa  11,000 
Kroner  .  .  .  Det  fatale  er,  at  det  er  anden 
Gang,  Firmaet  har  forsømt  at  dække  sine  Af- 
drag, saa  nu  faar  de  pludselig  en  Skrivelse  fra 
Banken,  hvori  meldes,  at  de  for  Laanet  depo- 
nerede forfaldne  Veksler  uvægerlig  vil  bli  prote- 
sterede og  hele  Summen  indkrævet.  Og  under 
forskjellige  Krav    ogsaa    fra    andre   Kanter,    og 

saadan  som  Stillingen  nu  er,  blir  Firmaet  nødt 
til  at  indstille  sine  Betalinger.« 

»Men  her  er  da  vel  nogen,  som  vil  kjøbe 
de  guldgode  Papirer,«  —   mente  Faste. 

»Udbyde  dem  —  i  Nødstilstand  her?  — 
mens  Bankens  Vægring  lugter  ferskt  af  dem?«  — 
Mæglerens  blygraa  Øine  søgte  Fastes  med  et 
vist  høitideligt  Udtryk.  —  »Om  jeg  nu  slap  ud 
denne  Efterretning  om  Firmaet  Herman  Wiik 
.  .  .  Jeg  spør  Dem  bare,  —  hvad  for  Ansigter, 
mener  De,  der  vilde  aabenbare  sig  ved  Fest- 
bordet imorgen?  —  Hvad  tror  De  Folk  vilde 
sige,  om  de  hørte,  at  Aktierne  i  Badeanstalten 
betviltes  af  Banken  .  .  .  Nei,  nei,  rør  ikke  ved 
Grunden,«   —  lød  det  hovedrystende. 

Faste  havde  i  et  Lynglimt  overskuet  Situa- 
tionen. Han  stirrede  paa  Mægleren,  som  stod 
og  tyggede  paa  Neglerne. 

»Men  Aktierne  er  jo  Guld,  Mægler,«  — 
udbrast  han,  —   »Guld!« 

»Ja — a;  —  men  blot  ikke  til  at  udbydes 
akurat  nu,  der  skal  være  en  Pengeknaphed.« 

»Nuvel;  men  saa  om  nogle  Dage  da,  —  i 
næste  Uge?« 

»Hm,  —  nogle  Dage  —  næste  Uge,  —  det 
er  ikke  imorgen  det.« 

Jonas  Lie:    Faste  Forland.  II 

»Ne— i,  —  ne — i,  det  er  ikke  imorgen  .  .  .« 
Faste  følte  det  lidt  svimmelt,  —  som  om  han 
stod  med  et  udtørret  Festglas  i  Haanden. 

»Man  kunde  jo  opsætte  Indvielsesfesten,  til 
den  lille  Krise  var  over,«  —  anslog  Mægleren 
med  et  snart  Blik  paa  ham. 

»Opsætte!«  .  .  .  Faste  ligesom  saa  sig  selv 
sætte  Festglasset  helt  bort  .  .  .  Opsætte  Festen ! 
.  .  .  Herman  Wiiks  Butiksvinduer  med  Slaaer 
for  imorgentidlig  stod  med  et  tydelig  for 
ham  .   .   . 

Neil  —  sang  det  i  ham,  —  standses, 
stoppes  maatte  dette  .  .  .  Situationen  maatte 
reddes  '. 

»Nei,  jeg  indrømmer,  det  vilde  ikke  ta 
sig  ud,«  —  sa  Mægleren.  »Og  Herman  Wiiks 
Konkurs  med  tilhørende  Graad  og  Tænders 
Gnidsel  maatte  vi  jo  ligefuldt  døie.« 

De  stod  begge  og  stirrede  hen  i  den  be- 
drøvelige Udsigt. 

>,Det  er  jo  egentlig  latterligt  dette,  —  en 
ren  Komedie,  —  at  det  hele  skal  staa  paa  nogle 
faa  Dages  Pengeknaphed!«   —  udbrød  Faste. 

»Den  kan  for  den  Sags  Skyld  gjerne  være 
over  imorgen  .   .   .«  supplerede  Mægleren. 

De  faldt  igjen  hen  i  hver  sit  .  .   . 

»Men  sig  mig,«  —  udbrød  Mægleren  plud- 
selig fortrolig,  som  der  for  en  Idé  i  ham.  »De 
har  jo  Penge  at  disponere,  Forland!« 

.  .  .  »Dem,  som  Badebestyrelsen  har  an- 
vist mig  til  Leverancer?  —  Umuligt!«  —  Faste 
afviste  det  uvilkaarlig  studsende. 

»For  de  Par  Dage,  til  vi  kan  faa  Aktierne 
anbragt  .  .  .  Det  var  en  Udvei,«  —  yttrede 
Mægleren  eftertænksomt. 

»For  et  Par  Dage  .  .  .  For  et  Par  Dage 
.  .  .  Men  aligevel,  De  .  .  .  Pokker  ogsaa  .  .  . 
Pokker  ogsaa«   —  lød  det  raadvildt  .   .   . 

»Og  De  kunde  skaffe  mig  ud  af  det  om 
nogle  Dage?«  —  vedblev  Faste  at  fundere, 
medens  han  i  korte  Skridt  drev  frem  og  til- 
bage  .   .   .   »Aktierne  er  jo  Guld  — 

Nei,  jeg  kan  ikke  indse,  at  der  kan  være 
nogen  Risiko,  —  de  er  jo  Guld,«  —  gjentog 
og  gjentog  han. 

»Ja,  det  blir  jo  bare  Penge  for  Penge,«  — 
bekræftede  Mægleren  hen  for  sig  som  i  Tanker,  — 
»forhaabentlig  allerede  ordnet  iovermorgen  eller 
paa  Lørdag.  Et  Slags  Arrangement  er  jo  næsten 
som  en  Nødvendighed  nu,  lige  under  Festen 
.  .  .  Og,  som  De  siger,  uden  al  Risiko,  —  bare 
en  Proformasag«   — 

ii* 


164 

»Foran  det  overordentlige  Tilfælde  faar 
man  handle  som  Chef  og  ikke  som  en  Lus!«  — 
for  Faste  op  .  .  .  »Tror  man  paa  Foretagendet, 
saa  tror  man  ogsaa  paa  Aktierne!  —  Man  faar 
ikke  være  vég  i  Ryggen !   .  .   . 

Saa  gaar  vi  straks  ind  og  ordner  Affæren, 
Mægler!  og  De  faar  mit  Cheque!«  —  lød  det 
resolut. 

»Udbyder  Aktierne,  straks  de  er  indløste 
og  god  Vare,«    —   henkastede  Mægleren. 

Jo — o,  Jo — o,  det  var  Bera,  som  nu  ved 
Femtiden  gik  op  Kirkeristen  og  hjemover!  .  .  . 

Faste  grebes  af  en  pludselig  Trang  til  at 
se  og  tale  med  hende,  —  løbe  ind  som  i  et 
lidet  Havblik  midt  i  de  skillende  Misforstaa- 
elser  .   .   . 

Hun  saa  sig  ikke  om;  men  gik  raskt. 

»Du  Bera!  —  Jeg  vilde  ønske,  det  var 
med  din  gode  Vilje,  Du  kom  paa  Festen 
i  morgen.« 

»Ja,  kunde  jeg  saavist  slippe  .  .   .« 

»Mærkeligt,  hvor  lidt  Fruentimmer  kan 
skjelne  mellem  Person  og  Sag.  Straks,  de  mis- 
liker  Personen,  misliker  de  ogsaa  Sagen,  —  det 
gaar  over  ét  det !« 

»Jeg  har  da  ikke  noget  imod  Badeanstalten 
jeg,  Faste.« 

»Hvad?  —  ikke  imod  Badeforetagendet?  — 
Omforladelse,  jeg  maa  blot  sige,  Du  forbløffer 
mi&-  Jeg  yéd  jo,  Du  lyver  aldrig  .  .  .  Men 
her  i  Tilfældet,  saa  —  rigtignok  maa  jeg  sige  !  — 
Du  maa  ha  en  daarlig  Hukommelse.  Eller,  tør 
jeg  spørge,  hvad  der  har  omvendt  Dig  .  .  . 
Skulde  det  være  Heldet  — ?«  lød  det  infamt. 

»Paa  ingen  Maade  hverken  har  eller  har 
jeg  havt  noget  imod  Badeforetagendet.« 

»Saa  —  hvad  saa  —  ?« 

»Det,  jeg  har  havt  imod,  er,  at  Du,  —  D  u  1 
skulde  befatte  Dig  med  det.  Og  jeg  undrer 
mig  endnu  over,  —  begriber  rentud  ikke,  — 
at  et  Fantasihode  som  dit  skal  kunne  skabe 
reel  Virkelighed  og  bære  en  praktisk  Sag,  — 
ovenikjøbet  i  det  store.« 

»Nei,  nei,  Bera,  Du  har  aldrig  begrebet, 
at  Fantasi  var  en  virkelig  Evne.  Sæt  den  paa 
en  af  disse  Tørknaster  af  Forretningsmænd  der- 
nede, og  han  vil  opdage  en  ny  Verden,  —  bli 
rig!  —  Og  forresten,  Du  taler  om  at  bære!  .  .  . 
Det  er  ikke  en  Time  siden,  jeg  ved  et  suve- 
rænt Greb,  —  som  Foretagendets  egentlige 
Chef  og  inspirerende  Aand,  resolut  greiede  hos 

Mægleren  en  uhyre  vanskelig  Knude.  Jeg  kan 
ikke  sige  Dig,  hvad  det  var;  —  enhver  For- 
holdene mindre  voksen,  eller  en  mindre  prak- 
tisk Mand,  vilde  ha  ligget  i  Sumpen,  —  —  og 
Du  da  ogsaa  sluppet  det  plagelige  at  sidde 
ved  Festbordet  imorgen  og  holde  fornøiet  An- 
sigt.« 

»Saa — aa,  Du? —  det  var  noget,  Mægleren 
fik  Dig  til?«  — forhørte  hun  pludselig  ængstelig. 

»Nei,  som  jeg  selv  fik  mig  til.  Man  maa 
undertiden  kunne  se  ned  i  en  Risiko  uden  at 
svimle.« 

»Saa  det  var  Risiko  —  aligevel?«  —  sa 
hun  langsomt. 

»Ikke  det  Spor!  —  Sligt  beror  paa,  hvor 
praktisk  man  styrer  .  .  .  Skyv  en  Kjelke  med 
Frygt  og  Tvil  langsomt  over  en  svag  Is,  og 
den  plumper  i.  Men  gjør  det  samme  raskt, 
resolut,  og  Du  er  over  uden  at  mærke  Sprækken.« 

»Og  Du  har  skjøvet  din  Kjelke  saadan 
idag,  Faste  — ?« 

»Jeg  tror  ovenikjøbet,  Mægleren  maatte 
beundre  det  en  Smule,  Du!  —  Han  er  jo  vant 
til  bare  stivbenede  Gangere  af  Forretningsmænd, 
og  saa  med  ét  ved  Hjelp  af  lidt  Fantasi,  er 
Knuden  løst!« 

»Det  gaar  i  mig,  hvergang  Du  nævner 
Mægleren!«  —  udstødte  hun. 

»Jeg  tror,  Du  har  faat  en  fiks  Idé,  rent 
en  Galskab  med  det  Menneske,  Bera!« 

»Jeg  siger  Dig,  Faste,  det  er  ikke  med 
min  gode  Vilje,  jeg  gaar  til  Festbordet  imorgen. 
Jeg  kj ender  Dig  saa  godt,  —  der  er  noget  .  .  . 
Du  havde  ellers  ikke  skyndt  Dig  op  ad  Gaden 
for  at  snakke  med  mig  .   .   .« 

.laste  sad  oppe  paa  den  lille  Hybel  hjemme, 
halv  bagoverstrakt  paa  Stolen  med  Næven  dybt 
begravet  i  Haaret.  Xaar  han  rørte  sig,  krøl- 
ledes Kanterne  af  de  skrevne  Ark  paa  Bordet 
under  hans  Albue;  men  Pennen  laa  tør  henne 
ved  Blækhuset. 

Han  saa  paa  Uret  atter  og  atter  .  .   . 

Pokker  saa  sent  og  trevent  Minuterne  kan 
gaa  paa  en  saadan  tom  Formiddag.  Enda  godt, 
de  ikke  gaar  baglængs !   .   .  . 

Sidder  her  som  en  Fange  .  .  .  Mor  maa 
tro,  jeg  er  blét  komediegal,  siden  jeg  kan 
rende  fra  alt  dernede  og  sætte  mig  her  til  at 
skrive  paa  »Den  Gjerrige«   — 

Han  trak  Blækopsatsen  hen  til  sig;  men 
blev  siddende  og  stirre  og  gruble,  medens  han 
af  og  til  tog  Uret  op 


1 69 

Endelig!  —  er  man  da  sent  nok  ude 
til  at  undgaa  sine  behagelige  Forretningsfor- 
bindelser —  —  — . 

—  Paa  Veien  nedover  nikkede  han  i  flygtig 
Hast  til  nogle  Herrer  af  Byens  yngre  Firmaer, 
der  syntes  at  ha  valgt  at  vandre  og  spankulere 
i  Strøget  om  Posthuset  —  vel  for  at  faa  fer- 
skeste Efterretninger  om  Tiderne  —  — 

—  —  »Naa?«  —  udbrød  Faste  nervøst,  da 
Mægleren  traadte  ind  paa  sit  Indrekontor,  hvor 
han  havde  gaat  og  ventet  paa  ham. 

»Vil  De  kanske,  jeg  skal  skabe  Penger«  — 
bed  Mægleren  i. 

»Intet  idag  heller!   .   .   .« 

Der  opstod  en  uhyggelig  trykket  Pause. 
Mægleren  følte  Fastes  Øine  ligesom  lede  og 
speide  sig  igjennem:  — 

»Umuligt  at  sælge  Aktier  i  nogets  om- 
helst,  —  endnu,«   —  forsikrede  han. 

»Endnu,  —  endnu  .  .  .«  lød  det  hæst  .  .  . 
»Hele  Jorden  ophørt  at  dreie  sig,  —  standset 
som  et  Ur!  .   .  .« 

»Se  da  ikke  ud,  som  De  sér  Spøgelser 
bag  mig,«   —  udbrød  Mægleren. 

»Endnu!  ...  Jo,  jeg  kjender  det.  Det  er 
nu  fjorten  Dage,  jeg  har  faret  Dem  paa  Døren 

i  Vaande  og  Pine,  og  hele  Døgnet  ikke  havt 
andet  i  min  Tanke  end  Mægler  Røed  og  de 
elleve  tusen.  De  har  danset  om  i  mit  Hode,  — 
jeg  tror,  jeg  blir  gal!« 

»Jeg  skal  erkjende,  at  jeg  var  en  uheldig 
Veirprofet  dengang.  Der  anede  ingen  den 
pludselige  Obstruktion  af  Pengemarkedet,  — 
en  Strybning  over  hele  Linjen,  sér  De,  —  over 
den  ganske  Forretningsverden!  Og  en  saadan 
tilfældig  øieblikkelig  Pengeknaphed  kan  man 
ikke  vente,  skal  la  sig  kommandere  paa  Dagen. 
Alle  er  pint  fortiden  ...  Vi  maa  være  rime- 
lige, Forland,  og  ikke  forlange,  at  en  selv  alene 
skal  være  Undtagelsen  .  .   .« 

»Godt  nok,  godt  nok  altsammen,  —  for 
alle  andre,«  —  brast  Faste  ud.  »Men  jeg  maa 
ha  Penge,  jeg!  —  skal  jeg  ikke  staa  der  som 
den,  der  har  blanket  Badeforetagendets  Kasse 
for  dens  Midler  og  brugt  Penge  udover,  hvad 
de  var  bevilget  til.  —  At  alle  andre  heller  ikke 
kan  faa  solgt  Aktier?  —  Nuvel,  saa  lar  de  det 
være,  til  de  kan  faa  solgt  dem,  —  det  er  ial- 
fald  legitimt.  Men  jeg!  .  .  .  Faar  jeg  ikke  de 
elleve  tusen,  saa  — « 

»Idag    er    vi    kommet    saa    langt    som    til 

Fredag«  —  beregnede  Mægleren,  —  »og  paa 
Mandag  eller  Tirsdag  .   .  .« 

»Javist,  Mandag  eller  Tirsdag,«  —  gjentog 
Faste  tonløst.; 

»De  tar  det  for  seriøst,  Forland.  Naar 
Skyen  er  over,  har  vi  Solen,  og  da  er  alle 
Ansigter  glade,«   —  mente  Mægleren. 

»Deres  Ansigt!  .  .  .  Jeg  skulde  ha  Lyst 
til « 

Faste  lukkede  Døren  haardt  efter   sig  .   .   . 

Han  gik  som  den,  der  var  optaget  af  For- 
retninger og  nødig  lod  sig  hefte  af  nogen,  han 
kunde  møde  —  — 

...  Maa  ha  Penge  — !  ...  Ialfald  de 
fem  hundrede  og  fem  og  sytti  Kroner,  som 
indløb  Krav  paa  til  Regnskabsføreren  igaar,  — 
heldigvis  saa  sent,  at  man  kunde  undskylde  sig 
med ,  at  Banktiden  var  over  .  .  .  Maa  ha 
Penge  

Hans  Tanke  vandrede  fra  Kontortrap  til 
Kontortrap,  medens  han  selv  uvilkaarlig  fjernede 
sig  fra  Forretningsstrøget  .   .  . 

.  .  .  Han  var  inde  hos  John  Berg  —  hørte 
sin  egen  Røst  yderst  freidig  spørge,  om  han 
ikke  tilfældigvis  skulde  kunne  hjelpe  ham  for 
fire,  fem,  —  nei,   tre   fire  —  hm,  nei  —  to  tre 

Dage  bare,  med  to,   tre  tusen  Kroner  .  .  .  Nei 

—  to,  —  to  tusen  .  .  .  Eller  bare  femten  hun- 
drede, —  han  var  i  en  svinagtig  Forlegenhed 
for  Pengene  akurat  disse  Par  Dage.  —  Eller 
bare  tusen,  —  han  skulde  gjerne  faa  en  Aktie 
deponeret  for  det  .  .  . 

Nei,  nei,  gik  ikke  an  at  byde  Aktier  ud 
naturligvis.  —  Og  hvorfor  skulde  han  være  i 
Forlegenhed?  .  .  .  Berg  maatte  jo  vide,  at,  var 
der  nogen,  som  burde  ha  Penge  i  Kassen,  saa 
var  det  ham.  Berg  var  selv  i  Bestyrelsen,  som 
havde  bevilget  .   .  . 

—  Op  til  unge  Bockmann?  .  .  .  ledte  hans 
Tanker  videre  .  .  .  Hør  nu,  Johan,  kan  Du 
hjelpe  mig  med  to  tusen  til  imorgen   eller  saa, 

—  prompte  igjen,  Far!  Jeg  vender  mig  til  en 
gammel  Kammerat  fra  fordums  Tider.  Du  er 
den  eneste  af  den  Sort  ja,  —  de  andre  er  jo 
lidt  af  ny  Dato,  sér  Du  .  .  .  Jeg  kan  gjerne 
betro  Dig,  jeg  har  disponeret  nogle  Udbeta- 
linger lidt  dumt,  —  er  i  Knibe  for  Øieblikket 
.  .  .  Hjelper  mig  ellers  kanske  med  tolv — femten 
hundrede,  Du  — 

Saa   kjedeligt,   at  jeg   ikke  akurat   nu  kan. 

—  Et  saadant  lidet  Fillebeløb!  .  .  .  Samler 
nemlig   paa   Kontanter   alt   det,   jeg   kan,   til  en 

Veksel  paa  Mandag  .  .  .  Men  Du  behøver  jo 
bare  at  trække  paa  din  Onkel  Joel,  Faste.  Jeg 
véd  nok,  Du  faar  Grin  af  Gamlen;  men  —  det 
er  ikke  alle,  som  er  saa  lykkelige  at  disponere 
en  rig  Onkel  .   .  . 

Ja,  forresten,  —  havde  han  været  her  nu? 

—  —  —  Jeg  tror,  jeg  var  marcheret  lige  paa 
ham  .  .  .  pegt  paa,  hvad  vi  har  gjort  Byen  til 
og  simpelthen  forlangt,  at  han  skulde  rykke  ud 
med  Pengene  —  kjøbe  af  mig  de  Aktierne! 
.   .  .  Han  er  en  Storkar  igrunden  .  .   . 

Til  Midsommer  ja,  —  det  er  ikke  nu  det! 
.  .  .  Men  forunderlig  skal  det  slaa  ham,  alt 
dette  ny  —  som  et  helt  Eventyr  —   — 

Eller,  —  Faste  standsede,  —  driste  paa  og 
kjøre  lige  ud  til  Wold,  til  Waggesen!  —  vi  er 
biet  saa  udmærket  gode  Venner  paa  det  sidste, 

—  bekjende  Dumheden  og  be  ham  greit  og 
helt  ud  om  elleve  tusen  paa  Aktierne!  —  Det 
var  saamæn  en  Idé,  som  jeg  kunde  like.  — 
Ialfald  forstrække  mig  med  Halvparten,  —  de 
seks  tusen  .  .  . 

Og  saa  ligge  i  den  Mands  Lomme  med 
engang!  Det  var  at  overgive  hele  Fæstnin- 
gen det. 

Uf  ja,  Doktorens  .  .  .  Tømme  deres  lille 
Sparebøsse  .  .  .  Lad  det  være  aldrig  saa  sikkert 
som  Guld,  saa  er  det  svine  —  væmmeligt  .  .  . 
Den  Satans  Mægleren  .   .  . 

Han  tog  resolut  Veien  op  Lindealleen  til 
Hospitalsgaden,  hvor  Doktor  Falkenberg   bode. 

Skridtene  blev  lidt  efter  lidt  langsommere, 
og  af  og  til  blev  han  staaende  og  konferere 
med  sit  Ur  .   .   . 

Midt  i  Modtagelsestimen  .  .  .  ubeleiligt,  — 
helst  lidt  senere  .  .  .  Fik  holde  sig  i  Alleen 
saalænge  .   .   . 

Pludselig  greb  han  saa  igjen  hastig  til  Uret 
uden  at  se  paa  det  .   .  . 

»Faar  sætte  Davids  lodne  Hjerte  i  Brystet,  — 
fra  hans  Røvertid,«  —  mumlede  han.  Er  der 
nogen,  som  har  knap  Tid,   saa  er  det  vel  mig! 

I  den  indre  Trappe  foran  Doktorens  Entre- 
dør standsede  han.  Der  la  sig  som  noget 
tungt  Bly  i  Fødderne,  —  noget  ækelt  af- 
dovnet .   .  . 

Akurat  her  ved  Gelænderet  stod  han  og- 
saa  i  Lørdags,  da  Sølvi  kom  ud,  og  han  plud- 
selig begyndte  at  snakke  om  Barnet,  og  hvor- 
dan de  vilde  ha  det  nede  i  Doktorboligen. 

Nei,  nei,  man  fik  gaa  paa.  Det  nyttede 
ikke  længere  at  rende  undaf  —  uden  Penge. 

Han  ringede  mandig  fast  paa  —  og  nok 
engang  — 

Sølvi  aabnede  Entredøren  med  en  vis  For- 
skrækkelse .  .  . 

»Har  Hast  Du!  Maa  faa  tale  med  din 
Mand,  —  og  med  Dig  ogsaa,«  —  klang  hans 
Røst  freidigt,  medens  Sølvi  gik  foran  ham  ind 
i  Doktorens  Modtagelsesværelse. 

»Har  Du  det  saa,  Svoger  Doktor,  at  Du 
kan  laane  mig  en  fem,  seks  hundrede  Kroner 
paa  nogle  Dage,  —  prompte  tilbage!«  —  lød 
det  som  høirøstet  af  Hast  .  .  .  >Maa  ha  dem 
straks  idag,  sér  Du.  Havde  jeg  Tid,  var  det 
ingen  Sag  da!  —  en  Murerregning  for  tidlig 
anvist  til  Udbetaling.  —  Og  Du  forstaar  nok, 
at  i  min  Stilling  er  der  ét,  der  ikke  gaar  an, 
og  det  er,  at  rende  Kreti  og  Pleti  paa  Dørene 
og  laane.  Jeg  maa  staa  med  Pengene  i  Næven, 
jeg  —  paa  Pletten!« 

Doktoren  skjød  Brillerne  op  i  Panden  og 
ned  igjen. 

Nu  begyndte  han  at  pudse  dem,  medens 
hans  kloge  rolige  Ansigt  ligesom  led  under 
Raadvildhed. 

»Du  véd  nok,  at  alt  det,  jeg  havde  lagt 
mig  op  som  Ungkar,  er  strøget  med.  Det  var 
jo  Meningen  at  skaffe  os  Møblement  og  andet 
Udstyr  mere  passende  end  mit  gamle.  Men 
Hensynet  til  at  ha  en  økonomisk  Hanke  med  i 
Badeanstalten  var  overveiende,  saa  det,  jeg 
havde,  gik  til  de  to  Aktier,  som  egentlig  var 
én  formeget.  Og  siden  har  vi  da,  Sølvi  og 
jeg,  tat  os  for  at  spare,  saa  vi  kunde  rykke 
ind  i  Doktorboligen  dernede  nogenlunde  skikke- 
ligt monteret.« 

»Prompte,  —  prompte  tilbage,  Svoger!«  — 
erklærede  Faste. 

»Og  Du  maa  ha  dem?« — Doktoren  veks- 
lede et  Blik  med  sin  Hustru. 

»Absolut  nødvendig  —  for  nogle  Dage.« 

»Knuden  er,«  —  sa  Doktoren  lidt  forsagt,  — 
»at  Møblerne  skal  betales  straks,  de  kommer. 
Saa  jeg  maatte  ha  dem  tilbage  aldeles  sikkert 
inden  fjorten  Dage.« 

»Aa  nei,  nei,  —  snak  da  ikke,  som  om 
jeg  bad  om  et  helt  Laan,«  —  udbrød  Faste. 
»Pengene  har  I  igjen  straks  i  næste  Uge.«  Han 
følte   deres   begges    Forstemthed   bag  Velviljen. 

»Jeg  vilde  blot  sætte  Dig  ind  i  Forholdet, 
hvordan    vi    har    det,«    —    forklarede  Doktoren, 

—  »saa  behøver  Du  jo  hellerikke  ufornødent  at 
forhaste  Dig  i  utide.  Ellers  ingen  større  For- 
nøielse  for  Sølvi  og  .  mig  end,  om  vi  kunde 
være  Dig  tilhjelp  med  vor  lille  Draabe  i  en 
snæver  Vending  .   .  .« 

Han  trak  Pultskuffen  ud  og  begyndte  at 
tælle  op  af  en  Lommebog  Penge,  som  Sølvi 
efterhaanden  ordnede  og  la  hen  i  Hobe  for 
hvert  hundrede  .  .  . 

»Undskyld  alt  det  meget  i  smaat,  —  skrabet 
sammen,  sér  Du,  for  Recepter  og  sligt,  som 
falder  kontant  .  .  .  Fem  hundrede  havde  vi  jo, 
Sølvi,  —  og  der  er  det  sjette  —  saavidt  .  .  . 
Her  er  femten  Kroner  igjen  .   .  .« 

»I  faar  ikke  ta  det  for  haardt,  at  Jers  Rig- 
dom flytter  Plads  for  nogle  Dage,«  —  spøgte 
Faste. 

»Ja,  det  er  jo  ikke  akurat  det  samme, 
enten  vi  har  vor  lille  Kapital  hyggelig  i  Pult- 
skuffen  eller  farende  om  i  Lommerne  dernede,« 

—  bemærkede  Sølvi.  »Men  de  er  Dig  undt, 
Faste ! « 

Faste  holdt  paa  at  svare:  Jeg  tog  ligesaa 
gjerne  i  Gløder;  men  betænkte  sig  og  samlede 
Pengene  sammen  .  .  .  »Alt  bra  med  Gutten 
vel?     Faar  ned  i  Forretningen  igjen  jeg  .   .  . 

Jonas  Lie:    Faste  Forland.  12 

Men  Tak,  —  Tak,  skal  I  begge  to  ha,«  — 
lød  det  i  Døren  .  .  . 

Faste  kj  endte  sig  som  stegt  paa  den  ene 
Side  og  lettet  paa  den  anden.  Her  var  nu  for 
Øieblikket  som  en  liden  Fred.  Og,  som  han 
gik  nedover  Alleen  og  rettede  sig  og  saa  op  i 
Trækronerne  og  pustede  ud,  kunde  han  ikke 
fornægte,  at  Stillingen  var  biet  noget  hulter  til- 
bulter  i  den  sidste  Tid.  Han  havde  faret  som 
et  stadigt  Uroshjul  nu  i  fjorten  Dage!  .  .  . 

Han  hilste  paa  Konsul  Morland,  som  paa 
sin  engelsk  tog  sit  Formiddagsridt ,  og  saa 
Wulffs  Kjøkkenvogn  komme  i  Tverveien. 

Den  standsede  og  satte  en  Dame  af,  som 
viste  sig  at  være  Frøken  Laura  Groth. 

»Jeg  saa  Dem  deroppe,  Forland!  —  og 
maatte  stige  af  for  at  hilse  paa  Dem  .  .  .  Jeg 
skulde  ellers  git  noget  til  for  at  vide,  hvad  De 
ruger  ud,  medens  De  saadan  vandrer  alene  i 
Byens  Allé.  Jeg  fik  en  saa  underlig  Følelse  af 
den  Ensomme,  der  til  ingen  betror  sine  Planer!« 

Det  klang  lidt  høistemt,  og  Faste  smilte  .  .  . 

Jo,  hun  skulde  vidst,  at  det  var  nøgterne 
fem  hundrede  og  fem  og  syvti  Kroner,  han 
havde  ruget  ud  der!  .   .   . 

»Jeg  har  jo  ikke  sét  Dem,  siden  hin  Høi- 
tidens  Dag  i  Badehotellet  eller  faat  takket  Dem 
for  Talen, «  —  vedblev  Laura  overstrømmende,  — 
»der  hviler  endnu  som  et  Festens  Skjær  over 
Byen  af  den.  Jeg  har  hele  Tiden  sét  det  løf- 
tede egne  Hode  med  de  brændende  Øine  og 
det  mægtige  Udtryk.  De  stod  for  mit  Syn 
som  den  stærke  Fører,  hvis  Fakkel  tænder  og 
lyser.  Jeg  glemmer  ikke  Ansigterne  nedover 
det  lange  blomstersmykkde  Bord.  De  straalte, 
som  de  saa  i  en  Rus  ind  i  den  Fremtidens 
Storby,  som  De  saa  gribende  sandt  sa',  at  saa- 
godtsom  hver  eneste  af  dem  havde  været  med 
at  tømre  paa  .  .  .  Jeg  saa  dem,  som  ikke  kunde 
faa  frem  Hurraraabene  for  Graad!   .   .   .« 

Faste  tænkte  paa,  hvorledes  han  havde 
stirret  paa  Bera,  som  sad  der  bleg  med  Øinene 
i  Fanget;  men  reiste  sig  med  Glasset,  som 
de  andre. 

»Og  saa  mange  vakkre  Ord,  der  siden  blev 
sagt!  —  Det  var  som  Stenene  den  Dag  kunde 
tale  .  .  .  Og  da  De  saa  løftede  Glasset  og 
drak  for  gamle  tykke  Waggesen,  —  som  ikke 
havde  holdt  Tale  mere  end  én  Gang  i  sit  Liv 
og  da  bare  sagt  de  for  hele  Badet  bærende 
Ord:   »Jeg  gaar  med!«   —  da  brød  Lystigheden 


1 8o 

ordentlig  løs,  og  YYaggesen  stod  der  og  slog 
med  Lufferne,  som  en  opreist  Sælhund,  medens 
alle  omringede  ham  og  klinkede  med  ham  .  .  . 

Men  Toppen  var  rigtignok  Konsul  Kluwers 
herlige  Skaal  for  Byens  geniale  Arkitekt,  hvis 
skabende  Aand  havde  samlet  alle  Tømmer- 
mændene og  blæst  Liv  i  hele  Værket!  —  Da 
saa  Sangforeningen  satte  i,  saa  det  brusede 
gjennem  Salen  og  siden  bar  Dem  paa  Guldstol, 
saa  kan  De  tro,  det  svimlede  for  mig  .  .  .  Jeg 
er  ikke  vant  til  denslags  store  Øieblikke  jeg, 
uden  i  Komedien.  —  Det  blir  for  mig  et  af 
Minderne  for  Livet,«  —  brød  det  pludselig 
graadkvalt  frem  .  .  .  »Jeg  kan  ikke  for,  at  jeg 
har  maattet  udøse  mig,  —  jeg  synes,  jeg  og- 
saa  har  ligesom  min  Part  i  Dem.« 

Paa  den  Vis,  Laura  Groth!  —  er  man 
med  at  bære  Sagen.  Der  skal  Humør  og  Tro 
og  lidt  Storhed  til  ogsaa,  —  skal  man  ikke 
dumpe  ned  i  hver  Groft  af  Tvil  .  .  . 

Men  paa  Gjensyn,  paa  Gjensyn!«  —  af- 
brød han.  —  — 

—  Lidt  Attitude,  —  men  ægte  Malm  i 
Følelsen,  —  gik  det  i  ham  .  .  .  Ikke  Beras 
glassikkre  Umulighed   .  .   .   Om   hun   havde   sét 

mig    nu    i    disse    fjorten  Dage    lobe    uafladelig, 
som  et  Ekorn  i  et  Trappebur!   .  .   . 

Han  lagde  Veien  over  Bryggerne;  det  var 
saa  sin  Sag  at  komme  for  tidlig  paa  Kontoret 
og  kanske  mode  nye  Krav. 

Ved  Bryggespolen  laa  en  Lystbaad  med 
Seilet  halv  heist  og  Fæstet  endnu  belagt. 
Konsul  Risting  skulde  ud  paa  sin  vanlige  Vaar- 
tur  og  skyde  Alker  og  sad  og  pakkede  og 
stuvede  forskjellige  Sager  ind  i  Rummene. 

Det  for  gjennem  Faste,  at  her  kunde  frem- 
byde sig  en  Mulighed  .  .  .  Risting  var  beslaat 
nok  .  .   . 

»Ud  at  skyde  Alker,  Konsul!«  — hilste  han. 

»Javel,  for  en  blir  for  gammel ;  man  véd 
ikke,  hvor  mange  Vaarer,  man  — « 

»Skulde  ha  Pokkers  Lyst  til  at  gjore  det 
samme,  jeg  ogsaa,  —  og  sét  mig  om  paa  Lods- 
skjærene,  om  der  kunde  være  noget  Udflugts- 
sted for  Badegjæster.« 

»Ja,  kom  med  mig,  Forland!  —  Her  er 
baade  Spegekjod  og  Hermetik  og  01  og  Kaffe 
og  Portvin  i  al  Overflødighed  .  .  .  Jomfru 
Haabol  har  provianteret  mig,  som  det  skulde 
gaa  til  Holland.« 

»Den,  som  bare  havde  Tid,  Konsul!  .  .  . 
Maa  desværre  op  til  Mægleren  i  Eftermiddag 
og  se  at  faa  afsat  ti,  elleve  Aktier  i  Badet. 

»Kjedeligt,  De.  Jeg  mangler  saa  akurat 
en  Kammerat,  siden  Torgersen  nægter  og  skylder 
paa  Gigten  .  .  .  Jaja  —  ja,  san,«  —  Konsulen 
gav  sig  til  at  putte  Pakker  igjen  ind  under 
Bagtoften. 

»Jeg  skulde  gjerne  ogsaa  ha  snakket  med 
Dem  og  hørt  Deres  Mening,  Konsul  .  .  .  noget, 
jeg  vilde  faa  Bestyrelsen  til  at  gaa  med  paa. 
Hvad  mener  De  om  den  Idé,  at  Direktionen 
kjøbte  en  af  de  gamle  Træskuder,  vi  har  paa 
Havnen,  og  indrettede  den  til  et  Badeskib  r  —  for- 
ankrede den  i  Bugten,  malet  og  pudset,  med 
Badekamre  og  Rum  under  og  Trapper  ned  i 
Sjøen,  Telte  paa  Dækket  og  ellers  galant  ud- 
rigget med  Flag  og  Vimpler  .  .  .  Det  vilde 
være  ganske  originalt  .  .  .« 

»De  mener,  kjøbe  et  Fartøi  .  .  .  saadan 
som,  for  Eksempel,  min  gamle  Svanen?«  —  bed 
Risting  pludselig  paa. 

»Aa  ja,  —  som  for  Eksempel  gamle  Svanen; 
—  man  har  jo  Valg  .  .  .Jeg  har  længe  tænkt  — « 

Faste  stod  og  undrede  sig  selv  over,  hvad 
han  nu  udmalede  og  fandt  paa  for  Leiligheden  — 

»Og  Linieakvavite  og  kold  Beaf,  —  hvad 
siger  De,  Forland  ?  Deiligste  Veir  .  .  .  Skyde 
ude  i  Skjærene.  Ta'  Havn  ikvæld  ude  i  Holm- 
vigen hos  Madam  Tønder    og  brygge  Punsch.« 

»Ja,  —  den  som  havde  Tid  .  .  .  men  jeg 
maa  faa  greiet  de  elleve  Aktierne.« 

»Hør,  —  hør,  Far!  ...  De  elleve  Aktierne, 
de  tar  jeg  til  Dagsens  Kurs.     Det  skal  De  faa 

min  Underskrift  paa    her, rigtignok   med 

Blyant,«  —  lød  det  selvgodt  ...  »Se  saa,  — 
jeg  skriver  her  paa  Toften.  Vil  De  saa  bare 
sætte  Deres:  »Indestaar  yderligere  for  Sikker- 
hed, Faste  Forland.« 

»Skynder  mig  op  paa  Kontoret  efter  min 
Yderfrakke  og  er  tilbage  igjen  paa  Flekken, 
Konsul  .  .  . 

Pokker  til  brillant  Vaarveir!  .  .  .«  raabte 
han,  som  han  hastede  opover  ....  Tænkte 
nærmere  paa  at  rømme  tilsjøs  for  Brist  i  Kassen, 
mumlede  han  for  sig  selv  —  end  paa  at  ligge 
og  plaffe  efter  Alker  mellem  Skjærene  idag  .  .  . 
Tilfældet  kan  saamæn  være  noksaa  kuriøst. 

LJet  gik  som  en  Stumhed  over  Byen 
den  Morgen,  —  som  en  lammende  Tysthed 
midt  i  dens  travle  Vaartrafik. 

Det  var  ikke  sandt,  —  kunde  umulig  være 
sandt,  —  selve  gamle,  stenrige,  solide  Waggesen 
paa  Wold  gaat  fallit!  .  .  . 

Der  herskede  en  Stilhed,  hvori  hver  helst 
gik  ind  til  sit  eller  vilde  gjore  op  med  sig  selv, 
for  man  gav  sig  til  at  snakke  eller  lytte  til  Pratet. 

Det  var  som  den  Morgen,  da  det  spurgtes, 
at  Wulffs  Fuldrigger,  »Regina«,  var  gaat  under 
med  Mand  og  Mus  lige  udenfor  i  Skj ærene 
om  Natten.  —  En  maatte  jo  tro,  saadant  var 
umuligt.  — 

Gamle,  sikre,  bundrige  Waggesen  —  gaatr 
—  For  noget  Sludder! 

Som  Faste  kom  fra  Kontoret  ud  paa  For- 
middagen,   begyndte   Folk  at   samles  to  og  tre 

i  Klynger,  —  underlig  stille,  og  dystre  for- 
tænkte Ansigter. 

Paa  Raadstutrappen  gik  Lagretten  frem  og 
tilbage  og  snakkede  .   .  . 

Og  der  stod  John  Berg  og  spyttede  Skraa 
og  betvilte  i  høieste  Maade  Faktum!  .  .  .  Der 
skulde  dog  efter  Spaadommen  gaa  nogle  Tegn 
i  Sol  og  Maane  forud,  for  Verden  styrtede 
sammen  — . 

Ud  af  et  og  andet  Vindu  gløttede  et 
Fruentimmeransigt  speidende  nedover  Gaden  .  .  . 

Der  blev  Opmærksomhed,  da  Skiftefor- 
valteren og  Disponent  Ek  kom  kjørende  gjen- 
nem  Gaden  .  .  . 

Jo,  det  var  til  Wold,  de  skulde !  .   .   . 

Og  nu  kom  der  én  og  fortalte,  at  Lens- 
manden alt  var  derude  og  registrerede. 

Inkassator  Ulriksen  rullede  i  Hui  og  Hast 
forbi.  Han  holdt  Hesten  ligesom  lidt  an,  da 
han  saa  Faste,  som  en  Sagen  vedkommende; 
—  men  smeldte  igjen  paa,  —  saa  sig  blot  et 
Par  Gange  tilbage. 

Efter  ham  Sagfører  Messelt  i  skarpt  Trav 
ud  mod  Landeveien  .   .  . 

Der   var  noget  smittende  trykket  i  Luften, 

—  en  Fornemmelse  som  af  nogetslags  Jordfald 
eller  Skred. 

Gamle  Kliiwer  rømmede  sig  og  standsede 
foran  Faste,  medens  Toldinspektøren  nærmede 
sig  paa  Sned  .  .  . 

Et    voldsomt   Stød.      Et   voldsomt  Stød!« 

—  udbrod  Kliiwer  rød  i  Hodet.  »Jeg  gaar 
endnu  nummen  i  Skallen  og  kan  ikke  faa  op- 
gjort mig  en  Tanke  .  .  .  Alle  Arbeider  standset 
i  Waggesens  Villaer  udover  Bugten,  —  det  blir 
som  en  hel  Væg  ude  for  Badestedet,  det.« 

»Heldigvis  første  Aaret,  Konsul!«  —  sva- 
rede Faste  uanfægtet.  Han  følte  Nødvendig- 
heden  af  at  slaa  fast  nogle  Satser  i  Opinionen. 

—  »Man  kan  jo  ikke  paaregne  saa  straks  at 
faa  Brug  for  mere  end  selve  Hotellet  og  Smaa- 
husene  langs  Stranden.« 

»Men,  naar  nu  alle  Waggesens  Aktier  med 
engang  styrter  ind  paa  Markedet?«  —  yttrede 
Toldinspektøren  nervøst. 

»Bah,  —  om  et  Par  Maaneders  Tid  be- 
gynder Gjæsterne  at  komme,  og  da  kaster  saa- 
mæn  ingen  sit  gode  Guld  i  Havet!«  —  sa 
Faste  affeiende.  »Ikke  sandt.  Kliiwer,  naar 
man  har  fodret  Koen  hele  Vinteren,  opgir  man 
den  ikke,  naar  Græsset  kommer.« 

>,De,  —  De  —  De,  Mirakelmager!«  — 
Kliiwer  stak  efter  ham  med  Stokken,  øiensynlig 
lettet. 

»Ja;  men  hvem  garanterer!«  .  .  .  vedblev 
Toldinspektoren  .  .  . 

»Jeg  tænker,  Waggesens  Bo  nok  vil  ha 
sine  gode  Overpenge  for  Aktierne  nu,  vi  er 
lige  ved  at  skumme  Fløden  .  .  .  De  er  ikke 
gale,«  —  formente  Faste  med  Fynd,  nu  Luders 
og  unge  Bockmann  sluttede  sig  til. 

»Berører  hverken  Cellulosen  eller  Herme- 
tiken,«  —  faldt  Bockmann  forkjaset  ind,  — 
»ikke  i  nogen  Maade  .  .  .  Mægleren  kaldte  det 
en  Bondefallit,  som  egentlig  aldeles  ikke  ved- 
kom den  merkantile  Verden  .   .   .« 

—  —  Som  Faste  gik  henad  Gaden,  trode 
han  oppe  fra  Hjørnet  at  høre  Tryggesen  ud- 
støde —  Svindler  .  .  .  Svindler  .  .  .  med  sin 
tykke  hæse  Røst. 

Han  skyndte  sig  videre. 

Diskussionen  syntes  mere  og  mere  at  ha 
forflyttet  sig  til  Strøget  mellem  Posthuset  og 
Toldboden. 

»Ufatteligt  .  .  .  Ufatteligt!«  —  lød  der. 

Man  var  ikke  kommet  længere   .  .   . 

»Svindel    .    .  .    Svindel   .  .  .«     san^    det    i 

Øret  paa  Faste,  der  tog  Veien  hjemover,  — 
han  aarkede  ikke  Kontoret  mere  idag. 

»Svindel!  ...<■<  gjentog  han  pludselig  oprørt : 

Mener  ikke  den  Fyren  at,  om  jeg  kunde 
vinde  tusen  Kroner  eller  ti  tusen  Kroner  eller 
hundrede  tusen,  —  eller  kanske  blot  to  Procent, 
som  de  siger,  —  saa  styrtede  jeg  gjerne  alle 
disse  Styrmænd  og  Baadsmænd  og  Smaafolk 
med  Familier,  som  har  tat  fjerdedels  eller  otten- 
dedels Aktier  eller  tilsammen  kjøbt  en  hel,  — 
gjerne  ud  i  Xøden  og  Elendigheden.  Jeg  saa 
dem  gjerne  steges  og  pines,  om  jeg  vandt 
femti   Kroner  paa  det! 

Ja,  saa  tænker  de  .  .   . 

Egentlig  nok  et  Kapitel  i  Mammons  Bog, 
som  jeg  skulde  se  til  at  faa  tat  i  »Den  Gjer- 
rige«    .  .   .« 

Rent  ud  to  forskjellige  Maalestokke,  to 
Slags  Sjæle  .  .  . 

Den  ene  taalte  ikke  at  ha  saadant  paa  sig 
for  Millioners  Millioner,  den  anden  lar  hele 
Verden  med  fuld  Besætning  skure  udover  for 
to  Procent  .   .   . 

Sig  saa,  at  Mammon  ikke  er  en  Gud!  .  .  . 
i  den  evige  Kamp  mellem  Aand  og  det  ele- 
mentære .  .  . 


1 89 

Faste  aabnede  som  vanlig  Dagligstudøren 
for  at  hilse  ind  til  Moderen,  før  det  bar  op  ad 
Trapperne  til  Hybelen. 

Han  studsede  ved  at  se  Sølvi  sidde  der 
hos  Moderen   og  x-\gnete  .  .  . 

Der  for  en  Gysen  i  ham ,  —  dukkede  op 
som  et  Billede  fra  tidligere  Dage  .  .  .  Sølvi 
stille  stram  i  Minen,  —  Agnete  stirrende  resig- 
neret op  i  Loftet  ligesom  trækkende  efter  Veiret 
og  Moderen  med  Feber,  i  de  store  Øine,  ned- 
dukket  i  Bekymring  .   .  . 

Og  istedetfor  at  bryde  ud  med  Efterret- 
ningen om  Waggesens  Fallit,  bøiede  han  plud- 
selig af:  — 

»Det  undrer  mig,  at  I  lar  Ditlef  falde  til- 
bage i  sin  gamle  Mani  at  pynte  sig  ud  og 
gjøre  sig  naragtig,«  —  lød  det.  »Der  gaar  han 
med  Fjær  i  Hatten  og  blaaser  paa  en  Silju- 
fløite  hele  Bækengen  nedover.  Han  synes  at 
ville  samle  alt  det,  som  Populats  er,  efter  sig.« 

»Aa,  Gutten  min,  det  er  ikke  godt  at  vide, 
hvad  han  har  fore,«  —  mente  Fru  Forland. 
»Undres,  om  det  ikke  er  nogetslags  Konsert, 
han  gjør  for  Stæren,  som  er  kommet  .   .   .« 

»Naa  —  og  Waggesen:  .  .  .  Jeg  sér,  I 
har  hørt  det  — « 

Ja,    Sølvi  kommer  her  med  alt  dette,  Du, 

—  der  kan  vel  endnu  ingen  overskue  Følgerne,« 

—  sa  Fru  Forland  ængstelig  seende  op  paa  ham. 

»Blir  der  Vanskeligheder  for  Dig,  Faste?  — 
og  Badet?«  prøvede  Agnete,  —  »saa  Du  er 
urolig.« 

»Ja,  Mor,  —  det  var  jo  rigtignok  saa 
uventet,  som  om  Maanen  skulde  faldt  ned. 
Men  man  faar  ikke  tabe  Hodet!  — ■  de  var 
istand  til  at  skabe  en  hel  Panik  dernede  .  .  . 
De  staar  i  Gaderne  og  snakker  og  tygger  Skraa 
og  spytter  og  faar  tilslut  ud,  at  det  er  selve 
Norges  Bank,  som  er  røget  .  .  .  Waggesen  er 
gaat  fallit!  det  er  det  enkle,  nøgterne  og  høist 
beklagelige  Faktum!« 

»Ja  Du,  Faste!  —  jeg  kan  nu  fortælle  Dig 
mere,«  —  sa  Sølvi  oprørt.  »Falkenberg  kom 
hjem  fra  Wold  Klokken  tre  imorges  og  for- 
talte det  hele.      Manden  har  tat  Livet  af  sig.« 

»Saa — aa,  Du.  —  Saa  Du  .  .  .« 

Faste  stod  rædselsslagen  og  stirrede  i  det 
•  •  •  Waggesens  Skikkelse  steg  pludselig  op  for 
ham  tydeligere  og  tydeligere,  som  han  stod 
der  og  sa:   Jeg  gaar  med.  —  Jeg  gaar  med! 

»Jeg  kan  da   vel   ikke  lægge  det  paa  mig, 

Mor!«  —  næsten  skreg  han;  —  han  slængte 
sig  i  Sofaen  og  sprang  op  igjen. 

»Men  Faste  da!  Faste  da!«  —  jamrede 
Agnete  og  fulgte  efter  ham  over  Gulvet  .   .   . 

»Vi  gaar  som  iblinde  for  hverandre  alle,« 
—  yttrede  Fru  Forland  lavt  .  .  .  »Du  kunde 
saavist  ikke  standse  Waggesen  i  hans  ulykke- 
lige Jagen  efter  Penge.« 

»Nei,  —  men «    lød   det   fortvilet  fra 

Faste.   —  — 

»Aa,  jeg  er  gal!«  —  for  han  op.  »Bade- 
foretagendet vilde  jeg  begyndt  paa  igjen  den 
Dag  idag,  stod  det  ugjort!« 

»Kjære  Faste,  —  Du  sér  saa  langt  længere, 
end  mine  Briller  rækker,  og  andres  Forstands- 
kikkerter  med,«  —  beroligede  Fru  Forland. 
»Blot  Du  selv  har  Trygheden   .  .   .« 

»Men  saa  nytter  det  ikke  at  ta  Tingen 
bare  idyllisk  heller,  Mor,«  —  sa  Sølvi.  »Saa- 
længe  den  grundmurede  Waggesen  stod  som 
Eier  af  en  Hovedpart  af  Aktierne,  syntes  Folk, 
der  kunde  ikke  være  nogen  Risiko  .  .  .  Falken- 
berg og  jeg  talte  jo  i  hele  Morges  om  dette. 
Og  havde  bare  Doktorboligen  ikke  været  saa 
ufærdig  endnu,  saa  vilde  vi  straks  begyndt  at 
flytte    ind    dernede,   —  vi   har  jo  faat  de  fleste 

af  Møblerne  .  .  .  Det  vilde  ligesom  i  al  Stilhed 
vist  vor  og  din  egen  urokkede  Tillid  til  det 
hele  .  .  .« 

»Ja  Du,  nu  skal  der  sættes  ordentlig  Force 
paa,«  —  optog  Faste  det  ivrig  .  .  .  »Og  jeg 
tænker,  at,  naar  de  om  et  Par  Maaneder  sér 
veritable  Badegjæster  for  Øinene,  saa  præker 
det  for  sig  selv  det!« 


XII. 

JT*  aste  havde  en  lang  Stund  siddet  taus 
og  dyster  hjemme  i  Dagligstuen. 

»Det  er,  som  jeg  skulde  ha  Granitstenen 
om  Halsen  og  drages  tilbunds  med  den!«  — 
brød  han  ud,  idet  han  heftig  reiste  sig  og  be- 
gyndte at  gaa  op  og  ned  ad  Gulvet,  af  og  til 
standsende  og  stirrende  ud  af  Vinduet. 

»Gud  bevare  Dig,  Faste,  hvor  Du  snakker 
.  .  .  Er  der  noget  galt  igjen,  —  noget  nyt?« 

»Denne  Pokkers  Moloen,  den  sluger  Penge 
i  det  evige  — !«   forlød  det. 

»Vanskeligheder  paa  den  Kant  ogsaa,  Du?« 
—  spurgte  Fru  Forland  bekymret. 

»Bare  Mudder  og  Synkesand  at  slippe 
Stenen  ned  i,  —  endnu  intet  sikkert  Fæste  i 
Grunden!  —  Den  Moloen  har  alt  suget  til  sig 
tre   Gange   saameget    som    kalkuleret.      Stolede 

Jonas  Lie:    Faste  Forland.  13 

naturligvis  paa  Havnefogden  og  dem,  som  var 
kj endte  og  stod  for  Opmudringen.  —  Kunde 
da  ikke  selv  stige  ned  som  Dykker  og  forfare 
Grunden  — « 

»Du  faar  ta  det  med  Ro,  Faste,  Du  véd, 
naar  det  staar  som  værst,  finder  Du  altid  paa 
noget,«   —  trøstede  Fru  Forland. 

»Finde  paa?  —  Penge,  Penge,  Du,«  —  ud- 
stødte han,  —   »kan  jeg  finde  paa  dem!« 

»Stakkars  Gut,  Du  har  en  tung  Byrde  at 
bære  frem,«   —  sukkede  Moderen. 

»Der  maa  en  udvidet  Aktietegning  til  .  .  . 
Man  maa  kunne  se  udover  Øieblikkets  Vanske- 
ligheder og  Pinagtighed.  —  John  Berg  røket 
paa  Cellulosen  sin,  Herman  Wiik  gaat,  og  Brus- 
limonaden og  Hermetiken  standset.  —  Selv- 
følgelig alt  Overspekulation.  Ingen  Grund  til 
at  forfærdes  over  det  i  en  pengeknap  Tid  .  .  . 
Og  der  sidder  da  Mænd  som  Wulff  —  Kliiwer 
—  Luders  —  Breder  ...  De  skulde  ha  til- 
strækkelig Fremsyn  til  at  forstrække  Badet  med 
saavidt  Ressurcer,  at  det  kan  slippe  ikke  altfor 
ufærdigt  over  i  Sæsonen  og  begynde  at  ta 
Penge  ind  istedetfor  at  gi'  ud.   — 

Der    maa    bankes   paa   hos   de    Herrer!  — 

De  er  jo  selv  Aktieeiere  og  kan  ikke  være 
gale  — . 

.  .  .  Har  gaat  Tiggergang  før!  .  .  .  Faar 
indøve  min  Ungdoms  Vane  .  .  .« 

Fru  Forland  saa  forpint  paa  ham.  Hun 
havde  siddet  sammensunken  og  fulgt  hans 
Tanker. 

»Javist  ja,  Mor,  her  er  mange  Udveie  for 
én!«    —   lød   det   pludselig  med  Overbevisning. 

—  »Nu  gaar  jeg  ned  i  Byen  og  taler  for  Mata- 
dorerne, —  som  Kossuth  for  Magyarerne,  — 
saa  Pengene  springer  af  Kassen!  —  De  skal 
danne  en  liden  foreløbig  Garantiforening  for  de 
løbende  Udgifter  .  .  .« 

Han  var  i  Øieblikket  ude  af  Gangdøren  og 
vandrede  nedover  med  et  Selvfølelsens  Smil  og 
Trods  brændende  i  Øinene. 

Han  stilede  lige  ned  til  Konsul  Luders.  — 

Underlig  nok,  Mina  trak  rask  Hodet  ind 
igjen  af  Ruden,  da  hun  saa  ham  nærme  sig. 

»Selvfølgelig   Badestedsaffærerne ,    Konsul,« 

—  gik  han  paa,  som  han  traadte  ind  paa 
Kontoret. 

»Ja,  Tiderne  er  jo  forfærdelige,  De,«  — 
afbrød  Konsulen. 

13* 

»Jeg  mener  blot,  —  det  maa  greies  over 
Øieblikkets  Knibe  indtil  Sæsonen  aabnes,  og 
vi  faar  Indtægter,  saa  Badet  ikke  kommer  til 
at  præsentere  sig  alt  for  umulig  sprikende 
nøgent  og  ufærdigt.« 

»Ja,  De  har  visselig  Ret.  Der  er  meget, 
man  kunde  ønsket  at  ha  gjort,  —  og  ugjort 
ogsaa,  Forland!  naar  de  strenge  Tider  sigter 
Sagen  gjennem  sit  trange  Sold  .  .  .  Her  er 
næsten  ikke  Penge  at  opdrive,  De,«  —  rystede 
Konsulen  paa  Hodet. 

»Men  Aktiehaverne  kan  da  heller  ikke 
være  tjent  med  at  lade  Badestedet  staa  der, 
som  en,  der  har  indbudt  til  Bal,  men  i  sidste 
Øieblik  ikke  har  Raad  til  at  sætte  Lys  i 
Kronen!  .  .  .  Saa  har  jeg  tænkt  mig,  at  De 
og  Wulff  og  Morland  og  endel  andre  Aktie- 
eiere  .  .  .« 

»Aktierne  ja !  —  naar  der  ikke  nu  laa  saa 
mange  døde  af  dem  omkring  i  Fallitboerne,  — 
særlig  den  Waggesenske  Beholdning.  —  De 
titulerede  ham  jo  i  Deres  store  Tale  for  »Bjel- 
ken,  der  bar  Badestedet«.  Og  saa  viser  det 
sig,  at  denne  faste  Klippe  i  Distriktet,  der  for- 
kyndtes at  være  af  gedigent  Guld,  saagodtsom 
hele    sit    Liv     har    fluktueret    paa    Randen     af 

Underballance !  Hans  pludselig  vilde  Spekula- 
tion i  Badet  var  kun  den  sidste  krampagtige 
Søgen  efter  Udvei.  Her  staar  nu  nok  af  nøgne 
Bjelker  efter  ham  udover  Bugten  —  — . 

Ja,  min  Hr.  Forland!«  —  Konsulen  reiste 
sig  forbeholdent  stivt  for  at  følge  til  Døren,  — 
»umuligt,  —  aldeles  umuligt  at  svare  Dem, 
før  jeg  har  hørt  de  andre  Herrers  Mening.« 

Der  stod  som  en  kjolig  Høflighed  ud  af 
det  ganske  Hus.  Ingen  venlig  Dør  aabnede 
sig  derindefra  med  det  vanlige  Forespørgende 
efter  Moderen,  —  og  Mina  havde  .  .  . 

Han  gik  ellers  og  snudde  og  vendte  paa 
det  Svar,  han  havde  faat.  Det  var  hverken  ja 
eller  nei ;  men  nødte  ham  til  straks  at  tage  ud- 
over til  Wulff  og  Morland. 

Nede  paa  Toldboden,  hvorfra  han  skulde 
lade  sig  ro  over  til  Tangen,  strøg  han  hastig 
hilsende  forbi  den  vanlige  Snakkeforsamling. 
Han  havde  en  Følelse  af,  at  de  ligesom  tryk- 
kede sig  sammen  og  helst  viste  Nakkerne;  — 
de  havde  antagelig  havt  ham  og  Badet  paa 
Tapetet  .  .  . 

Han  stod  alt  i  Baaden  og  skulde  lægge 
fra,    da  tykke  Agent  Mo  kom    farende  nedover 

Bryggen  raabende  og  vinkende  til  ham  med  et 
Brev  i  Haanden  .  .   . 

»Alt  et  Forespørgende  til  Bestyrelsen,  For- 
land, fra  Amsterdam,  —  om  Plads  og  saa 
videre  i  Hotellet !  .  . . .  De  er  tidlig  ude  for  at 
sikkre  sig.  Se  her!«  —  han  viste  Brevet  ud 
mod  Forsamlingen,  der  drog  sig  til  .  .  .  »Og 
med  samme  Post  kom  der  to,  tre  Breve  til 
Doktoren  med  europæiske  Stempler  adresserede 
til  Badebestyrelsen,  —  vel  nogen,  som  vil  for- 
høre sig  .   .   .« 

Faste  holdt  paa  at  sætte  i  et  vildt  Hurra; 
men  tog  sig  igjen  og  gav  sig  en  Mine,  som 
dette  kun  var  det  dagligdags  og  naturlig 
ventede  .  .  . 

»Sæt  over,  Baadsmand!«  —  beordrede  han 
med  et  kort  Nik. 

Medens  Aareslagene  skiftede,  og  Baaden 
gled  mellem  Skyggerne  af  Skibene,  sad  Faste 
bleg  og  betaget  med  tindrende  Øine.  Han 
følte  sig  som  Kolumbus,  da  han  endelig  saa 
Land!  —  Han  begyndte  at  skabe  op  for  sig  et 
Hausse  —  en  Aktiernes  pludselige  Stigning, 
og  grublede  paa,  om  det  egentlig  var  saa  nød- 
vendigt længere  at  ty  til  de  Herrer?  .  .   . 

.  .  .  Og  saa  lige  ned  i  Snakke-Børsen,  som 
Efterretningen  kom !  —  Han  kunde  havt  Lyst 
til  at  stikke  Ild  i  Frakkeskj øderne  deres,  saa 
de  rendte  ud  i  Byen  hver  til  sin  Kant  med 
Nyheden  .  .  . 

Faste  vaktes  til  Virkeligheden  paa  en 
skjærende  Maade  ved,  at  Rorskarlen  spurgte : 

»Det  var  vel  en  god  Efterretning  for  dette 
Badestedet,  som  de  tviler  saa  for  alle  Sjøfolkene 
herude?« 

Der  var  noget  i  Mandens  bekymrede  Mine, 
som  gjorde  at  Synet  paa  Tingen  med  ét 
ændredes: 

Jovist  maatte  han  ud  til  Wulff  og  Mor- 
land! 

Han  tog  Snarveien  ind  imellem  de  smaa 
pyntelige,  rødmalede  Sjømandshjem  paa  Tangen 
for  at  naa  over  til  Wulffs  Bedding. 

Der  keg  nogle  ud  af  Dørene  og  blev 
staaende  og  se  efter  ham. 

»Goddag,  Madam  Gjøset,«  —  hilsede  han 
kjendt,  idet  han  vilde  forbi  .  .  .  »Deres  Mand 
er  paa  Reis?« 

Hun  standsede  pustende  presseret  for  at 
indlade  sig  med  ham. 

»De  har  været  ude  paa  Sømmens  Vegne, 
Madam:  —  kommer  med  Symaskinen,  sérjeg,« 
—  vedblev  han  med  et  venligt  Nik. 

»Aa  javist,  aa  javist.  En  træller  jo  for 
Brødet,  det  er  saa  befalet  os  .  .  .  Og  saa 
skulde  én  jo  være  tilfreds,  naar  én  har  det 
daglige  — « 

»Manden  tjener  paa  sin  Kant  ja,  og  De 
paa  Deres?« 

»Aa  ja,  der  er  nok  mange,  som  kan  ha 
det  værre  —  enda!  —  Jeg  hører  ikke  andet 
end  Bekymring  og  Forskrækkelse,  hvor  jeg 
sidder  ude  og  syr  .   .   .« 

»Men  kan  det  ha  noget  paa  sig  alt  dette, 
de  snakker  om  Badet  da,  Forland?«  —  vovede 
hun  forsigtig. 

Han  opfangede  et  spændt  angst  Blik  og 
begreb,  at  han  stod  paa  Forhør  for  Smaafolket 
derude  .   .  . 

»Hør  nu,  Mor,«  —  sa  Faste,  —  »jeg  tænker, 
det  er  disse  Fabrikskorstenene,  der  ikke  ryger 
mere,  som  har  sat  Skræk  i  Folk  herover  ?  .  .  . 
Ikke  saa  underlig  det.« 

»Det  er  nu  alle  de  surt  tjente  Sparepengene 
deres,  de  er  bange  for,  Forland.  De  mente, 
det    var    som    at    sætte    dem    i    en   rigtig  gjild 

Bank,  —  de  skulde  yngle  bare  ved  at  ligge 
der,  maatru.« 

»Jeg  kan  svare  Dem  med  den  gode  Efter- 
retning, Madam  Gjøset,  at  der  alt  har  begyndt 
at  melde  sig  Gjæster  til  Badet.  Og  lidt  trange 
Tider  faar  vi  alle  bære,  baade  store  og  smaa,« 
—  mente  Faste. 

»Ja,  Gud  bære  os,  Forland,«  —  brast  hun 
nu  ud,  —  »Manden  min  og  jeg  har  ogsaa  sat 
alt  vort  i  en  Kvartaktie.  Og  har  jeg  lukket  et 
Øie  for  dem  nu  i  fjorten  Dage,  saa!  —  Det 
er  alt,  hvad  vi  eiede  og  havde,  maa  De 
vide  .  .  .«  Hun  tørrede  og  tørrede  Øinene  .  .  . 
»En  har  strid  saa  mangen  mødig  Dag  for  dem 
og  glæd'  sig  ved  hver  Halvkrone,  én  kunde 
lægge  bort  til  de  gamle  Dage.  —  Og  her  sidder 
vi  nu  i  Angst  og  Bæven  for  Afdrag  og  Renter 
paa  Stuen  vor  og  for  Doktorregningen  fra 
ivinter  og  véd  ikke,  om  vi  eier  en  Øre.  Det 
er  saa  én  ikke  har  Fred  til  at  tænke  paa  nogen 
Ting  længere.« 

»Hør  nu,  Mor  Gjøset,«  —  sa  Faste  resol- 
veret, —  »faar  De  ikke  solgt  den  Kvartaktien 
til  Høsten,  saa  kom  til  mig,  De;  jeg  skal  ta 
den,  jeg.« 

Madam  Gjøset  stod  som  himmelfalden  og 
saa  paa  ham: 

»De  mener  Aktien  er  fuldgod  dar«  —  ud- 
brast hun.  —  »Men  saa  mister  vi  vel  Renterner« 
—  spurgte  hun  pludselig  mistænkelig. 

»Ja  ja,  Tak  skal  De  ha  for  det  Løfte,  For- 
land. Jeg  skal  nu  snakke  med  Manden  min, 
saasnart  han  kommer  hjem. 

Men  Gud  bevare  os  for  Rygter,  De!«  — 
lod  det,  som  hun  tog  Symaskinen  op  fra 
Trappekanten,   hvor  hun  havde  sat  den  fra  sig. 

Tvil,  Tvil  —  overalt  Tvil  —  gik  det  i 
ham  .  .  .  Alle  disse  Smaahjem  og  Reder  fulde 
af  Spørgsmaal  .  .  . 

Der  ebbede  et  Øieblik  den  sorte  Mismod 
i  ham,   som  hans  Angst  instinktivt  holdt  borte. 


Først,     da     det     saa     smaat    begyndte  at 

skumre  i  Vaarkvelden  kom  Faste  gaaende  ad 
Landeveien  tilbage  fra  den  sidste  af  sine  Eks- 
peditioner. 

Det    var    som    at    gaa    og   vasse   om   i  en 

Myr  dette  .  .  .  Samme  Svar  fra  dem  alle!  .  .  . 
Maatte  først  vide,  hvad  de  andre  mente.  — 

Og  saa  det  høist  listige  Raad  at  vende  sig 
til  Onkel  Joel!  —  La'  alt  ligge  nu  denne  dyre 
Maaned  .  .  .  Og  saa  forevise  ham  »Projektet« 
saadan  halvt  eller  trediedels  færdigt !  .  .  . 

Sér  den  ene  skjæve  Tanden  hans  længere 
og  længere  nedover  Hagen  af  Haan.  —  — 

Faste  vidste  ikke  selv,  at  han  alt  var  langt 
inde  i  Byen,  før  han  skimtede  John  Berg  og 
Herman  Wiik  henne  i  Gaden.  De  forsvandt 
henne  i  et  Sidesmug,  da  der  kom  nogle  Spad- 
serende .  .  .  Likte  naturligvis  ikke  at  vise  sig 
om  Dagen  .  .  . 

Mærker  nok,  der  er  dem,  som  nu  tænker, 
at  Faste  Forland  kunde  bli  Trediemand  i 
Vinden  og  ogsaa  blot  krybe  ud  om  Aftenen  — 
Puh,  her  blev  som  lufttomt  Rum ! 

Han  bøiede  pludselig  ind  Tvergaden  og 
tog  uvilkaarlig  op  Alleen,  som  førte  ud  til 
Gyllings. 

Der  lyste  alt  en  tynd  Strime  af  Maanen 
over  Hustaget,  medens  hele  Havesiden  laa  i 
dunkel  Skygge,  og  to  tre  høie  Trætoppe 
ragede  op  mod  Himmellysningen. 

Faste  fulgte  Hækken  op  og  ned,  op  og 
ned  .  .  . 


204 

Han  vilde  alt  for  anden  Gang  vende  ved 
Haveporten,  da  han  opdagede  en  Skikkelse  ude 
paa  Altanen  .  .   . 

»Dig,  Faster«  —  lød  Beras  Stemme  over- 
rasket. 

Hun  kom  ned  barhodet,  og  standsede  ude 
paa  Havetrappen. 

>Jeg  syntes,  jeg  saa  Dig  deroppe,  Bera, 
—  og  kom  til  at  undres  over,  hvad  Du  nu 
tænkte  paa.  —  Jeg  satte  i  Aanden  en  me- 
lodisk vemodig  Fløitetone  til,  —  hen  i  Kvelden 
.  .  .  Det  maa  være  morsomt  at  være  saa  har- 
monisk og  skjøn  .  .  .  Jeg  mener,  bare  at  ha 
det  at  ansvare  og  ellers  —  kvit  med  dem 
alle!   .   .   .« 

»Var  det  virkelig  for  at  sige  mig  de  vakkre 
Ting,   at  Du  standsede  dernede,  Faste?« 

»Ja,  din  Skikkelse  gik  saadan  ind  med  alt 
i  Xaturen.  —  Den  bare  nyder  og  er  fri  for  at 
bære  .  .  .  Der  er  ingenting  ret,  og  ingenting 
galt!« 

»Du  har  vist  saameget  at  staa  i  og  saa- 
meget  at  bære,  som  Du  siger,  Faste!  .  .  . 
Men  saa  véd  jeg  nu  ingen,  der  saadan  kan 
hvile    og    kaste  det  af  sig,    som  Du.      Du  gaar 


205 

ind  i  din  egen  Verden,  Du,  og  faar  alt  om  Dig 
med  didind.« 

*Ja>  JeS  yéd  det.  Jeg  véd  det,  —  jeg  er 
et  Slags  Luftvæsen  udenfor  Virkeligheden,  som 
bare  har  den  Feil,  at  jeg  skuffer  baade  mig 
selv  og  mine  Medmennesker.    Er  det  ikke  saa? 

—  Jeg  kunde  gaa  lange  Veie  for  at  høre  din 
udtryksfulde  Stemme  sige  mig  det,  —  op  igjen 
og  op  igjen  .  .  .  saa  snilt  og  mildt  og  barm- 
hjertigt, —  blot,  at  det  reiser  et  helt  Taarn  af 
Ansvar  paa  mig!  —  Jeg  er  saa  vant  til  de  fine 
Stik  gjennem  Samvittigheden  af  din  lange  Haar- 
naal,  at  jeg  ordentlig  længes  efter  det  som  et 
Krydder,  naar  jeg  har  bakset  forlænge  dernede 
blandt  de  direkte  brutale  .  .  .  Har  Du  ikke 
mærket  det,  Bera,  at  jeg  af  og  til  faar  et  Ryk, 
som  jeg  absolut  maa  se  Dig.  Det  hænger  slig 
sammen  det  .   .  .  Gud,    hvor  Du  har  pint  mig, 

—  bestandig,  bestandig  U 

>,Har  jeg?«  —  hun  gjorde  en  selvforglem- 
mende Bevægelse  ned  ad  Trappen  mod  ham ; 
men  standsede  og  lænede  sig  mod  Gelænder- 
stolpen. 

»Aa,  tal  kun  ud,«  —  lød  det  forbittret 
.  .  .  »Bevis,  at  det  blot  er  noget,  jeg  indbilder 
mig,    —    naturligvis,    —    eftersom    hele    Fyren 

bare  er  Indbildning!  —  Og,  at  det  skulde  være 
af  en  vis  grusom  Lyst  hos  Dig?  —  Munds- 
veir ! « 

Hun   rystede   paa  Hodet  .  .  .    »Jeg  tænker, 
blot  paa,  hvor  tungt  det  alt  hviler  paa  Dig  .  .  .« 

»Du  mener  Badeforetagendet  — ?« 

»Nei,  jeg  mener  alt  muligt,  —  alt,  Faste! 
.  .  .  Og  hvor  let  Du  kunde  bli  glad!  —  Men 
Du  maa  vist  komme  til  det  selv ;  der  kan  ingen 
lære  Dig  det.« 

»Mon  jeg  ikke  har  faat  nok  nu,  Berar  — 
Vi  begyndte  om  Naturen,  og  straks  saa  —  Stik, 
Stik,  Stik!« 

»Kjære  Dig,  er  jeg  ikke  ialfald  godmodig, 
som  paa  gammelt  Venskabs  Regning  lader  Dig 
staa  slig  og  rase  dit  Humør  ud  for  mig, 
Faste !« 

»Godmodig,  —  godmodig!  ...  Du  har 
skuffet  mig  har  Du !  Jeg  trode  virkelig  engang, 
at  Du  var  noget,  —  en  dyb  Personlighed?« 

Hun  strakte  pludselig  Hodet  frem  over 
Gelænderet  og  saa  ham  koldt  helt  ind  i 
Ansigtet  .   .   . 

»Naar  Du  har  saa  mange,  som  bedre  for- 
staar  Dig,  Faste,  hvorfor  saa  nedlade  Dig  til 
mig,  hvor  Du  bare  faar  Modsigelse  og  kommer 

i  slet  Humør.  Hvorfor  ikke  gaa  for  Eksempel 
til  en  begavet  Dame,  som  Laura  Groth.  Jeg 
er  sikker  paa,  at  hun  vil  forstaa  Dig  paa 
Minutet!  Se,  det  er  mit  Raad.  Slut  Dig  til 
nogen,  som  kan  holde  Dig  i  Humør  i  disse 
Tider  .  .  .« 

Der  faldt  en  Stribe  af  Maaneskjæret  paa 
hende,  og  det  slog  Faste,  hvor  dybt  udtryks- 
fuldt hendes  Ansigt  var. 

»Her  er  saa  koldt,«  —  brød  hun  af,  — 
»jeg  maa  gaa  op  Du  .   .  . 

Farvel,  Faste!«  —  lød  det.  Han  syntes, 
Stemmen  brast,  som  hun  for  ind. 

Han  vendte  hjemover  .  .  . 

Ja,  dermed  smat  hun  tilbage  igjen  i  sit 
Jomfrubur  .  .  .  tænker  paa  dit  og  dat,  —  kanske, 
om  hun  ikke  har  forkjølet  sig  for  denne  umu- 
lige Fastes  Skyld! 

Det  var  lidt  andet,  naar  han  skulde  krybe 
hjem  i  Hiet.  Han  kunde  af  hele  Byen  tilsidst 
blot  se  de  Huse,  hvor  han  vidste,  de  havde 
Aktier  i  Badet  .  .  . 

Men  for  en  Kveld!  —  som  det  lugter 
Groe  og  Jord  overalt  .  .  .  Det  var  saa  én 
kunde  graate  .  .  .  Deiligt,  deiligt  at  være  til 
aligevel  .   .  . 

Nedenfor  laa  Byen  med  Halvskygger  i 
Gaderne  og  Maanehornet  over  Mastetoppene 
paa  Havnen  og  Tangen  — 

Ja,  dernede  snakker  de  nu  ved  Sengetid 
og  grunder  paa  Aktierne  og  det  altsammen 
.  .  .  Vé  og  Jammerklage  — 

Han  standsede  pludselig  og  satte  Stokken 
haardt  i  Bakken. 

Men  Pokker,  hvad  gaar  der  af  mig.  —  — 
Hvad  er  det,  jeg  føler  mig  saa  overjordisk  let 
og  lykkelig  over?  .  .   . 

Ingen  Grund  just  —  midt  i  al  Pinagtigheden 
og  Vanskelighederne! 

.  .  .  Hvorfor  ikke  gaa  til  den  begavede 
Dame,  Frøken  La — u — ra  Groth  —  ja  .  .  . 

Han  udsagde  det  ligesom  beseende  hvert 
Ord. 

Det  Spørgsmaal  havde  hele  Tiden  ringet  i 
Ørene  paa  ham,  til  han  nu  pludselig  gjentog 
det,  gridsk  prøvende  som  foran  en  hel  over- 
vældende Opdagelse. 

.  .  .  Og  som  hun,  —  Laura,  vilde  forstaa 
mig,  —  paa  Minutet!  .   .  . 

Du  tar  feil,  Faste  .   .  .  Du  tar  feil!  —  — 

Lad  mig  tænke  ordentlig  .   .   . 

Og  saa  kold  hun  var  i  Øinene  og  bleg. 
Der  kunde  være  som  en  hel  Brand  af  Liden- 
skab under  .   .  . 

Lad  mig  ikke  bli  gal,  —  ikke  forstyrret 
.  .  Din  Indbildningskraft,   véd  Du . 


Jonas  Lie:    Faste  Forland. 


H 


XIII. 

LJet  var  et  helt  andet  Ansigt,  Luders 
mødte  ham  med  idag  end  det,  Faste  var  vant 
til  og  kjendte. 

Luders  havde  noget  uceremonielt  sendt 
Bud  efter  ham  til  en  privat  Konference  paa  sit 
Kontor  i  Anledning  af,  at  Faste  nu  vilde  appel- 
lere til  en  Generalforsamling  af  Aktieeierne  .  .  . 

»Det  nytter  ikke  at  skjule  over  det  eller 
farve  og  blaase  op  Stillingen ,  Hr.  Forland  f 
Faktum  er,  at  Bankerne  nu  alt  længe  ikke  har 
villet  udlaane  en  Øre  paa  vore  Badesteds-Aktier, 

—  at  Bockmans  Bank,  som  det  hedder,  holder 
dem  oppe,  blot  gjør  det  for  selv  at  kunne  bli 
kvit  sine  egne  mange.  Kort  og  godt;  —  Ak- 
tierne, som  nu  ligger   omkring  i  Folks  Lommer, 

—  og  her  er  mine  atten!«  han  slog  paa  Bunken, 

—  »ikke  engang  er  værdt  Papiret,  de  er  trykte 

paa  ...  En  Svindel  uden  Lige,  min  Hr.  For- 
land! .  .  .  Med  en  Letsindighed  uden  Grændser 
har  De  lokket  Deres  Medborgere  ind  paa  et 
Foretagende,  som  krævede  en  mangfoldig  Gange 
større  Forskudskapital ,  end  vore  smaa  For- 
holde paa  nogen  Maade  kunde  tænkes  at  ha 
Evne  til  at  præstere,  —  en  ren  Millionspekula- 
tion, hvorover  en  Hær  af  bedragne  Mennesker 
nu  vrider  Hænderne,  —  og  som  dertil  i  gun- 
stigste Fald  forlanger  Tid,  —  Aarrækker,  — 
for  at  vokse  sig  frem.« 

»Var  det  for  at  vise  mig  dette  smukke 
Prospekt,  De  har  sendt  Bud  efter  mig,  Hr. 
Konsul,  saa  kan  jeg  kun  henvise  Dem  til 
Generalforsamlingen.     Der   skal  De   faa   Svar!« 

»Generalforsamling,  —  Generalforsamling?  — 
De  er  nu  vel  ikke  gal,  Mand?  .  .  .  Offentlig 
basunere  ud  Elendigheden?  —  gi'  Aktierne  det 
sidste  Svimeslag  — ?« 

»Foretagendet  maa  holdes  oppe,«  —  er- 
klærede Faste.  »Vil  ikke  de  store  støtte  det 
over  Krisen,  saa  prøver  jeg  hos  de  smaa!« 

Konsulen  saa  pludselig  Faste  tæt  ind  i 
Øinene: 

»Jeg  skal  sige  Dem  noget.  Der  havde 
ingen   af  Byens   ledende  Forretningsmænd   ind- 

14* 

ladt  sig  med  Dem,  havde  man  ikke  havt  Grund 
til  at  tænke  sig,  at  De  i  visse  Maader  havde 
Deres  Onkel  Joel  i  Ryggen,  —  ialfald  engang  vilde 
faa  Penge  efter  ham  .  .  .  Naa,  jeg  skal  ikke 
filosofere  over  dette,  —  naar  jeg  bare  faar 
mit!  —  Men  mit  vil  jeg  ha,«  —  hvislede  han 
pludselig  med  sammenbidte  Tænder  og  knyttet 
Knoe  i  Fastes  Ansigt.  »Deres  Onkel,  som  har 
tjent  Dem  saa  bra  med  Krediten,  han  skal, 
skal  betale  mig  de  atten  Aktier  .   .   . 

Generalforsamling?«  .  .  .  vedblev  Konsulen 
haanlig  ...  Jo,  De  kan  tro,  der  er  mangen, 
som  nu  kunde  ha  Lyst  til  at  faa  sat  Kloen 
ordentlig  i  Dem,  —  alle  de  stakkars  Folk,  som 
De  har  malt  og  talt  alt  dette  saa  lysteligt  op 
for,  at  de  slap  Pengene  sine  ud  i  det  .  .  .  De 
maa  tro,  om  de  fik  noget  i  en  »Generalforsam- 
ling« at  fare  med  imod  Dem,  —  for  Eksempel 
visse  Oplysninger,  der  kunde  skaffe  Dem  Ud- 
sigt til  et  Sted,  hvor  De  fik  Tid  og  Stunder 
til  at  overveie  Sagen,  —  de  stemte  ikke,  de 
brølte ! 

Og  ser  De,  Hr.  Arkitekt,«  —  kom  det  ind- 
ædt, —  »det  er  netop  endel  saadant  Stof,  man 
kunde  gi'  dem  ihænde  paa  en  slig  Ge — ne — ral- 
forsamling   .   .  .    Jeg   har   tilladt  mig  at  studere 

Papirer  og  Kvitteringer  dernede  paa  Badeanstalten, 
og  min  mindste  Sag  er  at  oplyse  Publikum  om, 
at  De  bevislig  Gang  efter  Gang  paa  egen  Haand 
har  disponeret  Badestedets  Kontanter  langt  ud- 
over og  til  ganske  andet,  end  de  var  bevilget 
Dem.« 

»Det  siger  sig  selv,«  —  sa  Faste  koldt,  — 
»at  jeg  har  maattet  handle,  som  jeg  efter  Om- 
stændighederne fandt  rigtigst  i  Badeforetagendets 
Interesse.  Det  hele  maatte  selvfølgelig  først  og 
fremst  holdes  oppe.  Det  skal  være  mig  en 
Fornøielse  at  svare  Dem,  notabena  paa  rette 
Sted,  som  er  Generalforsamlingen,  Hr.  Konsul, 
—  og  ikke  Deres  private  Kontor.«  —  Faste 
greb  sin  Hat. 

»He,  he,  —  saa  drøfter  vi  ogsaa  samme- 
steds, hvorledes  det  gik  til,  at  De,  Hr.  Forland, 
fik  sat  Blaar  i  Folks  Øine,  saa  den  berømme- 
lige Hotelfest  kunde  holdes,  —  ved,  at  man  i 
et  Nap  plukked'  Badeanstaltens  kontante  Kasse 
for  elleve  tusen!« 

»Trudsler?  —  mod  mig?«  — for  Faste  plud- 
selig tilbage  ind  paa  Gulvet  igjen  .  .  .  »Nei, 
før  de  skulde  bevæge  mig,  —  før  spadserede 
jeg  ind  paa  Spindehuset,  som  De  nok  havde 
den  Artighed  at  sigte  til. 


214 

Ellers  skal  jeg  love  Dem  en  varm  Glæde 
i  Generalforsamlingen,«  — hilste  han  og  gik  .  .  . 

—  —  —  Det  var  saamæn  en  direkte  Til- 
tale, han  der  havde  faat,  —  opgjorde  Faste 
sig,  idet  han  tog  Veien  opover  .  .  . 

Ja,  nu  befandt  han  sig  igjen  paa  Vrang- 
siden af  sin  gode  By!  .   .  . 

En  saadan  Smaastad  paa  Randen  af  en 
Panik  havde  noget  af  den  løbske  Hests  farlige 
Ustyrlighed  ved  sig,  —  det  gjaldt  at  faa  kjørt 
den  ind  i  Sporet  igjen  med  kraftigt  Tag  i 
Tømmen!  .  .  .  Han  fik  da  Erfaring  for,  hvad 
det  vilde  sige  at  holde  en  Sag  oppe,  naar 
Opinionen  styrter  udover  den  — 

De  tænkte  kanske,  han  vilde  forlade  Skibet, 
som  en  Rotte ! 

Han  fik  foreløbig  sætte  Staal  i  sine  egne, 
opgjorde  han  sig  og  svingede  ind  til  Dok- 
torens. 

—  »Naa?  —  I  synes  vel  her  er  endel  at 
staa  i,  I  ogsaa,«  —  sa  han,  som  han  traadte 
ind  i  Stuen  til  Sølvi.  —  »Folk  ter  sig  jo  en 
Smule  desperate.« 

;  Aa  ja,  Faste,  vi  faar  ta  vor  Part,  naar  Du 
bare  klarer  Dig,«    —   svarede  Sølvi    snilt.     Der 

var  noget  nedslagent  overbærende  i  Tonen, 
som  bed  ham. 

»Bange  for  Pengene  Jeres,  naturligvis!«  — 
udstødte  han. 

»Vore  to  Aktier?  .  .  .  Aa  nei,  de,  mener 
baade  Falkenberg  og  jeg,  fik  stryge,  om  det 
end  ikke  er  saa  let  for  os.« 

»Beklager,  at  jeg  ikke  har  det  saa,  at  jeg 
kan  indfri  dem  just  nu;  ellers  skulde  jeg  straks 
skilt  Jer  af  med  Byrden,«   —  sa  han  bittert. 

»Du  maa  ikke  gjøre  os  Uret,  Faste,  — 
det  er  ikke  saameget  paa  de  Aktierne,  vi 
tænker. « 

»Men  tabte  skal  de  absolut  være?  —  den 
Tanke  lader  til  at  blaase  over  hele  Byen  i 
denne  Tid!  .  .  .  Som  om  Foretagendet  ikke  er 
lige  godt  og  lige  holdbart,  fordi  pludselig  endel 
Mennesker  finder  paa  at  slaa  sig  gale  af  Skræk 
for  en  liden  Krise.« 

»Du  maa  forstaa  os,  Faste.  —  En  Doktor 
skal  jo  leve  af  sin  Praksis.  Men,  naar  han  saa 
pludselig  staar  som  Hovedmand  i  et  Fore- 
tagende, der  af  Almenheden  ialfald  opfattes, 
som  det  kunde  briste  med  Sorg  og  Ulykke 
over  hele  Byen,  saa  blir  han  jo  noksaa  vanske- 
lig stillet,  —  lidet  populær.« 

»Ja.  saadan  sér  det  ud  —  nu!«  afbrød 
Faste  .  .  .  »Men  om  alt  dette  skal  der  staa  et 
Slag  paa  Generalforsamlingen!  —  De  hyler 
over  Badestedet,  før  det  endnu  har  faat  Lov 
til  at  gi  Indtægter  af  sig  .  .  .  Men  jeg  skal 
opbygge  dem  med  et  lidet  Panorama,  —  hvor 
ødt  og  udslukt  her  vil  bli  igjen,  om  det  store 
Vindu,  vi  har  sat  ud  til  Verden,  atter  tilspigres! 

Du  forstaar  ikke,  Sølvi,  hvad  det  vil  sige 
at  gaa  og  længes  efter  en  ordentlig  Kamp, 
hvor  én  faar  bruge  sig  og  slaa  med  alt  det, 
én  evner  for  Offentligheden,  istedetfor  stadig 
privat  at  stikkes  i  Ryggen.« 

»Om  jeg  forstaar,  Faste  .   .   .« 

Det  var  denne  blide  Mine  og  Efterjatten 
fra  Sølvis  Side,  han  ikke  fordrog,  istedetfor  de 
bidende  Skarpheder,  han  var  vant  til  fra  hende. 

Han  vandrede  paa  Gulvet  og  smaaplystrede 
.  .  .  De  begyndte  at  bli  ydmyge  i  Sjælen  nu 
derhjemme,  —  syntes  vel  de  igjen  havde  Havet 
brusende  om  Huset!   .   .   . 

»Vil  Du  ikke  se  paa  Gutten  vor?«  — 
spurgte  Sølvi  beroligende. 

»Gutten?  —  Jeg  havde  nær  sagt,  har  Du 
nogen  Gut?  Det  er  saa  længe  siden,  jeg 
tænkte    paa   sligt,    Du,«    —   sa'    han    distræt  og 

fulgte    mekanisk    efter    hende    ind    i    Sovekam- 
meret.  —    —  —  —  —  —  —  —  —  —  —  — 

—  »En  Profet  faar  naturligvis  holde  Troen 
oppe  i  det  længste,«  —  hørte  han  efter  sig,  som  han 
paa  Nedveien  passerede  Hjørnet  af  Kirkeristen. 

Det  var  Tryggesens  Stemme,  —  en  Skose 
til  hans  forargende  freidige  Maade  at   gaa   paa. 

Og  Faste  følte  selv,  at  han  instinktmæssig 
blev  som  en  opbidslet  Hest,  naar  han  skulde 
gjennem  Forretningsgaderne  .   .   . 

Han  havde  den  Fornøielse  paa  langt  Hold 
at  passere  gamle  Kliiwer,  der  ogsaa  nu  fandt 
for  godt  at  standse  og  anskue  ham;  men  rigtig- 
nok med  et  helt  andet  Greb  om  Stokken  end, 
da  han  brugte  at  titulere  ham  for  »Byens 
Mirakelmager«  .  .  .  Og,  da  Konsul  Wulff 
rullede  forbi,  lyste  der  som  Spydighed  i  Minen, 
idet  han  noget  demonstrativt  hilste  .   .  . 

Pokker  til  angenem  Gade,  Havnegaden,  — 
det  var,  som  det  krydde  af  Mennesker  med 
Dommedag  i  Ansigtet.  —  Toldinspektøren  havde 
lagt  sig  til  et  kobberrødt  Ansigt  og  gloede 
ordentlig  vildt  paa  ham  .  .  . 

Og  der  kom  Frøken  Laura  Groth  skraa- 
ende  over  til  ham  paa  Fortoget.     Hun   lignede 

en  af  de  større,  mere  tungt  flyvende  Sommer- 
fugle og  havde  tydelig  faat  den  almene  Æng- 
stelse i  Vingerne. 

»Sig  mig,  er  der  nogen  død  ?  —  gaat 
heden :«  —  mødte  Faste  hende.  —  »De  sér 
saa  vemodig  deltagende  ud,  —  Ansigtet  saa 
fromt  sammenlagt  i  Folder.« 

Hun  rystede  paa  Hodet  og  saa  saaret  paa 
ham   .  .  . 

»Lad  mig  sige  Dem,  at  jeg  ikke  kan  andet 
end  beundre  en  Mand,  som  gaar  med  saa  op- 
reist  Hode  og  saa  uforfærdede  Øine  midt  i 
Bagtalelsens  oprørte  Hav  .  .  .  Ak,  Forland,  — 
havde  det  bare  været  i  en  Komedie  eller 
Tragedie!«   — 

»Ja,  De  siger  noget,  Frøken  Groth.« 

»Langt,  langt  borte  fra  denne  grove  Virke- 
lighed .   .   . 

Og  for  mig,  stakkar,  er  det  nu  som  slukt 
altsammen  .  .  .  Jeg  synker  tilbage  igjen  til  at 
passe  Tantes  The  og  Kaffe.  —  Men,  det  tænkte 
jeg  at  sige  Dem  og  takke  Dem  for,  —  at  dette 
altid  vil  staa  som  Glanspunktet  i  mit  Liv !  — 
som  en  Fortryllelse,  jeg  har  været  inde  i  med 
Hjerte  og  Sjæl  —  — 

Og  Dolken,  den  deilige  Dolk,  jeg  har  kjøbt 
til  at  støde  mig  i  Brystet!  .  .  . 

Ja  for  det  er  nu  vel  saa,  at  der  ikke  blir 
mere  af  med  nogen  Komedie  heller?«  —  spurgte 
hun  pludselig. 

»Et  skal  jeg  love  Dem,  Laura  Groth,  — 
lever  jeg,  skal  der  bli  ordentlig  Komedie!«  — 
hilste  Faste  til  Afsked  og  gik. 

Han  styrede  paany  ind  i  dette  Ængstelsens 
graa  Hæng,  der  rugede  over  hele  Byen.  Det 
var  som  Vaarsolen  med  sit  skarpe  skjærende 
Lys  stod  der  og  stak  aldeles  mal-a-pro-pos.    — 

—  —  Han  havde  tilbragt  Eftermiddagen 
ved  sin  Pult  paa  Kontoret,  —  afvist  og  afvist 
Regninger  med  Udsigt  til  Generalforsamling,  — 
spekuleret  og  fantaseret  op  Udveie,  —  der 
maatte  søges  blandt  de  enkle  Grundstoffe !  — 
bygget  en  Jodfabrik  med  Tilgang  fra  al  Kystens 
Tang  og  Tarre,  —  oprettet  et  centralt  Tjære- 
brænderi furneret  fra  det  vidtstrakte  afskovede 
Distrikts  Millioner  Furrurødder.  Og  tilslut  gjen- 
nemgaat  en  Scene  med  Risting,  som  vilde  ha 
sine  Penge. 

Træt  og  opgivet  vendte  han  nu  senaftes 
hjemover  fra  det  hele  .  .   .  Minen  havde    noget 

afsløvet,  som  Trodsen  sov  i  det,  medens  Bille- 
derne fra  Dagen  kun  passerede  halvklart  og 
drømmeagtig  forbi  .   .   . 

Komedie  ja!  —  for  han  pludselig  til  .  .  . 
Hvis  jeg  lever,  saa  skal  der  bli  ordentlig  Komedie  ! 
—  lovede  jeg  Laura  Groth  — 

Forresten  ganske  underligt.  —  var  det  ikke, 
som  hun  tog  en  hel  rørt  høitidelig  Afsked  med 
mig.  Hun  har  naturligvis  opsnappet  noget  af, 
hvad  de  gaar  og  hvisker  og  tisker  om  Lovlig- 
heden af  min  Færd,  og  naturligvis  alt  sét  sin 
beundrede  Ven  sidde  i  flittigt  Arbeide  paa 
Spindehuset  .  .  .  Og  saa  en  Afgrund  reist 
mellem  os !  —  mente,  hun  kunde  ikke  kjendes 
ved  mig  mere;  —  men  rørt  var  hun  aligevel 
.  .  .  Javist  er  Menneskene  underlige  Væsener  .  .  . 

»Hvordan  har  Du  det,  Gutten  min?«  — 
spurgte  Fru  Forland,  som  han  traadte  ind  i 
Stuen. 

»Har  det?  —  Jeg  har  det  som  den,  der 
kjæmper  paa  en  glat  Planke  med  Sjøen  under 
sig  — 

Men  mærkelig,  Mor,«  —  brød  han  af.  — 
»Saadan  en  Pengepugergeist  kan  godt  være  en 
virkelig  Hædersmand,  —  en  virkelig  én,  siger 
jeg  Dig.  som  paa  al  Vis  vil  det  rette.     Der  er 

blot  det  slemme,  at  han  vil  det  rette  næst 
helst  ...  I  Valget  mellem  Gud  og  Mammon 
er  det  desværre  Mammon,  som  bikker  ned  paa 
Vægtskaalen   og   drar  ham  aandelig  tilbunds  — 

Aa,  lad  mig  faa  Lys,  Agnete  .  .  .  Jeg  har 
-en  Scene  i  »Den  Gjerrige«,  som  skal  vaske  sig 
,  .  .  Godnat,  Mor!«   — 

»Saa  ondt,  Du  Agnete,«  —  udbrast  Fru 
Forland,  da  hans  Skridt  hørtes  oppe  i  Trappen, 
—  »at  se  ham  komme  hjem  saadan  Aften  efter 
Aften  ligesom  med  en  døende  Halvglød  i 
Øinene,  —  mishandlet  og  ilde  medfaren  der- 
nede den  ganske  Dag.  —  Og  saa  vide,  at  med 
ham  faar  de  ikke  Bugt,  før  Øiet  er  dødt  og  Viljen 
brudt  .  .  .  Han  er  saa  skabt,  Du!«  —  sukkede 
Jiun. —  »Han  faar  fuldbyrde  sin  Skjæbne  .   .  .« 


XIV. 

■  LLn  lang  Sommer  .  .  .  En  trist  Som- 
mer!« —  udtalte  John  Berg  sig,  som  han  mødte 
Faste  høit  oppe  ved  Bækengen.  —  »Gaar  her 
og  venter  paa  Akkord  med  Kreditorerne!  Men 
den  ene  Dag  slæber  sig  hen  efter  den  anden 
med  det  samme  resultatløse  i  Luften.  Hvad 
Pokker  bryr  man  sig  om  lidt  bedre  eller  daar- 
ligere  Sommerveir.  Det  er  Tiderne,  —  Tiderne, 
—  at  der  engang  skal  bli'  en  Forandring  i 
denne  fortvilede  Pengeknapheden,  —  vi  venter 
paa  .  .  .  Man  drikker  Kognak  og  Selters  i 
lange  Baner  under  Markiserne  paa  Verandaer 
og  Trapper,  og  bare  venter,  Du!  —  Det  er 
ordentlig  velgj ørende,  naar  der  nu  veksler  med 
et  ordentligt  Tordenveir  og  blytunge  Skyer.  — 
Og  mærkelig  nok,  —  var  det  ikke  som  under 
en    hel    Himlens    Kanonade,     at    Falliterne    nu 

pludselig  i  forrige  Uge  igjen  brød  løs?  —  Kon- 
kurs i  Konkurs,  —  næsten  hvert  tredie  Firma 
op  efter  Havnegaden!  —  Ja,  man  snakker  jo 
endogsaa  om  en  Mand  som  i\rne  Wulff;  han 
reiser  svært  ofte  ind  til  Hovedstaden  nu  paa 
det  sidste.« 

Faste  gik  med  en  hel  anderledes  over- 
vældende Efterretning  i  Lommen,  —  et  Brev, 
hvori  Hamburgerhuset,  som  havde  havt  Leve- 
rancen af  Hotellets  Udstyr,  i  Mangel  af  øie- 
blikkelig  Betaling  truede  med  at  sikkre  sig  ad 
Rettens  Vei  i  Aktieselskabets  Eiendele :  Hotellet 
med  Inventar  og  Byggegrund. 

Dette  var  ensbetydende  med,  at  Aktie- 
selskabet maatte  gjøre  Konkurs,  skulde  ikke 
en  enkelt  Hovedkreditor  særlig  begunstiges. 

Han  gik  og  hørte  paa  John  Berg,  medens 
Tankerne  ledte  og  ledte,  —  indtil  de  affødte 
den  Beslutning,  han  i  disse  Dage  altid  kom  til- 
bage til,  —  at  prøve  Onkel  Joel!  —  en  svag 
Udvei,  men  den  sidste!  .  .  .  Og  saa  en  Tanke, 
hans  Fantasi  undertiden  legte  med,  naar  han 
var  træt,  —  at  gaa  til  Amerika,  tjene  Penge 
og  klare  det  hele  .  .  .  Under  alt  kundei  der 
dirre  et  Øiebliks  Gys  for  noget  tomt,  dødkoldt 
sort,  der  steg  op  som  en  Vision  .   .  . 

Medens  John  Berg  snakkede  og  udlagde 
Gaderne  indover,  gjættede  hans  vare  Øie,  at 
det  allerede  var  Hamburgerhusets  Gaaen  paa 
og  Trudsler,  der  afhandledes  to  og  tre  imellem 
paa  Fortogene,  saa  den  Sag  nu  naturligvis  for 
med  sin  Panik  udover  Byen  .   .   . 

Han  syntes,  han  horte  Ordet,  Konkurs, 
Konkurs,  fra  alle  Kanter  .  .  . 

Gamle  Joel  havde  alt  været  i  Byen  en 
Maaneds  Tid  uden  at  Faste  havde  kunnet 
overvinde  sig  til  at  hilse  paa  ham.  Han  gik 
nu  og  prøvede  at  opgjore  sig  nogle  Indtrædelses- 
ord  som  Undskyldning;  men  opgav  det  halv- 
svimmel  .  .  . 

»Ja,  her  Farvel,  John,«  —  sa  han  pludselig 
nede  i  Kirkeristen,  hvor  Onkelen  bode. 

Han  tog  Trappen  op  i  et  Par  Sprang,  og 
stod  og  undrede  sig  over,  at  Gadedørsklokken 
klingrede  saa  stærkt,  —  han  var  sig  ikke  be- 
vidst at  ha  ringet  .  .   . 

»Ja,  Onkel/;  —  hilste  han  inde  i  Stuen, — 
»det  var  jo  noget  helt  andet,  jeg  havde  haabet 
at  kunne  vise  Dig,  naar  Du  kom  hjem,  end 
den  Misere,   Du  nu  har  for  Øinene.« 

Det  ene  gronne  Gardin  hang  halvt  ned- 
rullet   med    en  Stribe  Sol    indover   mod  Pulten, 

hvor  gamle  Joel  sad  neddukket  i  sine  Regn- 
skaber. 

Han  dreiede  halvt  paa  Rullestolen,  som 
han  sad  i,  og  reiste  sig  et  Øieblik  næsten  for- 
melt hørligt. 

Det  slog  Faste,  at  Onkelen  var  adskillig 
europæiseret.  Han  var  nybarberet  og  høist 
soigneret  i  Halsen ,  og  Solstrimen  faldt  paa  en 
fin  modern  Frakke ,  rigtignok  af  den  gamle 
Længde. 

»Saa — aa  .  .  .  Du  endnu  her?«  —  lød  det, 
som  han  igjen  lod  sig  synke  ned  i  Stolen.  — 
»Jeg  maa  sige,  jeg  var  kommet  paa  den  Tanke, 
at  Du  maaske  turde  ha  forflyttet  din  samfunds- 
gavnlige Virksomhed  til  et  andet  Sted  —  eller 
endog  Land.« 

»Du  mener  hinsides  Atlanten,  —  at  jeg 
skulde  ha  rømt  fra  Skuden  uden  at  ha  gjort 
mit  for  Redningen?« 

»Og  jeg  siger  Dig,  bare  gaa  fallit!  Gaa 
fallit!« 

»Det  er  nu  ikke  min  Natur  det,  Onkel,  — 
og  heller  ikke  min  Mening  om  Stillingen,  hvis 
der  bare  — « 

»Saa?  —  Ja  ikke  sandt,  —  havde  Du  bare 

Jonas  Lie:     Faste  Forland.  15 

havt  flere  Penge !  —  endnu  flere  hundrede  tusen, 
saa  skulde  vi  sét!«   — 

»Kjære  Onkel,  det  er  dette  uhyre  Ansvar  1 

—  især  alle  de  stakkars  Smaafolkene,  som 
kommer  i  Ulykken,«  —  forklarede  Faste.  Han 
anstrengte  sig  voldsomt  for  at  beherske  sin 
Sindsbevægelse  og  havde  Graaden  i  Halsen. 

»Ja  rigtig  .  .  .  Ansvar  ja!  .  .  .  Jeg  kjender 
det  som  et  Vomitiv!  —  Først  vover  man  i 
splendideste  Glans  paa  de  vildeste  Projekter, 
og  bagefter  .  .  .  sidder  man  paa  Scheiterhauffen 
og  græder.« 

»Jeg  mente,«  —  vedblev  Faste  sagtmodigen, 

—  »at  Du  kunde  hjelpe,  ialfald  for  endel,  om 
Du  tog  Sagen  i  din  Haand  og  for  Eksempel 
slog  det  hele  til  Dig  for  noget  som  Halvten  af, 
hvad  det  har  kostet,  nu  der  vel  blir  Auktion 
for  Hamburgerfirmaet,  —  og  saa  gjennemføre 
det  hele  i  mindre  Skala.« 

»Din  Gauk!  —  Redde  ...  Ja,  jeg  siger, 
saadanne  Ideologer  er  værre  end  Skurke!  — 
Hovedmassen  af  Verdens  Ulykker  kommer  fra 
dem,  naar  de  som  Udyr  slipper  ind  i  Virke- 
ligheden og  maaler  dens  sagte  tunge  Vækst 
med  deres  galne  Alen.  De  fører  med  lokkende 
Ord   Menneskene    op   paa   Precipiser,    hvor    de 

styrter  udfor  .  .  .  Der  skulde  rentud  anbringes 
Forebyggelsesmidler  imod  dem  .  .  . 

Og  fortsætte  Bedriften  i  mindre  Skala?  — 
forlyder  det  nu  .  .  .  Jo,  jeg  har  havt  rig  An- 
ledning til  at  beundre  Sagen  ogsaa  i  den 
Gjænge  ...  En  og  anden  fremmed  har  reist 
indom,  forhørt  sig  om  Badet,  og  er  saa  for- 
svundet igjen  .  .  .  Nede  i  Badebugten  spadserer 
der  nu,  foruden  en  rødbenet  Kjel  og  et  Par 
Strandsniper,  et  ensomt  Hollænderpar.  Og, 
eftersom  der  intet  andet  findes,  saa  hjelper  de 
sig  udmærket  paa  Blankenbergs  Hotel  ...  Et 
Hovedsavn  udfyldes  jo  ogsaa  ved,  at  man 
kunde  anvise  dem  Byens  gode  gamle  Badehus 
med  privilegeret  Adgang  .  .  .  Aa  hei,  hvor  det 
gaar!  .  .  .« 

»Det  var  ikke  min  Skyld  det,  Onkel,  at 
alt  i  sidste  Stund  stod  saa  skrigende  ufærdigt; 
—  der  indbetaltes  ikke  mere  paa  Aktierne.« 

»Nei,  nei  naturligvis,  —  det  stod  bare  paa 
disse  ubetydelige  —  Penge !  .  .  .  Havde  de 
kommet,  saa  —  —  Ho — ho,  — .  Gjør  Fallit, 
gjør  Fallit,  siger  jeg  Dig,  og  vis  Dig  ikke  i 
Byen.  Hr.  Konsul  Luders  har  behaget  at  kræve 
mig  paa  dine  Vegne  for  atten  tusen  Kroner: 
Hvis  jeg  ikke  betaler   dem,    vil   han  bevise,    at 

Du  har  underslaat  Kassens  Midler,  —  sætte 
Dig  under  Tiltale.  —  Ja  værsaagod!  .  .   .« 

»Han  kan  det  ogsaa,  Onkel!«  —  lød  det 
tonløst,  —  »jeg  benægter  det  ikke.  Jeg  tog 
elleve  tusen  af  Kassen,  dengang  Aktierne  endnu 
mentes  at  være  Guld  og  kunde  først  erstatte 
dem  tre,  fire  Uger  efter,  og  da  ved  alskens 
Laan.« 

»Saa.  Saa  .  .  .  Jeg  byr  Dig  herved  fem 
hundrede  Kroner,  om  Du  vil  slaa  Dig  frem 
med  dem  over  til  Amerika,  —  for  din  stakkars 
Mors  Skyld,  —  og  for  nogenlunde  Renligheds 
Skyld  om  din  Familie  .  .  . 

Hehehe,  —  indlade  mig  med  Dig  i  Forret- 
ninger! —  Xaar  jeg  overskuer,  hvad  mine  salig 
3,500  alt  har  udrettet,  saa  kunde  det  jo  friste 
en  Mand  til  at  fortsætte  .  .  .  Blot  ta  mig  det 
ganske  Badested  over  Hodet  — ! 

Som  sagt,  de  fem  hundrede  Kroner  — «. 
Onkel  Joel  aabnede  Pultlaaget. 

»Tak.  Tak,  Onkel,  —  den  Vei  gaar  jeg 
ikke.  —  Adiø.  Fa/vel  .  .  .«  Han  standsede 
lidt  i  Døren.  —  »Og  gid  Du  maa  bli  fri  for 
Bronchiten  din.  Du  har  været  en  dygtig 
Mand  .   .  .« 

—  Faste  vendte  langsomt  hjemover,  kun 
mekanisk  hilsende  en  og  anden. 

Byen  laa  ligesom  i  et  helt  forandret, 
underligt  kirkegaardsstille  Skjær  for  ham.  Dens 
Mennesker,  Syslen  og  Travlhed  kom  ham  ikke 
længere  ved.  Han  følte  sig  endnu  mere  uden- 
forstaaende  end,  om  han  havde  befundet  sig  i 
et  fjernt  fremmed  Land. 

Andre  kunde  sørge  og  meddele  sig.  De 
havde  Ret  til  det.    Det  hørte  til  selve  Livet  .  .  . 

Men   jeg?    —    skreg    det    i    ham,    —    om 
Mor    dør,    om    Sølvi    mister    sin    Gut?    —    Mit* 
Sind  maa  stænge  sig  af.     Jeg  maa  gjemme  mig 
væk  for  mig  selv,  —  ophøre  at  føle!  .  .  . 

Kommer  der  et  Barn  i  Hjemmene,  tar  de 
det  op  i  sin  Følelse  og  er  glade  og  kan  gjøre 
Fest,  og  hvad  skal  Barnet  hedde  og  alt  det  .  .  . 
Og,  dør  det,  saa  graater  de  af  Hjertets  Fylde 
og  Grund  — 

Men  jeg?  —  jeg  har  saa  mangen  Mor,  saa- 
mange  gamle  og  saamange  smaa,  jeg  har  ført 
paa  Undergangens  Rand,  og  som  kanske  maa 
henslæbe  et  helt  Liv  i  Armoden. 

.  .  .  Enten  jeg  maa  spinde  paa  Tugthuset 
eller  slippe  undaf,  er  ligegyldigt. 

Jeg  er  sat  udenfor  .  .  .  Den  Livet  iboende 
Nemesis  har  eksekveret  Dommen;  der  behøves 
ingen  Luders.  —  Jeg  er  én  dets  Sorger  og 
Glæder  uvedkommende,  —  kan  kun  gaa  som 
en  Afdød  og  kige  ind  igjennem  dets  Ruder. 

Straften,  fordi  Du  tog  Glæden  fra  de 
mange !   .  .  . 

Han  skridtede  påa  under  en  isnende  Følelse 
for  at  komme  fra  Tankerne. 

Hjemme  nikkede  han  til  Ditlef,  klappede 
ham  paa  Skulderen  og  strøg  ham  med  Haanden 
gjennem  Haaret;  men  forlod  ham  pludselig,  da 
han  saa  ham  stirre  paa  sig  med  et  Udtryk 
som  af  en  opstigende  Angst. 

Idioten  var  istand  ti]  at  gjætte  — . 

Han  gik  og  drev  om  paa  Gulvet  i  Daglig- 
stuen og  satte  sig  hen  til  Moderen,  der  laa  paa 
Sofaen. 

Han  tog  en  af  hendes  hovne  Hænder  og 
begyndte  at  smaasnakke  om  hendes  Rheu- 
matisme  ...  og  vaagnede  af  sin  dybe  Glemsel 
og  Tankespredthed  ved,  at  hun  trak  ham  ned 
til  sig  og  kyssede  ham  paa  den  klamme  Pande. 

Han  fik  en  nummen  lam,  skjælv  Fornem- 
melse   af  blot   at  kunnne  føle  hendes  Kys  som 


231 

noget    fjernt    udvendigt ,    —    en    stille     grufuld 
Panik:  —  han  var  sat  udenfor! 

Der  laa  en  bleget  Tone  over  Stuen,  som 
sa,  at  her  havde  han  levet  færdigt;  han  kunde 
herefter   bare  gaa  som  et  Gjenfærd  af  sig  selv. 

Han  gik  op  paa  sit  Kammer,  —  saa  sig 
et  Øieblik  om,  ryddede  distræt  og  lagde  hen 
et  og  andet  løst,  som  én,  der  tænkte  paa  at 
flytte;  men  fik  det  pludselig  med  ivrig  og  nøi- 
agtig  at  pakke  sammen  de  beskrevne  Papirer 
til  sine  Skuespil,  og  forsikkrede  det  med  en 
Snor  om. 

Paa  et  lidet  Kort,  som  han  lagde  indeni, 
skrev  han: 

»KjæreBera!  —  Læs  og  gjem  ogsaa  dette 
for  mig  sammen  med  det  andet.  —  Tak!  — 

Altid  din  Faste.« 

Nede  i  Kjøkkenet  paalagde  han  Pigen  at 
bringe  Pakken  ud  til  Gyllings. 

Han  lukkede  paa  Doren  til  Stuen  og  saa 
sig  et  Øieblik  om  derinde,  for  han  begav  sig 
afsted. 

Inden  han  pludselig  vendte  sig  og  tog 
Veien  langs  Fjeldknauserne  udover  til  Braat- 
skj ærene,  havde  han  staat  en  Stund  fordybet 
udenfor  Bøssemager  Dunhagens  Vindu  .  .  . 

Han  agtede  ikke  et  Øieblik  at  kjøbe  en 
Revolver;  —  fik  bare  tilslut  saa  ondt  i  Hodet, 
—  langt  inde  i  Hjernen,  af  at  staa  saadan  og 
se  og  stirre;  —  hans  Tanker  var  helt  andet- 
steds .   .  . 

Inde  hos  Breders  sad  Dina  og  Søsteren  og 
græd.  Det  var  deres  lille  Medgift,  som  var 
strøget  med  .  .  .  Men  Luders  rasede  og  ønsked' 
Hevn.  Toldinspektøren  og  gamle  Kliiwer  ropte 
paa,  at  han  burde  arresteres  og  sættes  paa 
Tugthuset  .  .  .  Sølvi  gik  taus  derhjemme,  sa 
ingenting.  Enkelte  slog  sig  ironiske,  og  gamle 
Tryggesen  brølte  Vittigheder  udover  .  .  . 

Faste  vilde  ikke  for  alverden  gaat  gjennem 
Gaderne  nu.  Han  saa  Byen  gjennemsigtig  som 
i  en  Vision  og  skyndte  sig  afsted  ligesom  med 
al  dens  Sorg  og  Raab  og  Fortvilelse  jagende 
og  klagende  efter  sig  .  .  . 

.  .  .  Og  fra  Tangen  kom  de,  Mænd  og 
Kjærringer  med  Barn  paa  Armen,  —  alle  Smaa- 
folkene,  —  det  blev  et  helt  Tog  —  og  spurgte 
efter  sin  Ret,  og  hvor  han,  som  havde  bedraget 
dem  for  deres  stakkars  Sparepenge,  var  at 
finde?  .  .  . 

Han  følte  sig  usigelig  lettet,  rent  som  und- 

sluppet,  da  den  sidste  Fjeldknaus  stængte  for 
Udsigten  til  Byen. 

Endelig  var  han  alene! 

Der  gik  stort  Hav  dernede  mellem  Braat- 
tene,  og  Skyerne  drog  sorte  forbi  med  lyse 
Opklaringer. 

Der  havde  hængt  saa  mangt  et  Vrag  paa 
de  Skjærene,  —  kunde  kanske  idag  hænge 
nok  et  — 

For  hans  Livsbygning  var  total  ruineret .  .  . 

Fort  gjort  det,  Faste!  —  syv  og  tyve  Aar  .  .  . 

Og  saa  staar  Du  alt  her  og  vil  fremstille 
Dig  for  Vorherre ! 

Ja,  den  der  var  som  Mor  .  .  .  tror  med 
det  ene  Øie  og  ræsonnerer  med  det  andet,  — 
og  faar  det  aligevel  til  at  passe  altsammen! 

Jeg  kunde  nok  ellers  tillade  mig  først  at 
udbede  mig  bevist  nogle  Smaating.  For  Eks- 
empel efter  hvilken  Ret  Mor  gaar  der  kroget, 
eller  Ditlef  er  biet  sendt  ind  i  Verden  som 
Idiot?  .  .  .  Overhovedet,  ogsaa  jeg  spørge 
lidt  —  fra  alle  de  Stakkarene,  som  gaar  om 
med  allehaande  Mankements,  —  halte  og  blinde 
og  aandssløve  og  ufærdige  .  .  .  De  kunde,  saa- 
mæn,  ogsaa  skrige  paa  Konkurs. 

Eller  de,  som  har  det  paa  den  modsatte 
Vis  —  er  tildelt  en  Gavernes  Overflødighed, 
som  ikke  passer  til  Livet,  men  forer  ud  i  det 
forfærdeligste  Ansvar. 

For  Eksempel  jeg?  .  .  .  som  foruden  alt 
andet  tilhørende  ogsaa  er  tildelt  en  Overtalel- 
sens Gave,  der  først  og  fremst  narrer  og  be- 
drager mig  selv,  og  dernæst  fører  mine  Med- 
mennesker i  Ulykke. 

Jeg  kunde  ha  min  Fristelse  til  at  spørge, 
ja!  —  tale  lidt  i  Grundsproget. 

Stakkars  Tigeren,  som  kommer  frem  for 
Dommen,  belæsset  med  Ansvar  for  de  mange, 
mange  Faar  .  .  .  Hvad  skal  han  svarer  — 
udenfor  det  ene  at  vise  Kløerne  frem  og  sige: 
Du  har  gi't  mig  dem,  Herre,  —  var  det  ikke 
for  at  jeg  skulde  bruge  dem?  —  Eller  er  det 
en  Overflødighed,  Du  har  git  mig  i  Forglem- 
melse og  Distraktion  under  din  vældige  Skaben? 

Nu,  jeg  staar  foran  det  kolde  nøgne,  kunde 
jeg  nok  spørge,  hvi  Du  lod  mig  krybe  over 
Jorden  fra  Aur  og  til  Auren  igjen,  som  en 
Orm  med  vildførende  Vinger,  —  saa  jeg  eiede 
min  Ret  til  at  tro,  at  mit  Væsen  var  at  flyve? .  .  . 

Spør,  Spør,  Du  Faste!  —  der  svarer  Dig 
insren   .  .  . 

Han  tog  Veien  ned  mellem  Stupene  borte 
i  Strandbakken. 

Spør  ligesaagodt  i  Sprøiten,  som  stormer 
opefter  Svaberget  .  .  .  Det  fraader  og  tordner 
og  brøler  og  viger  igjen  som  et  Kniplingsslør 
.  .  .  Det  er  vakkert.  Men  fælt  nøgternt  salt- 
graat,  naar  det  knuser  sig  mod  Fjeldet;  —  og 
har  aldrig  ment  noget  med  hverken  Kniplinger 
eller  Regnbue  i  Røgen! 

Vil  Du  vide,  hvad  en  Storkar  er,  saa  kom- 
mer der  nu  en  rullende  saa  nøgternt,  som  den 
evige  Sandhed,  medens  Skummet  fraser  op  i 
Kammen  paa  den,  —  en  stor  Glasbølge  med 
hvid  Hjelm  og  flyvende  Busk!  —  Den  slaar 
sig  ihjel  mod  et  forrevet  Skjær,  hvor  den  igjen 
siver  og  siler  af,  —  idelig  og  idelig,  —  det  er 
dens  Livsgjerning  .  .  . 

En  Præst  i  høi  Spidshue  staar  og  præker 
i  Havsusen,  snart  over,  snart  under  Vandet, 
snart  bar  og  høi  i  lang  Talar,  snart  helt  be- 
gravet,   saa  Ordene  blir  til  Skum  og  Røg    .   .   . 

Og  der  længere  henne  kjæmper  Bræn- 
dingen en  seig  Strid  med  en  Fladbund  fuld  af 
Tang,  hvor  der  hele  Tiden  hvisler  og  sisler  ■ — 
»hys  —  hys— s«   — 

skrattende  tilbage,  —  lige  i  Favnen  paa  en 
vældig  anbrusende  ny! 

Jo — o,  Faste,  —  nu  svarer  det  .  .  .  Havet 
breder  sig  ud  til  et  hvidt,  firkantet,  fraadende 
svimmelt  Liglagen,  —  pyntet  der  i  Sandleren  i 
bolgende  henførende  Skjønhedslinier  med  bræm- 
met Bord,  —  knattrende  der  mellem  Smaa- 
stenene. 

Plumps  .   .  .  Plumps  .   .  . 

Der  var  den  igjen  den  dumpe  Lyd  fra 
Dragsuget  ved  den  bratte  Fjeldhammer.  Den 
kom  regelmæssig  med  lange  Mellemrum,  naar 
Brændingen  et  Rid  havde  draget  sig  som  høiest 
opover  Stenvæggen  og  forsank  sig  igjen. 

Han  undgik  at  se  did,  havde  den  helst  i 
Ryggen. 

Det  var  der,  han  vilde  .  .  . 

Det  var  lyst  endnu,  —  ikke  Skumring  nok 
.  .  .  Helst  gjemt  i  Mørket,  vilde  han  lade  sig 
falde  ind  i  Mørket  .  .   . 

Der  var  noget,  som  laa  og  dukkede  og 
stak  op  henne  i  Kanten,  hvor  Fjeldhammeren 
dreiede  om  — 

Han  maatte  uvilkaarlig  beskjæftige  sig  med 
det,  undersøge  det, 

Det  fortonede  sig  et  Øieblik  næsten  som 
Hodet  af  en  Mand  .  .  . 

Nu  dukkede  det  igjen  op,  —  som  Skulderen 
ogsaa  — 

Han  standsede  hvid  af  Angst.  —  Skulde 
der  ligge  og  skvulpe  et  Lig  før  hans  .  .  .  han 
komme  til  at  ligge  sammen  med  en  Bror  der 
i  Malet! 

Var  han  biet  afsindig?  .  .  .  Var  det  sig 
selv,  han  saa?  —  styg,  bleg  og  forbidt  .  .  . 

Han  stirrede  med  et  isnende  koldt  Gys  ind 
i  Dødens  Land. 

Det  dukkede  nu  helt  op  derhenne  — 

En  Vragstump  —  et  sønderbrudt  Bord  af 
en  Baad.  —  Et  Havari  som  mit  eget  .  .  .  Og 
Verden  gaar  lige  godt! 

Han  aarkede  ingen  Tanke  mere,  —  lagde 
sig  træt  og  tung  og  tom  ned  i  en  Kløft,  hvor 
Skjelberget  lunede  for  Vinden.  Han  halvt  sad 
med  Nakken  lænet  til  Klippen,  —  Skumringen 
bredte  sig  til  som  et  Tæppe  .  .  . 

Naar  Stjernerne  kom,  saa  — 

Vinden  suste  sagte  med  uforstaaelige  Ord  .  .  . 

.  .  .  Det  var  jo  den  gamle  mosede  Sten- 
bænken hjemme  i  Lysthuset,  han  sad  paa. 

Og  der  surrede  ogsaa  Humlen,  —  sort  og 
gul  i  Pelsen,  —  tyk  og  lubben  .  .   . 

Nu  kravlede  den  paa  et  fedt  klæbrigt 
Poppelblad  .  .  .  Den  strævede  tung  og  over- 
mæt for  at  holde  sig  fast;  men  maatte  slippe 
Taget  .  .  .  Den  summede  tonende  hen  imod 
ham  —  — 

Hvor  blev  den  af?  .  .  .  Han  kj  endte  et 
Stik  i  Foden  .  .  . 

Nu  blev  det  til  den  grønmalede  Bænk  paa 
Pladsen  ved  Kirkeristen,  han  sad  paa  .  .  . 

Der  gik  de  alle  og  saa  ham  ikke,  baade 
de,  som  havde  Aktier  og  andre. 

Rart,  at  der  var  saamange  ude?  .   .  . 

Der  maatte  være  nogetslags  Fest,  —  i 
Kirken  eller  — 

De  gik  alle  saa  stille. 

Det  var  saagodtsom  hele  Byen,  der  var 
ude,  —  gamle  og  unge,  alle  pyntede,  —  de 
unge  Piger  med  Sloifer  —  i  Klynger  eller  to 
og  to.  — 

Selv  havde  han  faat  en  saa  underlig  stor 
Fod,  og  han  syntes  at  mærke,  at,  naar  han 
satte  Hælen  i  Bakken,  var  det,  som  det  havde 
en  egen  Virkning  paa  dem. 

Det  faldt  ham  ind,  at  han  maatte  kunne 
hindre  dem  i  at  forsvinde  ind  ad  Gaderne,  om 
han  trykkede  med  Foden  mod  Jorden. 

Han  forsøgte,  prøvede  saa  smaat  to,  tre 
Gange  .  .  . 

Og  vendte  ikke  Kirstine  og  Mina  og  Tona 
sig  om,  ligesom  de  var  ved  at  gaa  ind  i  Stor- 
gaden. 

Og  henne  paa  den  anden  Kant  dreiede  og- 
saa  to  tre  sig  om. 

Han  maatte  forsøge  igjen.  —  Og  de  dreiede 
sig  her  og  der.  Selv  Toldinspektøren  og  Risting 
tog  et  halvt  Sving  paa  sig  — 

Jo  mere,  han  traadte,  des  stærkere  viste 
det  sig  at  virke. 

Han  begyndte  at  slaa  i  Jorden  med  det 
svære  Fodblad,  og  hurtigere  og  hurtigere  dreiede 
de  sig,  —  Klynge  efter  Klynge,  som  Afdelinger 
i  en  Dans  — 

Han  vedblev  med  haard  Trampen,  regel- 
mæssig i  Takt  til  en  underlig  hidsende  Melodi  — 

Og  hurtigere  og  hurtigere  dreiede  det  hele 
sig  rundt. 

Han  slog  og  slog,  trampede  og  bankede, 
saa  det  smald  i  Fodbladet,  —  hastigere  og 
hastigere. 

Nu  dreiede  han  det  hele,  som  han  traadte 
en  Spinderok,  —  slog  og  slog  med  det  vældige 
Fodblad,  saa  det  hele  suste  rundt  i  Luften, 
som  en  vild  Hvirvel. 

Han  følte  sin  Magt  med  en  jublende  Seiers- 
glæde,  —  trampede  og  trampede  med  Fod- 
bladet, der  stedse  voksede  sig  mægtigere. 

Han  vaagnede  med  et  Rædselsskrig  — 

Jeg  er  da  vel  ikke  biet  Satan!   .  .  . 

Han  stod  et  Øieblik  og  sundede  sig  paa 
Omgivelserne  for  at  komme  tilrette  med,  hvor 
han  var,  —  og  saa  ned  paa  sin  Fod  — 

Det  manglede  blot,  at  den  skulde  været 
svart  —  og  med  Hestehov! 

.  .  .  Egentlig  bare  det  gamle  .  .  .  Den 
samme  Evne,  hvormed  han  havde  dreiet  alle 
Aktiehaverne  rundt,  hvirvlet  op  hele  Svin- 
delen. — 

En  Kraft  ja!  —  og  saa  drage  sig  bort  fra 
Livets  Valplads,  med  den  ubrugt?  — 

Der  lyste  et  Blink  for  ham  af,  at  han 
kunde  leve. 

Blodet  vældede  dybt  fra  Hjertet  op  i  hans 
Ansigt  .  .  . 

Kunde  vel  enda  være  Pile  igjen  paa  Stren- 
gen — 

Hurtig  som  for  at  beskytte  sig  mod  nogen 
ny  Indsigelse,  skyndte  han  sig  opover  Fjeld- 
knauserne  .  .   . 

Uden  at  minke  Farten  kastede  han  en  og 
anden  Gang  et  Blik  tilbage  ned  imod  Bræn- 
dingen, der  lyste  gjennem  Mørket.  — 

Den  voldsomt  opdæmmede  Livskraft  dir- 
rede ham  gjennem  Nerverne  .   .  . 

Hjem  og  optage  Kampen  igjen  .  .  .  lød 
det  og  lød  det  i  ham  som  Sporehug,  han  satte 
i  Svangen  paa  en  Hest. 

Han  standsede  først,  da  han  saa  enkelte 
Lys  fra  Byen  .   .  . 

Her  staar  man  igjen  foran  Faktum :  — 
Slides  og  rives  i  smaa  Biter  for  hvert  Men- 
neske, Du  kj ender  og  ikke  kj ender,  —  maatte 
staa  Standret  paa  Gader  og  Kontorer! 

Var  det  ikke  saa,  at  Du  vilde  faa  det  hele 
til  at  svinge  rundt  med  Fodbladet  dit? 

Nei,  jeg  maa  ikke  smigre  mig  med  Situa- 
tionen .  .  .  Hele  Byen  er  igjen  klogere  end 
jeg.  Nu  har  de  alle  forstaat  helt  fra  først  af, 
at  Faste  var  en  gal  Mand,  —  blot  Idiot  paa 
en  anden  Maner  end  Broderen!  .   .  . 

Der  randt  nogle  faa  blege  Stjerner  mellem 
skarpe  Skyer,  og,  som  Huset  hjemme  dukkede 

frem,  speidede  han  gjentagende  opmærksomt 
efter,  om  der  lyste  fra  nogen  af  Vinduerne. 

Ikke  fra  Dagligstuen  eller  Moderens  Sove- 
kammer .  .  .  De  havde  altsaa  ikke  savnet  ham 
eller  mærket,  at  han  var  borte  — 

Idet  han  bøiede  ind  Haveporten,  blev  han 
pludselig  vår  en  Skikkelse  ovenfor  i  Veien  .  .  . 
Den  syntes  ligesom  sky  at  ville  vige  bort. 

Bera?  —  Bera? —  Det  maatte  være  Bera — ! 

Det  for  i  ham,  at  hun  havde  fattet  Mis- 
tanke ved  hans  Billet,  og  kunde  have  ventet 
paa  ham  og  passet  ham  op! 

I  et  Nu  var  han  ved  Siden  af  hende. 

»Du  her,  Bera  .   .  .« 

»Aa,  jeg  har  været  saa  angst,  —  gaat  og 
sét  og  sét  efter  Dig,  om  Du  kom,  —  om  Du 
aldrig  kom!  .  .  .«  Hun  vred  krampagtig  Hæn- 
derne. 

»Jeg  forstaar  .  .  .  Jeg  forstaar  .  .  .  Jeg 
føler  mig  som  en  greben  Tyv!  .  .  .  Nei,  jeg 
kan  berolige  Dig  med,  at  denne  din  slagne 
Ven  fra  fordum  vil  leve,  —  endnu  vil  prøve 
en  Dyst.« 

»Spøg  ikke,  Faste!  —  Det  er  ikke  saa,  at 
Du  er  færdig  med  Verden  .  .  .  Du  er  ikke 
begyndt.     Jeg   har  jo   vidst  det  bestandig,  at 

dette  ikke  var  noget  for  Dig.  —  Hvad  kan 
jeg  sige  Dig!  .  .  .  Men  Du  har  jo  nok  af 
ubrugte  Evner  og  Kræfter.  —  Hvorfor  ikke 
skrive  om  alt  det,  Du  tænker?  .  .  .  Jeg  be- 
gyndte paa  at  læse  det  Skuespil,  Du  sendte 
mig,  og  det  var,  som  jeg  levede  i  det  .  .  . 
Men  pludselig  overkom  der  mig  slig  Angst,  — 
hvorfor  havde  Du  sendt  mig  det? 

Jeg  styrtede  lige  op  til  din  Mor;  men  hun 
og  Agnete  var  ganske  uden  Tanke  paa  noget 
galt,  og  jeg  vogtede  mig  vel  for  at  forskrække 
dem.  Men  af  Pigen  fik  jeg  høre,  at  Du  var 
gaat  ud,  —  ikke  var  paa  Værelset  .  .  . 

Saa  har  jeg  gaat  op  og  ned  her  i  Dødsangst 
og  speidet  og  speidet  og  lyttet  — « 

»Herregud,  Du,  —  havde  det  nu  ikke 
igrunden  været  bedre  for  alle,  om  denne  be- 
sværlige, brydsomme  Fyr  var  biet  væk,  — 
bukket  og  gaat  ud  af  Verden  med  Bemærk- 
ning: —  forstaar  ikke  en  Døit  af  det  hele!«  — 

»Nei,  Faste,  det  havde  ikke  været  bedre  — 
for  mig«. 

»Siger  Du  det,  Bera?  —  Kan  en  saadan 
forulykket  og  havareret  Person  endnu  inter- 
essere Dig?« 

1 6* 

»Hvor  Du  snakker,  Faste!  —  Du  og  alt 
dit  — « 

Han  greb  hende  pludselig  om  begge  Ar- 
mene  og   saa  hende  skarpt  ind  i  Ansigtet  .   .  . 

»Nei,  nu  skal  Du  sige  — .  Nu  vil  jeg  vide  — . 
Jeg  er  jo  havareret  en  Gang  og  faar  taale  at 
bli  det  en  Gang  til  .  .  .  Er  det  saa?  —  Kan 
det  være  muligt,  at  Du  kunde  slutte  Dig  til 
mig  og  mit,  —  som  fortiden  staar  saa  lavt  paa 
Stigen  .  .  .  Kunde  Du,  som  er  saa  klar  og 
klog  og  korrekt,  holde  af  mig?  —  Ja,  saadan 
ordentlig,  mener  jeg.« 

»Du  er  biet  min  Verden,  Faste!  —  Uden 
Dig  er  der  intet,  intet  for  mig,  —  det  véd 
jeg  nu  saa  vel.« 

»Men  det  er  jo  som  at  styrte  Dig  udfor 
Klippen,  Bera!   —  Gud  bevare  Dig,  Barn!« 

»Du  er  biet  bitter,  stakkar,«  —  sa  hun  og 
la  Hodet  op  til  ham  .  .  .  »Men  Du  skal  se, 
det  skal  nok  bli  bra  altsammen  ...  Vi  skal 
nok  faa  det  til,  vi  to  .  .  .  Hvad,  Faste?«   .  .  . 

Han  slog  Armene  om  hende  — 

»Tal,  —  tal  Du  .  .  .  Det  høres  som  noget 
deiligt,  der  er  langt  borte,  —  Havfrusang!  — 
Det  er,  som  jeg  staar  og  holder  Dig  fast  midt 
i  Brændingen.« 

»Den  skal  nok  skumme  af,  skal  Du  se, 
naar  vi  to  — « 

»Bera!  Bera,«  —  hviskede  han,  —  »sig 
mange,  mange  Gange,  at  Du  elsker  mig,  saa 
jeg  fatter  det,  —  begriber  det.«   — 


XV. 

.Taste  og  Bera  var  biet  enige  om  straks 
at  gifte  sig.  Hun  vilde  optage  Situationen  helt 
med  ham. 

Nyheden  gjorde  et  ikke  ringe  Indtryk  i 
Byen,  —  virkede  ogsaa  som  en  Dæmper  paa 
de  uforbeholdne  Udtalelser  af  bitter  Hevnlyst  i 
visse  Kredse. 

—  Saa  hændte  det  ogsaa,  at  Faste  og 
Bera  en  Dag   blev  kaldt  op  til  Onkel  Joel  .  .  . 

—  Han  var  jo  forbauset,  himmelfalden,  — 
havde  altid  tro't,  at  Bera  Gylling  havde  sin 
Forstand  i  bedste,  allerbedste  Orden  .  .  .  Men 
hvad  skulde  man  sige,  —  nutildags  gaves  der 
ikke  Overraskelser!  — 

»Ja,  I  mener  jo,  som  man  beretter,  at  fare 
den  skrivende  Vei,  —  bygge  en  Fremtid  med 
Pennen,  —  gjøre   Forretning   i   det   længst    op- 

gjorte  Lager  af  Fraser  og  smukke  Ord  og 
Fatamorganaer  og  Sæbebobler!  —  Saa  at  sige 
oprette  en  høiere  eleveret  Delikatessehandel,  — 
med  bare  Farvespillet  af  Tingene  —  — 

Ja,  ja,  ja,  der  er  jo  ialfald  ikke  saameget 
at  risikere,  —  svare  for  ved  saadant  —   luftigt! 

Jeg  læste  Skuespillet,  De  sendte  mig,  lille 
Frue,  —  »Mammon«  .  .  .  Det  er  jo  nu  ind- 
sendt til  Theatret?  .  .  .  Jeg  læste  det  i  ét 
Drag  .  .  .  Jeg  maa  sige,  jeg  nød  det,  —  særlig, 
hvor  man  ikke  selv  figurerer  .  .  .  Forunderlig 
truffet,  det  maa  man  lade,  —  min  gamle  ærede 
Konkurrent  Bankchef  Bockman  gjennemlyst  ud 
og  ind  som  med  en  Lygte.  Et  besynderligt 
indviklet  Maskineri  saadant  et  Menneske  .  .  . 

Ja,  hvad  skal  man  sige!  —  Tiden  har  og- 
saa  smittet  mig.  Jeg  har  ogsaa  Ideer.  —  Det 
har  været  et  ensomt  Liv,  en  gammel  Mand  har 
ført  disse  Par  Aar.  —  Hvad  siger  Parret?  — 
Skulde  I  være  tilbøielige  til  at  forlade  disse 
hyggelige  Tomter  for  en  Tid  og  følge  mig 
nedover  til  Syden,  hvor  jeg  maa  opslaa  mit 
Paulun?  ...  Vi  kunde  jo  gj ensidig  tilføre  hin- 
anden noget,  —  min  Søstersøn  og  jeg  er  længst 
vante    til    uforbeholdent    at   udveksle    vor  gjen- 

sidige  Livsvisdom,  —  og  med  den  unge  Frue 
skulde  jeg  nok  komme  ud  af  det. 

Og  saa,  min  kjære  Faste,  kan  jeg  fortælle 
Dig,  at  jeg  har  besluttet  at  følge  dit  vise  Raad 
og  oprette  den  Stiftelse,  som  Du  i  sin  Tid 
fandt  mig  saa  forpligtet  til,  og  hvorfor  Du 
strengt  satte  mig  under  mine  Medborgeres  Tryk. 

Mit  Anbud  er  nu  gjort.  Jeg  tar  Hotellet 
med  Tomter  og  Anlæg  udover  Forstranden,  — 
alt,  hvad  der  ligger  isoleret  fra  Byen,  —  for 
en  Trediedel  af,  hvad  det  har  kostet  Aktie- 
selskabet. Jeg  vil  omskabe  det  til  et  Kursted 
for  Bronchitiske  og  Lungesvage,  —  har  nøie 
konfereret  med  Doktor  Falkenberg  om  det  .  .  . 
Der  er  jo,  som  Du  saa  betryggende  har  skildret 
det  i  dine  Prospektuser,  —  alle  mulige  Fordele: 
Lunhed  for  Vinden,  Salt  i  Luften,  Granatmo- 
sphære,    baade   Hav   og  Høifjeldsaroma   at   ind- 

aande, saa,    hvor   kunde    jeg    lægge    det 

heldigerer  — 

Og  alle  og  enhver  er  jo  ikke  i  den  For- 
fatning, at  de,  som  vi  tre,  kan  reise  til  Syden  .  .  .« 


XVI. 

JT*  ru  Forland  laa  der  i  Sovekammeret  med 
de  store  milde  Øine  vendt  mod  Vinduet  og  saa 
paa  de  sidste  gule  Blade,  som  af  og  til  dalede  fra 
Lindetræet  .  .  .  Der  legte  en  af  de  sidste  Træk- 
fugle i  det,  —  eller  kanske  den  ikke  aarkede 
mere,  —  mente  at  overvintre  hjemme,  —  søge 
sig  en  sidste  Fjerkappe  i  Sneen  ?  .  .   . 

Det  var  saa  deiligt,  —  ligesom  saa  bærende 
let  at  ligge  og  tænke  paa  alt  dette  med  Faste 
og  Bera  .  .  . 

De  gik  nu  om  der  i  Huset,  —  deres  første 
lille  Rede,  —  inden  de  tog  Flugten  til  Syden, 
de  ogsaa,  og  han  prøve  sine  Vinger  .  .  .  Han 
havde  ligesom  afgjæret  paa  et  andet  Felt.  I 
denne  Opfindelsernes  Tid  kunde  vel  Begavel- 
serne let  irre  sig  ind  paa  den  Vei. 

Han  aarkede  ikke  endnu  rigtig  at  tro  paa, 
at  der  var  kommet  en  Lysning  over  det  hele, 
—  gik  der  saa  uvant  stille ,  kunde  falde  hen 
og  Øinene  faa  et  saa  smertefuldt  Udtryk;  — 
hun  kunde  se  i  dem,  som  i  et  Maleri,  alt  det 
pinlige,  der  drog  op  for  ham  .  .  .  Der  maatte 
Tid  til,  før  det  kunde  svales  og  læges  —  saa- 
vidt  .   .  . 

Xaar  Bera  kom  til,  var  alt  som  strøget  af 
ham.  Fra  sin  urokkelige  Tro  paa  ham,  eggede 
hun  frem  igjen  hans  før  saa  ubændige  Mod  og 
Evnefølelse  og  kunde  lade  lyse  en  Fremtid, 
der  oprettede  alt  det  skete.  Og  hvor  lykkedes 
det  hende  ikke  at  stemme  ham  op  og  følge 
ham,  naar  Tankerne  tog  Flugt  indover  hans 
ny  Gjerning. 

Og  nu  denne  sidste  store  glædelige  Nyhed, 
at  hans  Skuespil  straks  var  biet  antaget  til  Op- 
førelse paa  Hovedstadstheatret!  .  .  .  Det  var 
jo  som  en  ny  Terskel  at  gaa  ud  fra. 

Fru  Forland  laa  og  huskede  paa  Kirsebær- 
træet og  Faste,  da  han  raabte:  »det  er  mig, 
som  blomstrer«,  —  følte  en  underlig  glad  Vis- 
hed om,  at  med  ham  var  der  plantet  et  Aan- 
dens  Træ. 

Og  hendes  Agnete  havde  ligesom  faat  Sol 
over  sig  igjen  .  .  .  Det  var  ikke  vanskeligt  at 
spaa,  hvad  det  vilde  bli  til.  Døscher  fandt 
daglig  Anledning  til  at  træffe  hende  nu,  efterat 
han  var  kommet  hjem  fra  Eksersitien  .  .  . 

Det  var  saa  underlig,  hvorledes  Sammen- 
hængen aligevel  altid  kom  op  .  .  .  saa  godt  at 
tænke  paa  .  .  .  Ditlef  fik  nu  først  sit  i  en  næste 
Verden  .  .  . 


Doktor  Falkenberg  og  Sølvi  saa  ofte  op 
til  Fru  Forland  i  denne  Tid.  Man  frygtede 
for,  at  Gigten  skulde  slaa  sig  paa  Hjertet.  Alle 
de  stærke  Indtryk  havde  vel  været  mere,  end 
hendes  Nerver  og  Kræfter  kunde  bære,  saa  til- 
syneladende rolig,  hun  tog  det. 

—  Hun  laa  der  igjen  en  Sénhøstens  Dag 
med  Øine,  som  lyste  stille  af  hendes  Tanke- 
verden, og  et  svagt  Smil,  —  som  altid  af  noget, 
hun  syntes. 

Fru  Forland  ikke  kjæmpede,  hun  saa  heller 
mildt  forklaret  ned  paa  den  gamle  Strid,  hun 
havde  frelst  sig  udaf  saa  mange  Gange  om 
igjen  og  om  igjen  .  .  . 

Der  var  en  Mening  i  alt,  —  den  Tanke 
maatte  ikke  slippes!  .  .  .  helt  fra  dette,  hvor- 
for hun  selv  skulde  blive  siaat  med  den  haarde 
Lod  at  vandre  om  kuet  og  krogbøiet,  saa  hun 
ikke  kunde  reise  Hodet  og  se  op  i  Loftet,  — 
hun  havde  været  en  kneisende  rank  Kvinde 
engang,  —  til  det  altid  paany  opdukkende 
bittre  Spørgsmaal  om  Ditlef. 

Hun  havde  en  Tid  stridt  haardt  .  .  .  Hun 
maatte  ikke  slippe  den  Tanke,  at  hendes  hele 
Skjæbne  var  en  Indsats  i  et  høiere  Liv. 

Hun  maatte  ikke  slippe  den  .   .  . 

Enten  det,  —  eller  der  var  ingenting,  — 
kun  et  under  Hæl  traadt  Skrig ,  —  og  der 
kunde  ikke  leves ! 

Ofte  havde  hun  stridt,  —  nu  ikke  længere: 
—  Hvi  er  dette  lagt  paa  mig?  Jeg  vil  tilbage 
til  Jorden  igjen.  —  Men  Vandet  er  for  koldt. 
Ilden  for  hed.     Guds  Forfærdelse  bor  i  dem. 

Hun  havde  forsonet  sig  med  sin  Plante- 
lære, —  kunde  nu  ligge  ligesom  stille  og  se 
og  betragte  Væksten  med  de  usynlige  Skud 
og  Blade 

Inat  havde  hun  havt  den  gamle,  deilige 
Drøm,  —  var  igjen  i  Kirken,  og  hendes  Stemme 
fyldte  den,    saa   forunderlig  klar  og  stor  og  fri- 

gjort  op  imod  Buerne,  medens  Ditlef  stod  med 
Taktstokken  og  anførte  Koret  oppe  fra  Orgelet. 

Nu  sov  hun. 

Høstsolen  randt  i  Stilheden  henimod  Skjærm- 
brættet.  Af  og  til  pikkede  en  Fugl  et  Par 
korte  Stød  paa  Ruden. 

Falkenberg  listede  sig  ind  .  .  . 

Aandedrættene  sagtnede  saa  underligt  med 
af  og  til  et  Suk  .  .  . 

Saa  med  ét  —  under  en  stærk  Udaanden, 
der  lød  næsten  som  et  Triumfraab,  —  reiste 
hun  sig  op  fra  Puden  med  udstrakte  Arme. 
Hun  rettede  sig  med  et  »A — Ak,  nu  gaar 
jeg  — « 

Det  var,  som  Stivheden  glap  af  hende,  — 
Øinene  sank  igjen  i  et  halvt  Smil,  og  rank  og 
ret  faldt  hun  tilbage  paa  Leiet!  — 


XVII. 


D: 


ampskibet  ploiede  Sjøen  i  Halvskumring' 
udenfor  Kysten. 

Onkel  Joel  var  gaat  tilkøis  for  den  skarpe 
Aftenluft,  og  Faste  og  Bera  spadserede  paa 
Dækket.  De  følte  begge,  at  det  var,  som  de 
gik  i  en  Afgj øreisens  Stund. 

Der  var  endnu  spredte  lette  rødlige  Skyer, 
der  mørknede  ned  mod  Horisonten  og  Havet. 

To  Odder  stak  sig  udover,  og  Faste  stod 
med  Følelsen  af,  at  Virkeligheden  med  sine 
Krav  og  Fordringer  endnu  strakte  sig  ud  efter 
Damperen,  han  for  paa,  som  to  Hummerklør, 
der  vilde  gribe  efter  ham. 

»Du  kan  tro,  Faste,  jeg  har  ofte  besigtiget 
dette    dit    kantede   Hode,«   —    spøgte  Bera,  — 

»det  er  saa  bunket  og  bulet  som  et  Blikspand. 
Det  er  vel,  fordi  der  er  saameget  underligt  i 
det?«  —  mente  hun. 

Faste  hørte  ikke.  Han  gik  der  i  stærk 
Stemning  inde  i  sit  eget  Syn  .  .  . 

Lidt  efter  stod  han  ved  Rælingen  med  en 
Blyant  og  en  Lap  Papir  og  skrev: 


Fraadende  Braadsjø  og  nedknust  Dæk, 

et  overhændigt  Hav, 
alting  skyllet  og  sopet  væk,  — 

Og,  hvor  blev  Skipperen  af? 


De  jog  for  Storm,  og  de  for  for  Vind, 
de  søgte  ind  Forlands  Vig;  — 

bag  Aasen  stod  Fjeldet  med  Taarn  og  Tind 
og  Toppe  i  Himmerig. 


Og  der  fandt  af  revne  Seil  de  nok 
og  Vrag,  som  i  Smaat  var  knust, 

fra  Snekavet  gik  der  med  Fok  og  Rok, 
og  Stormen   sidst  havde  sust. 

Men  aldrig  fandt  de  igjen  den  Mand, 

som  sank  i  det  Bølgebræk. 
De  søgte  om  Land,  og  de  spurgte  om  Strand; 

—  men  Fyren  og  Skuden  var  væk! 

Ja,  Manden,  de  søgte,  hvor  blev  han  af?  — 

Han  tog  sig  no'  underligt  til. 
Han  seiled'  sig  op  paa  det  Hav  over  Hav, 

hvor  Kikkerten  rækker  ei  til. 

Der  skummer  nu  Skibet  med  Top  og  Reil  .  .   . 

Du  sér  det  i  Kveldens  Sky'r, 
det  jager  med  aldrig  mindsket  Seil 

og  Maaneblinket  til  Fyr. 

Sin  Faldrebstrappe  det  sænker  ned 

i  Sølvbroens  lyse  Strøm, 
og  alt,  hvad  Jorden  om  Færden  véd, 

det  fanger  den  kun  i  Drøm  — 

Men  der  tar  Bølgen  saa  dyb  en  Grund 

som  Skjælvet  i  Hjertets  Saar, 
naar  Stjernerne  brænde  i  ensom  Stund 

og  blinker  i  Angrens  Taar'  — . 

Og  der  faar  han  seile  og  føre  an 

med  Regnbufiag  ifra  Mast. 
Og  der  kan  han  kjæmpe,  den  slagne  Mand, 

fast  Planken  under  ham  brast! 

—  Dampskibet  pløiede  og  vuggede  i  Sjø- 
gangen.  Kun  det  ensomme  Blinkfyr  raadede 
i  Kvelden   .  .   . 

